
I 

DĖKINGA  LIAUDIS 


1672  metų  rugpjūčio  20  dieną  Haga  buvo  tokia  žvali,  švytinti  ir  pasipuošusi, 
tarsi  amžinai  švenčiantis  miestas.  Haga  su  ūksmingu  parku,  didžiuliais  medžiais, 
užklėtusiais  gotiško  stiliaus  pastatus,  su  plačiais  kanalais,  kur  tarsi 
veidrodžiuose  atsispindi  beveik  rytietiško  stiliaus  varpinių  bokštai,  -  1672  metų 
rugpjūčio  20  dieną  ši  septynių  Jungtinių  Provincijųi  sostinė  buvo  priplūdusi 
susijaudinusių  žmonių.  Jie  skubėdami  ir  nerimastaudami  su  peiliais  už  diržų,  su 
muškietomis  ant  pečių  arba  su  vėzdais  rankose  iš  visų  pusių  lyg  margas  srautas 
plūdo  rūstaus  Biuitenhofo  kalėjimo  linkui,  kur  tuo  metu  gydytojo  Tikelaro 
įskųstas  kankinosi  tariamasis  žmogžudys  Kornelis  de  Vitas,  buvusio  didžiojo 
Olandijos  pensionarijaus^  Jano  de  Vito  brolis. 

Jeigu  tos  epochos  ir  ypač  tų  metų  antrosios  pusės,  kada  prasideda  mūsų 
pasakojimas,  istorija  nebūtų  taip  glaudžiai  susijusi  su  dviem  anksčiau  paminėtais 
vardais,  tai  keletas  paaiškinamųjų  eilučių  galėtų  atrodyti  nereikalingos.  Tačiau 
mes  įspėjame  savo  seną  draugą  skaitytoją,  kuriam  pirmuose  puslapiuose  visada 
linkime  maloniai  praleisti  laiką  su  knyga  ir  kurio  stengiamės  nenuvilti,  kad  ši 
įžanga  reikalinga  tiek  mūsų  pasakojimo  aiškumui,  tiek  ir  supratimui  to  didelio 
politinio  įvykio,  kuris  turėjo  įtakos  šiai  apysakai. 

Kornelis,  arba  Kornelis  de  Vitas,  vyriausiasis  krašto  užtvankų  valdytojas,  savo 
gimtojo  miesto  Dordrechto  eksburmistras  ir  Olandijos  generalinių  valstijų 
deputatas,  turėjo  keturiasdešimt  devynerius  metus,  kai  olandų  tauta,  nusivylusi 
respublika,  tokia,  kokią  ją  suprato  didysis  Olandijos  pensionarijus  Janas  de  Vitas, 
užsidegė  aistringa  meile  štathalteratuis,  kadaise  ypatingu  ediktu  Jano  de  Vito 
uždraustam. 

Kadangi  labai  retai  būna,  kad  aikštinga  ir  nepastovi  viešoji  nuomonė 
nesutapatintų  vieno  ar  kito  principo  su  kokia  nors  asmenybe,  tai  ir  šiuokart 
respubliką  žmonės  siejo  su  dviem  rūsčiais  broliais  de  Vitais,  tais  Olandijos 
romėnais^  ir  nepalenkiamais  ribotos  laisvės  bei  saikingos  gerovės  šalininkais.  O 
už  štathalterato  žmonės  matė  nuolankų,  griežtą  ir  išmintingą  jaunuolį  Vilhelmą 
Oranietį,  amžininkų  pramintą  Tyliuoju^. 

Abu  broliai  de  Vitai  vedė  labai  atsargią  politiką  su  Liudvikus,  nes  jie  matė,  kaip 
sparčiai  auga  jo  įtaka  visai  Europai,  o  jo  jėgą  pajuto  ir  pati  Olandija  po 
stulbinamai  sėkmingos  jo  Reino  kampanijos^,  per  tris  mėnesius  palaužusios 
Jungtinių  Provincijų  galybę. 

Liudvikas  XIV  jau  iš  seno  buvo  olandų  priešas,  ir  jie  visaip  jį  įžeidinėjo  ir  iš  jo 
šaipėsi,  tiesa,  beveik  visada  Olandijoje  gyvenančių  prancūzų  emigrantų  lūpomis. 
Išdidūs  patriotai  olandai  žiūrėjo  į  jį  kaip  į  tuolaikinį  Mitridatąs,  keliantį  grėsmę  jų 
respublikai. 

Žmonės  nemėgo  brolių  de  Vitų  dėl  dviejų  aplinkybių.  Pirma,  dėl  to,  kad  šie 

valdžios  atstovai  atkakliai  priešinosi  visos  tautos  troškimams,  antra,  kad 
nukamuota  ir  prislėgta  tauta  puoselėjo  viltį,  jog  kitas  vadas  išgelbės  ją  iš  skurdo 
ir  gėdos. 

Tas  kitas  vadas,  pasiruošęs  ateiti  ir  stoti  į  drąsią  kovą  su  Liudviku  XIV  ir  buvo 
princas  Vilhelmas  Oranietis,  Vilhelmo  II  sūnus  ir  (per  Henrietą  Stiuart)  Anglijos 
karaliaus  Karolio  I  anūkas,  tas  tylusis  jaunuolis,  kurį  žmonės,  kaip  mes  jau 
esame  sakę,  buvo  sutapatinę  su  štathalteratu.  1672  metais  jis  turėjo  dvidešimt 
dvejus  metus.  Jį  auklėjo  Janas  de  Vitas,  kuris  iš  buvusio  princo  norėjo  padaryti 
gerą  pilietį.  Išleidęs  ediktą,  visiems  laikams  uždrausiantį  štathalteratą,  jis  buvo 
atėmęs  iš  princo  viltį  tapti  valdovu.  Tačiau  olandai,  bijodami  Liudviko  XIV  atmetė 
didžiojo  pensionarijaus  politiką,  panaikino  šį  ediktą  ir  pripažino  Vilhelmui 
Oraniečiui  štathalteratą. 

Didysis  pensionarijus  nusilenkė  savo  tautiečių  valiai,  tačiau  Kornelis  de  Vitas 
parodė  daugiau  atkaklumo  ir,  nepaisydamas  minios  oranžistų,  apsupusių  jo  namą 
Dordrechte  ir  grasinančių  mirtimi,  atsisakė  pasirašyti  aktą,  atgaivinantį 
štathalteratą.  Tik  paveiktas  žmonos  ašarų  ir  maldavimų,  pagaliau  pasirašė,  bet 
prie  parašo  pridėjo  dvi  raides:  V.  C.  -  vi  coactus ,  vadinasi,  per  prievartą. 

Ir  tik  per  stebuklą  jis  išsigelbėjo  tą  dieną  nuo  savo  priešų. 

Bet  Janas  de  Vitas  taip  pat  nieko  nelaimėjo,  nors  greičiau  ir  lengviau  nusilenkė 
savo  tautiečių  valiai.  Po  kelių  dienų  buvo  pasikėsinta  į  jo  gyvybę,  jis  gavo  keletą 
durklo  smūgių,  bet  nuo  žaizdų  nemirė. 

Tuo  oranžistai  nepasitenkino.  Abu  broliai  buvo  nuolatinė  kliūtis  jų  planams,  tad 
pakeitę  taktiką  jie  bandė  šmeižtu  padaryti  tai,  ko  nepadarė  durklu,  tačiau 
neatsižadėjo  prireikus  griebtis  ginklo. 

Palyginti  retai  nutinka,  kad  pagal  istorinio  įvykio  didumą  atsirastų  ir  tiek  pat 
didis  veikėjas.  O  kada  toks  sutapimas  pasitaiko,  istorija  tuojau  įamžina  tokio 
veikėjo  vardą,  kad  juo  galėtų  žavėtis  palikuonys. 

Bet  kai  į  žmonių  reikalus  įsimaišo  pats  velnias,  norėdamas  pražudyti  kurį 
žmogų  arba  visą  valstybę,  dažniausiai  jam  po  ranka  pakliūna  koks  niekšas, 
kuriam  pakanka  tik  šnibžtelėti  į  ausį  -  ir  jis  tučtuojau  imasi  darbo. 

Toks  niekšas,  kuris  tomis  aplinkybėmis  velniui  pasirodė  labai  parankus,  buvo, 
kaip  mes  jau,  regis,  minėjome,  Tikelaras,  iš  profesijos  gydytojas. 

Jis  pareiškė,  kad  Kornelis  de  Vitas,  užsirūstinęs  dėl  edikto  panaikinimo,  ką, 
beje,  rodąs  ir  prierašas  greta  jo  parašo,  bei  degdamas  iš  neapykantos  Vilhelmui 
Oraniečiui,  prikalbinęs  jį,  Tikelarą,  įvykdyti  žmogžudystę  ir  išgelbėti  respubliką 
nuo  naujo  štathalterio.  Tačiau,  vien  tik  pagalvojus  apie  tokį  pavedimą,  taip  jį 
ėmusi  graužti  sąžinė,  kad  jis  ryžosi  nusikaltimą  verčiau  iškelti  aikštėn,  negu  jį 
įvykdyti. 

Galima  įsivaizduoti,  koks  įtūžis  apėmė  oranžistus,  kai  jie  sužinojo  apie 
suokalbį.  1672  metų  rugpjūčio  16  dieną  Kornelis  buvo  areštuotas  savo  namuose 
ir  uždarytas  į  Biuitenhofo  kalėjimą,  kur  kankinant  norėta  išgauti  iš  jo 
prisipažinimą  rengus  sąmokslą  prieš  Vilhelmą. 

Kornelis  buvo  ne  tik  imlaus  proto,  bet  ir  didelės  narsos  žmoguj 


vienas  tų  žmonių,  kurie,  turėdami  tvirtus  politinius  įsitikinimus,  kaip  jų  protėviai 
religinius,  šypsosi  kankinami;  tuo  metu,  kai  jį  kankino,  jis  tvirtu  balsu 
skanduodamas  deklamavo  Horacijaus  odės  Justum  et  tenacem^  pirmąjį  posmą, 
nieko  neprisipažino  ir  ne  tik  nualsino  budelius,  bet  ir  privertė  juos  suabejoti  savo 
fanatišku  teisingumu. 

Tačiau  teisėjai  Tikelaro  neapkaltino,  o  Kornelį  de  Vitą  nusprendė  atleisti  iš 
visų  jo  užimamų  pareigų,  atimti  visus  jo  titulus  ir  visam  laikui  ištremti  iš 
respublikos. 

Janas  de  Vitas,  išgirdęs,  kuo  kaltinamas  jo  brolis,  atsisakė  didžiojo 
pensionarijaus  pareigų.  O  Vilhelmas  Oranietis,  norėdamas  bent  kiek  paskubinti 
įvykius,  laukė,  kad  liaudis,  kuri  jį  dievino,  padarytų  iš  abiejų  brolių  kūnų  dvi 
pakopas  jam  įkopti  į  štathalterio  sostą. 

Taigi  1672  metų  rugpjūčio  20  dieną,  kaip  mes  jau  sakėme  šio  skyriaus 
pradžioje,  viso  miesto  gyventojai  plaukė  į  Biuitenhofą,  norėdami  išvysti  išeinant 
iš  kalėjimo  Kornelį  de  Vitą,  vykstantį  į  ištrėmimą.  Visiems  magėjo  pamatyti, 
kokius  pėdsakus  paliko  kankinimai  kilniame  to  žmogaus  kūne,  kuris  taip  gerai 
mokėjo  Horacijų. 

Skubame  pridurti,  kad  ne  visa  minia,  plaukianti  į  Biuitenhofą,  norėjo  tik 
paganyti  akis;  daugeliui  rūpėjo  suvaidinti  tą  vaidmenį,  kuris,  jų  nuomone,  pirma 
buvo  blogai  suvaidintas. 

Mes  turime  galvoje  budelio  vaidmenį. 

Tiesa,  minioje,  skubančioje  į  kalėjimą,  buvo  ir  žmonių,  neturinčių  tokio  pikto 
ketinimo.  Labiausiai  juos  traukė  reginys,  toks  įdomus  ir  glostąs  minios  savimeilę; 
reginys,  kaip  niekais  pavirsta  išdidus  žmogus,  ilgą  laiką  stovėjęs  taip  aukštai. 

Juk  Kornelis  de  Vitas  -  šis  narsus  žmogus  -  dabar  buvo  kalinys,  nukamuotas 
kankinimų.  Ar  neatrodys  jis  išblyškęs,  sukruvintas,  pažemintas?  Ar  tai  ne  puikus 
buržuazijos,  daug  labiau  pavydžios  negu  paprasta  liaudis,  triumfas,  kuriame  turi 
dalyvauti  kiekvienas  padorus  Hagos  pilietis? 

Be  to,  vikriai  tarp  žmonių  įsimaišę  oranžistai  kurstė  minią,  norėdami 
pasinaudoti  jos  bukaprotiškumu  ir  paversti  ją  aštriu  ginklu,  tikėdamiesi,  kad 
nuo  Biuitenhofo  iki  miesto  vartų  pasitaikys  progų  apdrėbti  purvu,  o  gal  net 
sviesti  akmenį  į  tą  išdidėlį  vyriausiąjį  užtvankų  valdytoją,  kuris  ne  tik  kad  vi 
coactus  tesutiko  su  princo  Oraniečio  štathalteratu,  bet  dar  norėjo  jį  nužudyti! 

O  pikčiausi  Prancūzijos  priešai  kalbėjo,  kad  reikėtų  veikti  apgalvotai,  ir  jeigu 
atsirastų  Hagoje  drąsių  žmonių,  jie  nieku  gyvu  neišleistų  Kornelio  de  Vito  į 
tremtį.  Juk  jis,  atsidūręs  už  Olandijos  sienų,  tuojau  vėl  ims  regzti  intrigas  kartu 
su  Prancūzija  ir  gyvens  su  savo  niekšu  broliu  Janu  iš  markizo  Luvua±£  aukso. 

Suprantama,  kad  taip  nusiteikę  žmonės,  trokštantys  įdomaus  reginio,  ne  eite 
eina,  o  bėgte  bėga.  Štai  kodėl  Hagos  gyventojai  taip  greitai  skubėjo  Biuitenhofo 
link. 

Tarp  tų,  kurie  labiausiai  skubėjo,  bėgo  ir  Tikelaras,  baisiai  įtūžęs  ir  nežinantis, 
ko  reikėtų  griebtis  toliau.  Oranžistai  jį  laikė  dorybės,  tautinio  išdidumo  ir 
krikščioniško  gailestingumo  pavyzdžiu.  iš  Skaitiniai.orq 


Šitas  taurusis  niekšas  visaip  gražindamas  pasakojo,  kaip  Kornelis  de  Vitas 
bandęs  nupirkti  jo  sąžinę,  kokias  pinigų  sumas  jam  siūlęs  ir  kokius  pragariškus 
planus  iš  anksto  rezgęs,  norėdamas  pašalinti  jam,  Tikelarui,  visas  kliūtis 
nužudyti  princą. 

Kiekvieną  jo  frazę  minia  godžiai  gaudė  ir  audringai  šūkavo,  reikšdama  karštą 
meilę  Vilhelmui  Oraniečiui  ir  aklą  tūžmastį  broliams  de  Vitams. 

Minia  koneveikė  neteisingus  teisėjus,  kurių  nuosprendis  leido  išnešti  sveiką 
kailį  tokiam  baisiam  nusikaltėliui,  kaip  niekingas  Kornelis  de  Vitas. 

Kurstytojai,  kur  pasitaikę,  šnibždėjo: 

-Jis  paspruks  nuo  mūsų.  Jis  išvažiuos. 

Kiti  pridurdavo: 

-  Šveningene  jo  laukia  laivas,  prancūzų  laivas.  Tikelaras  jį  matė. 

-  Narsuolis  Tikelaras!  Dorasis  Tikelaras!  -  choru  šaukė  minia. 

-  O  ar  jums  ne  topteli,  -  pasakė  kažkas,  -  kad  drauge  su  Komelių  paspruks  ir 
Janas,  toks  pat  išdavikas,  kaip  ir  brolis? 

-  Ir  tuodu  niekystos  ris  mūsų  pinigus  Prancūzijoje,  pinigus,  kuriuos  gaus  iš 
Liudviko  XIV  už  parduotus  mūsų  laivus,  mūsų  arsenalus,  mūsų  laivų  dirbtuves !±± 

-  Neleisime  jiems  išvažiuoti!  -  sušuko  kažkoks  patriotas,  smarkesnis  už  kitus. 

-  Į  kalėjimą!  Į  kalėjimą!  -  staugė  minia. 

Su  tokiais  šūksniais  spartėjo  miestelėnų  žingsniai,  braškėjo  užtaisinėjamos 
muškietos,  blykčiojo  kirviai,  degė  akys. 

Tačiau  jokio  smurto  dar  nebuvo  padaryta,  kavaleristai,  saugantys  priėjimą 
prie  Biuitenhofo,  stovėjo  griežti,  abejingi,  tylūs  ir  dėl  savo  ramumo  dar 
grėsmingesnį  už  įsiaudrinusią  šūkaujančią  ir  grasinančią  Hagos  miestiečių  minią. 
Būrys  ramiai  stovėjo,  akylai  stebimas  savo  vado,  Hagos  kavalerijos  kapitono, 
sėdinčio  ant  arklio  su  nuoga,  bet  nuleista  ir  į  balno  kilpą  įremta  špaga. 

Šitam  kavalerijos  būriui,  vieninteliam  barjerui,  saugančiam  kalėjimą,  teko 
laikyti  ne  tik  siautėjančią,  nežabotą  minią,  bet  ir  miesto  gvardijos  būrį,  atvestą 
prie  kalėjimo  žiūrėti  tvarkos  kartu  su  kavalerija.  Gvardiečiai,  duodami  pavyzdį 
maištininkams,  patys  šūkčiojo: 

-  Tegyvuoja  princas  Oranietis!  Šalin  išdavikus! 

Tiesa,  kapitonas  Tilis  ir  jo  kavalerija  šiek  tiek  vėsino  ginkluotųjų  miestiečių 
įkarštį,  tačiau  berėkaudami  anie  netruko  įdūkti,  o  nesuprasdami,  kad  narsumą 
galima  rodyti  ir  tylomis,  kavaleristų  ramumą  jie  palaikė  bailumu  ir  siūbtelėjo 
kalėjimo  link,  patraukdami  paskui  save  minią. 

Tada  grafas  Tilis,  suraukęs  antakius  ir  iškėlęs  špagą,  vienas  pasuko  jų  sutikti. 

-  Ei  jūs,  ponai  gvardiečiai!  -  sušuko  jis.  -  Kodėl  pasitraukėte  iš  vietos  ir  ko 
norite? 

Minia  mojavo  muškietomis  šaukdama: 

-  Tegyvuoja  princas  Oranietis!  Mirtis  išdavikams! 

-  Tegyvuoja  princas  Oranietis,  na,  tegul,  -  tarė  Tilis,  -  nors  man  geriau  patinka 
linksmi  veidai  negu  niūrūs.  Mirtis  išdavikams!  Tegul  bus  taip,  bet  su  sąlyga,  kad 
jūs  tik  šūkausite.  Rėkite,  kiek  jums  telpa:  „Mirtis  išdavikams“,  bet  šitqšq£^§įj^į> 


įvykdyti  jums  neteks.  Aš  paskirtas  čia  žiūrėti  tvarkos,  ir  žiūrėsiu. 

Paskui,  pasisukęs  į  savo  kareivius,  sukomandavo: 

-  Nusitaikyti 

Tilio  kareiviai  įvykdė  įsakymą  kuo  šalčiausiai.  Ir  gvardija,  ir  minia  tučtuojau 
pasidavė  atgal,  apimti  panikos,  kuri  kavalerijos  vadui  sukėlė  šypseną. 

-  Na,  na,  -  tarė  jis  su  pašaipa,  būdinga  tiktai  kariškiams,  -  nebijokit,  piliečiai, 
mano  kariai  nepaleis  nė  vieno  šūvio,  bet  ir  jūs  nežengsite  nė  vieno  žingsnio 
kalėjimo  link. 

-  O  ar  žinote,  pone  karininke,  kad  mes  turime  muškietas?  -  suriko  įsiutęs 
gvardijos  vadas. 

-  Kaipgi,  aš  gerai  matau,  kad  jūs  turite  muškietas,  -  atsakė  Tilis,  -  jos  tik  ir 
švysčioja  man  priešais  akis.  Bet  įsidėmėkit,  mes  turime  pistoletus,  kurie  puikiai 
kerta  per  penkiasdešimt  žingsnių,  o  jūs  stovite  tik  už  dvidešimt  penkių. 

-  Mirtis  išdavikams!  -  vėl  suriko  pasipiktinę  gvardiečiai. 

-  Na,  -  burbtelėjo  karininkas,  -  jūs  kartojate  vis  tą  patį;  tai  įsipyksta. 

Ir  jis  atsistojo  būrio  priekyje,  o  erzelynė  aplinkui  Biuitenhofą  vis  didėjo. 

Tačiau  įtūžusi  minia  nežinojo,  kad  tą  pačią  akimirką,  kada  ji  jautė  vienos  aukos 

kraujo  kvapą,  kita,  tartum  skubėdama  pasitikti  likimo,  ėjo  į  Biuitenhofą  per  kokį 
šimtą  žingsnių  nuo  aikštės,  už  kavaleristų  būrio. 

Tikrai,  Janas  de  Vitas  buvo  ką  tik  išlipęs  iš  karietos  ir,  tarno  lydimas,  ramiai 
žingsniavo  per  priekinį  kalėjimo  kiemą. 

Jis  prisistatė  kalėjimo  sargui,  kuris,  beje,  jį  pažinojo. 

-  Sveikas,  Grifau,  -  tarė  jis,  -  aš  atėjau  išsivežti  savo  brolio  Kornelio  de  Vito, 
nuteisto,  kaip  žinai,  ištremti. 

Kalėjimo  sargas,  panašus  į  dresuotą  lokį,  išmokytą  atidaryti  ir  uždaryti 
kalėjimo  duris,  nusilenkė  Janui  de  Vitui,  įleido  jį  ir  vėl  tučtuojau  duris  užtrenkė. 

Už  kokių  dešimties  žingsnių  Janas  de  Vitas  sutiko  žavingą  septyniolikos  ar 
aštuoniolikos  metų  mergaitę  fryzietės  drabužiais,  ir  ji  grakščiai  pritūpė 
pasisveikindama . 

-  Sveika,  gražioji  ir  mieloji  Roza,  -  tarė  jis,  švelniai  suėmęs  ją  už  smakro.  - 
Kaip  jaučiasi  mano  brolis? 

-  O,  pone  Janai,  -  atsakė  mergaitė,  -  man  baisu  ne  dėl  tų  skausmų,  kuriuos  jis 
turėjo  pakęsti,  -  skausmai  atlėgo. 

-  Ko  gi  tu  bijai,  gražuole? 

-  Aš  bijau,  pone  Janai,  piktadarystės,  kuri  jam  gresia. 

-  Ak  taip,  -  tarė  de  Vitas,  -  tu  turi  galvoje  tą  minią,  ar  ne  tiesa? 

-Jūs  girdite,  kaip  ji  siautėja? 

-  Taip,  iš  tiesų  žmonės  labai  susij audrinę,  bet  juk  mes  nieko  blogo  jiems 
nesame  padarę,  tik  gera;  gal  pamatę  mus,  jie  nusiramins. 

-  Gaila,  šito  jiems  nepakaks,  -  sušnibždėjo  mergaitė  ir  pasisuko  eiti, 
pastebėjusi  tėvą  rodant,  kad  pasitrauktų. 

-  Taip,  mano  vaike,  tavo  tiesa.  Hm...  Štai  jauna  mergaitė,  -  šnibždėjo  Janas  de 
Vitas,  eidamas  toliau,  -  tikriausiai  net  nemoka  skaityti  ir  todėl 


skaičiusi,  tačiau  vienu  žodžiu  nusakė  žmonijos  istoriją. 

Ir  Janas  de  Vitas,  buvęs  didysis  pensionarijus,  vis  toks  pat  ramus,  tik  gal  kiek 
liūdnesnis,  nuėjo  į  savo  brolio  kamerą. 

II 

DU  BROLIAI 


Gražioji  Roza  ne  be  reikalo  nerimavo:  tuo  metu,  kai  de  Vitas  lipo  akmeniniais 
laiptais  į  kalėjimą  pas  brolį,  ginkluoti  gvardiečiai  visaip  stengėsi  pašalinti  jiems 
kliudantį  Tilio  būrį. 

Žmonės,  matydami  savo  gvardijos  pastangas  ir  sveikindami  gerus  jos 
ketinimus,  šaukė  visa  gerkle: 

-  Tegyvuoja  miesto  gvardija! 

O  Tilis,  toks  pat  atsargus,  kaip  ir  ryžtingas,  saugomas  savo  eskadrono 
pistoletų,  derėjosi  su  gvardija,  stengdamasis  jai  išaiškinti,  kad  jam  vyriausybės 
įsakyta  su  trimis  kavalerijos  būriais  saugoti  kalėjimą  ir  aplinkines  gatves. 

-  Kam  tas  įsakymas?  Kam  saugoti  kalėjimą?  -  šaukė  oranžistai. 

-  Na  štai,  -  atsakė  Tilis,  -  dabar  man  užduodate  klausimus,  į  kuriuos  negaliu 
atsakyti.  Man  liepta  saugoti,  ir  aš  saugau.  Jūs,  ponai,  patys  beveik  kariškiai  ir 
turite  žinoti,  kad  įsakymas  nediskutuojamas. 

-  Bet  šis  įsakymas  jums  duotas  tam,  kad  išdavikai  galėtų  pasprukti  iš  miesto. 

-  Galimas  daiktas,  nes  jie  ištremiami,  -  atsakė  Tilis. 

-  O  kas  davė  įsakymą? 

-  Vyriausybė,  žinoma. 

-Ji  išduoda  mus! 

-  To  aš  nežinau. 

-  Tamsta  irgi  išdavikas. 

-  Aš? 

-  Taip,  jūs. 

-  Štai  kaip.  Bet  pagalvokite,  ponai  miestiečiai,  ką  aš  išdaviau?  Valdžią?  Kokia 
čia  išdavystė,  jeigu  aš,  jai  tarnaudamas,  tiksliai  vykdau  jos  įsakymą? 

Kadangi  grafo  tiesa  buvo  akivaizdi  ir  nenuginčijama,  imta  šūkauti  dar  garsiau, 
grasinti  dar  baisiau.  Tačiau  grafas,  kiek  galėdamas  mandagiau,  tarė: 

-  Ponai  miestiečiai,  labai  jus  prašau,  atitraukite  savo  muškietas;  gali  kas  nors 
netyčia  iššauti,  ir,  jeigu  jis  sužeistų  bent  vieną  mano  kavaleristą,  mes  jūsų  du 
šimtus  paklotume.  Mums  tai  būtų  labai  nemalonu,  o  jums  juo  labiau;  be  to,  nei  aš, 
nei  jūs  to  nenorime. 

-Jeigu  jūs  taip  padarytumėte,  -  šaukė  miestelėnai,  -  mes  irgi  nelauktume. 

-  Taip,  taip,  bet  nors  jūs  mus  iššaudytumėte  aliai  vieno,  vis  dėlto  nė  vienas 
mūsų  nušautas  jūsiškis  neatsikeltų. 

-  Užleiskite  mums  aikštę,  ir  jūs  pasielgsite  kaip  doras  pilietis. 

-  Visų  pirma,  aš  nesu  pilietis,  -  atsakė  Tilis,  -  aš  esu  karininkas,  tai  toli  gražu 
ne  tas  pat.  Antra,  aš  ne  olandas,  o  prancūzas;  tad  skirtingumas  dar  didesnis.  Aš 
pripažįstu  tik  valdžią,  kuri  mane  samdo.  Atneškite  man  jos  įsakymą  pasitraukti  iš 
aikštės,  ir  aš  pasitrauksiu  tą  pačią  akimirką,  juo  labiau  kad  ir  man  pačiam 

velniškai  nusibodo  čia  karksoti. 

-  Taip!  Taip!  -  sušuko  šimtas  balsų,  kuriems  tučtuojau  pritarė  dar  penki  šimtai. 
-  Į  rotušę!  Einam  pas  deputatus!  Greičiau!  Greičiau! 

-  Na,  na!  -  murmėjo  Tilis,  žiūrėdamas  į  skubančius  didžiuosius  smarkuolius.  - 
Eikit  į  rotušę,  eikit  reikalauti  iš  deputatų  niekšybės,  pamatysit,  ar  ką  pešit.  Eikit, 
bičiuliai,  eikit! 

Taurusis  karininkas  pasikliovė  aukštųjų  asmenų  garbe,  kaip  ir  jie  pasitikėjo  jo, 
kaip  kario,  garbingumu. 

-  Žinokite,  kapitone,  -  pašnibždėjo  grafui  į  ausį  jo  vyresnysis  leitenantas,  - 
gerai  būtų,  kad  deputatai  nepatenkintų  šitų  pasiutėlių  prašymo,  bet  dar  geriau, 
kad  jie  atsiųstų  mums  paramos;  manau,  ji  praverstų. 

Tuo  tarpu  Janas  de  Vitas,  kurį  mes  palikome  lipantį  akmeniniais  laiptais  po 
susitikimo  su  sargu  Grifu  ir  jo  dukterim  Roza,  priėjo  kamerą,  kurioje  ant  čiužinio 
gulėjo  jo  brolis  Kornelis,  kaip  jau  sakėme,  tardytojų  iškankintas. 

Kadangi  teismo  buvo  nuspręsta  jį  ištremti,  tad  tardymas  ir  kankinimai  dabar 
buvo  nutraukti. 

Kornelis  tysojo  savo  guolyje  sutrupintais  rankų  riešais  ir  sutriuškintais 
pirštais.  Jis  neprisiėmė  kaltės,  kurios  nebuvo  padaręs,  ir,  tris  dienas  kentėjęs, 
pagaliau  lengviau  atsikvėpė  sužinojęs,  kad  teisėjai,  iš  kurių  jis  laukė  mirties, 
malonėjo  išsiųsti  į  tremtį. 

Jis  būtų  labai  nuvylęs  savo  priešus,  jeigu  jie  Biuitenhofo  kameros  prietemoje 
būtų  galėję  pamatyti  šio  energingo,  nepalaužiamos  drąsos  vyro  išblyškusiame 
veide  šypseną  kankinio,  kuris  pamiršta  visus  žemės  purvus,  kai  jam  atsiskleidžia 
dangiškos  grožybės. 

Greičiau  savo  valios  jėga  negu  dėl  kokių  nors  realių  pastangų  Kornelis 
susikaupė  ir  apskaičiavo,  kiek  laiko  juridiniai  formalumai  dar  galės  jį  laikyti 
kalėjime. 

Tai  buvo  kaip  tik  tas  metas,  kai  miesto  gvardija  ir  jai  pritarianti  minia  piktai 
koneveikė  brolius  de  Vitus  ir  grasino  kapitonui  Tiliui,  saugančiam  kalėjimą. 
Triukšmas,  lyg  jūros  potvynis,  užliejo  kalėjimo  sienas  ir  pasiekė  kalinio  ausis. 

Tačiau  tas  triukšmas,  nepaisant  jo  šiurpumo,  nė  kiek  neišgąsdino  Kornelio,  jis 
net  nepamanė  atsikelti  ir  prieiti  prie  siauro  grotuoto  lango,  pro  kurį  skverbėsi 
gatvės  garsai  ir  dienos  šviesa. 

Ilgai  kankintas  kalinys  pasidarė  nejautrus  fiziniam  skausmui  ir  prie  kančios 
buvo  beveik  pripratęs.  Pagaliau  jį  apėmė  palaimos  jausmas,  kad  jo  siela  ir 
protas  netrukus  skirsis  su  kūnu;  jam  net  atrodė,  kad  jie  jau  atsisveikino  su 
kūnu  ir  plevena  virš  jo,  kaip  plevena  liepsna,  skirdamasi  su  baigiančiu  gesti 
židiniu. 

Jis  dar  mąstė  apie  savo  brolį.  Ir  galbūt  ta  mintis  atklydo  todėl,  kad  jis  kažkokiu 
nesuprantamu  būdu  iš  tolo  pajuto  brolį  ateinant. 

Tą  akimirką,  kai  Korneliui  mintyse  aiškiai  iškilo  brolio  Jano  veidas  ir  jis 
buvo  beištariąs  jo  vardą,  kameros  durys  atsidarė,  ir  įėjęs  Janas  prišoko  prie 
kalinio  guolio.  Kornelis  ištiesė  sužalotas  rankas  su  aprištais  pirštais sį^^S^įį 


brolį,  kurį  jam  pavyko  kai  kuo  pralenkti:  galgi  šaliai  jis  pasitarnavo  ne 
daugiau  už  Janą,  bet  olandų  neapykanta  jam  prašoko  jų  neapykantą  jo  broliui. 

Janas  švelniai  pabučiavo  Korneliui  į  kaktą  ir  atsargiai  nuleido  ant  čiužinio  jo 
sužalotas  rankas. 

-  Korneli,  vargše  mano  broli,  -  tarė  jis,  -  tu  juk  labai  kenti. 

-  Ne,  aš  daugiau  nebekenčiu,  nes  matau  tave. 

-  Bet  užtat  dideliai  kenčiu  aš,  tave  tokį  matydamas,  vargše  mano  brangusis 
Korneli! 

-  Aš  irgi  daugiau  galvojau  apie  tave  negu  apie  save,  ir  kankinamas  tik  vieną 
kartą  sudejavau:  „Vargšas  mano  brolis."  Bet  tu  esi  čia,  tad  pamirškime  viską.  Tu 
juk  atvažiavai  manęs  pasiimti? 

-  Taip. 

-  Aš  jau  sveikas.  Padėk  man  atsikelti,  broli,  ir  pamatysi,  kaip  gerai  aš 
vaikščioju. 

-  Tau  nereikės  toli  eiti,  mielasis,  už  Tilio  šaulių  būrio  laukia  mano  karieta. 

-  Už  Tilio  šaulių?  Ko  jie  ten  stovi? 

-  O  štai  dėl  ko:  spėjama,  -  atsakė  didysis  pensionarijus  su  jam  įprasta  liūdna 
šypsena,  -  kad  hagiečiai  norės  pamatyti  tave  išvažiuojantį,  ir  bijoma  neramumų. 

-  Neramumų?  -  nusistebėjo  Kornelis,  įdėmiai  žiūrėdamas  į  truputį  sumišusį 
brolį.  -  Neramumų? 

-  Taip,  Korneli. 

-  Tai  va  ką  aš  girdėjau,  -  tarė  Kornelis,  tarsi  kalbėdamas  su  savimi.  Paskui  jis 
vėl  kreipėsi  į  brolį:  -  Prie  Biuitenhofo  yra  daug  žmonių? 

-  Taip,  broli. 

-  Kaipgi  tau  pasisekė? 

-Kas? 

-  Kaip  jie  tave  praleido? 

-  Tu  gerai  žinai,  Korneli,  kad  žmonės  mus  ne  per  labiausiai  mėgsta,  - 
apmaudžiai  tarė  didysis  pensionarijus.  -  Aš  prasigavau  nuošaliom  gatvelėm. 

-  Tu  slėpeisi,  Janai? 

-  Aš  turėjau  negaišdamas  patekti  pas  tave.  Ir  padariau  taip,  kaip  daroma 
politikoje  ir  jūroje,  kai  pučia  nepalankus  vėjas:  laviravau. 

Tuo  tarpu  iš  aikštės  į  kalėjimą  atūžė  dar  garsesni  minios  šauksmai. 

Tilis  derėjosi  su  miesto  gvardija. 

-  O,  tu  esi  didis  vairininkas,  Janai,  -  tarė  Kornelis,  -  bet  nesu  tikras,  ar  pavyks 
tau  per  šėlstančios  minios  mūšą  išvesti  savo  brolį  iš  Biuitenhofo  taip  pat 
sėkmingai,  kaip  tu  atvedei  Trompoi^  laivyną  į  Antverpeną  pro  Seldos  seklumas. 

-  Vis  dėlto  su  Dievo  pagalba  pamėginsime,  Korneli,  -  atsakė  Janas.  -  Tačiau 
pirmiausia  aš  dar  turiu  tau  kai  ką  pasakyti. 

-  Sakyk. 

Iš  aikštės  vėl  atsklido  šūksniai. 

-  Oho,  -  tarė  Kornelis,  -  kaip  įniršę  žmonės!  Ant  tavęs?  Ar  ant  manęs? 

-  Manau,  kad  ant  mūsų  abiejų,  Korneli.  Norėjau  tau  pasakyti, 


oranžistai,  skleisdami  visokias  paskalas,  prikiša  mums  derybas  su  Prancūzija. 

-  Mulkiai!.. 

-  Taip,  bet  jie  vis  dėlto  mums  tai  prikiša. 

-  Bet  jeigu  mūsų  derybos  būtų  pasisekusios,  jie  būtų  išvengę  pralaimėjimo  prie 
Orsos,  Vezelio  ir  Reinbergo.  Prancūzai  nebūtų  persikėlę  per  Reinąi^  įr  Olandija 
su  savo  kanalais  ir  balomis  vis  dar  galėtų  laikyti  save  nenugalima. 

-  Visa  tai  tiesa,  broli,  bet  įsidėmėk:  jei  dabar  kas  rastų  pono  de  Luvua  laiškus, 
tai  aš,  nors  ir  būčiau  labai  geras  locmanas,  negalėčiau  išgelbėti  net  tos  menkos 
valtelės,  kuri  turi  išvežti  iš  Olandijos  de  Vitus,  priverstus  ieškoti  laimės  svetur. 
Šie  laiškai,  kurie  doriems  žmonėms  įrodytų,  jog  aš  taip  myliu  savo  kraštą,  kad 
net  savo  laimę  buvau  pasiryžęs  paaukoti  dėl  jo  laisvės,  dėl  jo  šlovės,  -  šie  laiškai 
mus  pražudytų  mūsų  nugalėtojų  oranžistų  akyse.  Ir  aš  noriu  tikėti,  brangusis 
Korneli,  kad  tu  juos  sudeginai,  prieš  važiuodamas  pas  mane  į  Hagą  iš 
Dordrechto. 

-  Broli,  -  atsakė  Kornelis,  -  tavo  susirašinėjimas  su  ponu  de  Luvua  rodo,  kad 
pastaruoju  metu  buvai  didžiausias,  kilniausias  ir  išmintingiausias  Septynių 
Jungtinių  Provincijų  pilietis.  Aš  branginu  savo  tėvynės  garbę,  ypač  tavo  garbę, 
broli,  ir,  žinoma,  tų  laiškų  nesudeginau. 

-  Tada  mudu  žuvę,  -  ramiai  tarė  buvęs  didysis  pensionarijus,  prieidamas  prie 
lango. 

-  Ne,  Janai,  priešingai,  mes  išsigelbėsime  ir  susigrąžinsime  populiarumą. 

-  Kur  dėjai  tuos  laiškus? 

-  Palikau  Dordrechte  savo  krikštasūniui,  tavo  pažįstamam  Kornelijui  van 
Berlė. 

-  O  vargšas!  Tas  mielas,  naivus  berniukas,  tas  mokslininkas,  išmanantis  kaip 
reta,  o  galvojantis  tik  apie  savo  gėles!  Ir  tu  palikai  jam  saugoti  šitą  pražūtingą 
paketą!  Taip,  broli,  tas  vargšelis  Kornelijus  žuvęs. 

-  Žuvęs? 

-  Taip.  Dabar  paaiškės,  ar  jis  yra  tvirtas,  ar  silpnas.  Jeigu  jis  tvirtas  (juk 
nesvarbu,  kad  jis  nesikiša  į  politiką,  kad  užsisklendęs  Dordrechte,  kad  baisiai 
išsiblaškęs,  -  jis  vis  tiek  kada  nors  sužinos,  kas  mus  ištiko),  tad  jeigu  jis  tvirtas, 
jis  didžiuosis  mumis;  jeigu  silpnas,  -  stengsis  laiškų  atsikratyti.  Ir  taip,  ir  antraip, 
jis  yra  žuvęs,  o  drauge  ir  mes.  Taigi,  broli,  bėgam  kuo  greičiausiai,  jeigu  dar 
nevėlu. 

Kornelis  kiek  pakilo  savo  guolyje  ir  paėmė  broliui  už  rankos;  šis,  tvarsčiams 
prisilietus,  krūptelėjo. 

-  Argi  aš  nepažįstu  savo  krikštasūnio?  -  tarė  Kornelis.  -  Argi  aš  neišmokau 
skaityti  van  Berlė  minčių  ir  jausmų?  Tu  klausi  manęs,  ar  jis  tvirtas?  Tu  klausi 
manęs,  ar  jis  silpnas?  Nei  tvirtas,  nei  silpnas.  Bet  ar  svarbu,  koks  jis  yra? 
Svarbiausia,  kad  jis  saugotų  paslaptį.  O  jis  jos  negali  išduoti,  nes  ir  pats  nežino. 

Janas  nustebęs  atsigręžė  į  brolį. 

-  O,  -  kalbėjo  Kornelis,  švelniai  šypsodamasis,  -  vyriausiasis  užtvankų 
valdytojas  juk  irgi  politikas,  išėjęs  Jano  mokyklą.  Aš  tau  sakau,  kadišv^tjrĘ^ę^ 


nežino  nei  to  paketo  turinio,  nei  jo  reikšmės. 

-  Tad  paskubėkim,  -  sušuko  Janas:  -  Kol  dar  nevėlu,  įspėsime  jį,  kad  sudegintų 
laiškus. 

-  O  kokiu  būdu  pasiųsime  jam  tą  žinią? 

-  Per  mano  tarną  Krakė,  kuris  raitas  turėjo  mus  lydėti.  Jis  kartu  su  manimi 
atėjo  į  kalėjimą  padėti  tau  nulipti  laiptais. 

-  Pagalvok  gerai,  prieš  sudegindamas  tokius  svarbius  dokumentus. 

-  Maniau,  pirmiausia,  mielas  Korneli,  reikia  broliams  de  Vitams  išsigelbėti 
patiems,  o  tik  paskui  gelbėti  savo  garbę.  Kas  gi  begins  mus  mirusius,  Korneli? 
Kas  mus  supras? 

-  Tai  tu  manai,  kad  jie  nužudys  mus,  jeigu  ras  tuos  popierius? 

Janas  nieko  neatsakė,  tik  ištiesė  ranką  Biuitenhofo  aikštės  link,  kur  šurmuliavo 
nuožmi  minia. 

-  Taip,  taip,  -  tarė  Kornelis,  -  aš  gerai  girdžiu  tuos  riksmus,  bet  ką  jie  reiškia? 

Janas  atidarė  langą. 

-  Mirtis  išdavikams! 

-  Dabar  tu  girdi,  Korneli? 

-  O  išdavikai  -  mudu?  -  paklausė  kalinys,  pakeldamas  į  viršų  akis  ir 
truktelėdamas  pečiais. 

-  Taip,  tai  mudu,  -  pakartojo  Janas  de  Vitas. 

-  Kur  Krakė? 

-  Turbūt  už  kameros  durų. 

-  Tai  pašauk  jį. 

Janas  atidarė  duris  ir  pašaukė  ištikimą  tarną: 

-  Įeikite,  Krakė,  ir  gerai  įsidėmėkite,  ką  jums  pasakys  mano  brolis. 

-  O  ne,  Janai,  žodžiu  čia  neįsakysi;  deja,  man  reikia  parašyti. 

-  Kodėl? 

-  Todėl,  kad  van  Berlė  niekam  neatiduos  ir  nesudegins  paketo  be  tikslaus 
mano  įsakymo. 

-  Bet  ar  galėsi  rašyti,  brangus  mano  broli?  -  paklausė  Janas,  dirstelėjęs  į 
apdegintas  ir  sužalotas  nelaimingojo  rankas. 

-  O,  kad  tik  turėčiau  rašalo  ir  plunksną! 

-  Štai  nors  pieštukas. 

-  Ar  neturi  popieriaus?  Man  nieko  nepaliko. 

-  Čia  yra  Biblija,  išplėšk  pirmąjį  puslapį. 

-  Gerai. 

-  Bet  ar  tavo  rašysena  bus  įskaitoma? 

-  Žinoma,  -  atsakė  Kornelis,  pažvelgęs  į  brolį.  -  Pirštai,  kurie  ištvėrė  budelio 
deginami,  ir  valia,  įveikusi  skausmą,  susijungs,  tad  nebijok,  broli,  eilutės  bus 
lygios. 

Ir  iš  tiesų  Kornelis  paėmė  pieštuką  ir  pradėjo  rašyti. 

Tada  iš  pieštuką  spaudžiančių  sužalotų  pirštų  ėmė  sunktis  kraujo  lašai, 
raudonai  nudažydami  tvarsčius.  iš  skaitiniai.orq 


Didžiojo  pensionarijaus  smilkinius  išpylė  prakaitas. 

Kornelis  parašė: 

Brangus  krikštasūni! 

Sudegink  tą  paketą ,  kurį  aš  tau  palikau ,  sudegink  jį  neperžiūrėjęs , 
neatplėšęs ,  kad  tau  nebūtų  žinomas  jo  turinys.  Tokios  paslaptys ,  kokios  jame 
yra ,  užtraukia  pražūtį  visiems.  Sudegink  ir  išgelbėsi  Janą  ir  Kornelį.  Sudie , 
mylėk  mane.  1672  m.  rugpjūčio  20  d. 

Kornelis  de  Vitas 

Janas  su  ašaromis  akyse  nušluostė  kraujo  lašą,  nukritusį  ant  popieriaus,  ir 
padavė  laišką  Krakė,  dar  kažką  jam  prisakydamas.  Paskui  grįžo  prie  Kornelio, 
kuris  iš  skausmo  buvo  išbalęs  ir  kone  alpo. 

-  Dabar,  -  tarė  jis,  -  kai  išgirsime  mūsų  narsaus  tarno  Krakė  švilptelėjimą, 
žinosime,  kad  jis  jau  už  minios,  anoje  tvenkinio  pusėje.  Tada  ir  mes  pajudėsime. 

Maždaug  po  penkių  minučių  pasigirdo  skardus  švilpimas,  perskrodęs  juodųjų 
guobų  viršūnes  ir  nustelbęs  minios  stūgavimą  prie  Biuitenhofo. 

Janas,  lyg  dėkodamas  likimui,  iškėlė  rankas. 

-  Dabar,  -  tarė  jis,  -  keliaukime,  Korneli... 

III 

JANO  DE  VITO  AUKLĖTINIS 

Tuo  tarpu,  kai  prie  Biuitenhofo  suplūdusios  minios  vis  piktesni  šūksmai  vertė 
Janą  de  Vitą  kuo  skubiau  išgabenti  Kornelį,  miestiečių  delegatai,  kaip  jau 
sakėme,  patraukė  į  miesto  rotušę  reikalauti,  kad  būtų  atšaukta  Tilio  kavalerija. 

Nuo  Biuitenhofo  iki  rotušės  -  Hogstreto  -  visai  netoli.  Minioje  buvo  galima 
pastebėti  vyriškį,  kuris  atidžiai  sekė  visa,  kas  vyksta  aikštėje.  Drauge  su 
delegatais,  arba,  tiksliau,  paskui  delegatus,  jis  irgi  patraukė  miesto  rotušės  link, 
norėdamas  sužinoti,  kas  ten  dėsis. 

Vyriškis  buvo  jaunas,  gal  dvidešimt  dvejų  ar  trejų  metų,  iš  pažiūros  ne  per 
stipriausias.  Jis,  matyt,  nenorėjo  būti  pažintas,  tad  savo  blyškų  pailgą  veidą  vis 
dangstė  plona  fryziško  audeklo  nosine,  kuria  nuolat  šluostė  prakaitu  žliaugiančią 
kaktą  ir  degančias  lūpas.  Jo  akys  buvo  budrios  tarsi  plėšraus  paukščio,  nosis 
ilga,  ereliška,  lūpos  siauros  ir  tiesios,  primenančios  gyvos  žaizdos  kraštus.  Jei 
Lafaterasi^  būtų  gyvenęs  tuo  metu,  šis  žmogus  būtų  buvęs  puikus  objektas  jo 
fizionominiams  tyrimams,  kurie  tikrai  būtų  byloję  objekto  nenaudai. 

Koks  skirtumas  iš  pažiūros,  pasak  protėvių,  tarp  užkariautojo  ir  pirato?  Tik 
toks,  koks  tarp  erelio  ir  vanago. 

Pasitikėjimas  ar  nerimas? 

Nesveikai  blyškaus  veido,  smulkaus  paliegusio  kūno,  neramios  eigasties 
žmogus,  einantis  paskui  stūgaujančią  minią  nuo  Biuitenhofo  į  rotušę,  galėjo  būti 
arba  įtarus  šeimininkas,  arba  besislapstąs  vagis.  Ir  policininkas,  žinoma,  jį  būtų 
palaikęs  pastaruoju  ypač  dėl  to,  kad  šis  mūsų  aprašomas  žmogus  stengėsi  likti 
nepastebėtas. 

Beje,  jis  buvo  paprastai  apsirengęs  ir,  matyt,  visai  neginkluotas.  Balta,  liesa, 
bet  gana  gyslota  ranka  sausais,  laibais  aristokratiškais  pirštais  jis  buvo 
atsirėmęs  ne  į  ranką,  bet  į  petį  karininkui,  kuris,  prieš  jaunuoliui  pajudant  paskui 
minią,  stovėjo  suspaudęs  špagos  rankeną  ir  susidomėjęs  žiūrėjo,  kas  dedasi 
aplinkui. 

Priėjęs  Hogstreto  aikštę,  išblyškėlis  užsiglaudė  drauge  su  savo  bendru  už 
vieno  namo  praviros  langinės  ir  įsmeigė  akis  į  miesto  rotušės  balkoną. 

Miniai  pašėlusiai  šūkaujant,  rotušės  langas  atsidarė,  ir  į  balkoną  išėjo  žmogus. 

-  Kas  ten  toks  išėjo  į  balkoną?  -  anam  prabilus,  paklausė  karininko  jaunuolis  ir 
akimis  parodė  į  tą  žmogų,  kuris  buvo  baisiai  susijaudinęs  ir  greičiau  laikėsi 
įsitvėręs  į  turėklus,  negu  buvo  užsikvempęs  ant  jų. 

-  Tai  deputatas  B  o  velta  s,  -  atsakė  karininkas. 

-  Koks  jis  žmogus,  tas  deputatas  Boveltas?  Ar  jūs  jį  pažįstate? 

-  Man  regis,  jis  padorus  žmogus,  monsinjore. 

Išgirdęs  tokią  Bovelto  charakteristiką,  jaunuolis  atrodė  ir  keistai  nusivylęs,  ir 
aiškiai  nepatenkintas.  Karininkas  tai  pastebėjo  ir  skubėjo  pridurti: 

-  Bent  taip  kalbama,  monsinjore.  Aš  pats  tai  nieko  tvirtinti  negaliu,  nes 
B  o  velto  iš  arčiau  nepažįstu. 

-  Padorus  žmogus,  -  pakartojo  tas,  kurį  pavadino  monsinjoru.  -  Ką  jūs  norite 
tuo  pasakyti?  Doras?  Drąsus? 

-  O  monsinjore,  dovanokite,  bet  aš  negaliu  tiksliai  apibūdinti  žmogaus,  kurį, 
kartoju  jūsų  didenybei,  pažįstu  tik  iš  matymo. 

-  Beje,  -  tarė  jaunuolis,  -  palauksime  ir  patys  pamatysime. 

Karininkas  tylėdamas  linktelėjo  galvą. 

-  Jeigu  tas  Boveltas  yra  padorus  žmogus,  -  pasakė  princas,  -  tai  jis  nelabai 
mielai  sutiks  šitų  pamišėlių  reikalavimą. 

Princo  ranka  nervingai  trūkčiojo  bendrakeleiviui  ant  peties,  o  tai  rodė  baisų  jo 
jaudinimąsi,  kurį  jam  šiuo  metu  buvo  ypač  sunku  paslėpti  po  šaltumo  ir 
abejingumo  kauke. 

Pasigirdo  miestiečių  delegacijos  vadovo  balsas.  Jis  klausė  deputatą,  kur  yra 
kiti  jo  kolegos. 

-  Ponai,  -  pakartojo  Boveltas,  -  sakau  jums,  kad  šiuo  metu  esu  tik  aš  ir  ponas 
Asperenas,  o  aš  vienas  nieko  negaliu  nuspręsti. 

-  Įsakymą!  Įsakymą!  -  šaukė  tūkstančiai  balsų. 

Boveltas  kažką  kalbėjo,  bet  jo  balsas  dingo  triukšme,  ir  buvo  tik  matyti,  kaip 
jis  greitai  ir  beviltiškai  mostaguoja  rankomis.  Tačiau  matydamas,  kad  minios 
neprivers  klausytis,  pasisuko  į  atdarą  langą  ir  pašaukė  Aspereną. 

Asperenas  irgi  išėjo  į  balkoną.  Jis  buvo  sutiktas  dar  audringesniais  šauksmais, 
negu  prieš  dešimt  minučių  deputatas  Boveltas. 

Jis  irgi  bandė  kalbėti,  tačiau  minia,  užuot  klausiusis  pono  Aspereno  kalbos, 
siūbtelėjo  pro  vyriausybės  sargybą,  kuri,  beje,  visai  ir  nemėgino  sulaikyti 
suverenios  liaudies. 

-  Eime,  -  ramiai  tarė  jaunuolis,  kai  minia  plūdo  pro  paradinius  rotušės  vartus. 
-  Derybos,  matyt,  vyks  viduje.  Eime,  paklausysime. 

-  O  monsinjore,  monsinjore,  būkite  atsargus! 

-  Kodėl? 

-  Daugelis  deputatų  bus  turėję  reikalų  su  jumis,  ir  užtenka,  kad  bent  vienas 
atpažintų  jūsų  didenybę. . . 

-  Taip,  kad  paskui  galėtų  apkaltinti  sąmyšio  kurstymu.  Tavo  tiesa,  -  atsakė 
jaunuolis,  ir  jo  skruostai  užsiplieskė  iš  apmaudo,  kad  jis  nevykusiai  išsidavė.  - 
Taip,  jūsų  tiesa,  liksime  čia.  Iš  čia  mes  matysime,  ar  jie  grįš  patenkinti,  ar  ne,  tad 
galėsime  spręsti,  koks  tas  padorusis  ponas  Boveltas:  ar  jis  doras,  ar  drąsus.  Man 
tai  labai  įdomu  žinoti. 

-  Bet,  -  nustebęs  tarė  karininkas,  žiūrėdamas  į  tą,  kurį  titulavo  monsinjoru,  - 
bet  aš  manau,  kad  jūsų  didenybei  nė  karto  nedingtelėjo  mintis,  jog  deputatai  gali 
įsakyti  Tilio  kavaleristams  pasitraukti. 

-  Kodėl?  -  šaltai  paklausė  jaunuolis. 

-  Dėl  to,  kad  toks  įsakymas  būtų  Kornelio  ir  Jano  de  Vitų  pasmerkimas  mirti. 

-  Mes  tuojau  tai  pamatysime,  -  šaltai  atsakė  jaunuolis.  -  Tik  vie^ą£aięfį§yą^ 


žino,  kas  dedasi  žmonių  širdyse. 

Karininkas  vogčiomis  žvilgtelėjo  į  šaltą  bendrakeleivio  veidą  ir  išbalo. 

Tas  karininkas  buvo  doras  ir  drąsus  vyras. 

Iš  tos  vietos,  kur  stovėjo  princas  ir  jo  palydovas,  buvo  gerai  girdėti  ir  minios 
balsai,  ir  bildesys  rotušės  laiptuose.  Netrukus  triukšmas  pasklido  po  visą  aikštę, 
pro  atdarus  langus  verždamasis  iš  salės  su  balkonu,  kuriame  buvo  pasirodę 
Boveltas  ir  Asperenas;  juodu  dabar  buvo  suėję  į  vidų,  matyt,  bijodami,  kad 
susigrūdusi  minia  jų  neišstumtų  iš  balkono. 

Paskui  už  langų  ėmė  sumišai  šmėsčioti  neramūs  šešėliai.  Į  salę,  kur  vyko 
derybos,  prisikimšo  žmonių. 

Staiga  triukšmas  akimirką  nutilo,  o  paskui  taip  suošė  ir  virto  tokia  audra,  kad 
atrodė  sugrius  senieji  rūmai. 

Žmonių  srautas  vėl  pasipylė  galerijomis  ir  laiptais  durų  linkui,  pro  kurių 
skliautą  kaip  viesulas  išsirito  laukan. 

Pirmųjų  priešakyje  ne  bėgo,  o  skriste  skrido  žmogus  šlykščiai  džiaugsmo 
iškreiptu  veidu. 

Tai  buvo  gydytojas  Tikelaras. 

-  Štai!  Štai!  -  šaukė  jis,  mosuodamas  popieriaus  lapu. 

-Jie  gavo  įsakymą,  -  sumurmėjo  apstulbęs  karininkas. 

-  Na  dabar  man  aišku,  -  ramiai  tarė  princas.  -  Jūs  nežinojote,  mano  brangus 
pulkininke,  ar  tas  Boveltas  doras  ar  drąsus  vyras.  Jis  nei  toks,  nei  anoks. 

Ramiai  žiūrėdamas  į  šurmuliuojančią  minią,  jis  pridūrė: 

-  Dabar,  pulkininke,  eime  į  Biuitenhofą,  manau,  ten  mes  netrukus  pamatysime 
nuostabų  reginį. 

Karininkas  nusilenkė  ir  nieko  neatsakęs  nusekė  paskui  savo  valdovą. 

Aikštė  ir  gatvės  aplink  ją  buvo  sausakimšos  žmonių,  tačiau  Tilio  kavaleristai  ir 
toliau  tramdė  minią  taip  pat  sėkmingai  ir  taip  pat  griežtai. 

Netrukus  grafas  Tilis  išgirdo  artėjančios  minios  klegesį  ir  pamatė  pirmąsias 
žmonių  srauto  bangas,  atūžiančias  triukšmingo  krioklio  greičiu.  Tą  pat  akimirką 
jis  pamatė  popieriaus  lapą,  plevenantį  virš  mėšlungiškai  suspaustų  kumščių  ir 
blyksinčių  ginklų. 

-  Oho,  -  tarė  jis,  pasikeldamas  balno  kilpose  ir  paliesdamas  savo  padėjėją 
špagos  rankena,  -  atrodo,  tie  niekšai  gavo  įsakymą. 

-  Bjaurūs  niekšai!  -  sušuko  karininkas. 

Tikrai,  tai  buvo  įsakymas,  kurį  miesto  gvardija  nešė  džiaugsmingai  staugdama. 

Ji  tučtuojau  pradėjo  grūstis  į  priekį  su  atstatytais  ginklais  ir  rėkaudama  artėjo 
prie  Tilio  kavaleristų. 

Tačiau  grafas  ne  toks  buvo  žmogus,  kuris  leistų  ginkluotiems  smarkuoliams 
prisiartinti  arčiau,  negu  dera. 

-  Stok!  -  suriko  jis.  -  Stok!  Atsitraukit  nuo  arklių,  o  jei  ne,  įsakysiu  jus  pulti. 

-  Štai  įsakymas!  -  suriko  šimtinė  įžūlių  balsų. 

Jis  nustebęs  paėmė  įsakymą,  permetė  greitu  žvilgsniu  ir  labai  garsiai  tarė: 

-  Tie,  kurie  pasirašė  šį  įsakymą,  yra  tikri  Kornelio  de  Vito  budeliaiiš44jg^iįąįi 


duočiau  nukirsti  abi  rankas,  negu  parašyčiau  bent  vieną  tokio  niekšingo  įsakymo 
raidę. 

Ir,  špagos  rankena  atstūmęs  žmogų,  norėjusį  atsiimti  įsakymą,  pasakė: 

-  Palaukit,  šitas  raštas  ne  šiaip  sau  popierius,  ir  aš  turiu  jį  pasilaikyti. 

Jis  sulankstė  popierių  ir  rūpestingai  įsidėjo  į  liemenės  kišenę.  Paskui,  atsisukęs 
į  būrį,  sušuko: 

-  Tilio  raiteliai,  dešinėn,  marš! 

Po  to  negarsiai,  bet  labai  aiškiai  pasakė: 

-  O  dabar,  žudikai,  žinokitės. 

Pagiežingi  baisios  neapykantos  ir  žvėriško  džiaugsmo  šauksmai  sudrebino 
Biuitenhofo  aikštę,  lydėdami  Tilio  kavaleriją. 

Kavaleristai  traukėsi  palengva. 

Grafas  jojo  paskutinis,  akimirką  kitą  sulaikydamas  įžūlią  minią,  kuri  žingsnis 
po  žingsnio  slinko  į  priekį  paskui  jo  arklį. 

Matote,  kad  Janas  de  Vitas  neperdėjo  pavojaus,  kai,  padėdamas  savo  broliui 
atsikelti,  ragino  jį  greičiau  palikti  kalėjimą. 

Ir  štai  Kornelis,  atsirėmęs  į  ranką  buvusiam  didžiajam  pensionarijui,  leidosi 
laiptais  į  kiemą. 

Apačioje  jis  pamatė  gražiąją  Rozą,  visą  virpančią  iš  baimės. 

-  O  pone  Janai,  -  tarė  ji,  -  kokia  nelaimė! 

-  Kas  atsitiko,  mano  vaikuti?  -  paklausė  de  Vitas. 

-  Sako,  jie  nuėjo  į  rotušę  reikalauti  įsakymo,  kad  ponas  Tilis  pasitrauktų  iš 
aikštės. 

-  O!  -  šūktelėjo  Janas.  -  Tikrai,  jeigu  kavaleristai  pasitrauks,  mūsų  padėtis  bus 
kebli,  mielas  vaikeli. 

-Jeigu  galėčiau  patarti...  -  kalbėjo  drebėdama  mergaitė. 

-  Sakyk,  mielas  kūdiki. 

-  Pone  Janai,  jumis  dėta,  aš  visai  neičiau  į  didžiąją  gatvę. 

-  O  kodėl,  juk  Tilio  kavaleristai  dar  tebėra  savo  poste? 

-  Taip,  kol  įsakymas  neatšauktas,  jie  privalo  saugoti  kalėjimą. 

-  Be  abejo. 

-  O  ar  jūs  turite  įsakymą,  kad  Tilis  išlydėtų  jus  už  miesto  ribų? 

-  Ne. 

-  Na,  matote,  kai  tik  praeisite  pro  kavaleristų  sargybą,  jūs  pateksite  į  minios 
rankas. 

-  Na,  o  miesto  gvardija? 

-  O,  ji  kaip  tik  daugiausia  ir  siunta. 

-  Ką  daryti? 

-  Jumis  dėta,  -  nedrąsiai  tęsė  mergaitė,  -  aš  eičiau  pro  slaptas  duris  į  tuščią 
gatvelę,  nes  minia  laukia  prie  didžiųjų  vartų  didžiojoje  gatvėje;  iš  ten  galima 
nusigauti  prie  tų  miesto  vartų,  pro  kuriuos  jūs  norite  išvažiuoti. 

-  Bet  brolis  negalės  eiti,  -  tarė  Janas. 

-  Aš  pamėginsiu,  -  atsakė  Kornelis  ryžtingai. 

-  Argi  neturite  čia  karietos?  -  paklausė  mergaitė. 

-  Karieta  ten,  prie  didžiųjų  vartų. 

-  Ne,  -  atsakė  mergaitė,  -  aš  pamaniau,  kad  jūsų  vežėjas  yra  jums  ištikimas 
žmogus,  ir  liepiau  jam  laukti  prie  slaptųjų  durų. 

Broliai  susijaudinę  pažvelgė  vienas  į  kitą,  ir  abiejų  akys,  pilnos  didžiausio 
dėkingumo,  nukrypo  į  mergaitę. 

-  Dabar,  -  tarė  didysis  pensionarijus,  -  rūpi  žinoti,  ar  sutiks  Grifus  mums  tas 
duris  atidaryti. 

-  O  ne,  nieku  gyvu  jis  jų  neatidarys,  -  pasakė  Roza. 

-  Tai  kaip  tada? 

-  Aš  tai  numačiau  ir,  kol  jis  kalbėjosi  pro  kalėjimo  langą  su  vienu  kavaleristu, 
ištraukiau  iš  ryšulio  raktą. 

-  Ir  tu  tą  raktą  turi? 

-  Štai  jis,  pone  Janai. 

-  Mano  vaike,  -  prabilo  Kornelis,  -  aš  niekuo  negaliu  tau  atsidėkoti  už 
padarytą  paslaugą,  išskyrus  tą  Bibliją,  kurią  rasi  mano  kameroje:  tai  paskutinė 
doro  žmogaus  dovana;  aš  tikiu,  kad  ji  atneš  tau  laimę. 

-  Ačiū,  pone  Korneli,  aš  niekad  su  ja  nesiskirsiu,  -  atsakė  mergaitė. 

Paskui  šypsodamasi  tarė  pati  sau: 

-  Kaip  gaila,  kad  nemoku  skaityti! 

-  Triukšmas  didėja,  mano  vaike,  ir  manau,  kad  mes  negalime  gaišti  nė 
akimirkos,  -  tarė  Janas. 

-  Eime.  -  Gražioji  fryzė  koridorium  nuvedė  abu  brolius  į  priešingą  kalėjimo 
pusę. 

Rozos  vedami,  jie  nulipo  laiptais  žemyn  kokias  dvylika  pakopų,  perėjo  mažą 
kiemelį,  apsuptą  dantytų  sienų,  ir,  atidarę  duris  mūriniame  skliaute,  išėjo  į  tuščią 
gatvę  kitoje  kalėjimo  pusėje,  kur  jų  laukė  karieta  su  nuleista  pakoja. 

-  Greičiau,  greičiau,  ponai!  -  šaukė  išsigandęs  vežėjas.  -  Jūs  girdite,  kas 
darosi? 

Pasodinęs  Kornelį  į  karietą,  Janas  atsigręžė  į  mergaitę. 

-  Sudiev,  mano  vaike,  -  tarė  jis,  -  visa,  ką  mes  tau  pasakytume,  tik  labai 
menkai  teišreikštų  mūsų  dėkingumą.  Aš  tikiu,  kad  pats  Dievas  primins,  jog  tu 
išgelbėjai  dviejų  žmonių  gyvybę. 

Didysis  pensionarijus  ištiesė  ranką,  ir  Roza  su  pagarba  ją  pabučiavo. 

-  Greičiau,  greičiau,  -  paragino  ji,  -  jie,  rodos,  jau  laužia  vartus. 

Janas  skubiai  įšoko  į  karietą  ir  sušuko  vežėjui: 

-  Į  Tol-Heką! 

Pro  šiuos  miesto  vartus  kelias  ėjo  į  mažą  Šveningeno  uostą,  kur  brolių  laukė 
nedidelis  laivas. 

Du  stambūs  flamandų  veislės  arkliai  šuoliais  nulakdino  karietą  su  abiem 
bėgliais. 

Roza  sekėjuos  akimis,  kol  jie  pasislėpė  už  gatvės  kampo. 

Paskui  ji  grįžo  į  vidų,  užrakino  duris  ir  įmetė  raktą  į  šulinį. 

Triukšmą,  iš  kurio  Roza  spėjo  žmones  laužiant  vartus,  tikrai  kėlė  minia: 
išvijusi  Tilio  būrį  iš  aikštės,  ji  apgulė  kalėjimo  vartus. 

Nors  kalėjimo  sargas  Grifus,  -  kas  teisybė,  tai  teisybė,  -  nieku  gyvu  neketino 
atidaryti  kalėjimo  vartų,  vis  dėlto  buvo  galima  suprasti,  jog  jie,  kad  ir  labai  tvirti, 
neilgai  laikys,  minios  spaudžiami.  Tuo  metu,  kai  Grifus,  iš  baimės  nubalęs, 
svarstė,  ar  ne  geriau  būtų  vartus  atidaryti,  negu  leisti  juos  išlaužti,  kažkas 
švelniai  truktelėjo  jį  už  drabužių. 

Jis  atsigręžė  ir  pamatė  Rozą. 

-  Tu  girdi,  kaip  jie  siunta?  -  paklausė  jis. 

-  Aš  juos  taip  gerai  girdžiu,  tėve,  kad  jumis  dėta... 

-  Tu  atidarytum?  Juk  taip? 

-  Ne,  aš  leisčiau  jiems  išlaužti  vartus. 

-  Bet  juk  tada  mane  nugalabys! 

-  Žinoma,  jeigu  jie  jus  pamatys. 

-  Kaip  jie  gali  manęs  nepamatyti? 

-  Pasislėpkite. 

-Kur? 

-  Slaptoje  kameroje. 

-  O  tu,  mano  vaikeli? 

-  Aš,  tėve,  eisiu  su  jumis  drauge.  Mes  ten  užsisklęsime,  o  kai  jie  paliks 
kalėjimą,  išeisime  iš  savo  slėptuvės. 

-  Velniai  rautų,  tavo  teisybė!  -  sušuko  Grifus.  -  Nuostabu,  -  pridūrė  jis,  -  tokia 
maža  galvutė,  o  kiek  proto. 

Vartai,  dideliam  minios  džiaugsmui,  ėmė  braškėti. 

-  Greičiau,  greičiau,  tėve!  -  sušuko  mergaitė,  atidarydama  mažas  dureles. 

-  O  kas  bus  su  mūsų  kaliniais?  -  paklausė  Grifus. 

-  Dievas  jų  gal  neapleis,  o  man  leiskite  pasirūpinti  jumis,  -  atsakė  mergaitė. 

Grifus  nusekė  paskui  dukterį,  ir  durys  užsitrenkė  virš  jų  galvų  kaip  tik  tą 

akimirką,  kai  pro  išlaužtus  vartus  įsiveržė  minia. 

Kamera,  kur  Roza  nusivedė  tėvą,  buvo  vadinama  slaptąja  ir  gerai  paslėpė 
abudu  mūsų  herojus,  kuriuos  turime  kuriam  laikui  palikti.  Tą  kamerą  žinojo  tik 
valdžia.  Čia  sodindavo  ypatingus  nusikaltėlius,  kai  buvo  bijoma,  kad  dėl  jų  nekiltų 
maištas  ar  kad  jų  kas  nepagrobtų. 

Minia  plūdo  į  kalėjimą  šaukdama: 

-  Mirtis  išdavikams!  Į  kartuves  Kornelį  de  Vitą!  Mirtis!  Mirtis! 

IV 

ŽUDIKAI 


Jaunuolis,  vis  tebeslėpdamas  veidą  po  plačiakrašte  skrybėle,  vis  atsirėmęs  į 
karininką  ir  tolydžio  šluostydamasis  kaktą  ir  lūpas  nosine,  stovėjo  nejudėdamas 
Biuitenhofo  aikštės  kampe,  šešėlyje  prie  uždarytos  krautuvės  durų,  ir  žiūrėjo  į 
įniršusios  minios  siautulį,  kuris,  atrodė,  jau  buvo  pasiekęs  savo  viršūnę. 

-  Taip,  -  tarė  jis  karininkui,  -  man  regis,  kad  jūs,  van  Dekenai,  sakėte  teisybę: 
įsakymas,  kurį  pasirašė  ponai  deputatai,  išties  yra  mirties  nuosprendis  Korneliui. 
Ar  girdite,  kaip  šėlsta  minia?  Atrodo,  ji  iš  tikro  labai  įtūžusi  ant  ponų  de  Vitų. 

-  Taip,  -  atsakė  karininkas,  -  tokio  riksmo  aš  dar  niekad  nesu  girdėjęs. 

-  Atrodo,  jie  jau  nusigavo  iki  mūsų  kalinio  kameros.  Pažiūrėkite  į  aną  langą. 
Juk  anas  langas  yra  tos  kameros,  kurioje  kali  Kornelis? 

Tikrai,  kažkoks  įtūžęs  vyriškis  laužė  geležinius  lango  virbus  į  Kornelio 
kamerą,  kurią  pastarasis  buvo  palikęs  vos  prieš  dešimt  minučių. 

-  Paspruko!  Paspruko!  -  šaukė  vyriškis.  -  Jo  čia  jau  nėra! 

-  Kaip  nėra?  -  klausė  iš  gatvės  tie,  kurie,  vėliau  atėję,  jau  nebegalėjo  įsigrūsti  į 
sausakimšą  kalėjimą. 

-Jo  nėra!  Jo  nėra!  -  kartojo  įsiutęs  vyriškis.  -  Jo  čia  nėra,  jis  dingęs! 

-  Ką  jis  pasakė?  -  paklausė  blykšdamas  jaunuolis,  tas,  kurį  vadino  didenybe. 

-  O  monsinjore,  tai,  ką  jis  pasakė,  būtų  neapsakoma  laimė,  jeigu  tai  būtų  tiesa. 

-  Žinoma,  tai  būtų  didelė  laimė,  jeigu  taip  būtų,  -  pritarė  jaunuolis.  -  Visa 
bėda,  kad  taip  negali  būti. 

-  Tačiau  pažiūrėkite,  -  tarė  karininkas. 

Kalėjimo  languose  pasirodė  ir  kiti  įtūžio  iškreiptais  veidais  žmonės;  jie  iš 
įniršio  griežė  dantimis  ir  rėkė: 

-  Išsigelbėjo,  pabėgo!  Jam  padėjo  pabėgti! 

Minia,  likusi  gatvelėje,  baisiai  plūsdamasi  kartojo: 

-  Išsigelbėjo!  Pabėgo!  Bėkime  paskui!  Reikia  juos  pavyti! 

-  Monsinjore,  -  tarė  karininkas,  -  atrodo,  Kornelis  de  Vitas  tikrai  išsigelbėjo. 

-  Taip,  iš  kalėjimo  galbūt  ir  pabėgo,  bet  tik  ne  iš  miesto,  -  atsakė  jaunuolis.  - 
Jūs  pamatysite,  van  Dekenai,  kad  vartai,  kuriuos  vargšas  tikėjosi  rasiąs  atvirus, 
bus  uždaryti. 

-  O  argi  buvo  duotas  įsakymas  uždaryti  miesto  vartus,  monsinjore? 

-  Ne,  nemanau.  Kas  būtų  galėjęs  duoti  tokį  įsakymą? 

-  Tai  kodėl  taip  pasakėte? 

-  Likimas  kartais  būna  negailestingas,  -  atsainiai  burbtelėjo  jaunuolis,  - 
retsykiais  ir  patys  didieji  žmonės  atsitiktinai  tampa  aukomis. 

Tai  išgirdęs  karininkas  pajuto,  kad  visą  jo  kūną  nukrėtė  šiurpas;  jis  suprato, 
kad  kalinys  vis  tiek  yra  žuvęs. 

Tą  akimirką  tartum  perkūno  trenksmas  sugriaudė  minia,  pamačiusi,  kad 

Kornelio  de  Vito  kalėjime  tikrai  nebėra. 

Kornelis  ir  Janas  tuo  metu  važiavo  didžiąja  gatve  į  Tol-Heką  ir  liepė  vežėjui 
neginti  arklių,  kad  jų  karieta  nesukeltų  kokio  įtarimo. 

Bet  kai  vežėjas  nuvažiavo  gerą  galą  gatvės,  kai  iš  tolo  pamatė  vartus,  kai 
pajuto,  kad  kalėjimas  ir  mirtis  liko  už  nugaros,  o  priekyje  -  laisvė  ir  gyvenimas, 
jis  nebepaisė  atsargumo  ir  paleido  arklius  šuoliais. 

Staiga  karieta  sustojo. 

-  Kas  atsitiko?  -  paklausė  Janas,  iškišęs  galvą  pro  karietos  langą. 

-  O  pone!  -  sušuko  vežėjas.  -  Čia... 

Iš  susijaudinimo  jis  negalėjo  baigti  sakinio. 

-  Na,  kas  yra?  -  paklausė  didysis  pensionarijus. 

-  Vartai  uždaryti. 

-  Kaip  uždaryti?  Juk  dieną  jie  neuždaromi. 

-  Pasižiūrėkite  patys. 

Janas  de  Vitas  persisvėrė  pro  karietos  langą  ir  pamatė,  kad  vartai  iš  tiesų 
uždaryti. 

-  Važiuok,  -  liepė  jis  vežėjui,  -  aš  turiu  teismo  sprendimą  dėl  tremties; 
vartininkas  atidarys. 

Karieta  pajudėjo,  tačiau  galėjai  jausti,  kad  vežėjas  ragina  arklius  be 
pirmykščio  ryžto. 

Kai  Janas  de  Vitas  persisvėrė  pro  karietos  dureles,  jį  pamatė  ir  pažino 
kažkoks  smuklininkas,  kuris,  kiek  pavėlavęs  uždaryti  smuklę,  dabar  skubiai 
rakino  duris,  norėdamas  bėgti  pas  savo  draugus  į  Biuitenhofą. 

Jis  šūktelėjo  iš  nustebimo  ir  pasileido  paskui  kitus  du,  bėgančius  priekyje. 

Gal  šimtą  žingsnių  pabėgėjęs,  jis  juos  prisivijo  ir  ėmė  kažką  pasakoti.  Visi  trys 
sustojo,  lydėdami  akimis  tolstančią  karietą,  nors  dar  tikrai  nežinojo,  kas  joje 
važiuoja. 

Karieta  privažiavo  prie  pat  vartų. 

-  Atidarykite ! 

-  Atidaryti,  -  atsiliepė  vartininkas,  stovėdamas  ant  savo  būdelės  slenksčio,  - 
atidaryti,  bet  kuo? 

-  Žinoma,  raktu,  -  atsakė  vežėjas. 

-  Raktu,  teisybė,  bet  reikia  jį  turėti. 

-  Kaip,  tu  neturi  vartų  rakto? 

-Ne. 

-  Kurgi  jis  dingo? 

-  Jį  paėmė  iš  manęs. 

-  Kas  paėmė? 

-  Žmogus,  kuriam,  matyt,  rūpėjo,  kad  niekas  neišeitų  iš  miesto. 

-  Mano  drauge,  -  tarė  didysis  pensionarijus,  iškišdamas  galvą  pro  karietos 
dureles,  taigi  atsiduodamas  likimo  valiai,  -  vartus  reikia  atidaryti  man,  Janui  de 
Vitui,  ir  mano  broliui  Korneliui,  kurį  aš  lydžiu  į  tremtį. 

-  O  pone  de  Vitai,  man  labai  skaudu,  -  sušuko  vartininkas,  bėgql£|£^iapę^ 


karietos,  -  bet  duodu  garbės  žodį,  kad  raktą  iš  manęs  atėmė. 

-  Kada? 

-  Šiandien  rytą. 

-Kas? 

-Jaunuolis,  kokių  dvidešimt  dvejų  metų,  išblyškęs,  liesas. 

-  Kodėl  jį  atidavei? 

-  Todėl,  kad  jis  turėjo  įsakymą,  pasirašytą  ir  su  antspaudu. 

-  O  kieno  jis  buvo  pasirašytas? 

-  Miesto  rotušės  ponų. 

-  Taip,  -  ramiai  tarė  Kornelis,  -  matyt,  mes  tikrai  esame  pasmerkti. 

-  Tu  nežinai,  ar  visiems  vartams  galioja  tas  įsakymas? 

-  Nežinau,  pone. 

-  Važiuokime,  -  tarė  Janas  vežėjui.  -  Dievas  liepia  žmogui  visomis  išgalėmis 
gelbėti  savo  gyvybę.  Važiuok  prie  kitų  vartų. 

Vežėjui  sukant  arklius,  jis  tarė  vartininkui: 

-  Ačiū,  mano  drauge,  už  gerus  ketinimus.  Noras  yra  darbas.  Tu  norėjai  mus 
išgelbėti,  ir  Viešpaties  akyse  esi  išgelbėjęs. 

-  Ak!  -  sušuko  vartininkas,  -  pažiūrėkite,  kas  ten  darosi! 

-  Varyk  šuoliais  pro  tą  būrį  žmonių,  -  šūktelėjo  vežėjui  Janas,  -  ir  pasuk  į 
kairę;  tai  vienintelė  mūsų  viltis. 

Jano  paminėto  būrio  branduolys  buvo  tie  trys  vyrai,  kurie,  kaip  mes  jau 
sakėme,  akimis  nulydėjo  karietą.  O  kol  Janas  kalbėjosi  su  vartininku,  prie  jų 
prisidėjo  dar  septyni  ar  aštuoni  žmonės. 

Naujai  prisidėjusieji,  matyt,  ketino  karietos  nepraleisti. 

Kai  tik  pamatė,  kad  arkliai  šuoliais  atlekia,  jie  užstojo  gatvę  ir,  mosuodami 
vėzdais,  šaukė:  „Stok!  Stok!" 

Vežėjas  atsilygindamas  pasilenkė  ir  apšniojo  juos  botagu. 

Pagaliau  karieta  užlėkė  ant  žmonių. 

Broliai  de  Vitai,  sėdėdami  uždarytoje  karietoje,  nieko  negalėjo  matyti.  Tačiau 
jie  pajuto,  kaip  arkliai  atsistojo  piestu  ir  karieta  susimėtė.  Ji  susvyravo, 
sudrebėjo,  paskui  vėl  trūktelėjo  kažką  pervažiuodama,  ir,  baisių  keiksmų  lydima, 
nulėkė  tolyn. 

-  O,  -  tarė  Kornelis,  -  baisu,  ar  tik  neatsitiko  nelaimė. 

-  Varyk,  kiek  įkerta!  -  šaukė  Janas. 

Tačiau,  nepaisydamas  to  įsakymo,  vežėjas  staiga  sustabdė  arklius. 

-  Kas  atsitiko?  -  paklausė  Janas. 

-  Pažiūrėkite,  -  atsakė  vežėjas. 

Janas  žvilgtelėjo. 

Gale  gatvės,  kuria  turėjo  važiuoti  karieta,  pasirodė  minia  iš  Biuitenhofo 
aikštės  ir  kaip  viesulas  kaukdama  slinko  artyn. 

-  Palik  arklius  ir  gelbėkis,  -  liepė  Janas  vežėjui.  -  Toliau  važiuoti  beprasmiška, 
mes  žuvę. 

-  Štai  kur  jie!  -  suriko  iš  karto  bent  penki  šimtai  balsų. 

-  Taip,  štai  jie,  išdavikai,  žmogžudžiai!  Piktadariai!  -  šaukė  jiems  žmonės, 
bėgantieji  paskui  karietą.  Jie  nešėsi  sumaitotą  kūną  to  draugo,  kuris  norėjo 
nutverti  arklius  už  apynasrių,  bet  buvo  jų  partrenktas.  Broliai  suprato,  kad  per  jį 
pervažiavo  karieta. 

Vežėjas  sustabdė  arklius,  bet  bėgti  atsisakė,  nors  ponas  jam  ir  liepė. 

Karieta  atsidūrė  tarp  tų,  kurie  bėgo  jai  iš  paskos,  ir  tų,  kurie  bėgo  iš 
priešakio.  Akimirką  ji  atrodė  tarsi  plaukianti  sala,  pakilusi  viršum 
šurmuliuojančios  minios. 

Staiga  toji  plaukianti  sala  sustojo.  Kažkoks  kalvis  trinktelėjo  kūju  vienam 
arkliui,  ir  šis  parkrito  ant  žemės. 

Tuo  metu  prasivėrė  vieno  arčiausiai  esančio  namo  langinė  ir  pasirodė 
blyškaus  veido  ir  niūrių  akių  jaunas  vyras,  jis  laukė,  kaip  bus  susidorota. 

Už  jo  pasirodė  karininko  veidas,  beveik  toks  pat  išblyškęs,  kaip  ir  jaunuolio. 

-  Dieve  mano.  Dieve  mano,  monsinjore,  kas  dabar  čia  bus?  -  sušnibždėjo 
karininkas. 

-  Žinoma,  įvyks  kažkas  baisaus,  -  atsakė  anas. 

-  O,  žiūrėkite,  monsinjore,  jie  ištempė  iš  karietos  didįjį  pensionarijų,  jie  jį 
muša,  drasko! 

-  Taip,  teisybė,  šitie  žmonės  iš  tiesų  labai  įniršę,  -  tarė  jaunuolis  vis  taip  pat 
abejingai,  kaip  ir  pirma. 

-  Štai  jie  traukia  iš  karietos  ir  Kornelį,  jau  ir  taip  iškamuotą  ir  kankinimų 
sužalotą!  O,  žiūrėkite,  žiūrėkite! 

-  Taip,  tikrai  čia  Kornelis. 

Karininkas  negarsiai  sudejavo  ir  tučtuojau  nusisuko. 

Korneliui  dar  nespėjus  kojomis  paliesti  žemės,  dar  tebestovint  ant  karietos 
pakojos,  kažkas  smogė  geležiniu  laužtuvu  ir  sutraiškė  jam  galvą.  Vis  dėlto  jis  dar 
pakilo,  bet  ir  vėl  tuoj  susmuko  ant  žemės. 

Priekiniai  nutvėrė  jį  už  kojų  ir  nuvilko  į  minios  tirštumą.  Paskui  jį  nusidriekė 
kraujo  žymė.  Minia,  džiaugsmingai  klykdama,  tuoj  jį  apspito. 

Jaunuolis  dar  labiau  išblyško,  nors  atrodė,  kad  labiau  išblykšti  nebegalima,  ir 
užsimerkė. 

Karininkas  pastebėjo,  kaip  gailestis  pirmą  kartą  šmėkštelėjo  rūsčiojo  jaunuolio 
veidu,  ir  norėjo  tuo  pasinaudoti. 

-  Eime,  eime,  monsinjore,  -  pasakė  jis,  -  jie  nužudys  ir  didįjį  pensionarijų. 

Bet  jaunuolis  jau  atmerkė  akis. 

-  Taip,  -  prabilo  jis,  -  šitie  žmonės  nepermaldaujami;  vargas  tam,  kas  juos 
išduoda. 

-  Monsinjore,  -  tarė  karininkas,  -  argi  jau  visai  neįmanoma  išgelbėti  šito 
vargšo,  jūsų  didenybės  auklėtojo?  Įsakykite  man,  ir  aš,  nors  ir  savo  galva 
rizikuodamas... 

Vilhelmas  Oranietis,  nes  tai  buvo  jis,  grėsmingai  suraukė  kaktą,  didelėmis 
pastangomis  užgesino  grasaus  įtūžio  ugnį,  plykstelėjusią  po  nuleistais  vokais,  ir 

-  Pulkininke  van  Dekenai,  prašom  nueiti  ir  perduoti  įsakymą  mano 
kariuomenei,  kad  dėl  visa  ko  būtų  pasirengusi  kovai. 

-  Bet  kaip  aš  paliksiu  jūsų  didenybę  vieną  tarp  šitų  žmogžudžių? 

-  Nesirūpinkite  manimi  daugiau  už  mane  patį,  -  šiurkščiai  atšovė  princas.  - 
Eikite. 

Karininkas  skubiai  išėjo.  Jis  skubėjo  ne  iš  uolumo,  bet  iš  džiaugsmo,  kad 
nereikės  matyti  šlykščių  antrojo  brolio  žudynių. 

Jis  dar  nespėjo  uždaryti  durų,  kai  Janas,  šiaip  taip  priėjęs  verandą,  beveik 
priešais  tą  namą,  kur  slėpėsi  jo  auklėtinis,  susverdėjo  nuo  smūgių,  pasipylusių 
ant  jo  iš  visų  pusių. 

-  Mano  brolis?  Kur  mano  brolis?  -  vaitojo  jis. 

Kažkoks  įsiutėlis,  smogdamas  kumščiu,  nusviedė  jam  nuo  galvos  skrybėlę. 

Kitas  Janui  parodė  kruvinas  rankas.  Jis  ką  tik  buvo  perskrodęs  velkamą  į 
kartuves  Kornelį  ir  atbėgo  čia,  kad  tik  nepraleistų  progos  sudoroti  ir  didįjį 
pensionarijų. 

Janas  graudžiai  suvaitojo  ir  užsidengė  delnu  akis. 

-  Ak,  tu  slepi  akis,  -  tarė  vienas  gvardietis,  -  gerai,  aš  tau  jas  išdursiu! 

Ir  jis  dūrė  jam  į  veidą  smaila  ietimi,  -  ištryško  kraujas. 

-  Broli!  -  sušuko  de  Vitas,  mėgindamas  dar  įžiūrėti  pro  žliaugiantį  kraują,  ką 
jie  daro  Korneliui.  -  Broli! 

-  Na,  tai  eik  pas  jį,  -  suriaumojo  kitas  galvažudys,  prikišęs  prie  Jano  smilkinio 
muškietą  ir  spausdamas  gaiduką. 

Bet  muškieta  ne  iššovė. 

Tada  galvažudys  apsuko  ginklą,  abiem  rankomis  nutvėrė  už  vamzdžio  ir  buože 
smogė  Janui  de  Vitui. 

Janas  de  Vitas  susverdėjo  ir  sukniubo  priėjo  kojų. 

Bet,  sukaupęs  paskutines  jėgas,  jis  dar  pakilo. 

-  Broli!  -  sušuko  jis  tokiu  graudžiu  balsu,  kad  jaunuolis  užvėrė  langinę.  O  ir 
žiūrėti  beveik  nebebuvo  į  ką,  nes  trečias  žmogžudys  iššovė  pistoletu  ir  sutrupino 
Janui  kiaušą. 

Janas  sukniubo  ir  daugiau  nebepakilo. 

Tada  visi  niekšai,  kurie  padrąsėjo  matydami  jį  mirusį,  ėmė  pyškinti  iš  muškietų 
į  jo  lavoną,  kiekvienas  norėjo  suduoti  jam  vėzdu,  smeigti  špaga  ar  peiliu,  pralieti 
jo  kraują,  atsiplėšti  skiautę  drabužių. 

Abu  broliai  buvo  nužudyti,  sudraskyti,  sumaitoti.  Minia  vilko  jų  nuogus 
kruvinus  kūnus  prie  paskubomis  suremtų  kartuvių,  kur  savanoriai  budeliai 
pakorė  juos  galvomis  žemyn. 

Čia  juos  apniko  visų  baisiausi  šunsnukiai;  gyvų  nedrįsę  paliesti,  dabar  jie 
draskė  negyvus  kūnus,  pjaustė  į  gabalus  ir  vaikščiojo  po  miestą,  pardavinėdami 
Jano  ir  Kornelio  kūną  po  dešimt  su  už  gabaliuką. 

Mes  nežinome,  ar  jaunuolis  pro  maželytį  langinės  plyšelį  matė  siaubingo 
reginio  pabaigą;  bet  tuo  metu,  kai  abiejų  kankinių  kūnai  buvo  keliami  į  kartuves, 
jis,  sprausdamasis  per  minią,  labai  užsiėmusią  savo  maloniu  darbu, 


Heko  link. 

-  O  pone,  -  sušuko  vartininkas,  -  ar  atnešėte  man  raktą? 

-  Taip,  drauguži,  štai  jis,  -  atsakė  jaunuolis. 

-  O  kokia  nelaimė,  kad  jūs  neatnešėte  to  rakto  nors  prieš  pusvalandį!  -  tarė 
atsidusdamas  vartininkas. 

-  Kodėl?  -  paklausė  jaunuolis. 

-  Tada  aš  būčiau  galėjęs  atidaryti  vartus  de  Vitams.  O  dabar,  radę  uždarytus 
vartus,  jie  turėjo  grįžti  atgal  ir  pateko  į  savo  persekiotojų  rankas. 

-  Atidarykite  vartus,  atidarykite  vartus!  -  pasigirdo  kažkieno,  matyt,  labai 
skubančio  žmogaus  balsas. 

Princas  atsisuko  ir  pamatė  pulkininką  van  Dekeną. 

-  Čia  jūs,  pulkininke?  Jūs  dar  Hagoje?  Labai  lėtai  vykdote  mano  įsakymą. 

-  Monsinjore,  -  atsakė  pulkininkas,  -  atjojau  jau  prie  trečių  vartų,  anie  dveji 
buvo  užrakinti. 

-  Na,  tai  šitas  geras  žmogus  atidarys  mums  vartus.  Atidaryk,  drauguži,  - 
kreipėsi  princas  į  vartininką,  apstulbusį  iš  nustebimo,  kai  išgirdo,  kaip 
pulkininkas  van  Dekenas  pavadino  monsinjoru  tą  išblyškusį  jaunuolį,  su  kuriuo 
jis  ką  tik  taip  neatsargiai  šnekėjo. 

Ir,  norėdamas  atitaisyti  klaidą,  šoko  prie  vartų,  kurie  atsivėrė  girgždėdami. 

-  Gal,  jūsų  didenybe,  paimsite  mano  arklį?  -  paklausė  pulkininkas  Vilhelmą. 

-  Dėkoju,  pulkininke,  mano  arklys  manęs  laukia  už  kelių  žingsnių. 

Išsiėmęs  iš  kišenės  auksinį  švilpuką,  kuriuo  anuomet  būdavo  šaukiami  tarnai, 
princas  šaižiai  ir  tęsiamai  sušvilpė.  Tučtuojau  atjojo  arklininkas,  vesdamas  už 
pavadžio  antrą  arklį. 

Vilhelmas,  neprisiliesdamas  kilpos,  įsėdo  į  balną  ir,  paleidęs  arklį  šuoliais, 
išjojo  į  Leideno  kelią.  Išjojęs  į  kelią,  jis  atsigręžė. 

Pulkininkas  jojo  paskui  jį,  atsilikęs  per  visą  arklį. 

Princas  pamojo,  kad  priartėtų. 

-  Ar  jūs  žinote,  -  tarė  jis  nesustodamas,  -  kad  tie  niekšai  nužudė  ir  Janą  de 
Vitą,  ne  tik  jo  brolį? 

-  Ak,  jūsų  kilnybe,  -  liūdnai  tarė  pulkininkas,  -  aš  norėčiau,  kad  tos  dvi  kliūtys 
tapti  jums  Olandijos  štathalteriu  dar  tebebūtų  nepašalintos. 

-  Žinoma,  būtų  geriau,  -  sutiko  princas,  -  jeigu  nebūtų  įvykę  tai,  kas  įvyko.  Bet 
kas  padaryta,  tai  padaryta,  ne  mes  dėl  to  kalti.  Paskubėkim,  pulkininke,  mums 
reikia  nuvykti  į  Alfeną  pirma  rašto,  kurį  tikriausiai  atsiųs  man  valdžia. 

Pulkininkas  nusilenkė,  praleido  pirma  savęs  princą  ir  jojo  tiek  pat  atsilikęs, 
kiek  ir  pirma,  prieš  pokalbį. 

-  Kaip  aš  norėčiau,  -  piktai  šnabždėjo  Vilhelmas  Oranietis,  suraukęs  antakius, 
kramtydamas  lūpas  ir  smeigdamas  pentinus  į  arklio  šonus,  -  kaip  norėčiau 
pamatyti  ištįsusį  Liudviko  Saulės  veidą,  kai  jam  bus  pranešta  apie  brangiausių  jo 
draugų  ponų  de  Vitų  siaubingą  mirtį!  O  Saule!  Netuščiai  mane  vadina  Tyliuoju  ir 
Niūriuoju;  todėl  nekaišiok  savo  spindulių  kur  nereikia! 

Jis  sparčiai  skriejo  savo  eikliu  žirgu,  šis  jaunas  princas,  atkaklus  ang 


priešas,  šis  štathalteris,  dar  vakar  veik  neturėjęs  valdžios,  o  dabar  žengiąs  į  ją 
tvirtomis  pakopomis,  kurias  jam  padarė  Hagos  miestiečiai  iš  Jano  ir  Kornelio  de 
Vitų  lavonų. 

TULPIŲ  MĖGĖJAS  IR  JO  KAIMYNAS 

Tuo  metu,  kai  hagiečiai  draskė  į  gabalus  Jano  ir  Kornelio  lavonus,  tuo  metu, 
kai  Vilhelmas  Oranietis,  įsitikinęs,  kad  abu  jo  priešai  tikrai  mirę,  jojo  Leideno 
keliu,  lydimas  pulkininko  van  Dekeno,  kuris  pernelyg  užjautė  žuvusiuosius,  ir 
princas  nusprendė  toliau  jam  savo  užmačių  nebepatikėti,  -  tuo  metu  ištikimas 
tarnas  Krakė,  neabejodamas,  kad  jam  išjojus  čia  dėsis  baisūs  dalykai,  taip  pat 
skriejo  ant  puikaus  žirgo  medžiais  apsodintu  keliu,  kol  išjojo  iš  miesto  ir 
priemiesčio  kaimų. 

Čia,  jausdamasis  saugus  ir  nenorėdamas  sukelti  įtarimo,  jis  paliko  savo  žirgą  ir 
ramiai  keliavo  upe;  persėsdamas  iš  valties  į  valtį,  jis  plaukė  į  Dordrechtą.  Valtys 
vikriai  nardė  siauromis  sąsmaukomis  po  visą  vingiuotą  upę,  drėgname  savo 
glėbyje  laikančią  žavingas  saleles,  apaugusias  gluosniais,  meldais  ir  žydinčiomis 
pievomis,  kur  ramiai  ganėsi  riebūs,  net  žvilgantys  galvijai. 

Krakė  iš  toli  pažino  Dordrechtą,  tą  linksmą  miestą,  prigludusį  malūnais 
nusėtos  kalvos  papėdėje. 

Jis  iš  tolo  matė  gražius  raudonus,  baltomis  juostomis  dryžuotus  namukus, 
kurių  mūriniai  pamatai  nyrojo  vandenyje.  Jų  atviruose  balkonuose,  viršum 
vandens,  plaikstėsi  auksu  siuvinėti  šilko  kilimai,  nuostabūs  Indijos  ir  Kinijos 
audiniai,  o  greta  kilimų  kabėjo  ilgi  meškerių  valai,  spąstai  godiems  unguriams, 
kuriuos  masindavo  virtuvės  atliekos,  kasdien  išmetamos  pro  langus  į  vandenį. 

Krakė  dar  iš  valties  pro  besisukančius  malūno  sparnus  pamatė  kalvos 
papėdėje  baltai  rausvą  namą  -  savo  kelionės  tikslą.  Namas  ypač  gerai  išsiskyrė 
tamsiame  senų  guobų  fone,  o  stogo  šelmuo  skendėjo  gelsvoje  tuopų  lapijoje.  Jis 
buvo  pastatytas  tokioje  vietoje,  kad  saulės  spinduliai,  krisdami  tarsi  į  piltuvą, 
išdžiovindavo,  sušildydavo  ir  išvaikydavo  net  rūką,  kurio,  nepaisant  tankios  lapų 
užtvaros,  kas  rytą  ir  kas  vakarą  čia  užnešdavo  iš  upės  vėjas. 

Patekęs  į  kasdienišką  miesto  knibždyną,  Krakė  nedelsdamas  pasuko  namo 
link.  Tą  namą  būtina  smulkiau  aprašyti,  tad  mes  taip  ir  padarysime.  Tai  buvo 
baltutėlis,  švarus,  gražus  namelis,  viduje  dar  labiau  iščiustytas,  negu  iš  lauko.  Ir 
šitame  namelyje  gyveno  laimingas  mirtingasis. 

Šitas  laimingas  mirtingasis,  rara  avis^,  kaip  sako  Juvenalis^,  buvo  daktaras 
van  Berlė,  Kornelio  krikštasūnis.  Jis  gyveno  mūsų  aprašytame  name  nuo  pat 
vaikystės,  nes  šis  namas  priklausė  jo  tėvui  ir  jo  seneliui,  garbingiems  garbingojo 
Dordrechto  miesto  pirkliams. 

Prekiaudamas  su  Indija,  jo  tėvas  ponas  van  Berlė  sutaupė  apie  keturis  šimtus 
tūkstančių  florinų,  kuriuos  1668  metais,  mirus  geriems  ir  karštai  mylimiems 
tėvams,  sūnus  van  Berlė  rado  visiškai  naujus,  nors  vieni  buvo  kalti  1640,  kiti  - 
1610  metais.  Tai  rodė,  kad  čia  buvo  ir  tėvo  van  Berlė,  ir  senelio  van  Berlė 
florinai.  Skubame  pridurti,  kad  tie  keturi  šimtai  tūkstančių  florinų  buvo,  taip 

sakant,  smulkioms  Kornelijaus  van  Berlė  išlaidoms,  nes  jo  turtai  provincijoje 
jam  duodavo  kasmet  dar  apie  dešimt  tūkstančių  florinų. 

Prieš  pat  savo  mirtį  garbingasis  Dordrechto  pilietis,  Kornelijaus  tėvas  -  jis 
mirė  praėjus  trims  mėnesiams  po  savo  žmonos  laidotuvių  (ji  atsisveikino  pirmoji, 
tarsi  norėdama  praskinti  vyrui  kelią  į  pomirtinį  pasaulį,  kaip  padėdavo  jam  ir 
šioje  žemėje)  -  apkabindamas  paskutinį  kartą  sūnų,  jam  tarė: 

-  Jeigu  nori  gyventi  tikrą  gyvenimą,  tai  valgyk,  gerk  ir  leisk  pinigus,  nes  dirbti 
kiauras  dienas  sėdint  ant  medinės  kėdės  arba  odiniame  krėsle,  laboratorijoje 
arba  krautuvėje  -  tai  ne  gyvenimas.  Tu  irgi  mirsi,  kai  ateis  tavo  eilė,  ir  jeigu 
neturėsi  sūnaus,  tai  mūsų  giminė  išnyks,  ir  mano  florinai  labai  nustebs  patekę  į 
svetimas  rankas,  šitie  naujinteliai  florinai,  kurių,  be  manęs,  mano  tėvo  ir  kalėjo, 
dar  niekas  nėra  čiupinėjęs.  O  svarbiausia,  nesek  savo  krikštatėviu  Komelių  de 
Vitu;  jis  visas  atsidavė  politikai,  ir  tai  jam  geruoju  nesibaigs,  aišku  kaip  dieną. 

Paskui  garbingasis  ponas  van  Berlė  mirė,  palikęs  sielvartaujantį  sūnų 
Kornelijų,  kuris  buvo  abejingas  florinams  ir  labai  mylėjo  tėvą. 

Taigi  Kornelijus  liko  vienas  dideliuose  namuose. 

Veltui  jo  krikštatėvis  Kornelis  siūlė  jam  visuomeninę  tarnybą;  veltui  jis  norėjo 
paskatinti  jį  trokšti  šlovės,  kai  Kornelijus,  paklusdamas  krikštatėvio  norui,  sėdo 
kartu  su  van  Riuiteriu±2  į  karo  laivą  „Septynios  provincijos",  vedusį  kovon  šimtą 
trisdešimt  devynis  laivus,  su  kuriais  tas  garsusis  admirolas  stojo  mūšin  prieš 
jungtines  Anglijos  ir  Prancūzijos  jėgas.  Kai  Kornelijus  per  muškietos  šūvį 
priartėjo  prie  karo  laivo  „Princas",  kuriame  buvo  Anglijos  karaliaus  brolis  Jorko 
hercogas;  kai  po  staigios  ir  sumanios  jo  globėjo  van  Riuiterio  atakos  Jorko 
hercogas  vos  spėjo  persikelti  į  „San  Mišelį";  kai  Kornelijus  pamatė,  kad  „San 
Mišelis",  it  rėtis  olandų  sviedinių  išvarpytas,  pasitraukė  iš  mūšio;  kai  pamatė, 
kaip  į  orą  išlėkė  laivas  „Grafas  de  Sanvikas"  ir  bangose  bei  ugnyje  žuvo  keturi 
šimtai  jūreivių;  kai  pamatė,  kad  nugarmėjus  į  dugną  dvidešimčiai  laivų,  žuvus 
trims  tūkstančiams  žmonių  ir  sužeidus  dar  penkis  tūkstančius  nieko  nepaaiškėjo, 
nes  ir  toji,  ir  anoji  pusė  laikė  save  nugalėtoja,  taigi  reikėjo  pradėti  kovą  iš  naujo, 
o  tik  jūros  karų  istorija  pasipildė  dar  vienu  vardu  -  kautynėms  prie  Sautvudo 
įlankos;  kai  jis  suprato,  kiek  laiko  praranda  žmogus,  jei  užsimerkdamas  ir 
užsikimšdamas  ausis  nori  galvoti  net  ir  tada,  kai  į  jį  panašūs  pyškina  iš  patrankų 
vieni  į  kitus,  -  tada  Kornelijus  atsisveikino  su  van  Riuiteriu,  su  vyriausiuoju 
užtvankų  valdytoju  ir  su  šlove.  Jis  pabučiavo  kelius  didžiajam  pensionarijui,  kurį 
labai  gerbė,  ir  grįžo  į  savo  namus  Dordrechte.  Grįžo  nusipelnęs  teisę  ilsėtis, 
turėdamas  dvidešimt  aštuonerius  metus,  geležinę  sveikatą,  įžvalgią  akį  ir 
gyvenimo  patirtį,  daug  vertingesnę  už  keturių  šimtų  tūkstančių  kapitalą  ir 
dešimties  tūkstančių  florinų  metines  pajamas,  įsitikinęs,  kad  žmogus  yra  per 
daug  likimo  apdovanotas,  kad  būtų  laimingas,  ir  užtektinai,  kad  būtų 
nelaimingas. 

Todėl  Kornelijus  pasirinko  užsiėmimą,  koks  jam  patiko:  pradėjo  tyrinėti 
augalus  ir  vabzdžius.  Jis  surinko  ir  suklasifikavo  visą  salų  florą,  sudarė  visos 
apylinkės  vabzdžių  kolekciją,  juos  aprašė  ir  iliustravo  savo  paties 


Pagaliau  nežinodamas,  kur  dėti  laiką,  o  svarbiausia  -  pinigus,  kurių  sparčiai 
daugėjo,  iš  visų  savo  krašto  ir  tos  epochos  pramogų  jis  pasirinko  pačią 
subtiliausią  ir  brangiausią.  Jis  pamėgo  tulpes. 

Kaip  žinoma,  tai  buvo  epocha,  kai  flamandai  ir  portugalai,  lenktyniaudami 
gėlininkystėje,  tiesiog  pradėjo  dievinti  tulpęis,  ir  šią  Rytų  gėlę  imta  taip 
puoselėti,  kaip  joks  gamtininkas  nebūtų  išdrįsęs  garbinti  žmogaus,  bijodamas 
užsitraukti  Dievo  rūstybę. 

Netrukus  nuo  Dordrechto  iki  Monso  pasklido  kalbos  apie  pono  van  Berlė 
tulpes.  Jo  lysves,  drėkinamuosius  griovelius,  džiovyklas,  svogūnėlių  kolekcijas 
žmonės  lankė  ir  apžiūrinėjo  taip  pat,  kaip  kadaise  garsūs  Romos  keliautojai 
Aleksandrijos  galerijas  ir  bibliotekas. 

Van  Berlė  tulpių  kolekcijos  sudarymui  išleido  visas  savo  metines  pajamas,  o 
tobulinimui  prireikė  ir  naujintelių  florinų.  Tačiau  darbo  vaisiai  buvo  puikūs.  Jis 
išaugino  penkias  naujas  tulpių  rūšis,  kurių  vieną  pavadino  „Žana",  savo  motinos 
vardu,  antrą  -  „Berlė",  savo  tėvo  pavarde,  trečią  -  „Kornelis",  savo  krikštatėvio 
vardu;  kitų  pavadinimų  mes  neprisimename,  tačiau  mėgėjai,  be  abejo,  gali  juos 
rasti  anų  laikų  kataloguose. 

1672  metų  pradžioje  Kornelis  de  Vitas  buvo  atvykęs  į  Dordrechtą  pagyventi 
trejetą  mėnesių  savo  senuose  gimtuose  namuose,  -  mat  ne  tik  Kornelis  buvo 
gimęs  Dordrechte,  bet  ir  visa  de  Vitų  šeima  buvo  kilusi  iš  to  miesto. 

Kaip  tik  tuo  metu  jis,  pasak  Vilhelmo  Oraniečio,  jau  buvo  labai  nepopuliarus. 
Tačiau  savo  tėvynainiams,  geriesiems  Dordrechto  gyventojams,  jis  dar  nebuvo 
kilpos  vertas  nusikaltėlis,  ir  nors  jiems  kiek  kliuvo  pernelyg  griežtos 
antioranžistinės  jo  pažiūros,  vis  dėlto,  didžiuodamiesi  jo  asmens  dorybėmis,  jie 
surengė  jam  iškilmingas  sutiktuves. 

Padėkojęs  miestiečiams,  Kornelis  nuėjo  apžiūrėti  gimtųjų  namų  ir  liepė  ten  šį 
bei  tą  paremontuoti,  iki  atvažiuos  ponia  de  Vit,  jo  žmona,  su  vaikais. 

Paskui  jis  pasuko  aplankyti  savo  krikštasūnio,  turbūt  vienintelio  žmogaus 
Dordrechte,  kuris  dar  nežinojo  apie  užtvankų  valdytojo  atvykimą  į  gimtąjį 
miestą. 

Kiek  Kornelis  de  Vitas,  blaškydamas  pikto  sėklą,  vadinamą  politinėmis 
aistromis,  buvo  nekenčiamas,  tiek  van  Berlė,  atsisakęs  politikos  ir  atsidėjęs  vien 
tulpių  auginimui,  buvo  mėgstamas. 

Van  Berlė,  mylimas  ir  darbininkų,  ir  tarnų,  nė  neįtarė,  kad  pasaulyje  gali  būti 
žmogus,  kuris  geistų  blogio  kitam  žmogui. 

Vis  dėlto  reikia  pripažinti  žmonijos  gėdai,  kad  Kornelijus  van  Berlė,  net  to 
nežinodamas,  turėjo  priešą,  kur  kas  piktesnį,  nuožmesnį  ir  atkaklesnį  už  pačius 
nuožmiausius  oranžistus,  labiausiai  griežiančius  dantį  prieš  Kornelį  de  Vitą  ir  jo 
brolį  Janą. 

Susižavėjęs  tulpėmis,  Kornelijus  ėmė  eikvoti  joms  ir  savo  metines  pajamas,  ir 
tėvo  florinus. 

Dordrechte,  pačioje  van  Berlė  pašonėje,  gyveno  pilietis,  vardu  įsakas 
Bokštelis,  kurį  nuo  pat  jaunumės  buvo  apėmusi  ta  pati  aistra  ir  ki^į^^įęĮjį 


išgirdus  žodį  „tulpė",  apsaldavo  širdis. 

Bokštelis  neturėjo  laimės  būti  turtingas  kaip  van  Berlė.  Per  didelį  vargą,  savo 
kantrybės  ir  darbo  dėka,  jis  įsirengė  tulpyną  prie  namų  Dordrechte.  Sutaisė 
žemę  pagal  visas  tulpių  auginimo  taisykles,  nustatė  lysvėms  tiek  šilumos  ir  tiek 
vėsumo,  kiek  reikalavo  gėlininkystės  dėsniai. 

įsakas  žinojo  savo  šiltadaržių  temperatūrą  net  iki  dvidešimtosios  laipsnio 
dalies.  Jis  ilgai  matavo  vėjo  jėgą  ir  taip  viską  sutvarkė,  kad  vėjas  tik  vos  vos 
judino  jo  gėlių  stiebelius. 

Jo  tulpės  išgarsėjo.  Jos  buvo  gražios,  išpuoselėtos.  Daugelis  mėgėjų  ateidavo 
pasižiūrėti  Bokštelio  tulpių.  Pagaliau  Bokštelis  išvedė  naują  tulpių  rūšį, 
pavadinęs  ją  savo  vardu.  Ši  tulpė  plačiai  paplito:  apkeliavo  Prancūziją,  pateko  į 
Ispaniją  ir  net  į  Portugaliją.  Karalius  Alfonsas  VUs,  ištremtas  iš  Lisabonos  ir 
apsigyvenęs  Terseirės  saloje,  kur  savo  malonumui  irgi  augino  tulpes,  pamatęs 
jau  minėtąją  tulpę  „Bokštelis",  pasakė:  „Nebloga." 

Kada  Kornelijus  van  Berlė,  pasibastęs  ir  šiuo  bei  tuo  pasidomėjęs,  aistringai 
susižavėjo  tulpėmis,  jis  pertvarkė  savo  namus,  kurie,  kaip  jau  minėjome,  stovėjo 
šalia  Bokštelio.  Vieną  savo  pastatą  jis  padidino  vienu  aukštu,  taip  atimdamas  iš 
Bokštelio  gėlyno  apie  pusę  laipsnio  šilumos,  vadinasi,  atšaldydamas  jo  gėlyną 
puse  laipsnio,  o  ką  jau  kalbėti  apie  tai,  kad  tas  aukštas  užstojo  vėją  į  Bokštelio 
sodą  ir,  žinoma,  griovė  visus  jo  apskaičiavimus. 

Na,  bet  Bokštelis  per  daug  ne  sielvartavo.  Jis  laikė  van  Berlė  dailininku,  tai  yra 
savotišku  pakvaišėliu,  kuris  bando  atkurti  drobėje  gamtos  grožybes  jas 
sudarkydamas.  Ir  jeigu  šis  savo  dirbtuvę  pakėlė  vienu  aukštu,  kad  turėtų 
daugiau  šviesos,  -  tai  jo  teisė.  Ponas  van  Berlė  dailininkas,  kaip  ponas  Bokštelis  - 
gėlininkas,  tulpių  augintojas.  Anam  reikia  saulės  paveikslams,  ir  jis  atėmė  pusę 
laipsnio  šilumos  iš  pono  Bokštelio  tulpių. 

Teisė  buvo  van  Berlė  pusėje.  Bene  sit^o. 

Be  to.  Bokštelis  buvo  pastebėjęs,  kad  per  karšta  saulė  kenkia  tulpei  ir  kad  ši 
gėlė  geriau  auga  ir  gražiau  žydi  šiltuose  ryto  ir  vakaro  saulės  spinduliuose,  o  ne 
vidurdienio  kaitroje. 

Taigi  jis  buvo  beveik  dėkingas  van  Berlė  už  nemokamą  pavėsį. 

Galbūt  ir  ne  visai  taip  buvo;  gal  Bokštelis  guosdamasis  vienaip  kalbėjo,  o 
kitaip  galvojo  apie  van  Berlė.  Tačiau  didi  siela  labai  sunkiomis  gyvenimo 
valandomis  filosofijoje  suranda  didžiausią  paguodą. 

Bet  pagalvokit,  kas  ištiko  tą  vargšą  Bokštelį,  kai  jis  pamatė  naujojo  aukšto 
langus  nukrautus  svogūnėliais,  daigais,  tulpėmis,  augančiomis  dėžėse, 
puodeliuose,  ir  viskuo,  ką  būtinai  turi  aistringas  tulpių  augintojas! 

Ten  buvo  daug  pakelių  su  užrašais,  lentynėlių,  sutvarstytų  dėžių,  apdengtų 
vielų  tinkleliais,  kad  įeitų  grynas  oras  ir  kad  neįlįstų  pelės,  vabalai,  kirstukai  ir 
žiurkės,  šios  keistos  mėgėjos  brangių  tulpių,  kurių  svogūnėliai  kainuoja  po  du 
tūkstančius  frankų. 

Bokštelis  apstulbo  pamatęs  visą  tą  turtą,  bet  dar  nesuvokė  savo  nelaimės 
dydžio.  Van  Berlė  žinomas  kaip  mėgėjas  viso  to,  kas  džiugina  akį.  Taį  g^yjg  JĮgi 


smulkmenų  nori  išstudijuoti  gamtą  savo  paveikslams,  kurie  yra  tobuli,  kaip  ir 
paveikslai  jo  mokytojo  Gerardo  Dou  ir  jo  draugo  Miriso^i?  Gal  jis  rengiasi  tapyti 
tulpių  augintojo  kambarį,  dėl  to  ir  bus  užgriozdęs  savo  dirbtuvę  tais  daiktais? 

Nors  Bokštelis  guodėsi  tokiu  spėjimu,  tačiau  jį  deginte  degino  smalsumas.  Kai 
tik  sutemo,  jis  pasistatė  kopėčias  prie  jų  daržus  skiriančios  tvoros  ir  ėmė  stebėti, 
kas  dedasi  kaimyno  van  Berlė  sklype.  Jis  pamatė,  kad  didelis  žemės  plotas,  dar 
neseniai  apaugęs  įvairiais  augalais,  buvo  sukastas  ir  surėžytas  lysvėmis,  žemė 
sumaišyta  su  upės  dumblu  (o  tai  pats  tinkamiausias  mišinys  tulpėms),  lysvės 
apdėliotos  velėnomis,  kad  nebirtų  žemė.  Be  to.  Bokštelis  matė,  kad  lysvės 
pasuktos  į  tekančią  ir  sėdančią  saulę  ir  apsaugotos  nuo  vidudienio  kaitros. 
Vandens  atsarga  gausi  ir  čia  pat  po  ranka.  Sklypas  pakrypęs  į  pietvakarių  pusę, 
žodžiu,  visos  sąlygos  ne  tik  gėlių  auginimui,  bet  ir  jų  tobulinimui. 

Daugiau  nebebuvo  ko  abejoti  -  van  Berlė  buvo  tulpių  augintojas. 

Bokštelis  tuojau  ėmė  vaizduotis,  kokį  puikų  ir  tobulą  tulpyną  gali  padaryti  tas 
mokytas  ir  gabus  žmogus,  turįs  keturių  šimtų  tūkstančių  florinų  kapitalą  ir 
dešimtį  tūkstančių  metinės  rentos. 

Jis  išvydo  jo  šviesią  ateitį  ir  iš  anksto  pajuto  tokias  kančias,  kad  jam  rankos 
nutirpo,  kojos  suglebo,  ir  jis  apkvaitęs  nusivertė  nuo  kopėčių. 

Vadinasi,  ne  paveikslams,  o  gyvoms  tulpėms  atėmė  van  Berlė  iš  jo  pusę 
laipsnio  šilumos.  Taigi  van  Berlė  sklypas  yra  puikiausiai  saulės  apšviestas,  be  to, 
jis  turi  erdvią  patalpą  svogūnėliams  ir  daigams  laikyti  -  šviesią,  švarią,  gerai 
vėdinamą.  Tai  prabanga,  neprieinama  Bokšteliui,  kuris  savo  sėklų  rinkinius  laiko 
miegamajame,  o  pats,  kad  žmogaus  kvapas  nepakenktų  augalams,  turi  miegoti 
ant  aukšto. 

Ir  štai  pačioje  pašonėje  Bokštelis  turės  varžovą,  konkurentą,  galbūt  ir 
nugalėtoją.  Ir  tas  varžovas  -  ne  koks  nors  menkas,  nežinomas  gėlininkas,  o 
Kornelio  de  Vito  krikštasūnis,  vadinasi,  įžymybė. 

Matome,  kad  Bokštelis  nebuvo  toks  protingas,  kaip  Indijos  karalius  Poras, 
kuris,  Aleksandro  Didžiojo  nugalėtas,  guodėsi  tuo,  kad  jo  nugalėtojas  -  dideliai 
garsi  asmenybė. 

Iš  tikrųjų,  kas  bus,  jeigu  van  Berlė  kada  išaugins  naują  tulpę  ir  pavadins  „Janu 
de  Vitu",  po  to,  kai  jau  vieną  bus  pavadinęs  „Komelių"?  Juk  tada  galima  sprogti 
iš  įtūžio. 

Taigi  Bokštelis,  savo  nelaimės  pranašas,  įspėjo  tai,  kas  turėjo  įvykti. 

Po  to,  ką  išvydo,  naktis  Bokšteliui  buvo  neapsakomai  baisi  -  baisesnę  vargu  ar 
galima  įsivaizduoti. 

VI 

TULPIŲ  AUGINTOJO  NEAPYKANTA 


Nuo  tos  akimirkos  Bokštelį  vargino  ne  rūpesčiai,  o  baimė.  Kai  žmogus 
puoselėja  kokią  mielą  idėją,  jis  ir  pats  pasidaro  kilnus  ir  tvirtas.  Bokštelis, 
galvodamas  tik  apie  žalą,  kurią  jam  padarys  kaimynas,  tų  dorybių  neteko. 

Van  Berlė,  kaip  buvo  galima  numatyti,  atidavė  tulpėms  visą  savo  įgimtą  talentą 
ir  gavo  vertą  atpildą:  jo  tulpės  buvo  nepaprastai  puikios. 

Iš  visų  gėlininkų,  gyvenančių  Harleme  ir  Leidene  (miestuose,  kur  geriausia 
žemė  ir  palankiausias  klimatas),  Kornelijui  labiausiai  sekėsi  auginti  įvairių  spalvų 
ir  formų  tulpes,  didinti  jų  rūšių  skaičių. 

Jis  priklausė  tai  talentingai  ir  naiviai  mokyklai,  kuri  laikėsi  septintojo  amžiaus 
devizo: 

„Kas  niekina  gėles,  tas  įžeidžia  Dievą.“ 

Iš  tos  premisos  tulpių  mylėtojai  1653  metais  išvedė  tokį  silogizmą: 

„Kas  niekina  gėles,  tas  įžeidžia  Dievą.  Tulpė  yra  gražiausia  iš  visų  gėlių. 
Vadinasi,  kas  niekina  tulpę,  tas  neapsakomai  įžeidžia  Dievą.“ 

Remdamiesi  šia  išvada,  keturi  ar  penki  tūkstančiai  Olandijos,  Prancūzijos  ir 
Portugalijos  gėlininkų  (mes  jau  neminime  Ceilono,  Indijos  ir  Kinijos  gėlių 
augintojų)  būtų  galėję,  turėdami  piktų  kėslų,  paskelbti  visą  pasaulį  už  įstatymo 
ribų  ir  apšaukti  atskalūnais,  eretikais  ir  vertais  mirties  šimtus  milijonų  žmonių, 
kurie  abejingi  tulpėms.  Tad  neverta  nė  abejoti,  kad  šiuo  atžvilgiu  Bokštelis  būtų 
stojęs  petys  petin  su  van  Berlė,  nors  šiaip  buvo  mirtinas  ano  priešas. 

Van  Berlė  pasisekimas  buvo  didelis,  ir  apie  jį  imta  visur  kalbėti,  o  Bokštelio 
vardas  pradėjo  nykti  iš  garsiųjų  Olandijos  gėlininkų  sąrašo,  ir  didžiausias 
Dordrechto  tulpių  augintojų  atstovas  dabar  buvo  Kornelijus  -  kuklus  ir  doras 
mokslininkas.  Taip  iš  mažos  įskiepytos  šakelės  išauga  puikios  atžalos  ir  bespalvė 
keturlapė  erškėtrožė  pražysta  didžiuliais  kvapiais  rožių  žiedais.  Taip  kartais 
karalių  giminė  būna  kilusi  iš  medkirčio  pirkelės  arba  žvejo  lūšnos. 

Van  Berlė,  atsidėjęs  gėlių  auginimui  ir  rinkimui,  visos  Europos  tulpininkų 
šlovinamas,  nė  neįtarė,  kad  jo  pašonėje  gyvena  vargšas  nuvainikuotas  karalius, 
kurio  sostan  atsisėdo  jis  pats.  Jis  sėkmingai  darė  bandymus  ir  per  porą  metų 
savo  lysves  papuošė  tokiais  nuostabiais  kūriniais,  kokių  niekad  niekas  nebuvo 
sukūręs,  išskyrus  gal  tik  Šekspyrą  ir  Rubensą. 

Jeigu  kas  būtų  norėjęs  įsivaizduoti  kenčiantįjį,  Dantės^  užmirštą  pavaizduoti 
„Pragare“,  jam  būtų  užtekę  žvilgtelėti  į  Bokštelį.  Tuo  metu,  kai  van  Berlė  ravėjo, 
tręšė  ir  laistė  savo  lysves,  tuo  metu,  kai  jis,  klūpodamas  ant  lysvės  pakraščio 
velėnos,  tyrinėjo  kiekvieną  žydinčios  tulpės  gyslelę,  svarstydamas,  kaip  gauti 
naujas  atmainas,  naujus  spalvų  derinius,  -  tuo  metu  Bokštelis,  pasislėpęs  už 
nedidelio  klevo,  kurį  buvo  pasisodinęs  prie  sienos  ir  kuris  dabar  jam  tarnavo 
kaip  užuolaida,  apsiputojęs,  degančiomis  akimis  sekė  kiekvieną  savo  kaimyno 

žingsnį,  kiekvieną  judesį.  Ir  kai  aną  matydavo  linksmą,  kai  išvysdavo  ano  veide 
šypseną  arba  laime  spindinčias  akis,  jis  siųsdavo  jam  tiek  prakeiksmų,  tiek  piktų 
grasinimų,  kad  net  sunku  suprasti,  kaip  tie  pavydu  ir  pykčiu  užnuodyti  atodūsiai 
neįsiskverbė  į  gėlių  stiebus  ir  jų  nepragaišino. 

Pyktis,  kartą  apėmęs  žmogaus  sielą,  labai  greitai  tarpsta,  ir  Bokštelis  jau 
nebesitenkindavo  Kornelijaus  stebėjimu.  Jis  troško  matyti  ir  jo  gėles;  juk  jis 
širdyje  buvo  menininkas,  ir  tobuli  varžovo  kūriniai  jį  jaudino. 

Jis  nusipirko  žiūroną,  per  kurį  ne  blogiau  už  šeimininką  galėjo  matyti  visą 
augalo  kelią  nuo  pat  jo  pasirodymo,  kai  pirmaisiais  metais  iš  žemės  išlenda 
balkšvas  daigelis,  iki  žiedo  išsiskleidimo,  kai  po  penkerių  metų  pritvinksta 
taurus,  dailus  pumpuras,  kuriame  ima  ryškėti  dar  neaiški  spalva,  paskui 
atsiranda  žiedlapiai  ir  pagaliau  atsiskleidžia  slaptingas  taurelės  lobis. 

O  kiek  kartų  nelaimingasis  pavyduolis,  pasilypėjęs  ant  savo  kopėčių,  matydavo 
van  Berlė  lysvėse  tokias  tulpes,  kurių  įstabus  grožis  jį  akindavo,  o  tobulumas 
gniauždavo  kvapą! 

Pats  to  nejausdamas,  jis  žavėdavosi  nuostabiais  jų  žiedais,  bet  tuoj 
karštligiškas  pavydas  imdavo  deginti  jam  krūtinę,  baisiai  skaudindamas  širdį. 

Kiek  kartų,  apimtas  tokios  kančios,  kurios  neįmanoma  aprašyti.  Bokštelis 
norėjo  įšokti  naktį  į  van  Berlė  tulpyną,  išdraskyti  gėles,  išrauti  dantimis  jų 
svogūnėlius  ir  net  nugalabyti  patį  šeimininką,  jeigu  tas  išdrįstų  savo  gėles  ginti. 

Bet  nužudyti  tulpę  -  neapsakomas  nusikaltimas,  žiūrint  tikro  gėlininko  akimis. 

Nužudyti  žmogų  -  dar  pusė  bėdos. 

Tačiau  vis  nauji  van  Berlė  laimėjimai  taip  įsiutino  Bokštelį,  kad  jis  jau  norėjo 
griebtis  akmenų  ar  pagalių  ir  jais  apmėtyti  kaimyno  tulpių  lysves. 

Bet  jis  suvokė,  jog  kitą  rytą,  pamatęs  padarytą  žalą,  van  Berlė  viską 
apsvarstytų  -  ir  kad  namas  stovi  toli  nuo  gatvės,  ir  kad  septynioliktame  amžiuje 
akmenys  ir  pagaliai  iš  dangaus  nekrinta,  kaip  amalekitų^  laikais,  -  surastų 
nusikaltėlį,  nors  jis  ir  naktį  darbavosi,  ir  šis  būtų  ne  tik  teismo  nubaustas,  bet  ir 
visam  gyvenimui  užsitrauktų  nešlovę  visų  Europos  gėlininkų  akyse.  Tada 
Bokštelis  nutarė  griebtis  gudrumo  ir  padaryti  taip,  kad  niekas  negalėtų  jo  įtarti. 

Tiesa,  jis  ilgai  suko  galvą,  kaip  tai  padaryti,  bet  pagaliau  sugalvojo. 

Vieną  naktį  jis  susigavo  dvi  kates,  surišo  jų  kojas  dešimties  pėdų  ilgio  virve  ir 
numetė  jas  nuo  tvoros  ant  geriausios  lysvės,  galima  sakyti,  karališkosios  lysvės, 
kur  augo  ne  tik  „Kornelis  de  Vitas“,  bet  dar  ir  šviesiai  baltos  ir  purpurinės 
„Brabantietės“,  pilkšvos,  raudonos  ir  skaisčiai  raudonos  „Marmurinės“, 
Harleme  išvesta  „Stebuklingoji“,  be  to,  „Kolombinas  tamsusis“  ir  „Kolombinas 
šviesusis“. 

Nukritusios  nuo  aukštos  sienos  tiesiai  ant  lysvės,  išsigandusios  katės  puolė 
bėgti  katra  sau,  kol  jas  sulaikė  virvė.  Negalėdamos  toliau  lėkti,  klaikiai 
kniaukdamos,  jos  ėmė  blaškytis  į  visas  puses,  maigydamos  virve  gėles.  Tik  po 
nuožmios  kovos,  trukusios  ketvirtį  valandos,  joms  pasisekė  atpalaiduoti  mazgą  ir 
pasprukti. 

Bokštelis,  užsiglaudęs  už  klevo,  naktį  nieko  nematė,  tačiau  iš  klai^ų^j^^ 


kniauksmo  galėjo  suprasti,  koks  ten  vaizdas,  ir  jo  širdį  paliko  pavydas, 
užleisdamas  vietą  džiugesiui.  Baisiai  norėdamas  įsitikinti,  kiek  žalos  yra 
padaręs.  Bokštelis  likosi  stovėti  ligi  aušros,  geisdamas  savo  akimis  pamatyti,  į  ką 
kačių  rietynės  pavertė  kaimyno  lysves. 

Nuo  priešaušrio  rūko  jis  sustingo  į  ragą,  bet  nejautė  šalčio.  Jį  šildė  keršto 
viltis.  Konkurento  skausmas  atlygins  jam  už  visas  kančias. 

Su  pirmais  saulės  spinduliais  atsidarė  baltojo  namo  durys.  Van  Berlė  ėjo  prie 
lysvių  šypsodamasis,  kaip  žmogus,  kuris  gerai  miegojo  savo  lovoje  ir  saldžiai 
sapnavo. 

Ūmai  jis  pastebi  duobes  ir  kauburius  ant  tos  žemės,  kuri  dar  vakar  buvo 
išlyginta  kaip  veidrodis;  ūmai  jis  pastebi,  kad  simetriškos  jo  tulpių  eilės  yra 
išvartytos  ir  atrodo  panašiai  kaip  kareivių  batalionas,  kurio  vidury  sprogo 
bomba. 

Išbalęs  kaip  drobė,  jis  šoko  bėgti  prie  lysvių. 

Bokštelis  suvirpėjo  iš  džiaugsmo.  Penkiolika  ar  dvidešimt  tulpių,  sutryptų  ir 
sumaigytų,  gulėjo  ant  žemės,  vienos  nulenktos,  kitos  visai  nulaužtos  ir  jau 
nuvytusios.  Iš  jų  žaizdų  tekėjo  syvai  -  brangusis  kraujas,  kurį  van  Berlė  būtų 
mielai  atpirkęs  savuoju. 

Bet...  o  džiaugsmas  van  Berlė!  O  neapsakomas  skausmas  Bokšteliui!  Nė  viena 
iš  tų  keturių  tulpių,  kurias  norėjo  nudaigoti  pavyduolis,  nebuvo  sužalotos.  Jos 
išdidžiai  kėlė  savo  puikiąsias  taures  virš  nuvytusių  draugių.  To  užteko,  kad  van 
Berlė  atsitokėtų.  To  užteko,  kad  springtų  iš  apmaudo  žudikas.  Jis  rovėsi  nuo 
galvos  plaukus,  matydamas,  kad  nusikaltimas  neatnešė  jokios  naudos. 

Van  Berlė,  krimsdamasis  dėl  jį  ištikusios  nelaimės,  kuri  galų  gale  buvo  ne  tokia 
didelė,  kaip  kad  galėjo  būti,  nesuprato  jos  priežasties.  Jis  tik  pasiklausinėjo  ir 
sužinojo,  kad  naktį  čia  baisiai  kniaukė  katės.  Bet  jis  ir  pats  matė,  kad  čia  būta 
kačių  -  iš  jų  kojų  pėdsakų  ir  plaukų  kuokštų,  paliktų  mūšio  lauke,  ant  kurių,  kaip 
ir  ant  sumaigytų  tulpių  lapelių,  abejingai  virpėjo  rasos  lašai.  Norėdamas  išvengti 
panašios  nelaimės  ateityje,  jis  įsakė,  kad  naktį  prie  lysvių  pastatytoje  būdelėje 
nakvotų  sargas. 

Bokštelis  girdėjo  tą  įsakymą.  Jis  matė,  kaip  būdelė  buvo  pastatyta  dar  tą  pačią 
dieną;  patenkintas,  kad  jo  neįtarė,  tačiau  įtūžęs  ant  vargšo  gėlininko  dar  labiau 
nei  kada  nors,  ėmė  laukti  patogesnių  progų. 

Kaip  tik  tuo  metu  Harlemo  miesto  tulpių  mėgėjų  draugija  paskyrė  premiją 
tam,  kas  išaugins,  -  mes  drįstame  sakyti,  pagamins,  -  didelę  juodą  tulpę  be  jokios 
dėmelės;  tai  buvo  iššūkis  visiems  tulpių  augintojams,  turint  galvoje,  kad  tais 
laikais  niekur  nebuvo  net  tamsiai  rudos  tulpės. 

Žmonės  pagrįstai  kalbėjo,  kad  draugija  gali  skirti  ne  tik  šimto  tūkstančių 
florinų  premiją,  bet  net  ir  dviejų  milijonų,  vis  tiek  niekas  tokios  tulpės  neišaugins. 

Ir  vis  dėlto  tulpininkų  pasaulis  be  galo  susijaudino. 

Kai  kurie  mėgėjai  susižavėjo  šita  idėja,  nors  ir  neturėjo  vilties  laimėti;  tokia 
jau  galinga  gėlininkų  vaizduotė;  iš  anksto  žinodami,  kad  tai  nepasiekiama 
svajonė,  jie  vis  dėlto  galvojo  apie  tą  didžiąją  juodąją  tulpę,  tokią  pat 


kaip  Horacijaus  juodoji  gulbė  ar  prancūzų  legendų  baltasis  strazdas^. 

Van  Berlė  buvo  tarp  tų  gėlininkų,  kurie  susižavėjo  pačia  idėja;  Bokštelis  buvo 
vienas  iš  tų,  kurie  galvojo  apie  jos  naudą. 

Kai  tik  van  Berlė  įsikalė  tą  mintį  į  savo  išmoningą  ir  atkaklią  galvą,  jis  tuojau, 
viską  apsvarstęs,  ėmėsi  ruošti  sėklas,  kad  iš  raudonų  tulpių,  kurias  jis  jau 
augino,  gautų  rudas,  o  iš  rudų  -  tamsiai  rudas. 

Kitais  metais  van  Berlė  išaugino  tamsiai  rudų  tulpių,  ir  Bokštelis  jas  matė  jo 
lysvėse,  o  pats  tebuvo  išgavęs  dar  tik  šviesiai  rudą  spalvą. 

Galbūt  reikėtų  skaitytojams  išdėstyti  tas  puikias  teorijas,  kurios  teigia,  kad 
tulpė  gauna  spalvą  gamtos  jėgų  veikiama;  gal  mes  susilauktume  padėkos,  jeigu 
įrodytume,  kad  nieko  nėra  negalima  gėlininkui,  kuris  dėl  savo  talento  ir 
kantrumo  sugeba  panaudoti  saulės  šilumą,  vandens  grynumą,  žemės  syvus  ir  oro 
dvelksmą.  Tačiau  mes  neketiname  rašyti  traktato  apie  šias  gėles,  mums  rūpi  tik 
viena  vienintelė  tulpė.  Todėl  apie  ją  ir  rašysime,  nors  anoji  tema  ir  labai 
viliojanti. 

Bokštelis,  vėl  prašoktas  savo  priešo,  nebegalėjo  auginti  gėlių,  o  lyg  pakvaišęs 
ėmė  be  perstojo  sekti,  ką  daro  van  Berlė. 

Jo  varžovo  namai  stovėjo  aikščioje  vietoje.  Saulės  apšviestą  gėlyną,  kambarius 
su  dideliais  langais,  pro  kuriuos  iš  lauko  matyti  dėžės,  spintos,  dėžutės  ir 
etiketės,  pro  žiūroną  galėjai  įžiūrėti  kuo  aiškiausiai.  Bokštelio  darže  puvo 
svogūnėliai,  dėžėse  džiūvo  daigai,  lysvėse  vyto  tulpės,  bet  jis,  nė  kiek 
nesigailėdamas  nei  savęs,  nei  savo  akių,  žiūrėjo,  kas  dedasi  van  Berlė  sklype. 
Atrodė,  jis  alsuoja  tik  ano  tulpėmis,  malšina  troškulį  jų  vandeniu,  minta  minkšta 
puria  žeme,  kurioje  auga  tos  brangiosios  šaknys.  Tačiau  dar  įdomesnių  dalykų 
buvo  galima  išvysti  jo  kambaryje. 

Kada  laikrodis  išmušdavo  pirmą  valandą,  pirmą  valandą  nakties,  van  Berlė 
įeidavo  į  savo  laboratoriją  -  didžiuliais  langais  kambarį,  kurį  labai  gerai  matė 
Bokštelis  per  savo  žiūroną,  ir  vos  tik  langus  ir  sienas  nušviesdavo  mokslininko 
žvakių  šviesa,  pakeitusi  dienos  šviesą.  Bokštelis  matydavo,  kaip  dirba 
išradingojo  varžovo  genijus. 

Jis  matė,  kaip  šis  atrenka  svogūnėlius,  kaip  laisto  juos  skysčiais,  norėdamas 
pakeisti  jų  spalvą.  Bokštelis  matė,  kaip  jis  šildo  kai  kuriuos  svogūnėlius,  paskui 
juos  sudrėkina  ir  nepaprastai  kruopščiai  ir  sumaniai  skiepija  kitus.  Vienus 
svogūnėlius  jis  laikė  tamsoje,  iš  jų  turėjo  gauti  juodą  spalvą,  kitus  išdėliodavo 
priešais  saulę  ar  lempą,  -  jų  žiedai  turėjo  pražysti  raudonai,  o  dar  kitus 
laikydavo  nuo  vandens  atsispindinčioje  šviesoje,  -  iš  jų  turėjo  išaugti  baltosios 
tulpės. 

Tą  nekaltą  magiją,  vaikiškų  svajonių  ir  vyriško  genialumo  vaisių,  tą  kruopštų, 
atkaklų  darbą,  kuriam  Bokštelis  jautėsi  negabus,  visą  tą  gyvenimą,  visas  tas 
mintis,  visas  viltis  -  viską  pavyduolis  matė  pro  savo  žiūroną. 

Keistas  dalykas  -  toks  domėjimasis  ir  meilė  menui  vis  dėlto  neužgesino  įsakui 
žiauraus  pavydo  ir  keršto  troškimo.  Kartais,  nutaikęs  į  van  Berlė  savo  žiūroną, 
jis  vaizduodavosi  šaunąs  į  jį  iš  taiklios  muškietos  ir  ieškodavo  piršt^ųs^į(^įfį. 


kuris  turėtų  suduoti  van  Berlė  mirtiną  smūgį. 

Tačiau  laikas  palikti  šiuodu  žmones,  vieną  dirbantį,  kitą  stebintį,  ir  grįžti  prie 
Kornelio  de  Vito,  užtvankų  valdytojo,  atvykusio  į  savo  gimtąjį  miestą. 


iš  skaitiniai.org 


VII 

LAIMINGAS  ŽMOGUS  SUSIDURIA  SU 
NELAIME 


Sutvarkęs  savo  šeimos  reikalus,  1672  metų  sausio  mėnesį  Kornelis  aplankė 
savo  krikštasūnį  Kornelijų  van  Berlė. 

Artėjo  vakaras. 

Nors  Kornelis  ir  ne  koks  buvo  sodininkas,  nors  ir  ne  per  daugiausia  domėjosi 
menu,  vis  dėlto  jis  apžiūrėjo  visą  namą  nuo  dirbtuvės  iki  šiltnamio,  nuo  paveikslų 
iki  tulpių.  Jis  padėkojo  krikštasūniui  už  tokios  puikios  tulpės  pavadinimą  jo  vardu. 
Jis  maloniai  kalbėjosi  su  van  Berlė  kaip  tėvas  su  sūnum.  Ir  tuo  metu,  kai  jis 
apžiūrinėjo  šias  van  Berlė  brangenybes,  prie  laimingojo  žmogaus  durų  susirinko 
smalsi  ir  net  pagarbi  minia. 

Žmonių  bruzdesys  atkreipė  Bokštelio  dėmesį;  jis  tuolaik  valgė  prie  savo 
židinio. 

Jis  pasiteiravo,  kas  čia  dedasi,  o  sužinojęs  tuojau  įsikraustė  į  savo  stebyklą.  Ir 
ten,  nepaisydamas  šalčio,  ėmė  žiūrėti  pro  savo  žiūroną. 

Nuo  1671  metų  rudens  žiūronas  jam  menkai  tebuvo  reikalingas.  Gležnos 
tulpės,  kaip  tikri  Rytų  kūdikiai,  neauga  žiemą  lauke.  Joms  reikia  kambarių, 
minkštai  paklotų  dėžių  ir  švelnios  krosnių  šilumos.  Todėl  Kornelijus  leido  žiemą 
savo  laboratorijoje  tarp  knygų  ir  paveikslų.  Jis  tik  retkarčiais  įeidavo  į  kambarį, 
kur  buvo  laikomi  tulpių  svogūnėliai,  ir  tai  tik  norėdamas  įleisti  kada  ne  kada 
danguje  pasirodančios  saulės  spindulių,  kuriuos  jis  pagaudavo  pro  stiklo  langą 
lubose. 

Kai  tą  vakarą,  apie  kurį  kalbame,  van  Berlė  kartu  su  tarnais  aprodė  Korneliui 
visą  namą,  šis  tyliai  tarė: 

-  Sūnau,  išprašykite  tarnus  ir  pasistenkite,  kad  trumpam  liktume  vieni. 

Kornelijus  nusilenkė  sutikdamas.  Paskui  garsiai  tarė: 

-  Gal  teiksitės,  pone,  dabar  apžiūrėti  tulpių  džiovyklą? 

Džiovykla !  Tai  tarsi  pandemoniumas^,  lobių  saugykla,  tai  sancta  sanctorum^, 
kur  joks  pašalinis  negali  įeiti,  kaip  kadaise  į  Delfus^. 

Niekada  tarnas  nėra  į  ją  įkėlęs  savo  įžūlios  kojos,  kaip  būtų  pasakęs  didysis 
Rasinas^,  išgarsėjęs  toje  epochoje.  Kornelijus  įsileisdavo  tenai  atsargiai  iššluoti 
tik  seną  tarnaitę,  savo  žindyvę,  kuri  nuo  tos  dienos,  kai  Kornelijus  ėmė  auginti 
tulpes,  nebedrįso  paskaninti  kepsnio  svogūnu,  bijodama  apsirikti  ir  netyčiomis 
iškepti  kokį  savo  augintinio  dievinamą  svogūnėlį. 

Taigi  išgirdę  žodį  „džiovykla“,  tarnai,  nešę  žvakides,  pagarbiai  pasitraukė. 
Kornelijus  paėmė  iš  vieno  žvakę  ir  nusivedė  savo  krikštatėvį  į  tą  kambarį. 

Dar  pridursime,  kad  džiovykla  buvo  tas  pats  didžialangis  kambarys,  į  kurį 
Bokštelis  nuolat  laikė  atsukęs  savo  žiūroną. 

Pavyduolis,  žinoma,  jau  laukė.  Pirmiausia  jis  pamatė,  kaip  nušvitę 


stiklai.  Paskui  pasirodė  du  šešėliai.  Vienas  iš  jų,  aukštas,  didingas,  griežtas, 
atsisėdo  už  stalo,  ant  kurio  Kornelijus  pastatė  žvakidę.  Bokštelis  pažino  blyškaus 
veido  Kornelį  de  Vitą,  kurio  ilgi,  per  vidurį  perskirti  plaukai  krito  ant  pečių. 

Vyriausiasis  užtvankų  valdytojas,  pasakęs  Kornelijui  keletą  žodžių,  kurių 
prasmės  pavyduolis  iš  lūpų  judėjimo  negalėjo  suprasti,  ištraukė  iš  užančio  ir 
padavė  jam  rūpestingai  užantspauduotą  baltą  paketą.  Iš  to,  kaip  Kornelijus 
paėmė  tą  paketą  ir  padėjo  į  vieną  savo  spintą.  Bokštelis  galėjo  spėti,  kad  tai 
labai  svarbūs  dokumentai. 

Iš  pradžių  jis  pamanė,  kad  brangiajame  pakete  yra  kokie  nors  svogūnėliai,  ką 
tik  atgabenti  iš  Bengalijos  arba  iš  Ceilono,  bet  tuojau  sumojo,  kad  Kornelis 
neaugina  tulpių,  o  bendrauja  tik  su  žmonėm,  kurie  atrodo  daug  prasčiau  už 
tulpes  ir  iš  kurių  dar  sunkiau  sulaukti  žiedų. 

Tad  Bokštelis  nusprendė,  kad  pakete  yra  tik  popieriai  ir  kad  tie  popieriai 
susiję  su  politika. 

Bet  kam  reikalingi  Kornelijui  popieriai,  susiję  su  politika?  Juk  mokslininkas 
Kornelijus  ne  tik  gynėsi  nuo  to  mokslo,  bet  dargi  sakė  jį  esant  labiau  įtartiną  už 
chemiją  ir  net  alchemiją. 

Be  abejo,  Kornelis,  jausdamasis  prarandąs  populiarumą  tarp  savo  tėvynainių, 
davė  tą  paketą  krikštasūniui  van  Berlė,  kad  pasaugotų.  Tai,  žinoma,  gudriai 
sugalvota,  nes  pas  Kornelijų,  abejingą  bet  kokioms  politinėms  intrigoms,  niekas 
neis  tų  popierių  ieškoti. 

Be  to,  jeigu  pakete  būtų  buvę  svogūnėliai,  -  o  Bokštelis  gerai  pažinojo  savo 
kaimyną,  -  Kornelijus  nebūtų  ištvėręs,  tučtuojau  būtų  apžiūrėjęs  ir  tinkamai 
įvertinęs  gautas  dovanas. 

O  dabar  jis  tik  rūpestingai  paėmė  paketą  iš  užtvankų  valdytojo  rankų,  taip  pat 
rūpestingai  įdėjo  į  stalčių,  pastumdamas  į  patį  galą  pirmiausia  turbūt  dėl  to,  kad 
nebūtų  matyti,  o  antra,  -  kad  neužimtų  per  daug  vietos,  skirtos  svogūnėliams. 

Kai  paketas  buvo  įdėtas  į  stalčių,  Kornelis  de  Vitas  atsistojo,  paspaudė  ranką 
krikštasūniui  ir  žengė  durų  link. 

Kornelijus  skubiai  stvėrė  žvakidę  ir  šoko  į  priekį  pašviesti  kelio. 

Šviesa  pamažu  blanko  ir  dingo  iš  džiovyklos,  paskui  vėl  pasirodė  laiptuose, 
paskui  prieškambaryje  ir  pagaliau  gatvėje,  kuri  dar  tebebuvo  pilna  žmonių, 
norinčių  pamatyti  užtvankų  valdytoją  lipant  į  karietą. 

Pavyduolis  teisingai  nuspėjo.  Pakete,  kurį  Kornelis  įdavė  savo  krikštasūniui  ir 
kurį  taip  rūpestingai  paslėpė,  buvo  pono  de  Luvua  laiškai  Janui  de  Vitui. 

Tačiau  iš  Kornelio  pasakojimo  broliui  žinom,  kad  krikštasūnis  ničnieko 
nenutuokė  apie  politinę  tų  popierių  vertę. 

De  Vitas  krikštasūniui  buvo  davęs  tik  vieną  nurodymą,  kad  tas  be  jo  paties 
arba  be  jo  raštelio  ničniekam  paketo  neatiduotų. 

Ir  Kornelijus,  kaip  mes  jau  matėme,  įdėjo  tą  paketą  į  spintą  su  retais  tulpių 
svogūnėliais. 

Užtvankų  valdytojui  išvažiavus,  triukšmui  nutilus  ir  šviesoms  užgesus,  mūsų 
mokslininkui  tas  paketas  visai  išėjo  iš  galvos.  Užtat  Bokštelis,  prigįį^g^jj^ 


labai  susidomėjo;  kaip  tas  prityręs  vairininkas,  jis  matė,  jog  paketas  yra 
nelyginant  tolimas,  vos  įžiūrimas  debesėlis,  kuris  artėdamas  didėja  ir  neša  su 
savimi  audrą. 

Tokios  tat  mūsų  apysakos  gairės,  sukaišiotos  toje  trąšioje  žemėje,  kuri  plyti 
tarp  Dordrechto  ir  Hagos.  Tas,  kuris  norės,  tegul  eina  pagal  jas  į  ateitį, 
atsiskleisiančią  kituose  skyriuose;  savo  ruožtu  mes  ištesėjome,  ką  buvome 
žadėję,  ir  įrodėme,  kad  nei  Kornelis,  nei  Janas  de  Vitas  niekada  neturėjo  tokio 
žiauraus  priešo  visoje  Olandijoje  kaip  Kornelijaus  van  Berlė  priešas,  jo  kaimynas 
įsakas  Bokštelis. 

Nieko  apie  tai  nenujausdamas,  mūsų  gėlininkas  žengė  dar  vieną  žingsnį  prie 
Harlemo  miesto  gėlininkų  draugijos  sumanymo:  iš  tamsiai  rudos  tulpės  jis 
išaugino  juosvai  rudą,  lyg  deginta  kava. 

Atėję  pas  van  Berlė  tą  pačią  dieną,  kai  Hagoje  vyko  šiurpūs  įvykiai,  apie 
kuriuos  mes  jau  pasakojome,  vidurdienį  būtume  jį  radę  prie  vienos  iš  lysvių, 
kasant  dar  nevaisingus  tos  tamsiosios  tulpės  svogūnėlius,  kuri  turėjo  pražysti 
1673  metų  pavasarį,  o  iš  jos  jau  turėjo  išaugti  garsioji  juodoji  tulpė,  kurios  taip 
laukė  Harlemo  miesto  gėlininkų  draugija. 

Taigi  1672  metų  rugpjūčio  20  dieną,  pirmą  valandą,  Kornelijus  buvo  savo 
džiovykloje.  Užkėlęs  kojas  ant  stalo  pakojos,  alkūnes  atrėmęs  į  staltiesę,  jis 
gėrėjosi  trimis  mažais  jaunučiais  svogūniukais  nuo  ką  tik  iškasto  svogūnėlio. 
Jaunikliai  buvo  sveiki,  nesužaloti,  tobuli;  juose  slypėjo  neįkainojamas  mokslo  ir 
gamtos  vaisius,  kuris,  bandymui  pasisekus,  turėjo  amžiams  išgarsinti  Kornelijaus 
van  Berlė  vardą. 

-  Aš  išauginsiu  didžiąją  juodąją  tulpę,  -  kalbėjo  pats  su  savimi  Kornelijus, 
vartydamas  svogūnėlius.  -  Gausiu  pažadėtąją  premiją  -  šimtą  tūkstančių  florinų. 
Aš  juos  išdalysiu  Dordrechte  vargšams,  ir  taip  atslūgs  neapykanta,  kuri  kyla 
prieš  kiekvieną  turtuolį  maištų  metu;  tada,  nebijodamas  nei  respublikonų,  nei 
oranžistų,  galėsiu  ir  toliau  laikyti  savo  puikųjį  gėlyną.  Man  nereikės  daugiau 
būgštauti,  jog,  kilus  maištui,  Dordrechto  prekybininkai  ir  jūrininkai  atėję  išraus 
mano  svogūnėlius,  kad  galėtų  pavalgydinti  savo  šeimas,  kaip  jie  kartais 
patyliukais  grasina,  išgirdę  mane  pirkus  tulpę  už  du  ar  tris  šimtus  florinų. 
Nuspręsta,  aš  išdalysiu  vargšams  šimtą  tūkstančių  florinų,  visą  Harlemo  miesto 
skirtą  premiją.  Nors... 

Ištaręs  tą  „nors",  Kornelijus  mažumą  patylėjo  ir  atsiduso. 

-  Nors,  -  tęsė  jis,  -  būtų  labai  malonu  už  tą  šimtą  tūkstančių  florinų  padidinti 
gėlyną  arba  net  nukeliauti  į  Rytus  -  į  gražių  gražiausiųjų  gėlių  tėvynę. 

Deja,  neverta  daugiau  apie  tai  svajoti:  muškietos,  vėliavos,  būgnai  ir 
proklamacijos  -  štai  kas  dabar  viešpatauja. 

Va  Berlė  pažvelgė  į  dangų  ir  atsiduso. 

Paskui,  vėl  žiūrėdamas  į  svogūnėlius,  kurie  jam  rūpėjo  daug  labiau  negu 
muškietos,  būgnai,  vėliavos  ir  proklamacijos,  jis  kalbėjo: 

-  Štai  gražieji  mano  svogūnėliai,  kokie  jie  lygūs,  kokios  nuostabios  formos, 
kaip  dvelkia  nuo  jų  liūdesys,  žadantis  mano  tulpei  juodmedžio  spalvą 


jų  luobelėje  tokios  plonytės,  kad  nė  neįžiūrėsi  plika  akimi.  Tikriausiai  nė  viena 
dėmelė  nesuteps  gedulingo  apdaro  šios  gėlės,  kuri  mano  dėka  išvys  pasaulį. 

Kokiu  vardu  pavadinti  šį  mano  svajų,  mano  darbo,  mano  minčių  kūdikį?  Tulipa 
nigra ^  Barlaensis...  Taip ,  Barlaensis.  Puikus  vardas.  Visi  Europos  tulpių 
augintojai,  galima  sakyti,  visa  Europa  krūptelės,  kai  garsas  apie  tai  pasklis  po 
visas  keturias  pasaulio  šalis. 

-  Didžioji  juodoji  tulpė  rasta! 

-  Kaip  ji  pavadinta?  -  paklaus  mėgėjai. 

-  Tulipa  nigra  Barlaensis. 

-  Kodėl  Barlaensis? 

-  Todėl,  kad  jos  kūrėjas  van  Berlė,  -  bus  atsakyta. 

-  O  kas  tas  van  Berlė? 

-  Tai  tas,  kuris  jau  išaugino  penkias  naujas  rūšis:  „Žaną“,  „Janą  de  Vitą“, 
„Kornelį“  ir  t.  t. 

Na,  ką  gi,  tegul  tai  bus  mano  šlovės  troškulys.  Bet  jis  niekam  neišspaus  ašarų. 
O  apie  mano  Tulipa  nigra  Barlaensis  bus  kalbama  ir  tada,  kai  apie  mano 
krikštatėvį,  tą  didįjį  politiką,  gal  bus  žinoma  tik  iš  tulpės,  kuriai  daviau  jo  vardą. 

Žavingieji  svogūnėliai! 

Kai  mano  tulpė  pražys,  -  tęsė  Kornelijus,  -  ir  jeigu  iki  to  laiko  bruzdėjimai 
Olandijoje  nurims,  aš  išdalysiu  vargšams  penkiasdešimt  tūkstančių  florinų,  -  juk 
pagaliau  tai  nemaža  žmogui,  kuris,  šiaip  ar  taip,  niekam  nieko  neskolingas.  Kitus 
penkiasdešimt  tūkstančių  florinų  išleisiu  moksliniams  tyrimams.  Su  šitais 
penkiasdešimt  tūkstančių  florinų  aš  išauginsiu  kvepiančią  tulpę.  O,  jeigu  man 
pavyktų  įskiepyti  tulpei  rožės  arba  gvazdiko  kvapnumą,  arba,  dar  geriau, 
visiškai  naują  aromatą!  Jeigu  galėčiau  grąžinti  šitai  gėlių  valdovei  jos  natūralų 
kvapnumą,  kurio  ji  neteko  pereidama  iš  savo  Rytų  sosto  į  Europos  sostą,  tą 
aromatą,  kuriuo  ji  kvepia  Indijoje,  Goa,  Bombėjuje,  Madrase  ir  ypač  toje  saloje, 
kur  kadaise,  kaip  tvirtinama,  buvęs  žemės  rojus  ir  kuri  vadinasi  Ceilonas.  O, 
kokia  garbė!  Tada,  prisiekiu,  geriau  sutikčiau  būti  Kornelijum  van  Berlė  negu 
Aleksandru  Didžiuoju,  Cezariu  arba  Maksimilianu^. 

O,  žavingieji  svogūnėliai!.. 

Kornelijus  saldžiai  užsisvajojo. 

Staiga  skambutis  jo  kabinete  suskambėjo  garsiau  nei  paprastai. 

Kornelijus  krūptelėjo,  pridengė  ranka  svogūnėlius  ir  atsisuko. 

-  Kas  ten? 

-  Pone,  -  atsiliepė  tarnas,  -  tai  pasiuntinys  iš  Hagos. 

-  Pasiuntinys  iš  Hagos?  Ko  jam  reikia? 

-  Pone,  tai  Krakė. 

-  Krakė,  ištikimasis  Jano  de  Vito  tarnas?  Gerai,  gerai,  tegul  jis  palaukia. 

-  Aš  negaliu  laukti,  -  suskambėjo  balsas  koridoriuje. 

Ir  tuo  metu,  nieko  nepaisydamas,  Krakė  įžengė  į  džiovyklą. 

Tarno  įsiveržimas  į  džiovyklą  buvo  toks  negirdėtas  dalykas  tuose  namuose, 
kad  Kornelijus  van  Berlė,  tai  pamatęs,  konvulsyviai  trūktelėjo  ranką, 


pridengęs  svogūnėlius,  ir  du  iš  jų  nuriedėjo  žemėn:  vienas  -  po  gretimu  stalu, 
kitas  -  į  židinį. 

-  Po  velnių!  -  suriko  Kornelijus,  puldamas  paskui  svogūnėlius.  -  Kas  nutiko, 
Krakė? 

-  Štai,  -  tarė  Krakė,  padėdamas  raštelį  ant  stalo,  kur  tebebuvo  trečias 
svogūnėlis.  -  Jūs  turite  kuo  greičiausiai  perskaityti  šitą  laišką. 

Ir  Krakė,  kuris  tarėsi  pastebėjęs  Dordrechto  gatvėse  panašų  subruzdimą,  kaip 
ir  Hagoje,  smuko  atgal,  net  neatsigręždamas. 

-  Gerai,  gerai,  mano  mielas  Krakė,  -  kalbėjo  Kornelijus,  imdamas  iš  po  stalo 
brangųjį  svogūnėlį,  -  perskaitysime,  perskaitysime  tavo  laišką. 

Pakėlęs  svogūnėlį  ir  pasidėjęs  ant  delno,  jis  ėmė  atidžiai  apžiūrinėti. 

-  Na  štai,  vienas  sveikas.  Velnias  tas  Krakė!  Šitaip  tu  man  pulk  į  džiovyklą.  O 
dabar  apžiūrėsime  kitą. 

Nepaleisdamas  iš  rankų  bėglio,  van  Berlė  nuėjo  prie  židinio  ir  atsiklaupęs  ėmė 
kapstyti  pelenus,  kurie,  laimė,  buvo  šalti. 

Netrukus  jis  rado  antrąjį  svogūnėlį. 

-  Na,  štai  ir  jis. 

Ir,  žiūrinėdamas  jį  beveik  su  tėvišku  atidumu,  tarė: 

-  Sveikas,  kaip  ir  pirmasis. 

Tuo  metu,  kai  Kornelijus  dar  klūpodamas  žiūrinėjo  antrąjį  svogūnėlį,  durys  taip 
smarkiai  sudrebėjo,  o  paskui  taip  triukšmingai  atsidarė,  kad  Kornelijus  pajuto, 
kaip  iš  įniršio,  to  kvailo  patarėjo,  įsidegė  veidas  ir  ausys. 

-  Kas  ten  dar?  -  suriko  jis.  -  Ar  jūs  proto  netekot! 

-  Pone,  pone!  -  sušuko  tarnas,  įbėgdamas  į  džiovyklą.  Jis  buvo  dar  labiau 
išblyškęs  ir  išsigandęs  negu  Krakė. 

-  Na,  kas?  -  paklausė  Kornelijus,  nujausdamas  nelaimę  iš  to,  kad  net  dukart 
buvo  sulaužyta  jo  namų  taisyklė. 

-  O  pone,  bėkite,  bėkite  greičiau!  -  šaukė  tarnas. 

-  Bėgti?  Kodėl? 

-  Pone,  namai  pilni  kareivių! 

-  Ko  jiems  reikia? 

-Jie  jūsų  ieško. 

-  Kam? 

-Jie  nori  jus  suimti. 

-  Mane  suimti? 

-  Taip,  pone,  su  jais  ir  teisėjas. 

-  Ką  tai  galėtų  reikšti?  -  paklausė  van  Berlė,  spausdamas  rankoje  abu 
svogūnėlius,  ir  sumišęs  pažvelgė  į  laiptus. 

-Jie  ateina,  jie  ateina  čia!  -  suriko  tarnas. 

-  O  mano  gerasis  pone,  o  mano  brangiausias  kūdiki!  -  šaukė  žindyvė,  kuri  irgi 
įpuolė  į  džiovyklą.  -  Pasiimkite  auksą,  brangenybes  ir  bėkite,  bėkite! 

-  Bet  pro  kur  aš  bėgsiu?  -  paklausė  van  Berlė. 

-  Šokite  pro  langą! 

-  Iš  dvidešimt  penkių  pėdų? 

-Jūs  nukrisit  ant  minkštos  žemės. 

-  Taip,  bet  aš  nukrisiu  ant  savo  tulpių. 

-  Vis  tiek  šokite ! 

Kornelijus  pasiėmė  trečiąjį  svogūnėlį,  priėjo  prie  lango,  atidarė  jį,  bet 
pagalvojęs,  kokia  žala  bus  padaryta  jo  lysvėms,  išsigando  labiau  negu  aukštumo. 

-  Nieku  būdu,  -  tarė  jis  ir  žengė  žingsnį  atgal. 

Tuo  metu  laiptuose  pasirodė  kareivių  alebardos. 

Žindyvė  iškėlė  rankas. 

O  Kornelijus?  Reikia  jį  pagirti  (ne  kaip  žmogų,  o  kaip  gėlininką),  kad  visas  jo 
rūpestis  buvo  brangieji  svogūnėliai. 

Jis  akimis  ieškojo  popieriaus,  į  kurį  galėtų  juos  suvynioti;  ant  stalo  pastebėjo 
Krakė  padėtą  Biblijos  lapą,  paėmė  jį  ir,  iš  didelio  susijaudinimo  net  pamiršęs,  iš 
kur  tas  čia  atsirado,  suvyniojo  į  jį  visus  tris  svogūnėlius,  įsikišo  į  užantį  ir  ėmė 
laukti,  kas  bus  toliau. 

Tą  akimirką  įėjo  teisėjas  su  kareiviais. 

-  Ar  jūs  esate  daktaras  Kornelijus  van  Berlė?  -  paklausė  teisėjas,  nors  puikiai 
pažinojo  jaunuolį.  Dabar  jis  elgėsi  pagal  teismo  nustatytas  taisykles,  ir  tai,  kaip 
žinoma,  suteikia  tardymui  itin  rimtą  pobūdį. 

-  Taip,  aš,  pone  van  Spenenai,  -  atsakė  Kornelijus,  mandagiai  nusilenkdamas 
teisėjui.  -  Ir  jūs  tai  puikiai  žinote. 

-  Atiduokite  sąmokslo  dokumentus,  kuriuos  slepiate. 

-  Sąmokslo  dokumentus?  -  pakartojo  Kornelijus,  apstulbintas  tokių  žodžių. 

-  O,  neapsimeskite  nustebęs. 

-  Prisiekiu  jums,  pone  van  Spenenai,  aš  nežinau,  ką  jūs  norite  pasakyti. 

-  Tada,  daktare,  aš  jums  padėsiu,  -  atsakė  teisėjas.  -  Atiduokite  mums  tuos 
popierius,  kuriuos  sausio  mėnesį  paslėpė  pas  jus  išdavikas  Kornelis  de  Vitas. 

Kornelijus  atsitokėjo. 

-  Štai  jūs  jau  pradedate  atsiminti,  ar  ne?  -  tarė  van  Spenenas. 

-  Žinoma,  bet  jūs  kalbėjote  apie  sąmokslo  popierius,  o  tokių  aš  neturiu. 

-  A,  jūs  neigiate? 

-  Be  abejo. 

Teisėjas  apmetė  akimis  visą  kambarį. 

-  Kur  yra  kambarys,  vadinamas  džiovykla?  -  paklausė  jis. 

-  Mes  kaip  tik  jame  esame. 

Teisėjas  dirstelėjo  į  nedidelį  raštelį  virš  popierių,  kuriuos  laikė  rankoje. 

-  Gerai,  -  ryžtingai  tarė  jis  ir  pasisuko  į  Kornelijų.  -  Jūs  man  atiduosite  tuos 
popierius?  -  paklausė. 

-  Bet  aš  negaliu,  pone  van  Spenenai,  tie  popieriai  ne  mano,  jie  tik  palikti 
saugoti  ir  todėl  jų  negalima  liesti. 

-  Daktare  Kornelijau,  -  tarė  teisėjas,  -  vyriausybės  vardu  įsakau  jums  atidaryti 
šitą  stalčių  ir  atiduoti  jame  esančius  popierius. 

Ir  teisėjas  pirštu  parodė  į  spintos,  stovinčios  prie  židinio,  trečią  stalę|ųkajtjniaj  org 


Iš  tiesų  tame  stalčiuje  ir  gulėjo  paketas,  kurį  vyriausiasis  užtvankų  valdytojas 
buvo  palikęs  savo  krikštasūniui;  policija,  kaip  matyti,  buvo  gerai  informuota. 

-  O,  jūs  nenorite,  -  pasakė  van  Spenenas,  pamatęs,  kad  Kornelijus  tebestovi 
apstulbęs.  -  Tuomet  aš  pats  atidarysiu. 

Teisėjas  ištraukė  stalčių  iki  galo  ir  pirmiausia  pamatė  apie  porą  dešimčių 
svogūnėlių,  rūpestingai  sudėliotų  eilėmis  su  užrašais,  paskui  rado  ir  popierių 
ryšulėlį,  kuris  ten  gulėjo  nuo  to  laiko,  kai  buvo  Kornelio  de  Vito  paduotas. 

Teisėjas  sutrupino  antspaudą,  atplėšė  voką,  metė  godų  žvilgsnį  į  pirmuosius 
lapus  ir  rūsčiai  sušuko: 

-  A!  Teismas  vis  dėlto  gavo  ne  melagingas  žinias! 

-  Paaiškinkit,  -  paklausė  Kornelijus,  -  kas  čia  yra? 

-  O,  pone  van  Berlė,  baikite  dėjęsis  nekaltu  avinėliu  ir  eikite  paskui  mane. 

-  Kaip  tai  suprasti?  -  sušuko  daktaras. 

-  Valstybės  vardu  aš  jus  areštuoju. 

Vilhelmo  Oraniečio  vardu  kol  kas  dar  nebuvo  areštuojama:  jis  dar  per  mažai 
buvo  išbuvęs  štathalteriu. 

-  Mane  areštuojat?  -  suriko  Kornelijus.  -  Bet  ką  gi  aš  padariau? 

-  Tai  man  nerūpi,  daktare,  jūs  išsiaiškinsite  su  savo  teisėjais. 

-  Kur? 

-  Hagoje. 

Apstulbęs  Kornelijus  pabučiavo  savo  alpstančią  žindyvę,  padavė  ranką 
verkiantiems  tarnams  ir  nusekė  paskui  teisėją.  Tas  pasodino  jį  į  karietą  kaip 
valstybinį  nusikaltėlį  ir  liepė  nedelsiant  vežti  į  Hagą. 

VIII 

ĮSIBROVIMAS 


Nesunku  suprasti,  kad  visa  tai,  kas  įvyko,  buvo  velniškas  minhero  įsako 
Bokštelio  darbas. 

Mes  žinome,  kad  pro  žiūroną  jis  stebėjo  visas  Kornelio  de  Vito  ir  jo 
krikštasūnio  pasimatymo  smulkmenas. 

Mes  žinome,  kad  jis  nieko  negirdėjo,  bet  viską  matė. 

Mes  žinome,  kad  iš  to,  kaip  Kornelijus  rūpestingai  paėmė  paketą  ir  padėjo  į  tą 
stalčių,  kur  laikydavo  vertingiausius  svogūnėlius.  Bokštelis  suvokė,  kokios 
didelės  svarbos  buvo  popieriai,  kuriuos  vyriausiasis  užtvankų  valdytojas  patikėjo 
savo  krikštasūniui. 

Kai  tik  Bokštelis,  daug  atidžiau  sekęs  politiką  už  savo  kaimyną  Kornelijų, 
sužinojo,  kad  Kornelis  de  Vitas  kaip  valstybės  išdavikas  suimtas,  jam  tuojau 
dingtelėjo,  jog  pakaktų  tik  vieno  žodžio,  ir  krikštasūnis  būtų  suimtas  kaip  ir  jo 
krikštatėvis. 

Nors  Bokštelis  ir  labai  džiaugėsi,  bet  pagalvojęs,  kad  Kornelijus  gali  atsidurti 
ant  ešafoto,  jis  sudrebėjo. 

Piktos  mintys  baisios  tuo,  kad  piktos  širdys  pamažu  su  jomis  apsipranta. 

Be  to.  Bokštelis  ramino  save  šiuo  sofizmu: 

„Kornelis  de  Vitas  yra  blogas  pilietis,  jeigu  jis  kaltinamas  valstybės  išdavimu  ir 
yra  suimtas.  O  aš  esu  doras  pilietis,  jeigu  manęs  niekuo  nekaltina  ir  esu  laisvas 
kaip  vėjas.  Taigi,  jei  Kornelis  de  Vitas  yra  blogas  pilietis,  o  tai  neginčytinas 
faktas,  kadangi  jis  kaltinamas  valstybės  išdavimu  ir  yra  suimtas,  tai  jo 
bendrininkas  Kornelijus  van  Berlė  yra  dar  blogesnis  už  jį. 

Vadinasi,  jeigu  aš  esu  doras  pilietis,  o  visų  dorų  piliečių  pareiga  yra  pranešinėti 
apie  blogus  piliečius,  tai  aš,  įsakas  Bokštelis,  būtinai  turiu  pranešti  apie 
Kornelijų  van  Berlė. " 

Tačiau  šie  samprotavimai,  nors  ir  labai  atrodo  teisingi,  nebūtų  sukurstę 
Bokštelio  ir  galbūt  pavyduolis  nebūtų  pasidavęs  paprastam  keršto  troškimui, 
graužusiam  jo  širdį,  jeigu  pavydo  demonas  nebūtų  išvien  ėjęs  su  godumo 
demonu. 

Bokštelis  žinojo,  kokią  pažangą  buvo  padaręs  van  Berlė,  augindamas  juodąją 
tulpę. 

Nors  ir  labai  kuklus  buvo  daktaras  Kornelijus  van  Berlė,  jis  negalėjo  nuslėpti 
nuo  savo  artimųjų,  kad  yra  beveik  tikras,  jog  1673  metais  laimėsiąs  šimto 
tūkstančių  florinų  premiją,  skirtą  Harlemo  miesto  gėlininkų  draugijos. 

Štai  tas  beveik  tvirtas  Kornelijaus  van  Berlė  įsitikinimas  ir  buvo  lyg  kokia 
karštinė,  kamuojanti  įsaką  Bokštelį. 

Jeigu  Kornelijus  būtų  suimtas,  tai  namie  kiltų  didelis  sąmyšis,  ir  naktį  po 
suėmimo  niekam  nė  į  galvą  neateitų  saugoti  jo  tulpes. 

Tą  naktį  Bokštelis  perliptų  per  tvorą  ir,  žinodamas,  kur  yra  garsiosios 
juodosios  tulpės  svogūnėlis,  jį  pasiimtų.  Juodoji  tulpė,  užuot  pražydusi 
Kornelijaus  sode,  žydėtų  pas  jį,  ir  šimto  tūkstančių  florinų  premiją  gautų  ne 
Kornelijus,  o  jis,  o  kur  dar  didžiulė  garbė  pavadinti  naująją  gėlę  Tulipa  nigra 
Boxtellensis.  Taigi  būtų  patenkintas  ne  tik  jo  keršto  troškimas,  bet  ir  godumas. 

Rytą  vakarą  jo  mintys  sukosi  apie  didžiąją  juodąją  tulpę,  jis  ir  sapnuodavo  tik 

ją- 

Pagaliau  rugpjūčio  19-ąją,  apie  antrą  valandą  dienos,  pagunda  pasidarė  tokia 
didelė,  kad  įsakas  jau  nebepajėgė  spirtis.  Jis  parašė  anoniminį  skundą,  kurio 
tikslumas  negalėjo  sukelti  abejonių  dėl  jo  teisingumo,  ir  pasiuntė  jį  paštu. 

Tą  patį  vakarą  vyriausiasis  teisėjas  gavo  šį  skundą.  Tučtuojau  jis  liepė  savo 
kolegoms  susirinkti  kitą  rytą  į  posėdį.  Rytą  jie  susirinko,  nutarė  suimti  van  Berlė 
ir  įsakymą  vykdyti  pavedė  ponui  van  Spenenui. 

Van  Spenenas  -  mes  tai  matėme  -  pareigą  atliko  kaip  doras  olandas  ir 
Kornelijų  van  Berlė  suėmė  kaip  tik  tuo  metu,  kai  Hagos  oranžistai  niokojo 
Kornelio  ir  Jano  de  Vitų  kūnus. 

Ar  iš  gėdos,  ar  iš  silpnadvasiškumo,  tą  dieną  įsakas  Bokštelis  nedrįso  nukreipti 
savo  žiūrono  nei  į  sodą,  nei  į  laboratoriją,  nei  į  džiovyklą.  Jis  ir  taip  pernelyg 
gerai  žinojo,  kas  dėsis  vargšo  daktaro  Kornelijaus  namuose.  Jis  neatsikėlė  net 
tada,  kai  jo  vienintelis  tarnas,  pavyduliaujantis  van  Berlė  tarnams  ne  mažiau 
kaip  Bokštelis  jų  ponui,  įėjo  į  kambarį. 

Bokštelis  jam  pasakė: 

-  Aš  šiandien  nesikelsiu,  aš  sergu. 

Apie  devintą  valandą  jis  išgirdo  bruzdesį  gatvėje  ir  krūptelėjo.  Tada  jis  buvo 
labiau  išblyškęs  už  tikrą  ligonį  ir  drebėjo  labiau,  negu  drugio  krečiamas. 

Įėjo  tarnas.  Bokštelis  palindo  po  antklode. 

-  O  pone,  -  sušuko  tarnas,  kuris  nuvokė,  kad,  dejuodamas  dėl  jų  kaimyną 
ištikusios  nelaimės,  praneš  savo  ponui  gerą  žinią,  -  o  pone,  jūs  nežinote,  kas 
dabar  darosi? 

-  Iš  kur  aš  galiu  žinoti?  -  vos  girdimai  atsakė  Bokštelis  silpnu  balsu. 

-  Pone,  dabar  atėjo  suimti  jūsų  kaimyno  Kornelijaus  van  Berlė  už  valstybės 
išdavimą. 

-  Ką  tu  sakai!  -  sumurmėjo  Bokštelis  silpstančiu  balsu.  -  Ar  gali  būti? 

-  Bent  taip  šneka;  be  to,  aš  ir  pats  mačiau,  kaip  pas  jį  nuėjo  teisėjas  van 
Spenenas  su  šauliais. 

-  Na,  jeigu  tu  pats  matei,  tai  kas  kita,  -  atsakė  Bokštelis. 

-  Dėl  visa  ko  aš  dar  kartą  nueisiu  pasižvalgyti,  -  pasakė  tarnas.  -  Ir,  būkite 
ramus,  pone,  jūs  viską  žinosite. 

Bokštelis  tik  galvos  linktelėjimu  paskatino  savo  tarno  uolumą. 

Tarnas  išėjo  ir  po  ketvirčio  valandos  grįžo. 

-  O  pone,  -  kalbėjo  jis,  -  viskas,  ką  jums  sakiau,  -  gryna  tiesa. 

-  Argi? 

-  Ponas  van  Berlė  suimtas,  jį  pasodino  į  karietą  ir  išvežė  į  Hagą. 

-  Į  Hagą? 

-  Taip,  ir  ten,  kaip  žmonės  šneka,  jam  bus  riesta. 

-  O  ką  šneka? 

-  Tik  pamanykite,  pone,  -  tiesa,  tai  dar  tik  gandai,  -  šneka,  kad  miestiečiai 
dabar  žudo  Kornelį  ir  Janą  de  Vitus. 

-  O!..  -  suvaitojo,  arba,  tikriau,  sušvokštė  Bokštelis,  užsimerkdamas,  kad 
nematytų  to  baisaus  paveikslo,  kuris  iškilo  jam  prieš  akis. 

-  Velniai  rautų,  -  tarė  išeidamas  tarnas,  -  įsakas  Bokštelis,  matyt,  tikrai  serga, 
jeigu  išgirdęs  tokią  naujieną,  neiššoko  iš  lovos. 

Iš  tiesų  įsakas  Bokštelis  sunkiai  sirgo,  jis  sirgo  kaip  žmogus,  nužudęs  kitą 
žmogų.  Tačiau  jis  nužudė  žmogų,  turėdamas  dvejopą  tikslą.  Pirmasis  jau  buvo 
įvykdytas,  dabar  beliko  įvykdyti  antrąjį. 

Artėjo  naktis. 

Bokštelis  jos  laukė. 

Sutemus  jis  atsikėlė. 

Paskui  įlipo  į  savo  klevą. 

Jis  teisingai  buvo  numatęs,  -  tulpės  niekam  nerūpėjo;  namie  viskas  buvo 
apversta  aukštyn  kojom. 

Bokštelis  girdėjo,  kaip  išmušė  dešimtą  valandą,  paskui  vienuoliktą,  dvyliktą. 

Vidurnaktį  besidaužančia  širdimi,  virpančiomis  rankomis,  mirtinai  išblyškusiu 
veidu  jis  išlipo  iš  medžio,  pasiėmė  kopėčias,  pasistatė  prie  tvoros  ir,  užkopęs  ant 
priešpaskutinio  skersinio,  įsiklausė. 

Visur  buvo  ramu.  Joks  garsas  nedrumstė  tylos. 

Visuose  namuose  degė  tik  vienas  žiburys.  Jis  spingsėjo  žindyvės  kambaryje. 

Tamsa  ir  tyla  padrąsino  Bokštelį. 

Jis  permetė  koją  per  tvorą,  stabtelėjo,  paskui,  įsitikinęs,  kad  nėra  ko  bijoti, 
perkėlė  kopėčias  iš  savo  sodo  į  Kornelijaus  ir  nulipo  jomis  žemyn. 

Gerai  žinodamas,  kur  pasodinti  busimosios  juodosios  tulpės  svogūnėliai,  jis 
pasileido  į  tą  pusę,  bet  ne  tiesiai  per  lysves,  o  tarplysviais,  kad  nepaliktų 
pėdsakų.  Atėjęs  į  tą  vietą,  jis,  nesitverdamas  iš  džiaugsmo,  sukišo  rankas  į  purią 
žemę. 

Jis  nieko  nerado  ir  tarėsi  suklydęs.  Kaktą  išmušė  prakaitas.  Jis  pasirausė 
šalimais  -  nieko.  Pasirausė  dešinėje  -  nieko,  kairėje  -  nieko. 

Jis  vos  nepamišo,  kai  pagaliau  pastebėjo,  kad  žemė  surausta  dar  rytą. 

Iš  tiesų  tuo  metu,  kai  Bokštelis  gulėjo  lovoje,  Kornelijus  nuėjo  į  savo  gėlyną, 
iškasė  svogūną  ir,  kaip  matėme,  išskaidė  jį  į  tris  svogūnėlius. 

Bokštelis  niekaip  negalėjo  atsitraukti  nuo  tos  vietos.  Jis  išakėjo  rankomis 
daugiau  nei  dešimties  kvadratinių  pėdų  plotą. 

Pagaliau  neliko  jokių  abejonių. 

Pakvaišęs  iš  įtūžio,  nubėgo  prie  kopėčių,  užlipęs  peržengė  tvorą,  vėl  perkėlė 
kopėčias  iš  Kornelijaus  pusės  į  savo,  numetė  jas  ir  pats  nušoko  iš  paskos. 

Urnai  jį  nusmelkė  paskutinė  viltis. 

Svogūnėliai  yra  džiovykloje! 

Reikia  nusigauti  į  džiovyklą.  Ten  jis  turi  juos  rasti. 

O  ten  įlįsti  ne  sunkiau,  kaip  į  sodą.  Džiovyklos  langai  buvo  pakeliami  ir 
nuleidžiami,  lyg  šiltnamio.  Kornelijus  van  Berlė  rytą  juos  buvo  atidaręs,  ir  niekas 
nesusiprato  uždaryti. 

Svarbiausia  buvo  rasti  gana  aukštas  kopėčias,  dvidešimties  pėdų  ilgio  vietoj 
dvylikos. 

Toje  gatvėje,  kur  gyveno.  Bokštelis  kartą  buvo  matęs  prie  remontuojamo 
namo  didžiules  kopėčias.  Tos  kopėčios  tikriausiai  tiktų,  jeigu  darbininkai  nebus 
kur  nunešę. 

Jis  nubėgo  prie  to  namo.  Kopėčios  tebestovėjo.  Bokštelis  griebė  jas  ir  su 
dideliu  vargu  atsitempė  į  savo  daržą.  Dar  su  didesniu  vargu  pastatė  jas  prie 
Kornelijaus  namo  sienos. 

Kopėčios  kaip  tik  siekė  viršutinį  langelį. 

Bokštelis  įsidėjo  į  kišenę  uždegtą  slaptą  žibintuvėlį,  užlipo  kopėčiomis  ir 
įsirangę  į  džiovyklą. 

Įžengęs  į  tą  šventovę,  jis  sustojo  ir  atsirėmė  į  stalą.  Jam  pakirto  kojas,  širdis 
pašėlusiai  daužėsi. 

Čia  buvo  klaikiau  negu  sode.  Erdvė  tarsi  panaikina  daiktų  neliečiamybę.  Tas, 
kuris  drąsiai  peršoka  tvorą  arba  perlipa  sieną,  dažnai  sustoja  prie  kambario 
durų  ar  lango. 

Sode  Bokštelis  buvo  tik  niekadėjas,  kambaryje  jis  buvo  vagis. 

Vis  dėlto  jis  įsidrąsino;  juk  patyręs  tiek  vargo,  negalėjo  išeiti  iš  čia  tuščiomis 
rankomis. 

Jis  ilgai  ieškojo,  atidarinėdamas  ir  uždarinėdamas  visus  stalčius,  net  ir  tą 
garsųjį,  kuriame  buvo  laikomas  paketas,  toks  nelemtas  Kornelijui.  Jis  rado 
„Žaną",  „de  Vitą",  pilkąją  tulpę  ir  degintos  kavos  spalvos  tulpę  -  visos  su 
etiketėmis  ir  užrašais,  kaip  botanikos  sode,  tačiau  juodosios  tulpės,  arba, 
tikriau,  svogūnėlių,  kuriuose  ji  dar  slypėjo  prieš  pražysdama,  niekur  nebuvo. 

Vis  dėlto  sėklų  ir  svogūnėlių  knygoje,  kurią  van  Berlė  vedė  daug  rūpestingiau 
ir  tiksliau,  nei  buvo  vedama  žymiausių  Amsterdamo  firmų  buhalterija.  Bokštelis 
rado  šias  eilutes: 

„Šiandien,  1672  metų  rugpjūčio  20  d.,  aš  iškasiau  puikiosios  juodosios  tulpės 
svogūną  ir  gavau  tris  nuostabius  svogūnėlius." 

-  Svogūnėlius!  Svogūnėlius!  -  staugė  Bokštelis,  griozdamas  po  visą  džiovyklą. 
-  Kur  jis  galėjo  juos  paslėpti? 

Ūmai  jis  trenkė  kumščiu  sau  į  kaktą  ir  sušuko: 

-  O,  paskutinis  kvailys!  O,  prakeiktas  Bokštelis!  Argi  kas  skirsis  su  tais 
svogūnėliais?!  Argi  juos  kas  paliks  Dordrechte,  išvažiuodamas  į  Hagą!  Argi 
galima  gyventi  be  savo  svogūnėlių,  kai  tie  svogūnėliai  yra  garsiosios  juodosios 
tulpės?!  Tas  niekšas  spėjo  juos  pasiimti!  Jis  juos  turi,  jis  nusivežė  juos  į  Hagą! 

Tai  buvo  spindulys,  nušvietęs  visą  Bokštelio  nusikaltimo  tuštumą. 

Bokštelis,  kaip  perkūno  trenktas,  griuvo  ant  to  paties  stalo,  į  tą  pačią  vietą, 
kur  prieš  keletą  valandų  nelaimingasis  van  Berlė  ilgai  gėrėjosi  juodq§i^itf^įpp^ 


svogūnėliais. 

-  Na,  ką  gi,  -  tarė  pavyduolis,  pakeldamas  mirtinai  išblyškusį  veidą,  -  jeigu  jis 
juos  turi,  tai  galės  saugoti  tik  tol,  kol  gyvas... 

Ir,  taip  niekšingai  pagalvojęs,  šlykščiai  išsiviepė. 

-  Svogūnėliai  yra  Hagoje,  -  tarė  jis.  -  Vadinasi,  aš  negaliu  ilgiau  pasilikti 
Dordrechte. 

Į  Hagą,  paskui  svogūnėlius  į  Hagą! 

Ir  Bokštelis,  pamiršęs,  kad  palieka  didžiulius  turtus  -  nes  jam  nepaprastai 
rūpėjo  tik  toji  neįkainojama  brangenybė,  -  išlindo  pro  langą,  nusileido 
kopėčiomis,  nunešė  tą  vagystės  įrankį  ten,  iš  kur  buvo  paėmęs,  ir  kaip  grobuonis 
urgzdamas  grįžo  namo. 

IX 

ŠEIMOS  KAMERA 


Maždaug  apie  vidurnaktį  vargšas  van  Berlė  buvo  uždarytas  Biuitenhofo 
kalėjime. 

Roza  teisingai  buvo  atspėjus.  Radusi  Kornelio  kamerą  tuščią,  minia  taip  įsiuto, 
kad  senis  Grifus,  be  abejo,  būtų  savo  galva  atsakęs  už  dingusį  kalinį,  jei  tik  būtų 
pasipynęs  tiems  įdūkusiems  žmonėms. 

Tačiau  minios  įtūžis  buvo  išlietas  ant  abiejų  brolių,  kuriuos  žudikams  pavyko 
užklupti  dėl  Vilhelmo  įžvalgumo,  -  juk  tas  atsargus  žmogus  pasirūpino  uždaryti 
miesto  vartus. 

Pagaliau  kalėjimas  ištuštėjo  ir  griausmingas  minios  stūgavimas,  aidėjęs 
laiptuose,  nutilo. 

Tada  Roza  išėjo  iš  savo  slėptuvės  ir  išleido  iš  ten  tėvą. 

Kalėjimas  buvo  visiškai  tuščias.  Ko  pasilikti  kalėjime,  kai  kruvinos  skerdynės 
vyksta  gatvėje? 

Grifus  drebėdamas  išėjo  paskui  drąsiąją  Rozą.  Juodu  vargais  negalais  uždarė 
vartus.  Mes  sakome  vargais  negalais,  nes  vartai  buvo  gerokai  aplaužyti. 

Buvo  matyti,  kad  čia  praūžė  galingas  įtūžusių  žmonių  srautas. 

Apie  ketvirtą  valandą  vėl  pasigirdo  triukšmas.  Tik  jis  jau  nebebuvo  pavojingas 
Grifui  ir  jo  dukteriai.  Minia  vilko  lavonus  į  kartuves  nuolatinėje  mirties  bausmių 
vietoje. 

Roza  vėl  pasislėpė,  tik  šį  kartą  dėl  to,  kad  nematytų  šiurpaus  reginio. 

Vidurnaktį  kažkas  ėmė  baladotis  į  Biuitenhofo  vartus,  tikriau,  į  juos 
atstojančią  barikadą. 

Atvežė  Kornelijų  van  Berlė. 

Grifus,  priėmęs  naują  svečią  ir  susipažinęs  su  arešto  raštu,  niauriai 
šypsodamasis  burbtelėjo: 

-  Kornelio  de  Vito  krikštasūnis.  O,  jaunuoli,  mes  čia  kaip  tik  turime  jūsų  šeimos 
kamerą;  ten  jus  ir  uždarysime. 

Patenkintas  savo  sąmoju,  kerštingas  oranžistas  paėmė  žibintą  ir  raktus  ir 
patraukė  su  Kornelijum  į  tą  kamerą,  kurią  rytą  buvo  palikęs  Kornelis  de  Vitas. 

Taigi  Grifus  vedė  krikštasūnį  į  jo  krikštatėvio  kamerą. 

Eidamas  vargšas  gėlininkas  girdėjo  tik  šuns  lojimą  ir  pamatė  jaunos  mergaitės 
veidą. 

Vilkdamas  storą  grandinę,  šuo  išlindo  iš  didelės  nišos,  iškaltos  sienoje,  ir 
apuostė  Kornelijų,  kad  įsidėmėtų  ir  atpažintų  tada,  kai  ateis  metas  jį  sudraskyti. 

Kalinio  rankos  spaudžiami,  sutraškėjo  laiptų  turėklai,  ir  jauna  mergaitė  atvėrė 
po  pat  laiptais  esančio  kambario  langelį.  Lempa  dešinėje  jos  rankoje  apšvietė 
gražų  rausvą  veidelį,  papuoštą  standžiomis  puikių  šviesių  plaukų  kasomis;  kaire 
ranka  ji  laikė  susiėmusi  ant  krūtinės  naktinį  drabužį,  mat  buvo  ką  tik  pašokusi  iš 

is  skaitiniai.org 


miego. 

Vaizdas  buvo  vertas  Rembranto  teptuko:  juoda  laiptų  spiralė,  rausvai 
apšviesta  Grifaus  žibinto;  pačiame  viršuje  rūstus  kalėjimo  sargas,  žemiau 
susimąstęs  Kornelijus,  palinkęs  ant  turėklų  ir  žiūrįs  žemyn;  apačioje  apšviestame 
lange,  -  mielas  Rozos  veidelis  ir  jos  drovus  judesys,  galbūt  todėl,  kad  aukštėliau 
stovintis  Kornelijus  išsiblaškiusiu  ir  liūdnu  žvilgsniu  pažiūrėjo  į  baltus,  apvalius 
jos  pečius. 

Visai  apačioje,  šešėlyje,  toje  laiptų  vietoje,  kur  tamsa  paslepia  visas  detales, 
raudona  ugnimi  žioravo  akys  didžiulio  šuns,  žvanginančio  savo  grandinę, 
blizgančią  nuo  dviejų  šviesų  -  Rozos  lempos  ir  Grifaus  žibinto. 

Bet  ir  didysis  Rembrantas  nebūtų  galėjęs  perkelti  į  paveikslą  skausmingos 
išraiškos,  pasirodžiusios  Rozos  veide,  kai  ji  pamatė  laiptais  lėtai  kopiantį 
išblyškusį  jauną  vyriškį,  kuriam  buvo  skirti  pikti  tėvo  žodžiai:  „Jus  uždarysime  į 
šeimos  kamerą." 

Tačiau  šis  gyvas  paveikslas  truko  tik  akimirką,  daug  trumpiau,  negu  mes 
sugaišome  jį  aprašinėdami.  Grifus  žengė  toliau,  o  paskui  jį  turėjo  sekti  ir 
Kornelijus.  Po  penkių  minučių  jis  įėjo  į  kamerą,  kurios  neverta  aprašinėti,  nes 
skaitytojas  jau  ją  pažįsta. 

Pirštu  parodęs  kaliniui  lovą,  kurioje  tiek  daug  iškentėjo  kankinys,  miręs  tą 
pačią  dieną.  Grifus  išėjo. 

Kornelijus,  likęs  vienas,  griuvo  į  lovą,  bet  užmigti  negalėjo.  Jis  nenuleido  akių 
nuo  geležiniais  virbais  išpinto  lango,  išeinančio  į  kalėjimo  kiemą,  pro  kurį  jau 
skverbėsi  brėkštančio  ryto  šviesa.  Jis  matė,  kaip  virš  medžių  sušvito  pirmieji 
šviesos  atšvaitai  ir  ėmė  leistis  į  žemę  tarsi  balta  marška. 

Naktį  retkarčiais  pro  Biuitenhofą  prašuoliuodavo  raiteliai,  nuaidėdavo  sunkūs 
sargybinio  žingsniai  aikštės  grindiniu,  o  arkebuzų  dagčiai,  pliūpčiodami  vakarų 
vėjui  pučiant,  savo  mirguliuojančias  kibirkštis  žarstė  ligi  pat  kalėjimo  langų. 

Bet  kai  brėkštanti  aušra  sidabru  apipylė  smailiakepurius  miesto  stogus, 
Kornelijus  priėjo  prie  lango,  norėdamas  greičiau  pamatyti,  ar  nėra  ko  gyva 
aplink,  ir  liūdnomis  akimis  ėmė  žiūrėti  kiek  užmaty damas. 

Kitoje  aikštės  pusėje,  pilkšvų  namų  fone,  stūksojo  iškilęs  kažkoks  juosvas 
netaisyklingos  formos  siluetas,  ryto  migloje  atrodantis  tamsiai  mėlynas. 

Kornelijus  pažino  kartuves. 

Jose  palengva  siūbavo  du  beformiai  lavonai,  kurie  jau  bebuvo  tik  kruvini 
skeletai. 

Gerieji  Hagos  gyventojai  sumaitojo  savo  aukų  kūnus,  bet  sąžiningai  atvilko 
juos  į  kartuves,  ir  nužudytųjų  vardai  buvo  užrašyti  ant  didžiulės  lentos. 

Kornelijui  pavyko  išskaityti  užrašą,  kažkokio  terliaus  išvedžiotą  storu  teptuku: 

„Čia  pakartas  didelis  piktadarys,  vardu  Janas  de  Vitas,  ir  niekšelis  Kornelis  de 
Vitas,  jo  brolis,  du  liaudies  priešai,  bet  didžiai  geri  prancūzų  karaliaus  draugai." 

Kornelijus  siaubingai  suriko  ir,  beprotiško  įniršio  apimtas,  taip  įniko  daužyti 
duris  kojom  ir  rankom,  kad  atbėgo  įtūžęs  Grifus  su  didžiuliu  raktų  ryšuliu. 

Jis  atidarė  duris  šlykščiai  koneveikdamas  kalinį,  drįstantį  ne  laiku  jį 


-  Kas  čia  darosi?  Ar  tik  nepasiuto  šis  naujasis  de  Vitas?  -  sušuko  jis.  -  Tuos 
Vitus  visus  apsėdęs  velnias! 

-  Pasižiūrėkite,  pasižiūrėkite,  -  šaukė  Kornelijus,  stverdamas  kalėjimo  sargą 
už  rankos  ir  tempdamas  jį  prie  lango.  -  Pažiūrėkite,  ką  aš  ten  pamačiau! 

-  Kur? 

-  Ant  tos  lentos. 

Išbalęs,  visas  drebėdamas  ir  neatgaudamas  kvapo,  Kornelijus  parodė  aikštėje 
stūksančias  kartuves  su  tuo  cinišku  užrašu. 

Grifus  pasileido  kvatoti. 

-  A,  -  atsakė  jis,  -  jūs  perskaitėte...  Na,  ką  gi,  brangus  pone,  štai  ko  susilaukia 
tie,  kurie  ima  bendrauti  su  Vilhelmo  Oraniečio  priešais. 

-  Vitai  nužudyti,  -  sušnibždėjo  Kornelijus,  krisdamas  į  guolį  užmerktomis 
akimis;  jo  kaktą  išpylė  prakaitas,  rankos  bejėgiškai  nusviro. 

-  Ponus  de  Vitus  nubaudė  liaudis,  -  paaiškino  Grifus.  -  Jūs  vadinate  tai 
nužudymu,  o  aš  -  bausme. 

Pamatęs,  kad  kalinys  ne  tik  nurimo,  bet  ir  visai  nusilpo,  jis  išėjo  iš  kameros, 
piktai  užtrenkė  duris  ir  triukšmingai  užšovė  skląstį. 

Kornelijus  atsipeikėjo;  jis  ėmė  dairytis  po  kamerą,  po  „šeimos  kamerą“,  kaip  ją 
pavadino  Grifus;  ji  jam  atrodė  tarsi  lemtingas  etapas  į  gailią  mirtį. 

Būdamas  filosofas  ir  krikščionis,  Kornelijus  ėmė  melstis  už  krikštatėvio  ir 
didžiojo  pensionarijaus  sielas,  o  paskui  nusprendė  nuolankiai  sutikti  visas 
negandas,  kurias  jam  pasiųs  likimas. 

Nusileidęs  iš  dangaus  į  žemę,  atsidūręs  savo  kameroje  ir  įsitikinęs,  kad  joje  jis 
vienui  vienas,  Kornelijus  išsiėmė  iš  užančio  tris  juodosios  tulpės  svogūnėlius  ir 
paslėpė  juos  tamsiausiame  kameros  kampe,  už  akmens,  ant  kurio  statomas 
tradicinis  ąsotis. 

Tiekos  metų  darbas!  Žlugo  visos  viltys!  Jo  atradimas  nueis  į  nebūtį,  kaip  jis  į 
kapą.  Kalėjime  nerasi  nei  žolelės,  nei  saujos  žemės,  nei  saulės  spindulio! 

Tai  pagalvojęs  Kornelijus  krito  į  juodą  neviltį,  kurios  jis  atsikratė  tik  dėl 
nepaprasto  atsitikimo. 

Koks  gi  tas  nepaprastas  atsitikimas? 

Apie  jį  mes  pakalbėsime  kitame  skyriuje. 

X 

KALĖJIMO  SARGO  DUKTĖ 

Tą  patį  vakarą  Grifus,  atnešęs  kaliniui  maisto,  darydamas  kameros  duris 
paslydo  ir  pargriuvo.  Stengdamasis  išsilaikyti,  jis  nepatogiai  pasuko  ranką  ir  ši 
nulūžo  aukščiau  riešo. 

Kornelijus  buvo  bešokąs  prie  sargo,  bet  Grifus,  dar  nepajutęs,  kaip  rimtai 
susižeidė,  burbtelėjo: 

-  Nieko.  Nesiartinkite. 

Ir  jis  norėjo  atsikelti  remdamasis  sužeista  ranka,  tačiau  ranka  sulinko.  Dabar 
Grifus  pajuto  baisų  skausmą  ir  suriko. 

Jis  suprato  susilaužęs  ranką.  Ir  tas  žmogus,  toks  šiurkštus  kitiems,  krito 
apalpęs  ant  slenksčio  ir  gulėjo  nejudėdamas  tarsi  numirėlis. 

Kameros  durys  buvo  atdaros,  ir  Kornelijus  pasijuto  laisvas.  Bet  jam  nė  į  galvą 
neatėjo  pasinaudoti  tuo  nelaimingu  atsitikimu.  Lankstydamas  ranką,  jis,  kaip 
daktaras,  iš  trekštelėjimo  tučtuojau  suprato,  kad  lūžo  kaulas  ir  kad  sargui  labai 
skauda.  Kornelijus  stengėsi  pagelbėti  nukentėjusiajam,  užmiršęs,  koks  žiaurus 
tas  jam  buvo  per  pirmąjį  susitikimą. 

Vos  tik  Grifus  griūdamas  subildėjo  ir  gailiai  suvaitojo,  laiptuose  pasigirdo  greiti 
žingsniai  ir  tučtuojau  pasirodė  mergaitė.  Ją  pamatęs,  Kornelijus  šūktelėjo  iš 
nustebimo,  mergaitė  irgi  negarsiai  aiktelėjo. 

Tai  buvo  gražuolė  fryzė.  Pamačiusi  ant  grindų  Grifų  ir  prie  jo  pasilenkusį 
kalinį,  ji,  žinodama  tėvo  šiurkštumą,  iš  pradžių  pamanė,  kad  šis  bus  kritęs 
kovodamas  su  kaliniu. 

Kornelijus  iš  karto  suvokė,  koks  įtarimas  kilo  mergaitės  širdyje. 

Tačiau,  iš  pirmo  žvilgsnio  supratusi  teisybę  ir  susigėdusi  savo  įtarimo, 
mergaitė  pakėlė  į  jaunuolį  gražias  drėgnas  akis  ir  tarė: 

-  Atleiskite  ir  ačiū,  pone.  Atleiskite,  kad  blogai  pamaniau,  ir  ačiū  už  pagalbą. 

Kornelijus  išraudo. 

-  Pagelbėdamas  artimui,  -  tarė  jis,  -  aš  tik  atlieku  savo  pareigą. 

-  Taip,  ir  padėdami  jam  vakare,  jūs  užmirštate  tuos  įžeidimus,  kuriuos 
girdėjote  iš  jo  rytą.  Tai  daugiau  nei  žmogiška,  pone  -  tai  daugiau  nei 
krikščioniška. 

Kornelijus  pažiūrėjo  į  gražiąją  fryzę  nustebęs,  kad  girdi  tokius  taurius  žodžius 
iš  paprastos  mergaitės  lūpų. 

Tačiau  jis  nespėjo  išreikšti  savo  nuostabos.  Grifus  atsigavęs  atmerkė  akis,  ir  jo 
įprastas  šiurkštumas  grįžo  kartu  su  sąmone. 

-  Štai,  -  prabilo  jis,  -  kas  atsitinka,  kai  skubi  nešti  vakarienę  kaliniui: 
skubėdamas  parpuoli,  puldamas  -  nusilauži  ranką  ir  guli  ant  grindų  be  jokios 
pagalbos. 

-  Nekalbėkite  taip,  -  pasakė  Roza.  -  Jūs  netiesą  sakote  apie  šį  poną:  kai  aš 

atėjau,  jis  stengėsi  jums  padėti. 

-Jis?  -  paklausė  nepasitikėdamas  Grifus. 

-  Taip,  tai  tiesa,  aš  galiu  gydyti  jus  ir  toliau. 

-Jūs?  -  paklausė  Grifus.  -  Argi  jūs  esate  gydytojas? 

-  Taip,  tai  mano  pagrindinė  profesija. 

-  Tai  jūs  galėsite  išgydyti  man  ranką? 

-  Be  abejo. 

-  O  ko  tam  reikalinga? 

-  Dviejų  medinių  lentelių  ir  dviejų  tvarsčių. 

-  Tu  girdi,  Roza?  -  tarė  Grifus.  -  Kalinys  išgydys  man  ranką,  ir  mes  išvengsime 
nenumatytų  išlaidų.  Padėk  man  atsikelti,  aš  tarsi  švino  pripiltas. 

Roza  pasilenkė;  jis  apkabino  sveikąja  ranka  mergaitės  kaklą  ir  šiaip  taip 
atsistojo,  o  Kornelijus,  kad  sargui  nereikėtų  eiti,  pristūmė  priėjo  krėslą. 

Grifus  atsisėdo,  paskui  atsigręžė  į  dukterį. 

-  Na,  ar  tu  negirdėjai?  Eik  ir  atnešk  viską,  ko  reikia. 

Roza  nubėgo  žemyn  ir  netrukus  grįžo  su  dviem  lentelėmis  ir  ilgu  tvarsčiu. 

Kornelijus  nuvilko  sargui  švarką  ir  paraitojo  marškinių  rankovę. 

-  Ar  tie  daiktai  tiks,  pone?  -  paklausė  Roza. 

-  Taip,  madmuazele,  -  atsakė  Kornelijus,  dirstelėjęs  į  atneštus  daiktus,  -  taip, 
kaip  tik  to  man  ir  reikia.  Dabar  aš  palaikysiu  jūsų  tėvo  ranką,  o  jūs  pritraukite 
stalą. 

Roza  pritraukė  stalą.  Kornelijus  padėjo  ant  jo  lūžusią  ranką,  kad  gulėtų  lygiai, 
ir  labai  vikriai  sudūrę  perlūžusį  kaulą,  pritvirtino  lenteles  ir  suveržė  jas  tvarsčiu. 

Baigiant  tverti  ranką,  sargas  vėl  apalpo. 

-  Atneškite  acto,  madmuazele,  -  tarė  Kornelijus,  -  mes  patrinsime  jam 
smilkinius,  ir  jis  atsigaus. 

Tačiau,  užuot  bėgusi  acto,  Roza  dar  pažiūrėjo,  ar  tėvas  iš  tiesų  be  sąmonės,  ir 
kreipėsi  į  Kornelijų. 

-  Pone,  -  tarė  ji,  -  paslauga  už  paslaugą. 

-  Ką  tai  reiškia,  mielas  vaikuti? 

-  O  tai,  pone,  kad  teisėjas,  kuris  rytoj  jus  tardys,  buvo  atėjęs  sužinoti,  kokioje 
jūs  kameroje,  ir  jam  buvo  pasakyta,  kad  jūs  esate  toje  pačioje  kameroje,  kur 
kalėjo  Kornelis  de  Vitas.  Sužinojęs  jis  taip  šiurpiai  susijuokė,  kad  man 
pasirodė,  jog  jūsų  laukia  liūdna  ateitis. 

-  Bet  ką  man  gali  padaryti?  -  paklausė  Kornelijus. 

-Jūs  matote  tas  kartuves? 

-  Bet  juk  aš  nesu  kuo  kaltas,  -  atsakė  Kornelijus. 

-  O  ar  tuodu,  kurie  ten  kabo  subjauroti,  sužaloti,  buvo  kuo  nusikaltę? 

-  Taip,  tiesa,  -  paniuro  Kornelijus. 

-  Be  to,  -  tęsė  Roza,  -  viešoji  nuomonė  nori,  kad  jūs  būtumėte  kaltas.  Tačiau  ar 
jūs  nusikaltęs,  ar  ne,  jūsų  byla  bus  svarstoma  rytoj;  poryt  jūs  būsite  pasmerktas; 
šiais  laikais  viskas  daroma  greitai. 

-  Ir  ką  gi  jūs  patariate?  -  paklausė  Kornelijus. 

-  Matote:  aš  viena,  silpna  moteris,  tėvas  guli  apalpęs,  šuo  su  antsnukiu;  tad 
niekas  negali  sutrukdyti  jums  pabėgti.  Bėkite,  štai  ką  jums  patariu. 

-  Ką  jūs  kalbate? 

-  Deja,  man  nepavyko  išgelbėti  nei  Kornelio,  nei  Jano  de  Vitų,  todėl  aš  labai 
norėčiau  išgelbėti  bent  jus.  Tiktai  paskubėkite,  štai  tėvas  jau  alsuoja,  tuoj  galbūt 
jis  atsimerks  ir  tada  bus  per  vėlu.  Jūs  svyruojate? 

Kornelijus  stovėjo  nejudėdamas  ir  žiūrėjo  į  Rozą.  Atrodė,  kad  jis  žiūri  į  ją 
visiškai  nesiklausydamas,  ką  ji  sako. 

-  Ar  jums  neaišku?  -  nekantriai  paklausė  mergaitė. 

-  Man  viskas  aišku,  -  atsakė  Kornelijus,  -  bet... 

-  Bet? 

-  Aš  nebėgsiu,  nes  jūs  būsite  apkaltinta. 

-  Argi  tai  svarbu?  -  tarė  Roza  parausdama. 

-  Dėkoju,  o  kūdiki,  -  tarė  Kornelijus,  -  bet  aš  pasilieku. 

-Jūs  pasiliekate?  Dieve  mano!  Dieve  mano!  Argi  jūs  nesuprantate,  kad  būsite 
pasmerktas...  pasmerktas  pakarti,  o  gal  būsite  nužudytas,  sudraskytas  į 
gabalėlius,  kaip  ponas  Janas  ir  ponas  Kornelis!  Dėl  Dievo  meilės!  Maldauju, 
nesirūpinkite  manimi  ir  bėkite  iš  šios  kameros!  Saugokitės,  -  ji  yra  nelaiminga  de 
Vitams! 

-  O,  o!  -  šūktelėjo  atsipeikėdamas  kalėjimo  sargas.  -  Kas  ten  mini  tų  niekšų,  tų 
nedorėlių,  tų  išdavikų  de  Vitų  vardus? 

-  Nesijaudinkite,  mano  drauge,  -  tarė  Kornelijus,  švelniai  šypsodamasis.  - 
Lūžus  kaului,  jaudintis  labai  pavojinga. 

Pasisukęs  į  Rozą,  jis  tarė  pašnibždomis: 

-  Vaikuti  mano,  aš  nesu  kaltas  ir  paveiksiu  savo  teisėjus  nekaltojo  ramumu. 

-  Tylėkit!  -  tarė  Roza. 

-  Kodėl? 

-  Tėvas  neturi  įtarti  mus  kalbėjus. 

-  O  kas  čia  bloga? 

-Jis  man  neleistų  daugiau  čia  ateiti,  -  atsakė  mergaitė. 

Kornelijus  šypsodamasis  išklausė  to  naivaus  prisipažinimo.  Atrodė,  kad  šviesos 
spindulys  nušvietė  tamsų  jo  gyvenimą. 

-  Na,  ko  jūs  ten  šnibždatės?  -  suriko  Grifus,  keldamasis  ir  prilaikydamas 
dešine  ranka  kairiąją. 

-  Nieko,  -  atsakė  Roza.  -  Ponas  man  aiškina,  kokio  režimo  jūs  turėsite  laikytis. 

-  Kokio  režimo!  Kokio  režimo  aš  turėsiu  laikytis!  Tu,  balandėle,  irgi  turi 
laikytis  savo  režimo. 

-  O  kokio,  tėve? 

-  Nevaikščioti  į  kalinių  kameras,  o  jeigu  jau  įeini,  tai  nevalia  užsibūti.  Na, 
spausk,  ir  greičiau! 

Roza  ir  Kornelijus  susižvalgė. 

Rozos  žvilgsnis  tarsi  sakė:  „Matote?" 

Kornelijaus  akys  kalbėjo:  „Tebūnie  taip,  kaip  lemta." 

XI 

KORNELIJAUS  VAN  BERLĖ  TESTAMENTAS 


Roza  neapsiriko.  Kitą  rytą  į  Biuitenhofą  atvyko  teisėjai  ir  ėmė  tardyti 
Kornelijų  van  Berlė.  Bet  tardymas  truko  neilgai.  Buvo  įrodyta,  kad  Kornelijus 
saugojo  pas  save  nelemtus  de  Vitų  laiškus,  gautus  iš  Prancūzijos. 

Jis  to  ir  neneigė. 

Teisėjai  tik  abejojo,  ar  laiškus  jam  įdavęs  pats  jo  krikštatėvis  Kornelis  de 
Vitas.  Bet  kadangi  abu  kankiniai  jau  buvo  mirę,  van  Berlė  nieko  ir  nebeslėpė:  jis 
ne  tik  prisipažino,  kad  tuos  popierius  jam  įteikė  pats  Kornelis,  bet  dar 
papasakojo,  kaip  ir  kokiomis  aplinkybėmis  paketas  buvo  jam  įduotas. 

Prisipažinimas  įpainiojo  krikštasūnį  į  krikštatėvio  nusikaltimą.  Buvo  aišku,  kad 
Kornelijus  -  ano  bendras. 

Tas  prisipažinimas  -  dar  ne  viskas.  Kornelijus  išsamiai  papasakojo  apie  savo 
simpatijas,  įpročius  ir  polinkius.  Jis  pasisakė  esąs  visai  abejingas  politikai,  mylįs 
meną,  mokslą  ir  gėles.  Jis  pasakė,  kad  nuo  to  laiko,  kai  Kornelis  buvo  atvažiavęs  į 
Dordrechtą  ir  patikėjo  jam  tuos  popierius,  jis  jų  niekad  nelietė,  net  matyti 
nematė. 

Tada  jam  buvo  pasakyta,  kad  jis  kalbąs  neteisybę,  nes  paketas  buvo  toje 
spintoje,  kurią  jis  kas  dieną  varstydavęs,  ir  viską,  kas  ten  buvo,  nuolat 
apžiūrinėdavęs. 

Kornelijus  pripažino,  kad  tai  tiesa,  tačiau  spintą  varstęs  tik  norėdamas 
pažiūrėti,  ar  gerai  džiūsta  svogūnėliai  ir  ar  ne  išleidę  jie  daigų. 

Jam  buvo  prikišta,  kad  jo  tariamasis  abejingumas  tam  paketui  vargiai 
paaiškinamas,  nes  negalimas  daiktas,  kad  jis,  gavęs  iš  savo  krikštatėvio  rankų 
paketą,  nebūtų  žinojęs  jo  svarbumo. 

Į  tai  Kornelijus  atsakė,  kad  jo  krikštatėvis  Kornelis  buvęs  labai  išmintingas 
žmogus,  be  to,  per  daug  jį  mylėjęs,  tad  ir  nepaaiškinęs,  kokie  ten  popieriai,  - 
kam  be  reikalo  gąsdinti?  Jam  buvo  atsakyta,  kad  jeigu  ponas  de  Vitas  tikrai  būtų 
juo  rūpinęsis,  tai  būtų  dėl  visa  ko  prie  paketo  pridėjęs  kokį  nors  raštelį, 
paaiškinantį,  jog  laiškų  turinys  krikštasūniui  visiškai  nežinomas,  arba  savo  bylos 
metu  galėjo  parašyti  laišką,  įrodantį  Kornelijaus  nekaltumą. 

Kornelijus  atsakė,  jog  krikštatėvis  turbūt  manęs,  kad  negresia  joks  pavojus  jo 
paketui,  paslėptam  tokioje  spintoje,  kuri  van  Berlė  namuose  buvo  laikoma  tokia 
pat  šventa,  kaip  Sandoros  skrynia^,  ir,  matyt,  tokį  pažymėjimą  laikė  esant 
nereikalingą.  O  laišką  tai  jis  lyg  ir  prisimenąs:  prieš  pat  suėmimą,  jam 
apžiūrinėj  ant  vieną  iš  rečiausių  tulpių  svogūnėlių,  į  džiovyklą  įėjo  Jano  de  Vito 
tarnas  ir  padavė  jam  kažkokį  popierių,  tačiau  jis  labai  neaiškiai  prisimenąs,  lyg 
per  sapną.  Tarnas  dingęs,  o  laišką,  gerai  paieškojus,  gal  ir  būtų  galima  surasti. 

Bet  Krakė  surasti  buvo  neįmanoma,  -  jis  pabėgo  iš  Olandijos.  O  rasti  popierių 
taip  maža  buvo  vilčių,  kad  nevertėjo  nė  ieškoti. 


iš  skaitiniai.org 


Pats  Kornelijus  irgi  labai  nespyrė  ieškoti,  nes  tas  laiškas,  jei  ir  būtų  surastas, 
galėjo  neturėti  nieko  bendra  su  jo  apkaltinimu. 

Teisėjai  dėjosi  norį  paskatinti  Kornelijų  drąsiau  gintis.  Jie  parodė  tam  tikrą 
gerumą  ir  kantrumą,  kuris,  viena  vertus,  gali  reikšti,  kad  teisėjas  kaltinamąjį  lyg 
ir  palaiko,  antra,  -  kad  jis  žino  nugalėjęs  savo  priešininką  ir  turįs  jį  savo  rankose, 
tad  visai  nebūtina  taip  griežtai  jo  imti  į  nagą. 

Kornelijus  nepriėmė  tos  veidmainiškos  globos  ir  baigdamas  atsakė  su  kankinio 
taurumo  ir  teisuolio  ramybe: 

-  Jūs  klausiate  mane,  ponai,  tokių  dalykų,  į  kuriuos  galiu  jums  atsakyti  tik 
gryną  tiesą.  O  gryna  tiesa  štai  tokia.  Paketas  pateko  man  tuo  keliu,  kurį  aš  jums 
jau  nupasakojau;  ir  aš  prisiekiu  Dievu,  kad  nežinojau  ir  dabar  nežinau  jo  turinio. 
Tik  savo  suėmimo  dieną  aš  sužinojau,  kad  tai  buvo  markizo  de  Luvua  laiškai 
didžiajam  pensionarijui.  Tvirtinu  tikrai  nežinąs,  kokiu  būdu  buvo  susekta,  kad 
tuos  laiškus  turiu  aš,  ir  negaliu  suprasti,  kaip  galima  laikyti  nusikaltimu  tai,  kad 
aš  sutikau  pasaugoti  didžiojo  ir  nelaimingo  savo  krikštatėvio  paketą. 

Tai  tokia  buvo  Kornelijaus  gynimosi  kalba.  Teisėjai  išėjo  pasitarti. 

Jie  svarstė:  kiekviena  pilietinių  vaidų  užuomazga  yra  pražūtinga,  nes  ji  kursto 
karo  liepsną,  kurią  visų  labui  reikia  užgesinti. 

Vienas  iš  teisėjų,  pagarsėjęs  didžiu  savo  pastabumu,  nusprendė,  kad  tas 
vaikinas,  iš  pažiūros  toks  flegmatiškas,  iš  tikro  yra  labai  pavojingas  žmogus,  -  po 
ledine  kauke  jis  slepiąs  karštą  troškimą  atkeršyti  už  savo  giminaičius  ponus  de 
Vitus. 

Kitas  pasakė,  kad  tulpių  meilė  puikiai  dera  su  politika,  nes  įrodyta,  kad 
daugelis  labai  pavojingų  žmonių  yra  dėjęsi  aistringais  sodininkais,  o  iš  tiesų 
rūpinosi  visai  kuo  kitu.  Tai  įrodo  Tarkvinijus  Išdidusis^  kuris  ištremtas  augino 
aguonas  Cerėje,  ir  didysis  Kondė^,  kuris  laistė  gvazdikus  Venseno  bokšte,  o  tuo 
tarpu  pirmasis  galvojo  apie  žygį  atgal  į  Romą,  o  antrasis  -  kaip  pabėgti  iš 
kalėjimo. 

Teisėjas  baigė  tokia  dilema:  arba  ponas  Kornelijus  van  Berlė  labai  mėgsta 
savo  tulpes,  arba  jis  labai  mėgsta  politiką.  Ir  vienu,  ir  kitu  atveju  jis  kalba 
netiesą,  nes,  pirma,  yra  įrodyta,  jog  jis  domėjosi  politika,  tą  patvirtina  rasti  pas  jį 
laiškai;  antra,  įrodyta,  jog  jis  augino  ir  tulpes,  tai  patvirtina  čia  esantieji 
svogūnėliai.  Pagaliau  -  o  tai  didžiausias  niekšingumas!  -  Kornelijui  van  Berlė 
vienu  metu  rūpėjo  ir  tulpės,  ir  politika,  vadinasi,  kaltinamasis  yra  dviveidis 
žmogus,  dvilypė  asmenybė,  jeigu  sugeba  vienodai  uoliai  domėtis  ir  gėlininkyste, 
ir  politika;  taigi  galima  daryti  išvadą,  kad  jis  yra  pavojingiausias  asmuo, 
drumsčiantis  žmonių  ramybę.  Taip  pat  galima  sakyti,  kad  jis  iš  dalies,  tikriau, 
visiškai,  panašus  į  Tarkvinijų  Išdidųjį  bei  Kondė,  kurie  ką  tik  buvo  paminėti. 

Baigiant  tuos  išvedžiojimus  dar  pridurta,  kad  princas,  Olandijos  štathalteris, 
be  abejo,  bus  labai  dėkingas  Hagos  miesto  magistratui  už  tai,  jog  šis  palengvina 
jam  valdyti  Jungtines  Provincijas,  atskleisdamas  visokius  prieš  jį  nukreiptus 
sąmokslus. 

Šis  argumentas  buvo  pats  svarbiausias,  ir  teismas,  skubėdamas  sui^Įsįų^^t 


kokių  sąmokslų  užuomazgas,  vienu  balsu  pasmerkė  mirti  Kornelijų  van  Berlė, 
kuris,  prisidengęs  nekalto  tulpių  augintojo  vardu,  dalyvavo  šlykščiose  ponų  de 
Vitų  intrigose  ir  sąmoksluose  prieš  olandų  tautą  ir  prisidėjo  prie  jų  slaptų  ryšių 
su  priešais  prancūzais. 

Be  to,  nuosprendyje  buvo  sakoma,  kad  minėtasis  Kornelijus  van  Berlė  bus 
išvestas  iš  Biuitenhofo  kalėjimo,  nugabentas  ant  ešafoto  to  paties  vardo  aikštėje, 
kur  budelis  nukirs  jam  galvą.  Kadangi  teisėjų  pasitarimas  buvo  labai  rimtas,  jis 
truko  apie  pusvalandį.  Tuo  metu  kalinys  buvo  grąžintas  į  kamerą,  kur  ir  atėjo 
teismo  raštininkas  perskaityti  nuosprendžio. 

Grifui  nuo  rankos  lūžimo  buvo  pakilusi  temperatūra,  ir  jis  tą  dieną  turėjo 
gulėti  lovoje.  Jį  pavadavo  kitas  sargas,  kuris  ir  atvedė  raštininką,  o  paskui  jį 
atėjo  ir  atsistojo  ant  slenksčio  gražioji  fryzė  Roza.  Ji  buvo  prisidengusi  burną 
nosine,  kad  nesigirdėtų  jos  verksmo  ir  atodūsių. 

Kornelijus  išklausė  nuosprendžio  greičiau  nustebęs,  negu  nusiminęs. 
Raštininkas  pasiteiravo  Kornelijaus,  ar  jis  nenorįs  ko  pasakyti. 

-  Ne,  -  atsakė  Kornelijus.  -  Aš  turiu  pripažinti,  kad  iš  visų  mirties  priežasčių, 
kurių  įžvalgus  žmogus  galėtų  vengti,  tokia  priežastis  man  nė  į  galvą  nebūtų 
atėjusi. 

Po  tokio  atsakymo  raštininkas  nusilenkė  Kornelijui  van  Berlė  taip  pagarbiai, 
kaip  tie  valdininkai  daro  su  didžiausiais  visų  rangų  nusikaltėliais. 

Kai  jis  pasuko  eiti,  Kornelijus  jį  sustabdė: 

-  Beje,  ponas  raštininke,  gal  malonėsite  pasakyti,  kada  bus  vykdomas 
nuosprendis? 

Šiandien,  -  atsakė  raštininkas,  kiek  sumišęs  dėl  pasmerktojo 
šaltakraujiškumo. 

Už  durų  pasigirdo  verksmas. 

Kornelijus  pasikreipė,  norėdamas  pamatyti,  kas  ten  verkia,  bet  Roza 
pasitraukė  atgal. 

-  O  kurią  valandą?  -  vėl  paklausė  Kornelijus. 

-  Vidurdienį,  pone. 

-  Po  velnių,  -  tarė  Kornelijus,  -  man  rodos,  prieš  dvidešimt  minučių  girdėjau, 
kaip  laikrodis  išmušė  dešimtą.  Negalima  gaišti  nė  minutės. 

-  Juk  reikia  susitaikyti  su  Dievu,  pone,  ar  ne  taip?  -  paklausė  raštininkas, 
žemai  žemai  lenkdamasis.  -  Jūs  galite  reikalauti  kokio  tik  norite  dvasininko. 

Tai  pasakęs  jis  atbulas  išslinko  iš  kameros,  o  paskui  jį  einantis  kalėjimo  sargo 
pavaduotojas  jau  norėjo  užverti  Kornelijaus  kameros  duris.  Staiga  tarp  to 
žmogaus  ir  sunkių  durų  kyštelėjo  balta  virpanti  ranka. 

Kornelijus  matė  tik  auksinį  gobtuvą  su  baltais  nėriniais  ties  ausimis  -  tokias 
kepuraites  dėvi  gražiosios  fryzės;  jis  išgirdo,  kaip  ji  kažką  šnibžtelėjo 
prižiūrėtojui  į  ausį,  o  šis  įdėjo  sunkius  raktus  į  ištiestą  baltą  ranką  ir,  palipęs 
kelias  pakopas,  atsisėdo  ant  laiptų,  taip  juos  saugodamas  viršuje,  o  šuo  - 
apačioje. 

Auksinis  gobtuvas  pasisuko,  ir  Kornelijus  pamatė  užverktą  veidelįšįrka^į^^ 


žydras,  pilnas  ašarų  gražuolės  Rozos  akis. 

Mergaitė  priėjo  prie  Kornelijaus,  prispaudusi  rankas  prie  krūtinės. 

-  Ak,  pone,  pone!  -  suvaitojo  ji  ir  nutilo. 

-  Miela  mergaite,  -  tarė  sujaudintas  Kornelijus,  -  ko  jūs  norite?  Žinokit,  dabar 
jau  esu  bejėgis. 

-  Pone,  prašau  jus  vienos  malonės,  -  kalbėjo  Roza,  tiesdama  rankas  tai  į 
dangų,  tai  į  Kornelijų. 

-  Neverkit,  Roza,  -  ramino  kalinys,  -  jūsų  ašaros  mane  jaudina  labiau  negu 
artėjanti  mirtis.  O  jūs  žinote,  kad  juo  kalinys  yra  nekaltesnis,  juo  labiau  jis  turi 
stengtis  mirti  ramus.  Jis  turi  būti  net  linksmas,  kaip  miršta  kankiniai.  Tad 
neverkit,  mieloji  Roza,  ir  sakykit,  ko  norite. 

Mergaitė  puolė  ant  kelių. 

-  Atleiskite  mano  tėvui,  -  tarė  ji. 

-Jūsų tėvui?  -  nustebo  Kornelijus. 

-  Taip,  jis  taip  šiurkščiai  su  jumis  elgėsi.  Bet  toks  jau  jo  būdas.  Jis  šiurkštus  ne 
tik  jums  vienam. 

-  Jis  yra  nubaustas,  Roza,  jis  net  per  daug  nubaustas  susilaužęs  ranką,  ir  aš 
jam  atleidžiu. 

-  Ačiū,  -  tarė  Roza.  -  O  dabar  sakykite,  ar  negalėčiau  ir  aš  jums  kuo 
patarnauti? 

-  Jūs  galite  nusišluostyti  savo  gražiąsias  akis,  brangus  vaikuti,  -  tarė 
Kornelijus  meiliai  šypsodamasis. 

-  Ne,  bet  jums...  jums... 

-  Mieloji  Roza,  tas,  kuriam  beliko  gyventi  tik  viena  valanda,  būtų  tikras 
sibaritas^,  jeigu  ko  nors  užsigeistų. 

-  Na,  o  dvasininko,  kurį  jums  pasiūlė? 

-  Aš  visada  tikėjau  Dievą,  Roza,  ir  niekad  ne  nusižengiau  jo  valiai.  Man  su 
Dievu  nereikia  taikytis,  ir  todėl  aš  neprašysiu  dvasininko.  Tačiau  visą  savo 
gyvenimą  puoselėjau  vieną  svajonę,  Roza.  Jūs  galėtumėte  padėti  man  ją 
įgyvendinti. 

-  O  pone  Kornelijau,  sakykit,  sakykit,  -  sušuko  mergaitė,  vėl  plūsdama 
ašaromis. 

-  Duokite  man  savo  švelnią  rankutę  ir  pažadėkite  nesijuokti  iš  manęs. 

-  Juoktis?  -  gailiai  sušuko  mergaitė.  -  Juoktis  tokią  valandą!  Bet  jūs  net 
nepažvelgėte  į  mane,  pone  Kornelijau. 

-  Ne,  aš  žiūrėjau  į  jus,  Roza,  ir  kūno,  ir  sielos  akimis.  Aš  niekada  nebuvau 
sutikęs  gražesnės  ir  tauresnės  moters,  ir  jeigu  šią  akimirką  nežiūriu  į  jus,  tai  tik 
todėl,  kad  išeidamas  iš  gyvenimo  nenoriu  nieko  palikti,  su  kuo  būtų  gaila  skirtis. 

Roza  krūptelėjo.  Kai  kalinys  tarė  paskutinius  žodžius,  Biuitenhofo  sargybos 
bokšte  išmušė  vienuoliktą  valandą. 

Kornelijus  suprato. 

-  Taip,  taip,  -  tarė  jis,  -  reikia  skubėti,  jūsų  tiesa,  Roza. 

Paskui  jis  išsitraukė  iš  užančio  popieriuje  susuktus  svogūnėlius. 

-  Mieloji,  aš  labai  mylėjau  gėles.  Tai  buvo  tada,  kai  dar  nežinojau,  kad  galima 
mylėti  ir  ką  kita.  O,  nerauskite,  nenusigręžkite,  Roza,  jeigu  net  prisipažinčiau  jus 
mylįs.  Vis  tiek,  mielas  mano  vaikuti,  tai  jau  neturėtų  jokios  reikšmės.  Ten, 
Biuitenhofo  aikštėje,  laukia  plieno  kardas,  kuris  po  šešiasdešimt  minučių  nubaus 
mane  už  šį  įžūlumą.  Taigi  aš  mėgau  gėles,  Roza,  ir  tariuosi  susekęs,  taip  man 
bent  atrodo,  didžiosios  juodosios  tulpės  paslaptį.  Išgauti  tokią  spalvą  beveik 
neįmanoma.  Už  ją,  kaip  jūs  žinote,  o  gal  ir  nežinote,  Harlemo  miesto  gėlininkų 
draugija  yra  pažadėjusi  šimto  tūkstančių  florinų  premiją.  Tą  šimtą  tūkstančių 
florinų  aš  turiu  šiame  popieriuje.  Čia  yra  trys  svogūnėliai,  iš  kurių  išaugs  juodoji 
tulpė.  Jūs  galite  pasiimti  juos  sau,  Roza.  Aš  jums  juos  dovanoju. 

-  Pone  Kornelijau! 

-  O,  jūs  galite  juos  pasiimti,  Roza.  Jūs  niekam  skriaudos  nepadarysite,  brangus 
vaikuti.  Aš  esu  vienas  visame  pasaulyje.  Mano  tėvas  ir  motina  yra  mirę;  niekada 
neturėjau  nei  brolių,  nei  seserų;  niekada  nieko  nesu  mylėjęs,  o  jeigu  kas  mane  ir 
mylėjo,  tai  aš  nežinojau.  Bet  jūs  pati  matote,  Roza,  koks  esu  vienišas:  tokią 
valandą  tik  jūs  viena  esate  mano  kameroje,  tik  jūs  mane  raminate  ir  guodžiate. 

-  Bet,  pone,  šimtas  tūkstančių  florinų... 

-  Kalbėkime  rimtai,  brangus  vaikuti,  -  tęsė  Kornelijus.  -  Šimtas  tūkstančių 
florinų  bus  geras  kraitis  prie  jūsų  grožio.  Jūs  gausite  šitą  šimtą  tūkstančių 
florinų,  nes  aš  esu  tikras  dėl  savo  svogūnėlių.  Jie  bus  jūsų,  brangioji  Roza,  ir  už 
tai  aš  prašau  tik  jūsų  pažado  ištekėti  už  doro  vaikino,  kurį  mylėsite  taip,  kaip  aš 
mylėjau  gėles.  Netrukdykite  manęs,  Roza,  man  liko  tik  keliolika  minučių... 

Vargšė  mergaitė  gailiai  raudojo. 

Kornelijus  paėmėjos  ranką. 

-  Klausykite  manęs,  -  tęsė  jis.  -  Štai  ką  jūs  turite  daryti.  Žemę  paimsite 
Dordrechte  iš  mano  lysvės  N r.  6.  Supilkite  tą  žemę  į  gilią  dėžę  ir  pasodinkite  ten 
svogūnėlius.  Tulpės  sužydės  gegužyje,  tai  yra  po  septynių  mėnesių.  Kai  tik 
pamatysite  ant  stiebelio  žiedą,  saugokite  jį  naktį  nuo  vėjo,  o  dieną  -  nuo  saulės. 
Žiedas  bus  juodas,  aš  esu  tikras.  Tada  jūs  praneškite  Harlemo  miesto  gėlininkų 
draugijos  pirmininkui.  Komisija  patikrins  tulpės  spalvą,  ir  jūs  gausite  šimtą 
tūkstančių  florinų. 

Roza  sunkiai  atsiduso. 

-  Dabar,  -  tęsė  Kornelijus,  nusibraukdamas  nuo  blakstienų  ašarą  (pakibusią 
greičiau  dėl  puikios  juodosios  tulpės,  kurios  jam  nebus  lemta  išvysti,  o  ne  todėl, 
kad  reikia  skirtis  su  gyvenimu),  daugiau  aš  nieko  nenoriu,  gal  tik  tiek,  kad  tulpė 
vadintųsi  Roza  Barlaensis,  kad  ji  primintų  ir  mano,  ir  jūsų  vardus.  Bet  jūs 
veikiausiai  nemokate  lotynų  kalbos  ir  galite  tą  vardą  pamiršti,  tad  duokite 
pieštuką  ir  popieriaus,  aš  jį  užrašysiu. 

Roza  kūkčiodama  padavėjam  knygą  šagrenės  odos  viršeliais  su  inicialais  K.  V 

-  Kas  čia?  -  paklausė  kalinys. 

-  Čia,  -  atsakė  Roza,  -  jūsų  krikštatėvio  Kornelio  de  Vito  Biblija.  Aš  ją  radau 
šioje  kameroje  po  jo  mirties.  Ir  pasiėmiau  kaip  relikviją.  Parašykite  čia  savo 
valią,  pone  Kornelijau,  ir  nors  aš  nemoku  skaityti,  bet  viskas,  ką  jūs  gųj^y^iį^. 


bus  išpildyta. 

Kornelijus  paėmė  Bibliją  ir  pagarbiai  ją  pabučiavo. 

-  Kuo  gi  rašyti?  -  paklausė  jis. 

-  Biblijoje  yra  pieštukas,  -  atsakė  Roza,  -  jis  ten  buvo,  ten  aš  jį  ir  palikau. 

Tai  buvo  tas  pats  pieštukas,  kurį  Janas  de  Vitas  buvo  davęs  savo  broliui. 
Kornelijus  paėmė  jį  ir  antrame  puslapyje  -  pirmas,  kaip  pamename,  buvo 

išplėštas,  -  būdamas  taip  pat  arti  mirties,  kaip  ir  Kornelis,  parašė  tokia  pat  tvirta 
ranka,  kaip  ir  jis: 

1672  metų  rugpjūčio  23  d .,  laukdamas  mirties  bausmės ,  nors  ir  nekaltai 
nuteistas ,  aš  palieku  Rozai  Grifus  vienintelį  turtą ,  kurį  beturiu  šioje  žemėje , 
nes  visa  kita  konfiskuota  -  tris  svogūnėlius.  Iš  jų  (aš  tuo  tvirtai  tikiu)  gegužės 
mėnesį  išaugs  didžioji  juodoji  tulpė ,  už  kurią  Harlemo  miesto  gėlininkų 
draugija  yra  pasiūliusi  šimto  tūkstančių  florinų  premiją.  Aš  noriu ,  kad  ji ,  kaip 
vienintelė  mano  įpėdinė ,  gautų  tą  premiją  su  sąlyga ,  kad  ištekės  už  mano 
amžiaus  vyro ,  kuris  ją  mylėtų  ir  kurį  ji  mylėtų ,  ir  naujai  išvestą  didžiąją 
juodąją  tulpę  pavadins  Roza  Barlaensis ,  tai  yra  mano  ir  savo  vardais. 
Tepasigaili  manęs  Dievas  ir  teduoda  jai  geros  sveikatos. 

Kornelijus  van  Berlė 


Po  to,  atiduodamas  Bibliją  Rozai,  jis  pasakė: 

-  Perskaitykite. 

-  Deja,  -  atsakė  mergaitė,  -  aš  jau  jums  sakiau,  kad  nemoku  skaityti. 

Tada  Kornelijus  perskaitė  Rozai  savo  parašytą  testamentą. 

Vargšė  mergaitė  dar  labiau  ėmė  verkti. 

-  Ar  priimate  mano  sąlygas?  -  paklausė  kalinys,  liūdnai  šypsodamasis  ir 
bučiuodamas  virpančius  gražiosios  fryzės  pirštų  galiukus. 

-  O  kaip  man  jas  priimti,  pone?  -  sušnibždėjo  ji. 

-  Kodėl  gi,  mano  vaikuti? 

-  Todėl,  kad  vienos  iš  sąlygų  aš  negalėsiu  įvykdyti. 

-  Kokios?  Man  atrodo,  kad  mes  jau  buvom  susitarę. 

-  Jūs  man  duodate  tą  šimtą  tūkstančių  florinų  kraičio? 

-  Taip. 

-  Bet  aš  turiu  ištekėti  už  mylimo  žmogaus? 

-  Be  abejo. 

-  Na  tai,  pone,  šitie  pinigai  negali  būti  mano.  Aš  niekada  nieko  nepamilsiu  ir 
neištekėsiu. 

Ištarusi  tuos  žodžius  Roza  sukniubo  ir  apalpo  iš  sielvarto.  Matydamas  ją  taip 
išblyškusią  ir  nusilpusią,  Kornelis  išsigandęs  norėjo  pakelti,  bet  staiga  laiptuose 
pasigirdo  sunkūs  žingsniai,  dar  kažkokie  kiti  kraupūs  garsai  ir  šuns  lojimas. 

-  Ateina  jūsų!  -  sukliko  Roza,  laužydama  rankas.  -  Dieve  mano.  Dieve  mano! 
Gal  jūs  turite  man  dar  ką  pasakyti? 

Ir  ji  puolė  ant  kelių,  paslėpusi  veidą  delnuose,  raudos  ir  ašarų  smaug|ą^niai  org 


-  Aš  dar  noriu  jums  pasakyti,  kad  rūpestingai  saugotumėte  šiuos  tris 
svogūnėlius;  jeigu  mane  mylite,  prižiūrėkite  tulpes  taip,  kaip  aš  nurodžiau.  Sudie, 
Roza! 

-  O  taip,  -  atsakė  ji,  nepakeldama  galvos,  -  o  taip,  viską,  ką  jūs  sakėte,  aš 
padarysiu,  tik  už  nieko  netekėsiu,  -  pridūrė  ji  visai  tyliai,  -  nes  tai,  prisiekiu, 
neįmanoma. 

Ir  ji  paslėpė  prie  virpančios  širdies  Kornelijaus  turtą. 

Triukšmą,  kurį  išgirdo  Kornelijus  ir  Roza,  sukėlė  teismo  raštininkas,  kuris  su 
budeliu,  ešafoto  sargybiniais  ir  minia  žioplių,  nuolatinių  kalėjimo  lankytojų,  atėjo 
išsivesti  Kornelijaus. 

Kornelijus  be  baimės  ir  be  apsimestinio  drąsumo  sutiko  juos  greičiau  maloniai 
negu  piktai  ir  netrukdė  jiems  eiti  tarnybinių  pareigų. 

Jis  dirstelėjo  pro  savo  mažą  išpintą  langelį  į  aikštę  ir  pamatė  ten  ešafotą,  o  už 
dvidešimt  žingsnių  kartuves,  kurios  jau  buvo  tuščios,  -  štathalterio  įsakymu 
išniekinti  dviejų  brolių  de  Vitų  palaikai  buvo  nunešti. 

Prieš  išvedamas  Kornelijus  akimis  ieškojo  angeliškų  Rozos  akių,  tačiau  pro 
špagas  ir  alebardas  pamatė  tik  prie  medinio  suolo  sukniubusį  kūną  ir  išbalusį 
veidą,  pridengtą  ilgais  plaukais. 

Tačiau,  nors  ir  nualpusį,  Roza  laikė  prispaudusi  ranką  prie  aksominio  korsažo, 
instinktyviai  saugodama  brangiąją  Kornelijaus  dovaną. 

Eidamas  iš  kameros  jaunuolis  pamatė  sugniaužtuose  Rozos  pirštuose  pageltusį 
Biblijos  lapą  su  Kornelio  de  Vito  taip  vargiai  parašytomis  keliomis  eilutėmis, 
kurios,  jeigu  Kornelijus  būtų  jas  perskaitęs,  be  abejo,  būtų  išgelbėjusios  ir 
žmogų,  ir  tulpę. 

MIRTIES  BAUSMĖ 


Nuo  kalėjimo  iki  ešafoto  Kornelijus  turėjo  nueiti  ne  daugiau  kaip  tris  šimtus 
žingsnių. 

Kai  jis  nulipo  laiptais,  šuo  ramiai  praleido  jį.  Kornelijui  net  pasirodė,  kad  šuo 
pažiūrėjo  į  jį  nedrąsiai,  tarsi  su  užuojauta. 

Galbūt  šuo  pažindavo  pasmerktuosius  ir  puldavo  tik  tuos,  kurie  išeidavo  į 
laisvę. 

Savaime  aišku,  juo  trumpesnis  kelias  nuo  kalėjimo  iki  ešafoto,  juo  labiau  jis 
buvo  smalsuolių  apgultas.  Ta  pati  minia,  kuri  dar  nebuvo  pasisotinusi  krauju, 
pralietu  prieš  tris  dienas,  laukė  naujos  aukos. 

Vos  tik  Kornelijus  pasirodė,  pasigirdo  minios  staugimas.  Aidėjo  aikštė  ir  į  ją 
subėgančios  gatvės.  Taigi  ešafotas  buvo  panašus  į  salą,  kur  atsidaužia  keturių  ar 
penkių  upių  bangos. 

Kornelijus  nesiklausė  šūkaujančios  minios  plūdimosi,  jis  ėjo  paskendęs 
mintyse. 

Ką  mąstė  tas  teisuolis,  eidamas  mirti? 

Jis  negalvojo  nei  apie  savo  priešus,  nei  apie  teisėjus,  nei  apie  budelius.  Jis 
mąstė  apie  gražiąsias  tulpes,  kurias  matys  iš  dangaus  aukštybių  Ceilone, 
Bengalijoje  ar  kitose  vietose.  Sėdėdamas  su  visais  nekaltaisiais  dievo  dešinėje, 
jis  galės  su  gailesčiu  žiūrėti  į  žemę,  kur  buvo  nužudyti  Janas  ir  Kornelis  de  Vitai 
už  per  didelį  domėjimąsi  politika  ir  kur  dabar  ruošiamasi  nužudyti  Kornelijų  van 
Berlė  už  per  didelį  domėjimąsi  tulpėmis. 

„Kardo  smūgis,  -  samprotavo  filosofas,  -  ir  mano  gražioji  svajonė  išsipildys.“ 

Tik  nežinia,  ar  budelis  su  juo  susidoros  vienu  smūgiu,  ar  pratęs  vargšo 
gėlininko  kančias.  Vis  dėlto  van  Berlė  ryžtingai  užkopė  ešafoto  laipteliais. 

Jis  užkopė  į  ešafotą  didžiuodamasis,  kad  yra  bičiulis  Jano  de  Vito  ir 
krikštasūnis  tauriojo  Kornelio,  kuriuos  sudraskė  minia,  dabar  vėl  susirinkusi 
pasimėgauti  jo  mirtimi. 

Jis  atsiklaupė,  sukalbėjo  maldą  ir  nudžiugo  pastebėjęs,  kad  jeigu,  paguldęs 
galvą  ant  ešafoto,  neužsimerks,  tai  iki  paskutinio  atodūsio  matys  Biuitenhofo 
kalėjimo  langą. 

Pagaliau  atėjo  metas  padaryti  tą  baisų  judesį.  Kornelijus  padėjo  smakrą  ant 
šaltos  drėgnos  trinkos,  ir  akys  pačios  užsimerkė,  kad  lengviau  būtų  iškęsti 
baisųjį  smūgį,  kuris  turi  kristi  jam  ant  galvos  ir  atimti  gyvybę. 

Ešafoto  asloje  kažkas  blykstelėjo:  tai  budelis  pakėlė  kardą. 

Van  Berlė  atsisveikino  su  savo  juodąja  tulpe  būdamas  tikras,  kad  žengia  į  kitą 
pasaulį,  nutviekstą  kitos  šviesos  ir  kitų  spalvų. 

Tris  kartus  jis  pajuto  ant  virpančio  kaklo  šaltą,  kardo  sukeltą  vėjelį. 

Bet  kaip  keista!.. 

Kornelijus  nepajuto  nei  smūgio,  nei  skausmo.  Jis  nepajuto  jokio  pasikeitimo. 

Jo  sąmonė  atbudo  tik  tada,  kai  kažkieno  rankos,  -  jis  nežinojo  kieno,  -  gana 
švelniai  pakėlė  jį,  ir  jis  atsistojo  truputį  sverdėdamas. 

Jis  atsimerkė. 

Greta  jo  kažkas  skaitė  iš  didelio  pergamento  su  raudonu  antspaudu. 

Ta  pati  gelsva  blyški  Olandijos  saulė  švietė  danguje  ir  tas  pats  grotuotas 
Biuitenhofo  langas  žiūrėjo  į  jį  iš  aukštumos,  ir  ta  pati  minia,  tik  jau  nebe 
staugianti,  o  nustebusi,  spoksojo  į  jį  iš  aikštės. 

Apsidairęs,  pasiklausęs  van  Berlė  suvokė,  kas  nutiko. 

Jo  didenybė  princas  Vilhelmas  Oranietis,  matyt,  pabijojęs,  kad  septyniolika 
svarų  van  Berlė  kraujo  neperpildytų  dangiškojo  teisingumo  taurės,  pasigailėjo  jo 
už  didžiadvasiškumą  ir  galbūt  nekaltumą.  Taigi  jo  didenybė  dovanojo  jam 
gyvybę.  Štai  kodėl  grėsmingai  blykstelėjęs  kardas  tarsi  plėšrus  paukštis  tris 
kartus  apsuko  apie  jo  galvą,  tačiau  nenusileido  ant  jo  ir  nepalietė  kaklo 
slankstelių. 

Štai  kodėl  jis  nepajuto  nei  skausmo,  nei  smūgio.  Štai  kodėl  saulė  jam  dar 
šypsojosi,  kad  ir  nelabai  ryškioje,  bet  vis  dėlto  labai  mieloje  dangaus  žydrynėje. 

Kornelijus,  tikėjęsis  išvysti  Dievą  ir  viso  pasaulio  tulpyną,  kiek  nusivylė,  bet 
greitai  pradžiugo  pajutęs,  kad  gali  laisvai  sukalioti  galvą  ant  sveiko  kaklo. 

Beje,  Kornelijus  tikėjosi,  kad  malonė  yra  visiška,  kad  jis  bus  paleistas  ir  galės 
grįžti  į  Dordrechtą  prie  savo  lysvių. 

Deja,  Kornelijus  klydo. 

Kaip  maždaug  tuo  pat  metu  pasakė  ponia  de  Sevinjė34,  laiškuose  būna  post 
scriptum.  Toks  post  scriptum  -  prierašas  -  buvo  ir  štathalterio  įsakyme.  Visa 
esmė  kaip  tik  ir  glūdėjo  tame  prieraše.  Vilhelmas,  Olandijos  štathalteris,  pakeitė 
Kornelijui  van  Berlė  mirties  bausmę  kalėjimu  iki  gyvos  galvos. 

Jis  buvo  per  mažai  nusikaltęs,  kad  būtų  nubaustas  mirtimi,  bet  per  daug,  kad 
būtų  laisvas. 

Kornelijus  išklausė  prierašą,  bet  sielvartas  ir  nusivylimas  greitai  praėjo. 

„Na,  ką  gi,  -  pagalvojo  jis,  -  dar  ne  viskas  prarasta.  Amžinas  kalėjimas  irgi  turi 
savo  privalumų.  Kalėjime  yra  Roza.  Yra  ir  trys  mano  juodosios  tulpės 
svogūnėliai. " 

Tačiau  Kornelijus  pamiršo,  kad  Septynios  Jungtinės  Provincijos  gali  turėti 
septynis  kalėjimus,  po  vieną  kiekvienoje,  ir  kad  kalinio  maistas  kitoje  provincijoje 
atsieina  pigiau  negu  sostinėje  Hagoje. 

Jo  didenybė  Vilhelmas,  kuriam,  matyt,  trūko  lėšų  išmaitinti  van  Berlė  Hagoje, 
skyrė  jam  kalėti  Levešteino  tvirtovėje,  kuri  buvo,  tiesa,  arti  Dordrechto,  bet, 
deja,  vis  dėlto  gana  toli.  Levešteinas,  pasak  geografų,  yra  saloje  priešais 
Gorkumą  tarp  Valio  ir  Maso  upių. 

Van  Berlė  gana  gerai  žinojo  savo  krašto  istoriją,  tad  prisiminė,  jog  po 
Barnevelto^  mirties  toje  tvirtovėje  buvo  kalinamas  garsusis  Grocijus^  ir  kad 
valstybė,  geraširdiškai  atsižvelgdama  į  didžiojo  publicisto,  juriskonsulto, 
istoriko,  poeto  ir  teologo  nuopelnus,  skyrė  jam  dvidešimt  keturis  olą|i^|Į^  ^ 


per  parą  maistui. 

„Man,  kur  kas  žemiau  stovinčiam  už  Grocijų,  -  pagalvojo  van  Berlė,  -  vargu  ar 
duos  nors  dvylika  su,  ir  aš  gyvensiu  labai  skurdžiai,  bet  vis  dėlto  gyvensiu. " 

Ir  staiga  jį  nusmelkė  baisi  mintis. 

„Ak,  -  sudejavo  Kornelijus,  -  ten  drėgna  ir  ūkanota!  Kokia  netinkama  žemė 
tulpėms!  Be  to,  Roza,  Roza...  Jos  nebus  Levešteine",  -  šnibždėjo  jis,  žemai 
nuleidęs  galvą,  kuri  vos  tik  prieš  valandėlę  galėjo  nukristi  daug  žemiau. 

KAS  TUO  METU  DĖJOSI  VIENO  ŽIŪROVO 
ŠIRDYJE 

Taip  Kornelijui  mąstant,  prie  ešafoto  privažiavo  karieta.  Ši  karieta  buvo  skirta 
kaliniui.  Jam  liepė  į  ją  sėsti.  Jis  pakluso. 

Paskutinis  Kornelijaus  žvilgsnis  buvo  nukreiptas  į  Biuitenhofą.  Jis  tikėjosi 
pamatyti  lange  nurimusį  Rozos  veidą,  bet  į  karietą  buvo  pakinkyti  eiklūs  arkliai, 
ir  jie  greitai  išnešė  van  Berlė  iš  minios,  kuri  stūgaudama  garbino  kilniaširdį 
štathalterį,  koneveikė  de  Vitus  ir  išvengusį  mirties  jų  krikštasūnį. 

Žiūrovai  taip  samprotavo:  „Laimė  dar,  kad  mes  spėjome  susidoroti  su  didžiuoju 
niekšu  Janu  ir  su  apgaviku  Komelių,  nes  gailestingas  jo  didenybė,  be  abejo,  būtų 
atėmęs  juos  iš  mūsų,  kaip  atėmė  štai  šį  nenaudėlį.“ 

Tarp  žiūrovų,  suplaukusių  į  Biuitenhofo  aikštę  pasižiūrėti  van  Berlė 
nukirsdinimo  ir  mažumą  nusivylusių,  kad  viskas  pasisuko  taip  nelauktai, 
labiausiai  buvo  nepatenkintas  vienas  gerai  apsirengęs  miestietis.  Jis  dar  iš  ryto 
taip  uoliai  darbavosi  kojomis  ir  alkūnėmis,  kad  galų  gale  nuo  ešafoto  jį  beskyrė 
tik  grandinė  kareivių,  apsupusių  šią  bausmės  vykdymo  vietą. 

Daugelis  troško  pamatyti,  kaip  bus  pralietas  niekšingas  išdaviko  Kornelijaus 
kraujas,  tačiau  niekas  to  žiauraus  troškimo  taip  karštai  nedemonstravo,  kaip 
minėtas  miestietis. 

Naršiausieji  atėjo  į  Biuitenhofą  švintant,  tikėdamiesi  užsiimti  geriausias 
vietas;  bet  šis  pranoko  visus:  prabuvo  visą  naktį  ant  kalėjimo  slenksčio,  o  iš  ten 
prasibrovė  į  pirmąją  eilę,  kaip  mes  jau  minėjome,  darbuodamasis  kojom  ir 
alkūnėm,  lipšniai  linkčiodamas  vieniems  ir  kumščiuodamas  kitus. 

Kada  budelis  užvedė  pasmerktąjį  ant  ešafoto,  tasai  miestietis,  palypėjęs  ant 
fontano  krašto,  kad  geriau  matytų  ir  būtų  matomas,  linktelėjo  budeliui,  tarsi 
primindamas: 

-  Sutarta,  ar  ne? 

Budelis  linktelėjimu  atsakė: 

-  Būkite  ramus. 

Kas  gi  tas  miestietis,  kaip  matyti,  palaikąs  gerus  santykius  su  budeliu,  ir  ką 
reiškia  tie  linksėjimai? 

Turbūt  visiems  aišku,  kad  tas  miestietis  -  tai  minheras  įsakas  Bokštelis,  kuris 
po  Kornelijaus  suėmimo  tučtuojau  atvyko  į  Hagą,  norėdamas  kokiu  nors  būdu 
įsigyti  juodosios  tulpės  svogūnėlius. 

Bokštelis  iš  pradžių  bandė  kalbinti  Grifų,  bet  šis,  būdamas  ištikimas  kalėjimui 
kaip  geras  buldogas,  turėjo  ir  šuniško  nepatiklumo.  Bokštelio  neapykanta 
padarė  jam  atvirkščią  įspūdį:  jis  palaikė  Bokštelį  ištikimu  Kornelijaus  draugu, 
kuris,  teiraudamasis  visokių  menkniekių,  nori  padėti  kaliniui  pabėgti. 

Todėl,  išgirdęs  Bokštelio  pasiūlymą  išvogti  svogūnėlius,  kurie  ištį]^jjąįU§į^i 


paslėpti  arba  kalinio  užantyje,  arba  kur  nors  kameroje.  Grifus  išvijo  jį  ir  dar 
užsiundė  šunimi. 

Nors  šuns  dantyse  ir  liko  kelnių  skutas.  Bokštelis  nenusiminė.  Kitą  dieną  vėl 
atėjo.  Šį  kartą  Grifus  gulėjo  lovoje  su  nulaužta  ranka  ir  karščiavo.  Jis  net 
nepriėmė  lankytojo.  Bokštelis  tada  kreipėsi  į  Rozą,  žadėdamas  jai  už  tris 
svogūnėlius  auksinę  kepuraitę.  Nors  taurioji  mergaitė  dar  nežinojo,  kokie 
vertingi  tie  trys  svogūnėliai,  už  kurių  išvogimą  jai  siūlomas  negirdėtai  geras 
atlyginimas,  tačiau  pasiuntė  gundytoją  pas  budelį,  -  ne  tik  paskutinį  teisėją,  bet 
ir  paskutinį  pasmerktojo  turto  paveldėtoją.  Rozos  patarimas  Bokšteliui  buvo 
labai  parankus. 

Tuo  tarpu  teismas  paskelbė  nuosprendį,  kaip  matėme,  labai  skubotą.  įsakui 
jau  nebeliko  laiko  ką  nors  papirkti,  taigi  jis  griebėsi  Rozos  pakištos  minties  ir 
nuėjo  pas  budelį. 

įsakas  neabejojo,  kad  Kornelijus  mirs  spausdamas  prie  širdies  svogūnėlius. 

O  iš  tiesų  Bokštelis  nebuvo  numatęs  dviejų  dalykų:  Rozos,  tai  yra  meilės,  ir 
Vilhelmo,  tai  yra  pasigailėjimo. 

Jei  ne  Roza  ir  Vilhelmas,  pavyduolio  apskaičiavimai  būtų  buvę  teisingi.  Jeigu 
ne  Vilhelmas,  Kornelijus  būtų  miręs.  Jeigu  ne  Roza,  Kornelijus  būtų  miręs 
spausdamas  prie  širdies  svogūnėlius. 

Taigi  Bokštelis  nuėjo  pas  budelį,  pasisakė  esąs  didelis  pasmerktojo  bičiulis  ir 
nupirko  iš  jo  visus  busimojo  numirėlio  drabužius,  sumokėdamas  didelius  pinigus  - 
daugiau  negu  šimtą  florinų.  Kiti  pasmerktojo  daiktai  -  auksiniai  ir  sidabriniai 
papuošalai  -  turėjo  pereiti  budelio  nuosavybėn. 

Bet  ką  reiškė  šimtas  florinų  žmogui,  kone  tikram,  kad  už  tą  sumą  jis  perka 
Harlemo  miesto  gėlininkų  draugijos  premiją?  Vadinasi,  kiekvienas  išleistas 
florinas  jam  turėjo  atnešti  tūkstantį.  Aišku,  kapitalas  investuotas  neblogai. 

O  budeliui  tas  šimtas  florinų  atiteko  dovanai  arba  beveik  dovanai.  Įvykdęs 
bausmę,  jis  turėjo  leisti  minherui  Bokšteliui  su  tarnais  pasiimti  nebegyvą  savo 
draugą. 

Beje,  panašiai  darydavo  daugelis  žmonių,  kai  jų  numylėtas  veikėjas  padėdavo 
galvą  ant  Biuitenhofo  ešafoto.  Tokio  fanatiko,  kaip  Kornelijus,  draugas  gali  būti 
tik  toks  pat  fanatikas,  tad  nenuostabu,  kad  duoda  šimtą  florinų  už  draugo 
palaikus. 

Taigi  budelis  sutiko  su  pasiūlymu.  Jis  tik  reikalavo,  kad  pinigai  būtų  iš  anksto 
sumokėti.  Juk  Bokštelis  gali  padaryti  kaip  žmogus,  einantis  pasižiūrėti  turgaus 
balagano,  -  nepatiks,  ir  išeis  nesumokėjęs. 

Tačiau  Bokštelis  sumokėjo  iš  anksto  ir  ėmė  laukti. 

Taigi  dabar  galima  suprasti,  kaip  jis  jaudinosi  ir  kaip  atidžiai  stebėjo 
sargybinius,  raštininką,  budelį,  kaip  jį  jaudrino  kiekvienas  van  Berlė  judesys: 
kaip  tas  atsiguls  ant  trinkos,  kaip  pargrius,  ar  griūdamas  nesužalos  brangiųjų 
svogūnėlių,  ar  jis  bent  bus  sudėjęs  juos  į  auksinę  dėžutę,  nes  auksas  pats 
patvariausias  metalas. 

Mes  nesiimame  aprašyti,  kokį  įspūdį  šiam  mirtingajam  padarė 


vykdymo  uždelsimas.  Kodėl  budelis  gaišta  mojuodamas  kardu  virš  Kornelijaus 
galvos,  užuot  tą  galvą  nukirtęs?  Bet  kai  teismo  raštininkas  paėmė  nuteistojo 
ranką,  jį  pakėlė,  išsitraukė  iš  kišenės  pergamentą  ir  garsiai  perskaitė 
štathalterio  malonės  raštą.  Bokštelis  pasidarė  nebepanašus  į  žmogų.  Jo  akyse 
įsižiebė  tigro,  hienos,  gyvatės  įsiūtis.  Jeigu  jis  būtų  buvęs  arčiau  prie  van  Berlė, 
būtų  puolęs  ir  pats  jį  sudraskęs. 

Vadinasi,  Kornelijus  lieka  gyvas.  Kornelijus  išvežamas  į  Levešteiną;  į  kalėjimą 
jis  nusiveš  ir  svogūnėlius,  o  gal  ten  ras  žemės,  kur  jam  ir  pavyks  išauginti  savo 
juodąją  tulpę. 

Būna  įvykių,  kurių  vargšo  rašytojo  plunksna  nepajėgia  aprašyti  ir  kuriuos  jam 
belieka  palikti  skaitytojo  vaizduotei. 

Bokštelis  visai  apdujęs  nusirito  nuo  fontano  briaunos  ant  kelių  oranžistų, 
kurie,  kaip  ir  jis,  buvo  nepatenkinti  šitokia  baigtimi.  Manydami,  kad  Bokštelis 
sukliko  iš  džiaugsmo,  jie  apdovanojo  jį  kumščių  smūgiais  ne  blogiau  už 
prityrusius  Anglijos  boksininkus. 

Bet  ką  reiškia  keletas  kumščių  prieš  Bokštelio  kančias!  Jis  šoko  bėgti  paskui 
karietą,  vežančią  Kornelijų  su  tulpių  svogūnėliais.  Tačiau  iš  skubotumo  užlėkė 
ant  akmens,  gryžtelėjo  koją,  neteko  pusiausvyros  ir,  paknopstom  pabėgėjęs 
kokią  dešimtį  žingsnių,  pargriuvo,  o  atsikėlė  sutryptas  ir  sulamdytas  tik  tada,  kai 
per  jį  nukurnėjo  visa  juoda  Hagos  minia.  Bokštelis,  kurį  tolydžio  persekiojo 
nelaimės,  nukentėjo  palyginti  menkai:  tik  drabužiai  buvo  suplėšyti,  nugara 
sutrypta  ir  rankos  apdraskytos. 

Galėtum  pamanyti,  kad  Bokšteliui  jau  užteko  nemalonumų.  Tačiau  toli  gražu 
ne. 

Atsistojęs  Bokštelis  nusirovė  nuo  galvos  tiek  plaukų,  kiek  pajėgė,  aukodamas 
juos  žiauriai  deivei,  vadinamai  Pavydu.  Auka,  be  abejo,  buvo  maloni  tai  deivei, 
kuriai,  kaip  sako  mitologija,  vietoj  plaukų  ant  galvos  susisukusios  gyvatės^. 

XIV 

DORDRECHTO  BALANDŽIAI 


Kornelijui  van  Berlė,  žinoma,  buvo  didelė  garbė,  kad  teko  atsidurti  tame 
pačiame  kalėjime,  kuriame  kalėjo  ir  mokslininkas  Hugas  Grocijus. 

Kalėjime  gėlininko  van  Berlė  laukė  dar  didesnė  garbė. 

Tuo  metu,  kai  princo  Oraniečio  gailestingumo  dėka  jis  buvo  atgabentas  į 
Levešteino  tvirtovę,  įžymiojo  Barnevelto  draugo  kamera  buvo  laisva.  Tiesa,  apie 
tą  kamerą  sklido  blogas  garsas  nuo  to  laiko,  kai  Grocijus,  savo  žmonos 
pamokytas,  paspruko  knygų  dėžėje,  kurią  prižiūrėtojai  pamiršo  patikrinti. 

O  Kornelijui  van  Berlė  atrodė  geras  ženklas,  kad  jam  davė  kaip  tik  tą 
kamerą,  nes,  jo  manymu,  nė  vienas  kalėjimo  sargas  neturėtų  įleisti  balandžio  į 
tą  narvelį,  iš  kurio  taip  lengvai  vienas  išskrido. 

Tai  buvo  istorinė  kamera.  Bet  mes  negaišime  laiko  ją  aprašinėdami,  o 
paminėsime  tik  nišą,  kuri  buvo  padaryta  Grocijaus  žmonai.  Tai  buvo  paprasta 
kalėjimo  kamera,  tik  gal  kiek  aukštėlesnė.  Ir  pro  jos  grotuotą  langą  buvo  matyti 
puikus  vaizdas. 

Tačiau  mūsų  pasakojimui  rūpi  ne  patalpų  aprašinėjimas. 

Kornelijui  van  Berlė  nepakako  vien  tik  kvėpuoti.  Vargšui  kaliniui,  bėjo  plaučių, 
buvo  brangūs  du  dalykai,  kuriais  džiaugtis  jis  galėjo  tik  vaizduotėje:  gėlė  ir 
moteris;  abiejų  jis  buvo  netekęs  amžinai. 

Laimė,  gerasis  van  Berlė  klydo.  Tas  pats  likimas,  kuris  buvo  palankus  jam 
lipant  į  ešafotą,  ir  dabar  kalėjime,  Grocijaus  kameroje,  jam  skyrė  tokį  audringą 
gyvenimą,  kokio  šis  gėlininkas  niekada  nė  nesapnavo. 

Vieną  rytą,  stovėdamas  prie  lango  ir  alsuodamas  tyru  oru,  dvelkiančiu  iš  Valio 
lygumos,  jis  ilgesingai  gėrėjosi  horizonte  dunksančiais  gimtojo  Dordrechto 
malūnais.  Ūmai  pamatė  iš  tos  pusės  atskrendant  būrį  balandžių,  kurie, 
žvilgėdami  saulėje,  tupėsi  ant  smailių  Levešteino  kuorų. 

„Šie  balandžiai,  -  pagalvojo  van  Berlė,  -  atskrenda  iš  Dordrechto,  vadinasi,  jie 
gali  į  jį  ir  grįžti.  Jeigu  atsirastų  toks  žmogus,  kuris  pririštų  prie  balandžio  sparno 
raštelį,  tai,  galimas  daiktas,  raštelis  patektų  į  Dordrechtą  tam,  kuris  manęs 
gailisi. " 

Dar  kiek  pagalvojęs,  van  Berlė  sau  tarė: 

-  Tas  žmogus  būsiu  aš. 

Kai  tau  dvidešimt  aštuoneri  metai  ir  esi  nuteistas  kalėti  iki  gyvos  galvos,  tai 
yra  apie  dvidešimt  du  arba  dvidešimt  tris  tūkstančius  dienų,  esi  kantrus. 

Van  Berlė,  vis  galvodamas  apie  tris  savo  svogūnėlius,  -  jų  jis  negalėjo  pamiršti, 
kaip  negalėjo  sustabdyti  širdies  plakimo,  -  pasidarė  kilpą  balandžiams  gaudyti  ir 
ėmė  juos  vilioti  visu  tuo,  ką  pats  gaudavo  už  aštuoniolika  olandiškų,  arba  dvylika 
prancūziškų,  su,  skiriamų  jam  maistui  per  dieną.  Ir  po  mėnesį  trukusių 
nesėkmingų  pastangų  galų  gale  jam  pavyko  sugauti  patelę. 

Jis  sugaišo  dar  du  mėnesius,  kol  susigavo  patinėlį.  Paskui  uždarė  juos  viename 
narvelyje,  o  1673  metų  pradžioje,  kai  patelė  padėjo  kiaušinius,  išleido  ją  į  laisvę. 
Palikusi  patinėlį  perėti,  ji  linksma  išskrido  į  Dordrechtą,  po  sparnu  nešdama 
raštelį. 

Vakare  ji  grįžo.  Raštelis  tebebuvo  po  sparnu.  Taip  tęsėsi  penkiolika  dienų,  ir 
van  Berlė  iš  pradžių  nusiminė,  o  paskui  visai  prarado  viltį. 

Šešioliktą  dieną  balandė  parskrido  be  raštelio. 

Raštelis  buvo  adresuotas  Kornelijaus  žindyvei,  senai  fryzei,  taip  pat  buvo 
prašoma  visų  kilnios  sielos  žmonių,  kas  suras  raštelį,  skubiai  jį  perduoti 
adresatei. 

Laiške  buvo  įdėtas  ir  laiškelis  Rozai. 

Žindyvė  gavo  tą  laišką.  Va  kaip  tai  nutiko. 

Išvažiuodamas  iš  Dordrechto  į  Hagą,  o  iš  Hagos  į  Gorkumą,  minheras  įsakas 
Bokštelis  paliko  ne  tik  savo  namą,  tarną,  stebyklą,  žiūroną,  bet  ir  savo 
balandžius. 

Tarnas,  likęs  be  algos,  pravalgė  iš  pradžių  ką  buvo  sutaupęs,  o  paskui  pradėjo 
valgyti  balandžius.  Tada  balandžiai  nuo  įsako  Bokštelio  stogo  persikėlė  ant 
Kornelijaus  van  Berlė  namo. 

Žindyvė  buvo  geros  širdies  moteris  ir  turėjo  ką  nors  mylėti.  Ji  apsidžiaugė,  kad 
balandžiai  atskrido  pas  ją  prieglobsčio,  ir  kai  įsako  tarnas  norėjo  susigauti 
paskutinius  dvylika  ar  penkiolika,  ji  pasiūlė  jam  po  šešis  olandiškus  su  už  balandį. 
Tai  buvo  dviguba  balandžio  kaina.  Tarnas,  žinoma,  mielai  sutiko  parduoti.  Taip 
žindyvė  tapo  teisėta  pavyduolio  balandžių  savininkė. 

Tie  balandžiai,  matyt,  ieškodami  kitokių  grūdų  ir  skanesnių  kanapių,  klajodavo 
su  kitais  balandžiais  ir  nuskrisdavo  į  Hagą,  Levešteiną,  Roterdamą.  Taip  jau 
atsitiko,  kad  Kornelijus  van  Berlė  sugavo  kaip  tik  vieną  iš  tų  balandžių. 

Taigi,  jei  pavyduolis  paskui  savo  varžovą  nebūtų  išskubėjęs  iš  Dordrechto  į 
Hagą,  o  paskui  į  Gorkumą  ir  Levešteiną,  tai  raštelis,  kurį  parašė  Kornelijus  van 
Berlė,  būtų  patekęs  į  jo,  o  ne  į  žindyvės  rankas.  Tada  vargšo  mūsų  kalinio  triūsas 
ir  laikas  būtų  nuėjęs  vėjais.  O  mes,  užuot  aprašę  margus  įvykius,  kurie  kaip 
įvairiaspalvis  kilimas  vyniosis  iš  po  mūsų  plunksnos,  būtume  aprašinėję  begales 
liūdnų,  juodų  ir  niūrių  kaip  naktis  dienų. 

Taigi  raštelis  pateko  į  van  Berlė  žindyvės  rankas.  Ir  štai  vieną  vasario  vakarą, 
kada  iš  dangaus,  palikusios  įsižiebiančias  žvaigždes,  nusileido  sutemos, 
Kornelijus  staiga  išgirdo  bokšto  laiptuose  balsą,  nuo  kurio  visas  sudrebėjo. 

Jis  prispaudė  prie  širdies  ranką  ir  sukluso.  Tai  buvo  švelnus,  melodingas  Rozos 
balsas. 

Turime  pripažinti,  kad  Kornelijaus  nustebimas  ir  džiaugsmas  būtų  buvęs  dar 
didesnis,  jei  ne  tie  balandžiai.  Dabar  gi  balandis,  nunešęs  jo  laišką,  atnešė  jam 
po  sparnu  viltį,  ir  Kornelijus,  pažinodamas  Rozą,  kas  dieną  laukė  žinios  apie  savo 
mylimąją  ir  svogūnėlius. 

Jis  atsistojo  ir  klausydamasis  pasilenkė  į  duris.  Taip,  tas  pats  balsas,  kuris  taip 
švelniai  jaudino  jį  Hagoje.  iš  skaitiniaLorg 


Bet  ar  Roza,  kuri  atvažiavo  iš  Hagos  į  Levešteiną  ir  kažkokiu  būdu  įsigavo  į 
kalėjimą,  -  ar  galės  ji  taip  pat  laimingai  pasiekti  kalinį? 

Tuo  metu,  kai  Kornelijus  suko  dėl  to  galvą,  jaudinosi  ir  nerimastavo,  atsidarė 
jo  kameros  durų  langelis  ir  pro  virbus  pasirodė  švytintis  iš  laimės  Rozos  veidas, 
dar  labiau  pagražėjęs,  per  penkis  mėnesius  sielvarto  išbalintais  skruostais.  Roza 
prisikišo  prie  langelio  virbų  ir  tarė: 

-  O  pone,  pone,  čia  aš. 

Kornelijus  ištiesė  rankas,  pakėlė  akis  į  dangų  ir  džiaugsmingai  sušuko: 

-  O  Roza,  Roza! 

-  Tyliau,  kalbėkite  pašnibždomis,  tėvas  eina  iš  paskos,  -  tarė  mergaitė. 

-  Jūsų  tėvas? 

-  Taip,  jis  kieme,  apačioje,  prie  laiptų.  Komendantas  jam  duoda  nurodymus.  Jis 
tuojau  ateis. 

-  Komendantas  jam  duoda  nurodymus?.. 

-  Paklausykite,  aš  trumpai  jums  viską  paaiškinsiu.  Štathalteris  netoli  Leideno 
turi  dvarą.  Iš  tikrųjų  tai  ten  didelė  pieno  ferma.  Visus  tos  fermos  gyvulius 
prižiūri  mano  teta,  jo  žindyvė.  Kai  tik  gavau  jūsų  laišką,  -  deja,  aš  nemokėjau  jo 
perskaityti,  ir  jį  man  perskaitė  jūsų  žindyvė,  -  aš  tuojau  nuskubėjau  pas  savo  tetą 
ir  laukiau,  kol  atvažiuos  princas.  Kai  jis  atvažiavo,  aš  ėmiau  prašyti,  kad  tėvą  iš 
Hagos  kalėjimo  perkeltų  prižiūrėtoju  į  Lavešteino  tvirtovę.  Jis  nieko  neįtarė; 
jeigu  būtų  žinojęs,  gal  būtų  ir  nesutikęs,  bet  viskas  baigėsi  gerai,  jis  patenkino 
mano  prašymą. 

-  Ir  todėl  jūs  čia. 

-  Kaip  matote. 

-  Ir  aš  matysiu  jus  kasdien? 

-  Kai  tik  aš  ištruksiu. 

-  Ak  Roza,  mano  mieliausioji  madona  Roza,  -  sušuko  Kornelijus,  -  tai  jūs  mane 
truputį  mylite? 

-  Truputį...  -  tarė  ji.  -  O  pone  Kornelijau,  jūs  labai  kuklus. 

Kornelijus  aistringai  ištiesė  į  ją  rankas,  tačiau  pro  virbus  galėjo  susiglausti  tik 
jų  pirštai. 

-  Ateina  tėvas,  -  tarė  mergaitė. 

Ir  Roza  greitai  atšoko  nuo  durų  ir  nubėgo  pasitikti  laiptais  lipančio  senojo 
Grifaus. 

XV 

LANGELIS 


Paskui  Grifų  sekė  jo  šuo. 

Jis  vedžiojo  šunį  po  visą  kalėjimą,  kad  prireikus  galėtų  pasikliauti  šuns  uosle. 

-  Tėve,  -  tarė  Roza,  -  štai  garsioji  kamera,  iš  kurios  pabėgo  Grocijus;  jūs 
žinote,  kas  buvo  Grocijus? 

-  Žinau,  žinau  tą  sukčių  Grocijų;  jis  to  nevidono  Barnevelto  draugas,  kurio 
nukirsdinimą  mačiau  dar  būdamas  vaikas.  Grocijus!  Tai  iš  šitos  kameros  jis 
pabėgo?  Na,  galvą  dedu,  kad  dabar  niekas  daugiau  išjos  nepabėgs. 

Ir,  atidaręs  duris,  jis  patamsyje  ėmė  drožti  kalbą  kaliniui. 

Šuo  urgzdamas  apuostinėjo  kalinio  blauzdas,  tarsi  stebėdamasis,  kaip  jis  liko 
gyvas,  kai  išėjo  iš  kalėjimo  su  budeliu  ir  teismo  raštininku. 

Bet  gražioji  Roza  pasišaukė  šunį. 

-  Pone,  -  tarė  Grifus,  pakėlęs  žibintą,  kad  bent  truputį  būtų  šviesiau,  -  aš  esu 
naujas  kalėjimo  sargas.  Aš  esu  vyresnysis  prižiūrėtojas,  ir  visos  kameros  yra 
mano  žinioje.  Aš  nesu  piktas  žmogus,  bet  griežtai  žiūriu  tvarkos. 

-  Tačiau  aš  jus  gerai  pažįstu,  mielasis  Grifau,  -  tarė  kalinys,  žengdamas  į 
žibinto  apšviestą  ratą. 

-  A,  tai  čia  jūs,  pone  van  Berlė,  -  pasakė  Grifus.  -  A,  tai  čia  jūs,  mat  kaip 
susitinki  su  žmonėmis! 

-  Taip,  ir  aš  labai  džiaugiuosi,  mielasis  Grifau,  matydamas,  kad  jūsų  ranka 
puikiai  išgijusi  ir  toje  rankoje  laikote  žibintą. 

Grifus  suraukė  antakius. 

-  Štai  matote,  -  atsakė  jis,  -  politikoje  nuolat  daromos  klaidos.  Jo  didenybė 
dovanojo  jums  gyvybę,  o  aš  to  niekada  nebūčiau  padaręs. 

-  Šit  kaip!  Bet  kodėl  gi?  -  paklausė  Kornelijus. 

-  Nes  jūs  ir  toliau  rengsite  sąmokslus.  Juk  jūs,  mokslininkai,  bendraujate  su 
velniu. 

-  Ak,  Grifau,  Grifau,  -  tarė  juokdamasis  vaikinas,  -  ar  esate  nepatenkintas,  kad 
blogai  išgydžiau  jums  ranką,  ar  kad  per  brangiai  paėmiau  už  gydymą! 

-  Priešingai,  po  velnių,  priešingai,  -  sumurmėjo  prižiūrėtojas.  -  Jūs  per  daug 
gerai  man  ją  išgydėte,  ir  čia  neišsiversta  be  burtų:  nepraėjo  nė  šešių  savaičių,  o 
ranka  nesiskyrė  nuo  sveikosios.  Taip  gerai,  jog  Biuitenhofo  daktaras  pasisiūlė 
man  ją  vėl  perlaužti  ir  gydyti  pagal  taisykles,  kad  galėčiau  valdyti  ne  anksčiau, 
kaip  po  trijų  mėnesių. 

-  Ir  jūs  nesutikote? 

-  Aš  pasakiau:  ne!  Kol  aš  galėsiu  persižegnoti  su  ta  ranka,  -  Grifus  buvo 
katalikas,  -  tol  man  nusispjaut  ant  velnio. 

-Jeigu  jūs  spjaunate  ant  velnio,  pone  Grifau,  tai  ko  jums  bijoti  mokslininkų? 

-  O,  tie  mokslininkai,  mokslininkai!  -  sušuko  Grifus,  neatsakydamas  į  klausimą. 

-  Aš  pasirinkčiau  verčiau  saugoti  dešimt  kariškių  negu  vieną  mokslininką. 
Kariškiai  rūko,  geria,  pasigeria.  Jie  pasidaro  nuolankūs  kaip  avinėliai,  kai  gauna 
degtinės  arba  Mozelio  vyno.  Bet  negirdėta,  kad  mokslininkas  gertų,  rūkytų  arba 
pasigertų.  O  taip,  jie  blaivininkai,  jie  nesišvaisto  ir  savo  galvas  tausoja 
sąmokslams!  Bet  aš  jus  įspėju,  kad  jums  bus  nelengva  daryti  sąmokslus.  Visų 
pirma  -  jokių  knygų,  jokių  popierių,  jokios  velniavos.  Juk  Grocijui  per  knygas  ir 
pavyko  išbėgti. 

-  Aš  jus  užtikrinu,  pone  Grifau,  -  atsakė  van  Berlė,  -  kad  man  gal  ir  buvo 
dingtelėjusi  mintis  bėgti,  bet  dabar  aš,  be  abejo,  neturiu  tokių  kėslų. 

-  Gerai,  gerai,  -  tarė  Grifus,  -  saugokite  save,  o  aš  irgi  nežiopsosiu.  Ir  vis  dėlto 
jo  didenybė  padarė  didelę  klaidą. 

-  Kad  nenukirto  man  galvos?  Ačiū,  ačiū,  pone  Grifau. 

-  Žinoma.  Jūs  matote,  kokie  ramūs  dabar  ponai  de  Vitai. 

-  Kaip  baisiai  jūs  šnekate,  pone  Grifau,  -  tarė  Kornelijus  ir  nusigręžė, 
norėdamas  nuslėpti  savo  pasišlykštėjimą.  -  Jūs  pamirštate,  kad  vienas  iš  tų 
nelaimingųjų  buvo  mano  geriausias  draugas,  o  kitas...  kitas  -  mano  antrasis 
tėvas. 

-  Taip,  bet  aš  atmenu,  kad  ir  vienas,  ir  kitas  buvo  maištininkai.  Be  to,  aš  tai 
sakau  jus  kiek  užjausdamas. 

-  O,  šit  kaip!  Na,  tada  paaiškinkite,  mielasis  Grifau,  aš  nieko  nesuprantu. 

-Jeigu  jūs  būtumėte  likęs  ant  budelio  Harbruko  ešafoto... 

-  Tai  kas  gi  būtų  buvę? 

-  Jums  būtų  pasibaigusios  visos  kančios.  Beje,  -  aš  to  neslepiu,  -  aš  padarysiu 
čia  jūsų  gyvenimą  labai  sunkų. 

-  Ačiū  už  pažadus,  pone  Grifau. 

Kalinys  ironiškai  nusišypsojo  iš  prižiūrėtojo,  o  Roza  už  durų  atsakė  jam 
paguodos  kupina  šypsena. 

Grifus  priėjo  prie  lango. 

Buvo  dar  pakankamai  šviesu  įžiūrėti  platų  horizontą,  skendintį  pilkoje  migloje. 

-  Koks  iš  čia  vaizdas?  -  paklausė  prižiūrėtojas. 

-  Puikus,  -  atsakė  Kornelijus,  žiūrėdamas  į  Rozą. 

-  Taip,  taip,  per  daug  erdvės,  per  daug  erdvės. 

Tuo  metu,  išsigandę  nepažįstamo  balso,  iš  savo  lizdo  išskrido  abu  balandžiai  ir 
dingo  rūke. 

-  O  kas  čia  dabar? 

-  Mano  balandžiai,  -  atsakė  Kornelijus. 

-  „Mano  balandžiai“!  -  suriko  prižiūrėtojas.  -  „Mano  balandžiai“!  Argi  kalinys 
gali  turėti  ką  nors  savo? 

-  Tada,  -  atsakė  Kornelijus,  -  čia  balandžiai,  kuriuos  man  atsiuntė  pats  Dievas. 

-  Štai  jau  ir  nusižengta  tvarkai,  -  tęsė  Grifus.  -  Balandžiai!  Ak,  vaikine, 
vaikine,  aš  jus  įspėju,  kad  ne  vėliau  kaip  rytoj  tie  paukščiai  virs  mano  katile. 

-  Pirma  jums  reikės  juos  pasigauti,  pone  Grifau,  -  tarė  Kornelijus.  -  Jūs  sakote, 
aš  neturiu  teisės  laikyti  juos  savais,  bet  jūs,  prisiekiu,  nė  tiek  neturite.  iš  Skaitiniai.org 


-  Kas  atidėta,  tai  dar  neprarasta,  -  burbtelėjo  prižiūrėtojas,  -  bet  ne  vėliau 
kaip  ryt  aš  jiems  nusukinėsiu  sparnus. 

Ir,  murmėdamas  tuos  piktus  žodžius.  Grifus  pasilenkė  prie  lango  apžiūrėti 
lizdo.  Tuo  pasinaudojo  Kornelijus  ir,  pribėgęs  prie  durų,  paspaudė  Rozos  ranką. 
Ji  sušnibždėjo: 

-  Šį  vakarą,  devintą. 

Grifus,  susimąstęs,  kaip  čia  sugauti  balandžius  rytoj  pat,  kaip  buvo  pažadėjęs, 
nieko  nematė,  nieko  negirdėjo.  Uždaręs  langą  paėmė  dukterį  už  rankos,  išėjo  iš 
kameros,  užrakino  duris  ir  nuėjo  kitam  kaliniui  pažadėti  ko  nors  panašaus. 

Kai  tik  jis  išėjo,  Kornelijus  pribėgo  prie  durų  ir  pasiklausė  tolstančių  žingsnių. 
Jiems  visai  nutilus,  priėjo  prie  lango  ir  išdraskė  balandžių  lizdą. 

Jis  ryžosi  geriau  skirtis  su  savo  sparnuotais  bičiuliais,  dėl  kurių  vėl  pamatė 
Rozą,  negu  leisti  Grifui  juos  nugalabyti. 

Nei  kalėjimo  sargo  apsilankymas,  nei  jo  šiurkštūs  grasinimai,  nei  niūri  ateitis 
nuolat  būti  jo  stebimam  ir  -  Kornelijus  jau  buvo  tai  patyręs  -  persekiojamam 
negalėjo  užtemdyti  šviesių  Kornelijaus  minčių,  ypač  tos  saldžios  vilties,  kuri 
sužibo  vėl  išvydus  Rozą. 

Jis  nekantriai  laukė,  kada  Levešteino  bokšto  laikrodis  išmuš  devintą  valandą. 

Roza  jam  buvo  pasakiusi:  „Devintą  laukite  manęs." 

Paskutinis  bronzinio  varpo  dūžis  dar  virpėjo  ore,  o  Kornelijus  jau  išgirdo 
laiptuose  lengvus  gražiosios  fryzės  žingsnius  ir  puošnaus  apdaro  šlamesį,  ir 
netrukus  nušvito  durų  virbai,  į  kuriuos  Kornelijus  buvo  įsmeigęs  akis. 

Langelis  iš  lauko  pusės  atsivėrė. 

-  Štai  ir  aš!  -  sušuko  Roza,  dusdama  nuo  greito  bėgimo  laiptais.  -  Štai  ir  aš! 

-  O  geroji  Roza! 

-  Ar  jūs  patenkintas,  kad  atėjau? 

-  Ir  jūs  dar  klausiate?!  Bet  papasakokit,  kaip  jums  pasisekė  čia  ateiti. 

-  Matote,  mano  tėvas  užmiega  tuoj  po  vakarienės.  Jis  truputį  išgeria, 
apsvaigsta,  ir  tada  aš  jį  paguldau.  Niekam  to  nesakykite,  nes,  kol  jis  miega,  aš 
galėsiu  kas  vakaras  ateiti  čia  po  valandą  pasikalbėti. 

-  O,  dėkoju  jums,  Roza,  brangioji  Roza! 

Tardamas  tuos  žodžius,  Kornelijus  taip  arti  prikišo  veidą  prie  virbų,  kad  Roza 
net  pasitraukė. 

-  Aš  atnešiau  jūsų  svogūnėlius,  -  tarė  ji. 

Kornelijaus  širdis  sudrebėjo:  jis  pats  nedrįso  paklausti  Rozos,  ką  ji  padarė  su 
jo  brangenybėm. 

-  O,  tai  jūs  juos  tebeturite! 

-  Argi  jūs,  man  duodami,  nepasakėte,  kad  tai  labai  brangus  daiktas? 

-  Taip,  net  jeigu  aš  jums  atidaviau,  man  atrodė,  kad  jie  dabar  jau  jūsų. 

-  Jie  būtų  buvę  mano  po  jūsų  mirties,  bet,  laimė,  jūs  esate  gyvas.  O,  kaip  aš 
esu  dėkinga  jo  didenybei!  Jeigu  Dievas  duotų  princui  Vilhelmui  visko,  ko  aš  jam 
meldžiu,  tai  karalius  Vilhelmas  būtų  lamingiausias  žmogus  ne  tik  savo 
karalystėje,  bet  ir  visame  pasaulyje.  Kai  jūs  likote  gyvas,  aš  nutariaUj|^§įJ(ąįĮ^į 


jūsų  krikštatėvio  Bibliją,  o  svogūnėlius  grąžinti  jums.  Aš  tik  nežinojau,  kaip  tai 
padaryti.  Jau  rengiausi  eiti  pas  štathalterį  prašyti,  kad  mano  tėvą  perkeltų 
prižiūrėtoju  į  Gorkumą,  ir  tada  jūsų  žindyvė  atnešė  man  laišką.  O,  patikėkite, 
daug  ašarų  mudvi  išliejome.  Bet,  gavusi  jūsų  laišką,  aš  galutinai  pasiryžau  ir 
nuvykau  į  Leideną.  Visa  kita  jūs  jau  žinote. 

-  Brangioji  Roza,  argi,  dar  prieš  gaudama  mano  laišką,  galvojote  atvažiuoti  čia 
pas  mane? 

-  Ar  aš  galvojau?  -  šūktelėjo  Roza,  iš  meilės  pamiršusi  drovumą.  -  Aš  daugiau 
nieko  ir  negalvojau,  tik  apie  tai. 

Roza  buvo  tokia  graži,  kad  Kornelijus  ir  vėl  prispaudė  veidą  ir  lūpas  prie 
pinučių,  tikriausiai  norėdamas  padėkoti  mergaitei. 

Roza  atšlijo,  kaip  ir  pirmą  sykį. 

-  Tikrai,  -  kalbėjo  ji  taip  koketuodama,  kaip  ir  visos  jaunos  mergaitės,  -  tikrai, 
aš  labai  dažnai  gailiuosi,  kad  nemoku  skaityti,  bet  niekad  taip  nesigailėjau,  kaip 
tą  sykį,  kai  jūsų  žindyvė  man  atnešė  jūsų  laišką.  Aš  laikiau  jį  rankose,  jis  kalbėjo 
kitiems,  o  man,  vargšei  kvailiukei,  buvo  nebylus. 

-Jūs  dažnai  gailitės,  kad  nemokate  skaityti?  -  paklausė  Kornelijus.  -  Kodėl? 

-  O,  -  atsakė  šypsodamasi  mergaitė,  -  todėl,  kad  negaliu  perskaityti  visų 
laiškų,  kuriuos  gaunu. 

-Jūs  gaunate  laiškų,  Roza? 

-  Šimtus. 

-  Bet  kas  gi  jums  rašo? 

-  Kas  man  rašo?  Ogi  visi  studentai,  kurie  vaikšto  po  Biuitenhofą,  visi 
karininkai,  kurie  eina  į  pratybas,  visi  tarnautojai  ir  net  pirkliai,  kurie  mato  mane 
pro  mažąjį  langelį. 

-  O  ką  jūs  darote,  brangioji  Roza,  su  tais  laiškais? 

-  Anksčiau  man  juos  paskaitydavo  kuri  nors  draugė,  ir  man  būdavo  smagu,  bet 
dabar  jau  kuris  laikas  aš  juos  sudeginu,  -  na  ir  kojos  vertos,  tos  kvailystės! 

-Jau  kuris  laikas!  -  sušuko  Kornelijus,  ir  jo  akys  spindėjo  iš  meilės  ir  laimės. 

Roza  paraudusi  nuleido  akis. 

Ji  nepastebėjo  artėjančių  Kornelijaus  lūpų,  kurios,  deja,  sutiko  tik  pinučius. 
Tačiau,  nepaisant  tos  kliūties,  karštas  alsavimas  palietė  ir  nudegino  mergaitei 
lūpas  kaip  švelniausias  bučinys. 

Roza  krūptelėjo  ir  nubėgo,  užmiršusi  atiduoti  Kornelijui  juodosios  tulpės 
svogūnėlius. 

XVI 

MOKYTOJAS  IR  MOKINĖ 

Matome,  kad  senis  Grifus  nebuvo  toks  palankus  Kornelio  de  Vito  krikštasūniui, 
kaip  jo  duktė. 

Levešteine  kalėjo  tik  penki  kaliniai,  ir  juos  saugoti  nebuvo  sunku,  taigi 
prižiūrėtojo  pareigos  buvo  lyg  ir  sinekūra^,  suteikta  Grifui  pasenus. 

Tačiau  per  savo  uolumą  ir  vaizduotę  garsusis  prižiūrėtojas  kiek  išgalėdamas 
sunkino  savo  darbą.  Jam  regėjos,  kad  Kornelijus  yra  nepaprastai  didelis 
nusikaltėlis  ir  todėl  pavojingiausias  iš  visų  kalinių.  Grifus  sekė  kiekvieną  jo 
žingsnį,  elgėsi  su  juo  kuo  šiurkščiausiai,  kad  kalinys  pajustų  bausmę  už  savo 
baisų,  kaip  Grifus  sakydavo,  maištą  prieš  gailestingąjį  štathalterį. 

Jis  ateidavo  į  van  Berlė  kamerą  po  tris  kartus  per  dieną,  tikėdamasis  užklupti 
jį  darant  nusikaltimą,  tačiau  Kornelijus  nerašė  jokių  laiškų  nuo  to  laiko,  kai  toji, 
kuriai  juos  būtų  norėjęs  siųsti,  apsigyveno  šalimais.  Galimas  daiktas,  jei 
Kornelijui  būtų  dovanota  bausmė  ir  leista  gyventi,  kur  tik  nori,  jis  būtų 
pasirinkęs  kalėjimą  su  Roza  ir  savo  svogūnėliais,  negu  kokią  kitą  vietą  be  Rozos 
ir  be  svogūnėlių. 

Roza  pažadėjo  ateiti  kiekvieną  vakarą  devintą  valandą  pasikalbėti  su 
brangiuoju  kaliniu,  ir  jau  matėme,  kad  pirmąjį  vakarą  ji  ištesėjo  savo  pažadą. 

Kitą  vakarą  ji  vėl  atėjo  taip  pat  paslaptingai  ir  taip  pat  atsargiai,  kaip  ir 
pirmąjį.  Ji  buvo  pati  sau  pasižadėjusi  neglausti  veido  prie  virbų.  Be  to,  kad  iš 
karto  galėtų  užvesti  kalbą,  kuri  rimtai  sudomintų  van  Berlė,  ji  tučtuojau  įkišo  pro 
virbus  svogūnėlius,  suvyniotus  tame  pačiame  popieriuje. 

Tačiau  didžiausiam  Rozos  nustebimui,  van  Berlė  pirštų  galais  pastūmė  jos 
baltą  ranką. 

Jis  viską  buvo  apgalvojęs. 

-  Paklausykite  manęs,  -  tarė  jis,  -  man  atrodo,  kad  mes  per  daug  rizikuosime, 
visą  savo  turtą  dėdami  į  vieną  maišą.  Atminkite,  brangioji  Roza,  mes  žadame 
imtis  tokio  darbo,  kuris  iki  šiol  laikomas  neįvykdomu.  Mums  reikia  išauginti 
garsiąją  juodąją  tulpę.  Tad  reikia  būti  labai  atsargiems,  kad  nepasisekus 
neturėtume  ko  sau  prikišti.  Tuo  keliu,  aš  manau,  mes  pasieksime  tikslą. 

Roza  susikaupė,  norėdama  įsidėmėti,  ką  jai  sakys  kalinys,  tik  ne  todėl,  kad  ta 
juodoji  tulpė  būtų  jai  rūpėjusi,  o  todėl,  kad  ja  labai  rūpinosi  vargšas  gėlininkas. 

Kornelijus  tęsė: 

-  Aš  manau,  mudu  turėsime  dirbti  tą  svarbų  darbą  va  kaip. 

-  Aš  klausau,  -  tarė  Roza. 

-  Šioje  tvirtovėje  tikriausiai  yra  koks  nors  sodelis,  o  jeigu  jo  nėra,  tai  - 
kiemelis,  o  jeigu  ir  kiemelio  nėra,  tai  bent  kokia  lysvelė. 

-  Čia  yra  puikus  sodas,  prisodintas  gražių  senų  medžių,  -  atsakė  Roza,  -  ir  jis 
eina  visu  paupiu. 

-  Ar  neatneštumėt,  brangioji  Roza,  saujelę  tos  žemės,  kad  galėčiau  pažiūrėti, 
kokia  ji? 

-  Rytoj  pat  atnešiu. 

-  Paimkite  truputį  žemės  iš  pavėsio  ir  truputį  iš  saulėtos  vietos,  kad  aš 
galėčiau  nustatyti  jos  sausumą  ir  drėgnumą. 

-  Būkite  ramus. 

-  Kai  išrinksiu  žemę,  mes  pasidalysime  svogūnėlius.  Vieną  svogūnėlį  paimsite 
jūs  ir  pasodinsite  į  mano  išrinktą  žemę  tą  dieną,  kurią  nurodysiu.  Tulpė,  be 
abejonės,  pražys,  jeigu  prižiūrėsite  ją  taip,  kaip  aš  nurodysiu. 

-  Aš  nepaliksiu  jos  nė  akimirkai. 

-  Kitą  svogūnėlį  jūs  paliksite  man,  ir  aš  pamėginsiu  išauginti  tulpę  čia,  savo 
kameroje.  Tai  padės  man  leisti  ilgas  valandas,  per  kurias  aš  nematau  jūsų.  Tiesa, 
aš  pats  turiu  labai  mažai  vilties,  kad  pavyks  man  iš  jo  ką  išgauti,  ir  iš  anksto 
žiūriu  į  jį,  vargšelį,  kaip  į  savo  egoizmo  auką.  Tačiau  kartais  saulė  įspįsta  ir  čia. 
Aš  pasistengsiu  sudaryti  savo  tulpei  kuo  geriausias  sąlygas.  Pagaliau  mes, 
tikriau,  jūs,  atsargoje  laikysime  trečiąjį  svogūnėlį,  mūsų  paskutinę  viltį,  jeigu  abu 
pirmieji  bandymai  nepasisektų.  Taigi,  brangiausioji  Roza,  negalimas  daiktas,  kad 
mums  nepavyktų  laimėti  to  šimto  tūkstančių  florinų  -  jūsų  kraičiui  -  ir 
nepajustume  didžiausios  laimės  matyti  pasiektą  savo  tikslą. 

-  Aš  supratau,  -  tarė  Roza.  -  Rytoj  atnešiu  žemės,  ir  jūs  išrinksite  ir  man,  ir 
sau.  Žemę  teks  nešioti  daugelį  vakarų,  nes  vienu  sykiu  tegalėsiu  atnešti  labai 
mažai. 

-  O,  mūsų  niekas  neskubina,  mieloji  Roza.  Tulpės  turi  būti  pasodintos  ne 
anksčiau  kaip  po  mėnesio.  Kaip  matote,  mes  dar  turime  daug  laiko.  Tik, 
sodindama  savo  tulpę,  turėsite  viską  daryti  taip,  kaip  aš  nurodysiu,  gerai? 

-  Aš  jums  prižadu. 

-  O  pasodinusi,  pranešinėsite  viską,  kaip  ir  kur  augs  mūsų  globotinis,  kokie  bus 
temperatūros  svyravimai,  kokius  matysite  pėdsakus  alėjoje,  kokius  lysvėje. 
Naktį  turėsite  pasaugoti,  kad  neateitų  į  mūsų  daržą  katės.  Dvi  nelemtos  katės 
Dordrechte  sudarkė  ištisas  dvi  lysves. 

-  Gerai,  aš  saugosiu. 

-  Mėnesienos  naktimis...  Ar  matyti  jums  sodas,  mielas  vaikuti? 

-  Mano  miegamojo  langas  yra  į  sodo  pusę. 

-  Puiku.  Mėnesienos  naktimis  jūs  turėsite  žiūrėti,  ar  nelandžioja  žiurkės  pro 
tvoros  plyšius;  esu  sutikęs  ne  vieną  gėlininką,  kuris  su  apmaudu  keikė  Nojų, 
kam  šis  paėmęs  į  laivą  žiurkių  porą^s. 

-  Aš  žiūrėsiu,  o  jeigu  pastebėsiu  žiurkių  ir  kačių... 

-  Gerai,  reikia  viską  numatyti.  Be  to,  -  tęsė  van  Berlė,  kalėjime  pasidaręs 
labai  įtarus,  -  be  to,  yra  dar  vienas  padaras,  kur  kas  pavojingesnis  už  žiurkes  ir 
kates. 

-  Kas  gi  tai? 

-  Tai  žmogus.  Jūs  suprantate,  brangioji  Roza,  kad  yra  žmonių,  kurie  vagia 
vieną  floriną,  nors  dėl  tokių  niekų  gali  pakliūti  į  katorgą;  juo  didesg|s^g^g$^ 


jiems  pavogti  tulpės  svogūnėlį,  vertą  šimto  tūkstančių  florinų. 

-  Niekas,  be  manęs,  neįeis  į  sodą. 

-  Jūs  man  tai  prižadate? 

-  Aš  jums  prisiekiu. 

-  Gerai,  Roza.  Ačiū,  brangioji.  Dabar  visas  mano  džiaugsmas  jūsų  rankose. 

Kai  van  Berlė  lūpos,  tokios  pat  karštos,  kaip  ir  vakar,  priartėjo  prie  virbų, 

Roza  atitraukė  galvą  ir  ištiesė  ranką,  juo  labiau  kad  jau  buvo  metas  skirtis. 

Gražioje  mergaitės  rankoje  buvo  tulpės  svogūnėlis. 

Kornelijus  aistringai  pabučiavo  jos  pirštų  galiukus.  Ar  todėl,  kad  ši  ranka  laikė 
vieną  didžiosios  juodosios  tulpės  svogūnėlį?  Ar  todėl,  kad  tai  buvo  Rozos  ranka? 
Tai  spręsti  mes  paliekam  išmintingesniems  už  save. 

Taigi  Roza  nusinešė  kitus  du  svogūnėlius,  tvirtai  spausdama  juos  prie  krūtinės. 

Ar  ji  todėl  spaudė  juos  prie  krūtinės,  kad  tai  buvo  juodosios  tulpės 
svogūnėliai,  ar  todėl,  kad  juos  buvo  davęs  Kornelijus  van  Berlė?  Mums  atrodo, 
kad  šį  uždavinį  lengviau  išspręsti  negu  pirmąjį. 

Šiaip  ar  taip,  bet  kalinio  gyvenimas  nuo  to  laiko  pasidarė  malonus  ir 
prasmingas. 

Roza,  kaip  matėme,  atidavė  jam  vieną  svogūnėlį. 

Kiekvieną  vakarą  ji  atnešdavo  jam  po  saują  žemės  iš  tos  sodo  dalies,  kur  žemė 
jam  atrodė  geriausia  ir  kur  ji  iš  tiesų  buvo  labai  gera. 

Nudaužęs  platų  ąsotį,  Kornelijus  pasidarė  gerą  puodą.  Iki  pusės  pripylė  Rozos 
atneštų  žemių,  jas  sumaišė  su  išdžiovintu  upės  dumblu  ir  gavo  puikiausią 
juodžemį. 

Balandžio  pradžioje  jis  pasodino  ten  pirmąjį  svogūnėlį. 

Mes  nepajėgtume  aprašyti,  su  kokiom  pastangom,  miklumu  ir  klasta  Kornelijus 
slėpė  nuo  Grifaus  akių  džiaugsmą,  kurį  jam  teikdavo  darbas.  Kalinčiam  filosofui 
vienas  pusvalandis  -  tai  ištisa  jausmų  ir  minčių  amžinybė. 

Roza  ateidavo  kiekvieną  dieną  pasikalbėti  su  Kornelijum. 

Tulpės,  apie  kurias  Roza  per  tą  laiką  buvo  išėjusi  tikrą  mokslą,  buvo 
svarbiausia  jų  pasikalbėjimo  tema.  Tačiau,  kad  ir  kaip  įdomu,  vis  dėlto 
neįmanoma  kalbėti  vien  tik  apie  tulpes.  Taigi  juodu  kalbėjosi  ir  apie  kitką,  ir 
tulpių  augintojas  nustebęs  pamatė,  kiek  daug  yra  įvairių  temų. 

Tiktai  Rozos  gražus  veidelis  visuomet  būdavo  per  šešis  colius  nuo  langelio,  nes 
gražioji  fryzė,  matyt,  pradėjo  nepasitikėti  pati  savimi,  tikriausiai  nuo  to  laiko,  kai 
pajuto,  kad  kalinio  alsavimas  gali  net  pro  virbus  nutvilkyti  jaunos  mergaitės 
širdį. 

Dar  vienas  dalykas  tuo  metu  Kornelijui  nedavė  ramybės  beveik  taip  pat,  kaip 
ir  jo  svogūnėliai,  ir  jis  nuolatos  apie  tai  mąstė. 

Jį  jaudino  Rozos  priklausomybė  nuo  tėvo. 

Van  Berlė  buvo  garsus  gydytojas,  puikus  menininkas,  aukštos  kultūros  žmogus, 
gėlininkas,  be  abejo,  pirmasis  išauginsiąs  tą  stebuklingą  kūrinį,  kuris,  kaip  iš 
anksto  buvo  nuspręsta,  turėjo  vadintis  Roza  Barlaensis.  Ir  štai  van  Berlė 
gyvenimas,  ir  ne  tik  gyvenimas,  bet  ir  laimė,  priklauso  nuo  maži^i^įg^Jcįję 


žmogaus  užgaidos.  O  tas  kitas  žmogus  -  bukaprotis.  Kalėjimo  sargas  -  tai 
padaras,  turįs  mažiau  proto  už  spyną,  kurią  jis  užrakina,  ir  kietesnę  širdį  už 
skląstį,  kurį  jis  užsklendžia.  Tai  kažkoks  tarpinis  padaras  tarp  žmogaus  ir 
žvėries. 

Taigi  Kornelijaus  gyvenimo  laimė  priklausė  nuo  to  žmogaus,  kuriam  vieną 
gražų  rytą  gali  imti  ir  nusibosti  Levešteinas;  gali  jam  pasirodyti,  kad  čia  blogas 
oras  ar  degtinė  prasta.  Jis  ims  ir  išsidangins  iš  tvirtovės,  ir  dukterį  išsiveš.  Ir 
tada  Roza  su  Kornelijum  vėl  bus  išskirti. 

-  O  tada,  brangioji  Roza,  kam  mums  pašto  balandžiai,  jei  jūs  nemokėsite  nei 
perskaityti  mano  laiškų,  nei  parašyti  savo  minčių. 

-  Mes  juk  turime  po  valandą  kas  vakaras,  sunaudokim  tinkamai  tą  laiką,  - 
atsakė  Roza,  kuri  širdies  gilumoje  bijojo  skirtis  kaip  ir  Kornelijus. 

-  Bet  man  atrodo,  -  tarė  Kornelijus,  -  kad  mes  ir  dabar  jį  tinkamai 
sunaudojam. 

-  Sunaudokim  jį  dar  geriau,  -  pakartojo  šypsodamasi  Roza.  -  Išmokykite  mane 
skaityti  ir  rašyti.  Jūsų  pamokos  tikrai  man  bus  naudingos,  o  jei  kada  ir 
išsiskirsime,  tai  tik  savo  pačių  valia. 

-  O,  -  sušuko  Kornelijus,  -  tada  mums  priklauso  amžinybė! 

Roza  nusišypsojo  ir  truktelėjo  pečiais. 

-  Argi  jūs  amžinai  būsite  kalėjime?  -  atsakė  ji.  -  Argi,  dovanojęs  jums  gyvybę, 
jo  didenybė  nedovanos  jums  laisvės?  Argi  jūs  neatgausite  savo  turtų?  O  būdamas 
turtingas  ir  laisvas,  ar  teiksitės  pažvelgti  nuo  arklio  ar  pro  karietos  langą  į 
mažąją  Rozą,  kalėjimo  sargo,  beveik  budelio,  dukterį? 

Kornelijus  mėgino  protestuoti  ir  būtų  protestavęs,  be  abejo,  visa  širdimi, 
kupina  karštos  meilės. 

Tačiau  mergaitė  jam  nedavė  kalbėti. 

-  Kaip  gyvuoja  jūsų  tulpė?  -  paklausė  ji  šypsodamasi. 

Užklaustas  apie  tulpę,  Kornelijus  viską  užmiršdavo,  net  pačią  Rozą. 

-  Neblogai,  -  atsakė  jis,  -  luobelė  juosta,  prasidėjo  dygimas,  svogūnėlio 
gyslutės  kaista  ir  brinksta;  už  savaitės,  o  gal  ir  anksčiau,  jau  bus  galima  įžiūrėti 
diegelį.  O  kaip  jūsų  tulpė,  Roza? 

-  O,  aš  viską  darau,  kaip  liepėte,  ne  bet  kaip. 

-  Ką  jūs  padarėte,  Roza?  -  paklausė  Kornelijus.  Jo  akyse  įsidegė  žiburėliai,  o 
alsavimas  padažnėjo,  kaip  ir  tą  vakarą,  kai  jo  akys  nudegino  Rozai  veidą,  o 
alsavimas  -  širdį. 

-  Aš,  -  šypsojosi  mergaitė,  nes  ji  negalėjo  nepastebėti  tos  dvilypės  kalinio 
meilės  jai  ir  juodajai  tulpei,  -  aš  parinkau  lysvę  aikščioje  vietoje  atokiai  nuo 
medžių  ir  tvoros,  žemė  truputį  prie  smėlio,  greičiau  drėgna  nei  sausa,  be  jokio 
akmenėlio.  Aš  paruošiau  lysvę  taip,  kaip  sakėte. 

-  Gerai,  gerai,  Roza. 

-  Žemė  paruošta,  laukiu  tik  jūsų  nurodymo.  Kai  tik  prasidės  gražios  dienos,  jūs 
man  liepsite  pasodinti  svogūnėlį,  ir  aš  jį  pasodinsiu.  Juk  mano  svogūnėlį  reikia 
sodinti  vėliau  nei  jūsiškį,  nes  jis  turės  daug  daugiau  oro,  saulės  ir  žemę^yįy^j  org 


-  Tiesa,  tiesa!  -  tarė  Kornelijus,  iš  džiaugsmo  suplodamas  rankom.  -  Jūs  esate 
gabi  mokinė,  Roza,  ir  jūs,  žinoma,  laimėsite  savo  šimtą  tūkstančių  florinų. 

-  Nepamirškite,  -  tarė  juokdamasi  Roza,  -  kad  jūsų  mokinė  -  jeigu  jūs  taip 
mane  vadinate  -  be  tulpių  auginimo,  turi  mokytis  ir  dar  šio  to. 

-  Taip,  taip,  juk  man  ne  mažiau  už  jus,  mieloji  Roza,  rūpi,  kad  išmoktumėte 
skaityti. 

-  Kada  mes  pradėsime? 

-  Dabar. 

-  Ne,  rytoj. 

-  Kodėl  rytoj? 

-  Todėl,  kad  šiandien  mūsų  valanda  jau  praėjo,  ir  aš  turiu  jus  palikti. 

-Jau?!  Bet  ką  gi  mes  skaitysime? 

-  O,  -  atsakė  Roza,  -  aš  turiu  knygą,  kuri,  tikiuosi,  atneš  mums  laimę. 

-  Tai  iki  rytojaus. 

-  Iki  rytojaus. 

XVII 

PIRMASIS  SVOGŪNĖLIS 


Kitą  vakarą  Roza  atsinešė  Kornelio  de  Vito  Bibliją. 

Tada  tarp  mokytojo  ir  mokinės  prasidėjo  viena  žavingiausių  scenų,  kurias  taip 
džiugu  aprašinėti  romanistui,  jeigu,  žinoma,  jam  nusišypso  tokia  laimė. 

Langelis,  vienintelė  vieta,  pro  kurią  susisiekdavo  įsimylėjusieji,  buvo  per 
aukštai,  kad  jaunuoliai,  kurie  iki  tol  pasitenkindavo  viską  skaitydami  vienas  iš 
kito  veido,  galėtų  patogiai  skaityti  iš  Rozos  atsineštos  knygos. 

Dėl  to  mergaitė  turėjo  užsikvempti  ant  langelio,  palenkusi  galvą  virš  knygos, 
kurią  ji  laikė  viena  ranka,  o  žibintą  -  kita.  Kad  jai  ranka  labai  nenuvargtų, 
Kornelijus  sumanė  pririšti  žibintą  nosinaite  prie  virbų.  Tada  Roza  jau  galėjo 
vedžioti  pirštu  po  knygą,  galėjo  sekti  raides  ir  skiemenis,  kuriuos  liepė  kartoti 
Kornelijus.  Jis  rodė  savo  uoliajai  mokinei  raides  šiaudeliu  pro  grotų  tarpą. 

Žibinto  šviesa  krito  į  rausvą  Rozos  veidelį,  jos  gilias  mėlynas  akis,  jos  šviesias 
kasas  po  patamsėjusiu  aukso  gobtuvėliu  -  fryzie tiška  kepuraite.  Jos  pakelti 
aukštyn  piršteliai,  kraujui  nutekėjus  žemyn,  pasidarydavo  vos  rausvi,  permatomi, 
ir  jų  besikeičianti  spalva  tarsi  rodė  tą  paslaptingą  gyvenimą,  kuris  tvinkčioja  po 
mūsų  oda. 

Sumaniai  Kornelijaus  mokoma,  Roza  darė  didelę  pažangą,  o  pasitaikius 
sunkiau  įveikiamai  kliūčiai,  jų  žvilgsniai,  pasinėrę  vienas  kito  akyse, 
susisiekiančios  blakstienos  ir  susipynę  plaukai  skeldavo  tokias  elektros 
kibirkštis,  kurios  pajėgdavo  apšviesti  net  neaiškiausius  žodžius  ir  posakius. 

Grįžusi  į  savo  kambarėlį,  Roza  mintimis  kartodavo  skaitymo  užduotį,  o  širdyje 
-  slaptą  meilės  pamoką. 

Vieną  kartąjį  atėjo  pusę  valandos  vėliau  negu  visada. 

Vėlavimas  pusę  valandos  buvo  per  daug  didelis  įvykis,  kad  Kornelijus  visų 
pirma  nepasiteirautų  jo  priežasties. 

-  O,  nebarkite  manęs,  -  tarė  mergaitė,  -  tai  ne  mano  kaltė.  Tėvas  čia, 
Levešteine,  atnaujino  pažintį  su  vienu  žmogum,  kuris  dažnai  ateidavo  pas  jį 
Hagoje,  norėdamas  pamatyti  kalėjimą.  Tai  šaunus  vyriškis,  didelis  mėgėjas 
išgerti,  mokąs  pasakoti  linksmas  istorijas,  be  to,  dosniai  žarstąs  pinigus  ir  niekad 
nedrebąs  dėl  su. 

-  O  kas  jis  yra  iš  tikrųjų?  -  paklausė  nustebęs  Kornelijus. 

-  Nežinau,  aš  jo  nepažįstu,  -  atsakė  mergaitė,  -  nors  jau  bus  apie  dvi  savaitės, 
kai  mano  tėvas  susidraugavo  su  tuo  nauju  pažįstamu,  ir  šis  mus  uoliai  lanko. 

-  O,  -  tarė  Kornelijus,  su  nerimu  kraipydamas  galvą,  nes  kiekvienas  naujas 
įvykis  galėjo  lemti  jam  kokią  nelaimę,  -  tai  tikriausiai  vienas  iš  šnipų,  kurie 
siunčiami  į  tvirtovę  sekti  ir  kalinių,  ir  jų  prižiūrėtojų. 

-  Aš  manau,  -  tarė  Roza  šypsodamasi,  -  kad  tas  šaunuolis,  jei  ir  seka  ką,  tai  tik 
ne  mano  tėvą. 

-  Tai  ką  jis  galėtų  sekti? 

-  Pavyzdžiui,  mane. 

-Jus? 

-  O  kodėl  ne?  -  juokdamasi  atsakė  mergaitė. 

-  Ak,  tiesa,  -  atsiduso  Kornelijus,  -  ne  visi  jūsų  garbintojai,  Roza,  turi 
pasitraukti  nieko  nepešę;  šitas  žmogus  gali  tapti  jūsų  vyru. 

-  Aš  nesakau:  „Ne.“ 

-  O  ko  jūs  taip  džiaugiatės? 

-  Verčiau  sakykite  „bijotės“,  pone  Kornelijau... 

-  Ačiū,  Roza,  jūsų  tiesa... 

-  Va  ko. 

-  Aš  klausau,  sakykite. 

-  Tas  žmogus  keletą  kartų  buvo  atėjęs  į  Biuitenhofą  Hagoje,  taip,  tuo  metu,  kai 
jūs  ten  kalėjote.  Kai  aš  išeidavau,  išeidavo  ir  jis;  aš  atvažiavau  čia,  ir  jis 
atvažiavo.  Hagoje  jis  ateidavo  neva  jūsų  aplankyti. 

-  Manęs  aplankyti? 

-  Taip.  Bet  čia,  be  abejo,  buvo  tik  dingstis;  dabar,  kai  jūs  vėl  pasidarėte  mano 
tėvo  kalinys,  arba,  tiksliau,  kai  tėvas  vėl  tapo  jūsų  prižiūrėtoju,  tas  vyras  daugiau 
neparodė  noro  jus  pamatyti.  Aš  girdėjau,  kaip  jis  vakar  sakė  mano  tėvui,  kad 
jūsų  nepažįstąs. 

-  Pasakokite,  Roza.  Aš  noriu  įspėti,  kas  tas  žmogus  ir  ko  jam  reikia. 

-  Ar  esate  tikras,  pone  Kornelijau,  kad  niekas  iš  jūsų  draugų  negali  domėtis 
jumis? 

-  Aš  neturiu  draugų,  Roza.  Teturiu  tik  žindyvę,  kurią  jūs  pažįstate  ir  kuri 
pažįsta  jus.  Tik  ji,  ta  vargšė  moteris,  ateitų  pati  ir  be  jokio  gudravimo  verkdama 
pasakytų  jūsų  tėvui  arba  jums:  „Brangus  pone  arba  brangioji  panele,  čia  yra 
mano  kūdikis;  jūs  matote,  kaip  aš  nusikamavusi,  leiskite  man  nors  vieną  kartelį  jį 
pamatyti,  ir  aš  visą  gyvenimą  melsiuosi  už  jus.“  O,  ne,  -  tęsė  Kornelijus,  -  be 
gerosios  savo  žindyvės,  aš  neturiu  jokių  draugų. 

-  Tada  mano  įtarimas  teisingas.  Vakar,  saulei  leidžiantis,  purendama  lysvę, 
kurioje  turėsiu  pasodinti  jūsų  svogūnėlį,  pastebėjau  šešėlį  šmėstelint  pro 
vartelius  už  drebulės  ir  šeivamedžio.  Apsimečiau  nieko  nematanti.  Tai  buvo 
mūsų  pažįstamas.  Jis  pasislėpęs  žiūrėjo,  kaip  aš  dirbu  žemę.  Todėl  manau,  kad 
jis  seka  tik  mane.  Jis  sekė  kiekvieną  mano  kastuvo  bakstelėjimą,  kiekvieną  mano 
paliestą  žemės  saują. 

-  Taip,  taip,  žinoma,  įsimylėjęs,  -  tarė  Kornelijus.  -  Ar  jis  jaunas,  gražus? 

Ir  jis  žiūrėjo  į  Rozą  nekantriai  laukdamas  jos  atsakymo. 

-  Jaunas,  gražus?  -  nusijuokė  Roza.  -  Jis  yra  šlykštaus  veido,  susimetęs  į 
kuprą,  jam  apie  penkiasdešimt  metų,  jis  nedrįsta  pažiūrėti  man  tiesiai  į  veidą  ir 
net  garsiai  kalbėti. 

-  O  kokia  jo  pavardė? 

-Jakobas  Gizelsas. 

-  Aš  jo  nepažįstu. 

-  Tai  matote,  jis  ne  dėl  jūsų  čia  ateina. 

-  Na,  gal  jis  jus  myli,  Roza,  -  o  tai  labai  galimas  daiktas,  nes  jus  matyti  - 
vadinasi,  jus  mylėti,  -  bet  jūs  jo,  aišku,  nemylite? 

-  Žinoma,  ne. 

-  Jūs  norite,  kad  aš  nusiraminčiau. 

-  Ne  tik  noriu,  bet  prisakau. 

-  Na,  gerai,  Roza.  Jūs  jau  pramokote  skaityti,  tad  perskaitysite  viską,  ką  aš 
jums  parašysiu  apie  pavydo  ir  išsiskyrimo  kančias,  gerai? 

-  Aš  perskaitysiu,  jeigu  parašysite  didelėm  raidėm. 

Kai  tik  šneka  pakrypo  į  tai,  kas  jaudino  Rozą,  ji  kalbą  pasuko  kita  linkme. 

-  Tiesa,  kaip  laikosi  jūsų  tulpė?  -  paklausė  ji. 

-  Spręskite  pati  apie  mano  džiaugsmą,  Roza.  Šiandien  rytą  aš  atsargiai 
nužėriau  viršutinį  žemės  sluoksnį,  apžiūrėjau  saulėje  ir  pamačiau  besikalantį 
daigelį.  Ak,  Roza,  man  širdis  ištirpo  iš  džiaugsmo!  Tas  vos  įžiūrimas  balkšvas 
spurgelis,  kurį  net  musė,  užkliudžiusi  sparneliu,  galėtų  nulaužti,  ta  silpnutė 
gyvybės  užuomazga  sujaudino  mane  labiau,  negu  jo  didenybės  raštas,  sulaikęs 
budelio  kardą  Biuitenhofo  ešafote  ir  grąžinęs  man  gyvenimą. 

-  Tai  jūs  turite  vilties?  -  paklausė  šypsodamasi  Roza. 

-  Taip,  aš  viliuosi. 

-  O  kada  man  reikės  sodinti  savo  svogūnėlį? 

-  Pirmą  palankią  dieną.  Aš  jums  pasakysiu.  Tačiau  apsieikite  be  padėjėjų.  Ir 
niekam  pasaulyje  nepatikėkite  savo  paslapties.  Nusimanantis  vien  tik  pažvelgęs 
gali  suprasti  svogūnėlio  vertę.  Ir  svarbiausia,  svarbiausia,  brangioji  Roza,  gerai 
saugokite  trečiąjį  svogūnėlį,  kuris  mums  yra  likęs. 

-  Jis  suvyniotas  tame  pačiame  popieriuje,  kuriame  jūs  man  jį  atidavėte,  pone 
Kornelijau,  ir  padėtas  pačiame  mano  skrynios  dugne,  po  nėriniais,  kurie  jį  saugo, 
tačiau  neslegia.  Bet  sudie,  mano  vargše  kaliny. 

-  Kaip,  jau? 

-  Reikia  eiti. 

-  Taip  vėlai  atėjote  ir  taip  anksti  išeinate! 

-  Tėvas  gali  pradėti  nerimauti,  kad  aš  ilgai  neparsirandu,  o  įsimylėjėlis  -  įtarti 
turįs  varžovą. 

Ūmai  ji  sunerimusi  ėmė  klausytis. 

-  Kas  jums?  -  paklausė  van  Berlė. 

-  Aš  kažką  nugirdau. . . 

-  Ką? 

-  Lyg  ir  žingsnius  laiptuose. 

-  Taip,  iš  tiesų,  -  tarė  Kornelijus,  -  bet  tai  ne  Grifus,  jį  galima  pažinti  iš  tolo. 

-  Ne,  tai  ne  tėvas,  aišku.  Bet... 

-  Bet... 

-  Bet  tai  gali  būti  ponas  Jakobas. 

Roza  tuoj  nubėgo  prie  laiptų;  nespėjus  nulipti  nė  dešimt  pakopų,  išgirdo,  kaip 

Kornelijus  labai  susirūpino,  bet  jo  rūpesčiams  čia  buvo  tik  preliudija. 

Kai  likimas  pradeda  savo  piktas  užmačias,  jis  dažniausiai  kilniaširdiškai  įspėja 
savo  auką,  kaip  mušeika  įspėja  savo  priešą,  duodamas  laiko  jam  pasiruošti. 

Paprastai  tų  įspėjimų,  pastebėtų  instinkto  arba  per  kokius  nors  ženklus, 
žmonės  beveik  niekada  nepaiso. 

Diena  praslinko  palyginti  ramiai.  Grifus  tris  kartus  apėjo  kameras.  Jis  nieko 
nepastebėjo.  Kai  Kornelijus  išgirsdavo  artėjančio  prižiūrėtojo  žingsnius,  -  o 
Grifus,  tikėdamasis  užklupti  kalinį  staiga,  niekad  neateidavo  tuo  pačiu  laiku,  -  jis 
paslėpdavo  savo  puodą  arba  pastogėje  po  karnizu,  arba  pakišdavo  po  palangėje 
išsikišusiais  akmenimis.  Tai  daryti  jam  padėjo  mechanizmas,  panašus  į  tuos, 
kuriais  fermose  kilnojami  javų  maišai.  O  virves,  be  kurių  mechanizmas  negalėjo 
veikti,  mūsų  mechanikas  mokėjo  slėpti  tarp  apsamanojusių  čerpių  ar  akmenų. 

Grifus  nieko  neįtarė. 

Aštuonios  dienos  buvo  sėkmingos. 

Tačiau  vieną  rytą  Kornelijus,  įsižiūrėjęs  į  savo  svogūnėlį,  iš  kurio  jau  kyšojo 
diegelis,  neišgirdo  senio  Grifaus  žingsnių.  Tą  dieną  pūtė  smarkus  vėjas,  ir  visas 
bokštas  braškėjo.  Staiga  durys  atsidarė,  ir  Kornelijus  buvo  netikėtai  užkluptas 
su  puodu  ant  kelių. 

Grifus,  pamatęs  kalinio  rankose  jam  nežinomą,  taigi  ir  draudžiamą  daiktą, 
puolė  ant  jo  vikriau,  nei  grobuonis  sakalas  puola  savo  auką. 

Atsitiktinai  ar  dėl  fatališko  miklumo,  kuriuo  pikta  dvasia  kartais  apdovanoja 
niekadėjus,  didžiulė,  sugrubusi  jo  ranka  pataikė  tiesiai  į  puodo  vidurį,  kaip  tik  į 
juodžemį  su  brangiuoju  daigeliu.  Ir  tat  buvo  kaip  tik  toji  virš  riešo  lūžusi  ranka, 
kurią  taip  gerai  išgydė  van  Berlė. 

-  Ką  jūs  čia  turite?  -  suriko  Grifus.  -  Pagaliau  aš  jus  sučiupau! 

Ir  jis  suleido  nagus  į  žemę. 

-  Aš  nieko  neturiu,  nieko!  -  sušuko  Kornelijus,  virpėdamas  visu  kūnu. 

-  O,  aš  jus  pagavau!  Ąsotis  žemių,  čia  yra  kokia  neleistina  paslaptis. 

-  Brangusis  Grifau...  -  maldavo  van  Berlė,  sujudęs  tarsi  kurapka,  kai  jos  lizdą 
su  kiaušiniais  užtinka  pjovėjas. 

Bet  Grifus  ėmė  rausti  žemę  sugrubusiais  pirštais. 

-  Grifau,  Grifau,  atsargiau!  -  tarė  Kornelijus  blykšdamas. 

-  Kodėl  atsargiau,  po  velnių?  -  urzgė  prižiūrėtojas. 

-  Atsargiau,  sakau  jums,  jūs  jį  nužudysite! 

Jis  tarsi  apdujęs  ūmai  trūktelėjo  puodą,  ištraukė  jį  iš  prižiūrėtojo  ir  pridengė 
rankom  kaip  didžiausią  lobį. 

Rambusis  Grifus,  neabejodamas,  kad  susekė  sąmokslą  prieš  princą  Oranietį, 
užsimojo  ant  kalinio  lazda.  Bet,  pamatęs  atkaklų  Kornelijaus  ryžtą  ginti  gėlių 
puodą,  suprato,  kad  kalinys  daugiau  dreba  dėl  puodo,  negu  dėl  savo  galvos. 

Ir  jis  čiupo  traukti  tą  puodą  iš  kalinio  rankų. 

-  A,  -  subliuvo  prižiūrėtojas,  -  tai  jūs  maištaujate! 

-  Nelieskite  mano  tulpės!  -  šaukė  van  Berlė. 

-  Taip,  taip,  tulpė!  -  rėkė  senis.  -  Mes  žinome  ponų  kalinių  suktybesiš  Skaitiniai.org 


-  Bet  aš  prisiekiu  jums... 

-  Atiduokite,  -  rėkė  Grifus,  trepsėdamas  kojom.  -  Atiduokite,  nes  aš  pašauksiu 
sargybą. 

-  Šaukit,  ką  norit,  bet  vargšę  gėlę  jūs  išplėšit  tik  kartu  su  mano  gyvybe. 

Grifus  įsiutęs  vėl  suleido  nagus  į  žemę  ir  šį  kartą  ištraukė  iš  ten  visiškai 

pajuodusį  svogūnėlį.  Tuo  metu,  kai  van  Berlė  džiaugėsi  išgelbėjęs  puodą, 
nežinodamas,  kad  tulpė  jau  priešo  rankose.  Grifus  sviedė  išbrinkusį  svogūnėlį 
ant  akmeninių  grindų,  tas  ištiško  ir  tučtuojau  dingo  po  sunkiu  prižiūrėtojo  batu. 

Tik  dabar  van  Berlė  pamatė  tą  niekšybę,  pastebėjo  drėgnus  svogūnėlio 
likučius,  suprato  žiaurų  Grifaus  džiaugsmą  ir  skausmingai  suriko.  Ūmai  jam 
dingtelėjo  mintis  nudėti  šį  piktadarį.  Karštas  kraujas  siūbtelėjo  į  galvą,  apakino, 
ir  jis  abiem  rankom  iškėlė  sunkų  puodą,  pilną  dabar  nebereikalingos  žemės.  Dar 
akimirka,  ir  jis  būtų  jį  paleidęs  į  pliką  senio  Grifaus  kiaušą. 

Jį  sulaikė  riksmas.  Riksmas  pro  ašaras,  neapsakomai  išgąstingas.  Tai  riktelėjo 
vargšė  Roza,  stovėdama  už  grotuoto  langelio,  išblyškusi,  drebanti,  iškėlusi 
rankas.  Ji  norėjo  juos  išskirti. 

Kornelijus  tėškė  puodą,  ir  šis  su  trenksmu  sudužo  į  tūkstantį  smulkių  šukių. 

Tik  tada  Grifus  suvokė,  koks  pavojus  jam  grėsė,  ir  pratrūko  baisiai  plūstis. 

-  O,  -  tarė  Kornelijus,  -  tik  baisus  niekšas  ir  visai  beširdis  žmogus  gali  atimti  iš 
kalinio  jo  vienintelę  paguodą  -  tulpės  svogūnėlį. 

-  O  tėve,  kokį  nusikaltimą  jūs  padarėte!  -  prabilo  Roza. 

-  Ir  tu  dar  plepėsi,  -  užsipuolė  dukterį  įtūžęs  senis.  -  Nekišk  nosies  ne  į  savo 
reikalus  ir  nešdinkis  iš  čia  kuo  greičiau. 

-  Menkysta,  menkysta!  -  kartojo  nusiminęs  Kornelijus. 

-  Baisus  čia  daiktas  -  tulpė,  -  pridūrė  Grifus,  truputį  suglumęs.  -  Galiu  jų  duoti, 
kiek  tik  norite,  pastogėje  turiu  kokius  tris  šimtus. 

-  Velniop  jūsų  tulpes!  -  suriko  Kornelijus.  -  Jos  tiek  vertos,  kiek  ir  jūs  pats. 
Jeigu  aš  turėčiau  šimtą  milijardų  milijonų,  atiduočiau  juos  už  tą  vieną  tulpę,  kurią 
jūs  sutraiškė  t. 

-  Aha!  -  tarė  džiūgaudamas  Grifus.  -  Tai  jums  visai  ne  tulpė  svarbu.  Tas 
daiktelis  tik  atrodė  kaip  svogūnėlis,  o  iš  tiesų  jame  slypėjo  kažkokia  velniava, 
galbūt  koks  susirašinėjimo  būdas  su  jo  didenybės,  kuris  jūsų  pasigailėjo,  priešais. 
Aš  teisingai  sakiau,  kad  be  reikalo  jums  nenukirto  galvos. 

-  Tėve,  tėve!  -  šūktelėjo  duktė. 

-  Na,  ką  gi,  juo  geriau,  juo  geriau,  -  kartojo  Grifus,  dar  labiau  irzdamas.  -  Ir 
aš  jį  sunaikinau,  aš  jį  sunaikinau.  Kitą  kartą  aš  ir  vėl  taip  padarysiu,  jei  tik  jūs  vėl 
pradėsite  iš  naujo.  Taip,  taip,  aš  jus  įspėjau,  mielas  drauge,  ir  toliau  kiek 
galėdamas  sunkinsiu  jūsų  gyvenimą. 

-  Būk  prakeiktas,  būk  prakeiktas!  -  murmėjo  nevilties  apsvaigintas  Kornelijus, 
krapštinėdamas  drebančiais  pirštais  svogūnėlio  liekanas,  tiekos  vilčių,  tiekos 
džiaugsmų  galą. 

-  Rytoj  mes  pasodinsime  kitą,  brangus  pone  Kornelijau,  -  sukuždėjo  Roza,  kuri 
suprato  neapsakomą  gėlininko  skausmą. 


Jos  švelnūs  žodžiai  kaip  balzamo  lašai  krito  ant  kruvinos  Kornelijaus  širdies 
žaizdos. 

XVIII 

ĮSIMYLĖJĘS  ROZĄ 

Vos  tik  Roza  ištarė  tuos  žodžius,  laiptuose  pasigirdo  balsas.  Kažkas  paklausė 
Grifaus,  kas  atsitiko. 

-  Ar  jūs  girdite,  tėve?  -  tarė  Roza. 

-Ką? 

-  Ponas  Jakobas  jus  šaukia.  Jis  susirūpinęs. 

-  Šitiek  triukšmo  pridarėm!  -  tarė  Grifus.  -  Turbūt  atrodė,  kad  šitas 
mokslininkas  mane  pjauna.  O,  koks  vargas  su  tais  mokslininkais! 

Paskui,  rodydamas  Rozai  laiptus,  paliepė: 

-  Na,  eik  pirma,  gerbiamoji.  -  Ir,  uždaręs  duris,  šūktelėjo:  -  Einu  einu,  mielas 
Jakobai! 

Grifus  nuėjo  nusivesdamas  Rozą  ir  palikdamas  vargšą  Kornelijų  be  galo 
susikrimtusį. 

-  O,  tu  nužudei  mane,  senas  budeli!  Aš  neištversiu. 

Ir  iš  tiesų  vargšas  mokslininkas  būtų  susirgęs,  jeigu  apvaizda  nebūtų  palikusi 
jam  tos  paguodos,  kuri  įprasmino  jo  gyvenimą  ir  kuri  vadinosi  Roza. 

Mergaitė  atėjo  tą  patį  vakarą. 

Pirmiausia  ji  pasakė,  kad  tėvas  daugiau  nedraus  jam  sodinti  gėlių. 

-  Iš  kur  jūs  tai  žinote?  -  paklausė  kalinys  graudžiu  balsu. 

-  Žinau,  nes  jis  pats  tai  pasakė. 

-  Galbūt  norėdamas  mane  apgauti? 

-  Ne,  jis  gailisi. 

-  O,  bet  jau  po  laiko. 

-  Tik  nemanykit,  kad  sąžinė  jam  prabudo  pati. 

-  Tai  kas  nutiko? 

-  Kad  jūs  žinotumėte,  kaip  jį  barė  jo  draugas! 

-  A,  ponas  Jakobas.  Matyt,  tas  ponas  Jakobas  pas  jus  apsigyveno. 

-  Kartais  išeina,  bet  retai. 

Ir  ji  taip  nusišypsojo,  kad  tučtuojau  išsklaidė  pavydo  šešėlį,  akimirką 
užtemdžiusį  Kornelijaus  veidą. 

-  Kaip  ten  buvo?  -  paklausė  kalinys. 

-  O  štai  kaip.  Draugo  prašomas,  mano  tėvas  vakarieniaudamas  papasakojo, 
kas  nutiko  su  tulpe,  arba,  tiksliau,  su  svogūnėliu,  ir  girdamasis  parodė,  kaip  jį 
sutrypė. 

Kornelijus  sudejavo. 

-  Kad  jūs  būtumėt  matęs  tuo  metu  mūsų  Jakobą,  -  pasakojo  Roza.  -  Aš  maniau, 
kad  jis  padegs  tvirtovę:  jo  akys  liepsnojo  kaip  du  žibintai,  plaukai  pasišiaušė,  jis 
mėšlungiškai  gniaužė  kumščius,  man  net  pasirodė,  kad  jis  nori  tėvą  pasmaugti. 
„Ką  jūs  padarėte?!  -  suriko  jis.  -  Jūs  sutrypėte  svogūnėlį?"  -  „Žinoma",  -  atsakė 

mano  tėvas.  „Kur  jūsų  sąžinė?!  -  šaukė  jis.  -  Tai  niekšybė!  Tai  nusikaltimas!“ 

Mano  tėvas  apstulbo.  „Nejau  ir  jūs  pamišote?"  -  paklausė  jis  savo  draugą. 

-  O,  koks  kilnus  žmogus  tas  Jakobas!  -  murmėjo  Kornelijus.  -  Jo  tauri  širdis  ir 
dora  siela. 

-  Šiaip  ar  taip,  labiau  iškoneveikti  žmogų,  kaip  jis  iškoneveikė  mano  tėvą, 
nebegalima,  -  pridūrė  Roza.  -  Jis  buvo  kaip  nesavas.  Ir  be  paliovos  kartojo: 
„Sutraiškė  svogūnėlį,  sutraiškė!  Dieve  mano.  Dieve  mano!  Sutraiškė!" 

Paskui,  atsigręžęs  į  mane,  paklausė:  „Bet  jis  juk  turėjo  ne  vieną  svogūnėlį?" 

-Jis  taip  paklausė?  -  sunerimo  Kornelijus. 

„Jūs  manote,  kad  jis  turėjo  ne  vieną?  -  įsikišo  tėvas.  -  Gerai,  paieškosime 
likusiųjų."  -  „Jūs  ieškosite  likusių?"  -  sušuko  Jakobas  ir  nutvėrė  tėvą  už 
apykaklės,  bet  tuojau  paleido. 

Paskui  jis  kreipėsi  į  mane:  „O  ką  sakė  tas  vargšas  vaikinas?" 

Aš  nežinojau,  ką  atsakyti.  Jūs  prašėte  manęs  niekam  neprasitarti,  kaip 
branginate  tuos  svogūnėlius.  Laimė,  tėvas  padėjo  man  išsisukti  iš  keblios 
padėties.  „Ką  jis  sakys?  Iš  pasiutimo  net  apsiputojo."  Aš  pritariau.  „Argi  jis 
galėjo  nesupykti?  -  pasakiau.  -  Jūs  buvote  jam  toks  žiaurus,  toks  šiurkštus." 

„Ir  tu,  matyt,  būsi  pamišus!  -  dabar  tėvas  užsipuolė  mane.  -  Sakykite,  kokia 
nelaimė  -  sutraiškiau  tulpės  svogūnėlį!  Gorkumo  turguje  už  vieną  floriną  jų  gali 
gauti  visą  šimtą." 

„Bet  gal  mažiau  vertų,  negu  tas  buvo",  -  prasitariau  aš. 

-  O  ką  tada  pasakė  Jakobas?  -  paklausė  Kornelijus. 

-  Man  ištarus  tuos  žodžius,  jo  akys  sublizgo. 

-  Taip,  -  tarė  Kornelijus,  -  bet  tai  ne  viskas,  o  ko  jis  dar  paklausė? 

„Tai  jūs,  gražioji  Roza,  -  paklausė  jis  lipšniu  balsu,  -  manote,  kad  tat  buvo  ypač 
brangus  svogūnėlis?" 

Aš  supratau  padariusi  klaidą. 

„Iš  kur  man  žinoti?  -  pasakiau  atsainiai.  -  Per  mažai  nusimanau  apie  tulpes.  Aš 
tik  žinau,  nes  mums  lemta  -  deja!  -  gyventi  su  kaliniais,  kad  jiems  bet  koks 
užsiėmimas  yra  brangus.  Tas  svogūnėlis  vargšui  van  Berlė  buvo  vienintelė 
paguoda.  Užtat  ir  sakau,  kad  per  žiauru  buvo  jį  atimti." 

„Bet  pirmiausia  būtų  įdomu  sužinoti,  iš  kur  jis  gavo  tą  svogūnėlį?"  -  įsikišo 
mano  tėvas. 

Aš  nusukau  akis,  norėdama  išvengti  tėvo  žvilgsnio,  bet  susidūriau  su  Jakobo 
akimis.  Atrodė,  kad  jo  akys  mane  kiaurai  pervers. 

Apmaudas  dažnai  padeda  išvengti  atsakymo.  Aš  truktelėjau  pečiais,  apsisukau 
ir  nuėjau  durų  link. 

Bet  mane  sulaikė  vienas  žodis,  kurį  išgirdau,  nors  jis  buvo  tartas  labai  tyliai. 

Jakobas  pasakė  mano  tėvui:  „Tai  sužinoti  ne  taip  sunku,  velniai  rautų."  -  „Na, 
iškratysim  jį,  ir  jeigu  jis  dar  turi,  mes  juos  rasime",  -  atsakė  tėvas.  „Taip,  jų 
paprastai  turi  būti  trys. . . " 

-  Turi  būti  trys!  -  šūktelėjo  Kornelijus.  -  Jis  pasakė,  kad  aš  turėjau  tris 

-  Tik  pamanykite,  tie  žodžiai  pritrenkė  mane  ne  mažiau  kaip  jus.  Aš  atsisukau. 
Juodu  buvo  taip  susirūpinę,  kad  nepastebėjo.  „Bet  gal,  -  šnekėjo  tėvas,  -  jis 
užantyje  juos  slepia?"  -  „Tada,  suradę  reikalą,  išveskite  jį  iš  kameros,  o  aš  tuo 
metu  ją  iškratysiu. " 

-  O,  o,  -  stebėjosi  Kornelijus:  -  Tai  tas  jūsų  Jakobas  -  tikras  niekšas. 

-  Ir  aš  to  bijau. 

-  Sakykite  man,  Roza...  -  susimąstęs  pradėjo  Kornelijus. 

-  Ką? 

-  Ar  nepasakojote  man,  kad  tą  dieną,  kai  jūs  purenote  žemę,  tas  žmogus  sekė 
jus? 

-  Taip. 

-  Kad  jis  kaip  šešėlis  šmėstelėjo  už  šeivamedžio? 

-  Tikrai. 

-  Kad  jis  nepraleido  nė  vieno  jūsų  kastuvo  mostelėjimo? 

-  Nė  vieno. 

-  Roza,  -  tarė  blykšdamas  Kornelijus. 

-  Na? 

-Jis  sekė  nejus. 

-  Tai  ką  jis  sekė? 

-Jis  įsimylėjęs  nejus. 

-  Ką  gi  tada? 

-Jis  tykojo  mano  svogūnėlio.  Jis  įsimylėjęs  mano  tulpę. 

-  O,  tai  labai  galimas  daiktas!  -  sutiko  Roza. 

-  Ar  norite  tuo  įsitikinti? 

-  O  kokiu  būdu? 

-  Tai  labai  lengva. 

-  Kaip? 

-  Nueikite  rytoj  į  sodą;  pasistenkite,  kaip  ir  aną  sykį,  kad  Jakobas  žinotų,  kur 
einate;  žiūrėkite,  kad  jis  jus  sektų,  kaip  ir  anuomet.  Dėkitės,  kad  sodinate 
svogūnėlį,  o  išėjusi  iš  sodo  pro  vartelius  pažiūrėkite,  ką  jis  darys. 

-  Gerai.  Na,  o  paskui? 

-  Na,  o  paskui  pagalvosim,  kaip  ir  ką  daryti. 

-  Ak,  -  atsiduso  Roza,  -  jūs,  pone  Kornelijau,  labai  mylite  savo  svogūnėlius. 

-  Taip,  -  atsakė  kalinys,  -  nuo  to  laiko,  kai  jūsų  tėvas  sutrypė  tą  vargšą,  man 
atrodo,  kad  dalis  mano  gyvenimo  atimta. 

-  O  gal  jūs  norite  išbandyti  dar  vieną  būdą? 

-  Kokį? 

-  Ar  nepriimtumėt  mano  tėvo  pasiūlymo? 

-  Kokio? 

-Jis  jums  pasiūlė  visą  šimtą  tulpių  svogūnėlių. 

-  Taip,  tiesa. 

-  Paimkite  du  ar  tris,  o  tarp  jų  galėsite  išauginti  ir  savąjį. 

-  Taip,  būtų  neblogai,  -  atsakė  Kornelijus,  suraukdamas  antakius, 


tėvas  būtų  vienas,  bet  tas...  tas  šnipas  Jakobas... 

-  Ak,  tiesa,  tiesa.  Bet  vis  dėlto  pasvarstykite.  Antraip,  man  regis,  jūs  nustosite 
didelio  malonumo.  -  Jos  šypsena,  tariant  tuos  žodžius,  dvelkė  ironija. 

Kornelijus  susimąstė.  Buvo  matyti,  kad  jis  kovoja  su  didele  pagunda. 

-  Ir  vis  dėlto  ne!  -  sušuko  jis  kaip  senovės  stoikas.  -  Ne!  Tai  būtų  silpnybė,  tai 
būtų  beprotiškumas.  Būtų  niekšybė  rizikuoti  paskutine  mūsų  viltimi  ir  atiduoti  ją 
piktų  ir  pavydžių  žmonių  valiai.  Aš  pasielgčiau  nedovanotinai.  Ne,  Roza,  ne! 
Rytoj  mes  nutarsime,  ką  daryti  su  jūsų  svogūnėliu.  Jūs  jį  auginsite  pagal  mano 
nurodymus.  O  trečiąjį,  -  Kornelijus  sunkiai  atsiduso,  -  o  trečiąjį  saugokite  savo 
skrynioje.  Saugokite  jį,  kaip  šykštuolis  saugo  pirmąją  ar  paskutiniąją  aukso 
monetą,  kaip  motina  saugo  savo  sūnų,  kaip  sužeistas  saugo  paskutinį  savo 
kraujo  lašą.  Saugokite  jį,  Roza.  Aš  jaučiu,  kad  jis  yra  mūsų  išsigelbėjimas,  kad 
tai  mūsų  turtas.  Saugokite  jį,  ir  jeigu  į  Levešteiną  iš  dangaus  trenktų  perkūnas, 
tai  prisiekite,  Roza,  kad  užuot  gelbėjusi  savo  žiedus,  brangenybes,  tą  auksinį 
gobtuvėlį,  kuris  taip  gražiai  tinka  jums  prie  veiduko,  jūs  gelbėsite  tą  paskutinįjį 
svogūnėlį,  kuriame  slypi  mano  juodoji  tulpė. 

-  Būkite  ramus,  pone  Kornelijau,  -  iškilmingai  atsakė  Roza  švelniu  ir  liūdnu 
balsu.  -  Būkite  ramus,  jūsų  noras  man  šventas. 

-  Ir  jeigu  jūs  pastebėsite,  -  kalbėjo  jis  toliau  vis  labiau  ir  labiau  jaudindamasis, 
-  kad  jus  seka,  kad  kiekvienas  jūsų  judesys  stebimas,  kad  jūsų  pokalbiai  kelia 
įtarimą  jūsų  tėvui  arba  tam  baisiajam  Jakobui,  kurio  aš  neapkenčiu,  tada,  Roza, 
tuojau  atsisakykite  manęs,  nors  aš  gyvenu  tik  jumis  ir  be  jūsų  neturiu  nė  vieno 
žmogaus  pasaulyje,  atsisakykite  ir  daugiau  manęs  nelankykite. 

Rozai  suspaudė  širdį,  akis  užtvindė  ašaros. 

-  Deja!  -  pasakė  ji. 

-  Kas?  -  paklausė  Kornelijus. 

-  Matau... 

-  Ką  jūs  matote? 

-  Aš  matau,  -  verkdama  tarė  mergaitė,  -  kad  jūs  taip  mylite  savo  tulpes,  jog 
kitokiam  jausmui  jūsų  širdyje  nebelieka  vietos. 

Ji  nubėgo. 

Toji  naktis  Kornelijui  buvo  sunkiausia  per  visą  jo  gyvenimą. 

Roza  supyko  ant  jo,  ir  teisėtai.  Galbūt  ji  nebeateis  jo  aplankyti,  ir  jis  daugiau 
nieko  nesužinos  nei  apie  Rozą,  nei  apie  savo  tulpes. 

Tačiau  turime  pripažinti  mūsų  herojaus  ir  gėlininko  gėdai,  kad  Kornelijaus 
meilė  Rozai  buvo  vis  dėlto  didesnė.  Ir  kai  apie  trečią  valandą  nakties, 
išsikamavęs,  prisibūgštavęs  ir  sąžinės  graužiamas  jis  užmigo,  jo  sapnuose  juodoji 
tulpė  užleido  vietą  žydroms  šviesiaplaukės  fryzės  akims. 

XIX 

MOTERIS  IR  GĖLĖ 


Bet  vargšė  Roza,  užsidariusi  savo  kambaryje,  negalėjo  žinoti,  apie  ką  svajoja 
Kornelijus.  Prisiminusi  jo  žodžius,  Roza  manė,  kad  jis  daugiau  svajoja  apie  tulpę 
nei  apie  ją.  Tačiau,  kaip  matėme,  ji  klydo. 

O  kad  nebuvo,  kas  pasako  ją  klystant,  ir  neapgalvoti  Kornelijaus  žodžiai  tarsi 
nuodų  lašai  degino  jai  sielą,  tai  Roza  ne  svajojo,  o  verkė. 

Būdama  šviesaus  proto  ir  jautri,  Roza  suprato  esanti  Kornelijui  ne  pora  - 
žinoma,  ne  dėl  moralinių  ir  fizinių  savybių,  bet  dėl  visuomeninės  padėties. 

Kornelijus  -  mokslininkas,  Kornelijus  -  turtingas  arba  bent  buvo  turtingas. 
Kornelijus  kilęs  iš  tos  prekybinės  buržuazijos,  kuri  labiau  didžiavosi  savo  herbo 
pavidalo  iškabomis,  negu  kilmingoji  bajorija  tikrais  savo  giminės  herbais.  Todėl 
Roza  Kornelijui  reikalinga  tik  pramogai,  o  savo  širdį  jis,  žinoma,  greičiau  sutiks 
atiduoti  tulpei,  pačiai  tauriausiai  ir  pačiai  gražiausiai  gėlei,  nei  Rozai,  kukliai 
kalėjimo  prižiūrėtojo  dukrai. 

Roza  suprato,  kodėl  Kornelijus  labiau  myli  juodąją  tulpę  negu  ją,  tačiau  dėl  to 
tik  dar  labiau  kentėjo. 

Ir  tą  nemigo  naktį  Roza  nusprendė  daugiau  niekad  nesiartinti  prie  langelio. 

Ji  suprato  karštą  Kornelijaus  troškimą  viską  žinoti  apie  savo  tulpę  ir  atjautė  jį, 
bet  nenorėjo  eiti  pas  žmogų,  kurio  ji  iš  pradžių  gailėjosi,  o  tas  gailestis  ir 
užuojauta  netruko  pavirsti  meile.  Ji  nusprendė  pati  viena  toliau  mokytis  skaityti 
ir  rašyti. 

Ji  jau  buvo  padariusi  tokią  pažangą,  kad  galėjo  apsieiti  be  mokytojo,  jeigu  tas 
mokytojas  -  ne  Kornelijus. 

Roza  uoliai  įniko  skaityti  Kornelio  de  Vito  Bibliją,  kurios  antrame  lape, 
virtusiame  pirmu  po  pirmojo  išplėšimo,  buvo  surašytas  Kornelijaus  van  Berlė 
testamentas. 

-  Ak,  -  šnibždėdavo  ji,  skaitydama  tą  testamentą,  ir  iš  jos  skaisčių  akių  per 
išblyškusį  veidelį  nuriedėdavo  ašara,  -  ak,  vis  dėlto  tada  buvo  akimirka,  kai  aš 
tikėjau,  jog  jis  mane  myli! 

Vargšė  Roza,  ji  klydo!  Niekada  kalinio  meilė  nebuvo  tokia  akivaizdi,  kaip  tuo 
metu,  kurį  ką  tik  aprašėme,  ir  kai  bent  kiek  apgailestaudami  turėjome  pripažinti, 
kad  juodosios  tulpės  ir  Rozos  kovą  pralaimėjo  tulpė. 

Bet  Roza,  kartojame,  nežinojo,  kad  juodoji  tulpė  pralaimėjo. 

Paskaičiusi,  -  čia  ji  buvo  padariusi  didelę  pažangą,  -  Roza  imdavosi  plunksnos 
ir  pradėdavo  kitą  ne  mažiau  sunkų  darbą  -  rašymą. 

Tuo  metu,  kai  Kornelijus  taip  neatsargiai  išreiškė  savo  jausmus,  Roza  rašė  jau 
beveik  įskaitomai.  Dabar  ji  tikėjosi  gerokai  pasistūmėti  į  priekį  ir  vėliausiai  po 
savaitės  parašyti  kaliniui  žinią  apie  jo  tulpę. 

Ji  nepamiršo  nė  vieno  žodžio,  ką  buvo  liepęs  Kornelijus.  Ir  iš  viso  Roza  niekad 

nepamiršdavo  nė  vieno  Kornelijaus  žodžio,  nors  ir  iš  paprasčiausių  pašnekesių. 

O  jis  atsibudo  dar  labiau  įsimylėjęs  negu  anksčiau.  Tiesa,  tulpė  jo  vaizduotėje 
dar  buvo  gyva  ir  šviesi,  bet  jau  nebe  tokia,  dėl  kurios  vertėtų  paaukoti  viską,  net 
Rozą.  Tulpė  jam  buvo  kaip  brangi  gėlė,  stebuklingas  gamtos  ir  meno  derinys, 
paties  Dievo  skirtas  papuošti  jo  mylimosios  korsažą. 

Tačiau  visą  dieną  Kornelijų  kankino  neaiškus  nerimas.  Kornelijus  buvo  panašus 
į  tuos  stiprios  valios  žmones,  kurie  gali  pamiršti  pavojų,  gresiantį  jiems  vakare 
arba  rytojaus  dieną.  Įveikę  tą  nerimą,  jie  vėl  gyvena  kaip  gyvenę.  Tik  retkarčiais 
jiems  kažkas  dilgteli  širdį.  Jie  krūpteli,  nustemba,  paskui  susigriebia:  „A,  tiesa,  - 
sako  jie  atsidusdami,  -  tai  dėl  to." 

Kornelijui  tas  „dėl  to"  buvo  baimė,  kad  Roza  vakare  neateis. 

Artėjant  vakarui,  nerimas  vis  augo  ir  stiprėjo,  kol  pagaliau  užvaldė  visas 
Kornelijaus  mintis.  Smarkiai  plakančia  širdimi  jis  sutiko  sutemas.  Tamsai 
tirštėjant,  vakar  pasakyti  žodžiai,  taip  įskaudinę  vargšę  mergaitę,  vis  labiau  jį 
graužė,  ir  jis  klausė  savęs:  kaip  galėjo  liepti  savo  guodėjai  jo  išsižadėti  dėl 
tulpės,  tai  yra  liautis  prireikus  jį  lankyti,  kai  jam  pačiam  matyti  Rozą  tapo 
gyvenimo  būtinybe?! 

Kornelijaus  kameroje  buvo  girdėti,  kaip  muša  valandas  tvirtovės  laikrodis. 
Išmušė  septintą  valandą,  aštuntą,  paskui  devintą.  Niekada  metalinis  laikrodžio 
dūžis  nebuvo  taip  persmelkęs  žmogaus  širdies,  kaip  smilktelėjo  Kornelijui  širdį 
tas  devintas  plaktuko  dūžis,  paskutinis  devintos  valandos  dūžis. 

Vėl  tvyrojo  tyla.  Kornelijus  prispaudė  ranką  prie  besidaužančios  širdies  ir 
įsiklausė.  Rozos  žingsnių  aidas,  jos  suknelės  šlamėjimas  laiptuose  jam  buvo  taip 
gerai  pažįstami,  kad  jai  tik  žengus  ant  pirmos  pakopos  jis  sakydavo: 

-  O,  štai  ateina  Roza. 

Tą  vakarą  nė  vienas  garsas  nesudrumstė  koridoriaus  tylos;  laikrodis  išmušė 
ketvirtį  dešimtos,  paskui  dviem  skirtingais  dūžiais  pagarsino  pusę  dešimtos, 
paskui  be  ketvirčio  dešimtą,  tada  garsiai  paskelbė  ne  tik  tvirtovės  svečiams,  bet 
ir  visiems  Levešteino  gyventojams,  kad  jau  lygiai  dešimt. 

Tuo  laiku  Roza  visada  palikdavo  Kornelijų.  Tačiau  šį  kartą,  išmušus  dešimtą, 
Roza  dar  nebuvo  atėjusi. 

Vadinasi,  nuojauta  jo  neapgavo.  Roza  supykusi  nekėlė  kojos  iš  kambario, 
neatėjo  pas  jį. 

-  O  aš,  žinoma,  to  ir  nusipelniau.  Ji  neateis,  ir  gerai  padarys.  Ja  būdamas,  ir  aš 
taip  pasielgčiau. 

Ir  vis  dėlto  Kornelijus  klausėsi,  laukė  ir  vis  dar  vylėsi. 

Taip  budriai  jis  pralaukė  iki  pusiaunakčio,  paskui,  netekęs  vilties,  nenusirengęs 
griuvo  į  lovą. 

Naktis  buvo  ilga  ir  liūdna.  Išaušo  rytas,  bet  ir  jis  nežadėjo  nieko  gera. 

Aštuntą  valandą  ryto  atsidarė  kameros  durys,  bet  Kornelijus  net  nepasuko 
galvos.  Jis  girdėjo  sunkius  Grifaus  žingsnius  koridoriuje  ir  aiškiai  suprato,  kad  šis 
ateina  vienas. 

Kornelijus  net  nedirstelėjo  į  prižiūrėtojo  pusę. 

Ir  vis  dėlto  jam  labai  rūpėjo  Grifų  užkalbinti  ir  paklausti,  kaip  laikosi  Roza. 
Mergaitės  tėvui  šis  klausimas  galėjo  pasirodyti  labai  keistas,  bet  Kornelijus  vos 
išsilaikė  nepaklausęs.  Savo  sąžinės  nuraminimui  jis  norėjo  išgirsti,  kad  Roza 
serga. 

Roza  niekuomet,  išskyrus  labai  retus  atvejus,  neateidavo  dieną.  Tad  dienos 
metu  Kornelijus  paprastai  jos  nė  nelaukdavo.  Bet  dabar  nei  iš  šio,  nei  iš  to  ūmai 
krūptelėdavo,  suklusdavo,  išgirdęs  krebždesį  už  durų,  žvilgčiojo  į  langelį  -  matyt, 
kalinys  vylėsi,  gal  kartais  Roza  sugalvos  ateiti  neįprastu  laiku. 

Kai  Grifus  atėjo  antrą  kartą,  Kornelijus  kaip  niekada  labai  maloniai  paklausė 
senąjį  prižiūrėtoją,  kaip  jo  sveikata.  O  Grifus  lakoniškai,  lyg  tikras  spartietis, 
atsakė: 

-  Labai  gera. 

Kai  Grifus  pasirodė  trečią  kartą,  Kornelijus  paklausė  kitaip. 

-  Ar  Levešteine  niekas  neserga? 

-  Niekas,  -  dar  lakoniškiau  nei  pirmą  kartą  atsakė  Grifus,  užtrenkdamas  duris 
prieš  pat  kalinio  nosį. 

Grifus,  nepratęs  prie  tokio  Kornelijaus  mandagumo,  įžiūrėjo  čia  mėginimą  jį 
papirkti. 

Kornelijus  liko  vienas.  Buvo  septinta  valanda  vakaro,  ir  jo  kančios,  kurias 
mėginome  aprašyti,  buvo  dar  didesnės  nei  vakar.  Bet  kaip  ir  vakar  laikas  slinko, 
o  mielasis  paveikslas,  kuris  apšviesdavo  pro  langelį  Kornelijaus  kamerą  ir 
pasitraukdamas  palikdavo  joje  šviesos  iki  kito  atsilankymo,  vis  nesirodė. 

Van  Berlė  prasikankino  visą  naktį.  Rytą  Grifus  atrodė  jam  dar  bjauresnis,  dar 
šiurkštesnis  ir  abuojesnis  nei  paprastai.  Kornelijaus  galvoje,  arba  greičiau 
širdyje,  dingtelėjo  viltingas  įtarimas,  kad  Rozai  ateiti  neleidžia  Grifus. 

Jį  apėmė  nuožmus  noras  pasmaugti  Grifų.  Bet  jeigu  jį  pasmaugtų,  tai  pagal 
Dievo  ir  žmonių  įstatymus  Roza  jau  niekad  pas  jį  neateitų.  Taigi,  net  pats  to 
nenujausdamas,  prižiūrėtojas  išvengė  didžiausio  pavojaus  savo  gyvenime. 

Atėjo  vakaras,  ir  kalinį  prislėgė  baisi  melancholija.  Melancholija  buvo  ypač 
juoda,  nes  prieš  jo  valią  prisidėjo  dar  atsiminimai  apie  nelaimingąją  tulpę.  Jau 
buvo  prasidėjusios  tos  balandžio  mėnesio  dienos,  kurias  labiausiai  patyrę 
gėlininkai  laiko  geriausiu  metu  tulpėms  sodinti.  Jis  buvo  sakęs  Rozai:  „Aš  jums 
nurodysiu  dieną,  kada  reikės  sodinti  svogūnėlį."  Kaip  tik  kitą  vakarą  jis  turėjo  jai 
pasakyti  tą  dieną.  Oras  buvo  puikus,  nors  truputį  ir  drėgnokas,  bet  jau  sušildytas 
drungnų  balandžio  saulės  spindulių,  švelnių,  nors  dar  ir  blankių.  O  kas  bus,  jeigu 
Roza  praleis  sodinimo  laiką,  ir  prie  jo  širdgėlos,  kad  nemato  mergaitės,  prisidės 
dar  ir  graužatis  dėl  svogūnėlio,  kuris  gali  būti  įkištas  per  vėlai  arba  likti  ir  visai 
nepasodintas? 

Taip,  nenuostabu,  kad  per  tuos  rūpesčius  Kornelijus  visai  nustojo  apetito.  Tai 
atsitiko  ketvirtą  dieną.  Gaila  būdavo  žiūrėti,  kaip  jis,  įspraudęs  galvą  tarp 
virbalų,  nebijodamas  įstrigti,  nusiminęs,  išbalęs,  išsekęs,  žvairuodavo  į  sodą, 
esantį  kairėje,  apie  kurį  jam  buvo  pasakojusi  Roza  ir  kurio  tvora,  kaip  ji  sakė,  ėjo 
pačiu  upės  krantu,  tikėdamasis  pirmuosiuose  balandžio  saulės  spį^ų^ųg^ 


pamatyti  ten  mergaitę  arba  tulpę,  abi  savo  prarastas  meiles. 

Vakare  Grifus  nusnešė  atgal  Kornelijaus  pusryčius  ir  pietus,  veik  nepaliestus. 
Kitą  dieną  Kornelijus  visai  nieko  nevalgė,  ir  Grifus  nunešė  viską  atgal,  kaip  ir 
buvo  atnešęs. 

Kalinys  visą  dieną  nesikėlė  iš  patalo. 

-  Va  ir  puiku,  -  pasakė  Grifus,  tąkart  grįžęs  iš  Kornelijaus,  -  va  ir  puiku,  greit, 
man  rodos,  atsikratysime  mokslininko. 

Roza  krūptelėjo. 

-  Na,  -  paklausė  Jakobas,  -  o  kaip? 

-Jis  nebevalgo,  nebegeria  ir  nebesikelia  iš  patalo.  Jis  išeis  iš  čia  kaip  Grocijus 
dėžėje,  tik  ta  dėžė  bus  karstas. 

Roza  mirtinai  išblyško. 

-  O,  -  sušnibždėjo  ji,  -  aš  suprantu,  jis  nerimauja  dėl  savo  tulpės. 

Ji  nusiminusi  nuėjo  į  savo  kambarį,  paėmė  popieriaus,  plunksną  ir  visą  naktį 
vargo  rašydama  laišką. 

Rytą  Kornelijus  atsikėlė,  norėdamas  nusigauti  iki  langelio,  ir  pastebėjo 
popieriaus  skiautelę,  kyšančią  po  durimis.  Jis  stvėrė  raštelį  ir  perskaitė  keletą 
žodžių.  Kornelijus  pažino,  kad  tai  Rozos  braižas  -  o  kaip  jis  buvo  pagražėjęs  per 
tas  septynias  dienas! 

„Neliūdėkite,  jūsų  tulpė  jaučiasi  gerai." 

Nors  Rozos  raštelis  bent  kiek  apramino  Kornelijų,  bet  jos  ironija  buvo 
akivaizdi.  Vadinasi,  Roza  visai  nesirgo.  Roza  įžeista.  Vadinasi,  niekas  nedraudžia 
jo  lankyti,  ji  pati  savo  valia  paliko  Kornelijų. 

Taigi  Roza  laisva,  bet  jai  užteko  ryžto  nelankyti  to,  kuris  galavosi  iš  liūdesio, 
jos  nematydamas. 

Kornelijus  turėjo  popieriaus  ir  pieštuką,  kuriuos  jam  buvo  atnešusi  Roza.  Jis 
žinojo,  kad  mergaitė  laukia  atsakymo,  bet  to  atsakymo  ji  ateis  tik  naktį.  Todėl 
dabar  tokioje  pat  skiautelėje  parašė: 

„Ne  dėl  tulpės  aš  liūdžiu.  Aš  kenčiu  nematydamas  jūsų. " 

Paskui,  kai  išėjo  Grifus  ir  sutemo  vakaras,  jis  pakišo  raštelį  po  durimis  ir  ėmė 
klausytis.  Tačiau  nors  ir  labai  atidžiai  klausėsi,  neišgirdo  nei  žingsnių,  nei 
drabužių  čežėjimo.  Jis  tik  išgirdo  balsą,  silpną  kaip  atodūsį,  švelnų  kaip  glamonę, 
kuris  suskambėjo  pro  langelį: 

-  Iki  rytojaus. 

Rytojus  buvo  jau  aštunta  diena. 

Kornelijus  nesimatė  su  Roza  ištisas  aštuonias  dienas. 

XX 

KAS  NUTIKO  PER  ASTUONIAS  DIENAS 


Iš  tiesų  rytojaus  dieną  įprastą  valandą  van  Berlė  išgirdo,  kad  kažkas  krebžda 
prie  jo  langelio,  kaip  mėgdavo  daryti  Roza  laimingos  jų  draugystės  dienomis. 
Nesunku  suprasti,  kad  Kornelijus  puolė  prie  durų,  nes  pro  virbus  norėjo  pamatyti 
taip  seniai  dingusį  mielą  veiduką. 

Roza,  stovinti  už  langelio  su  žibintu,  labai  susirūpino,  išvydusi  sunykusį  kalinio 
veidą. 

-Jūs  sergate,  pone  Kornelijau?  -  paklausė  ji. 

-  Taip,  madmuazele,  aš  sergu  ir  kūnu,  ir  dvasia. 

-  Aš  pastebėjau,  kad  jūs  nebevalgote,  -  kalbėjo  Roza,  -  tėvas  man  sakė,  kad 
jūs  sergate  ir  nesikeliate;  tada,  norėdama  jus  nuraminti,  parašiau,  kaip  laikosi 
jūsų  brangenybė,  dėl  kurios  jūs  taip  nerimaujate. 

-  Ir  aš  atsakiau  jums,  -  tarė  Kornelijus.  -  Matydamas  jus  čia,  brangioji  Roza, 
manau,  kad  gavote  mano  raštelį. 

-  Taip,  aš  jį  gavau. 

-  Dabar  jūs  negalite  teisintis,  kad  nemokėjote  jo  perskaityti.  Jūs  dabar  ne  tik 
skaitote,  bet  ir  gerai  rašote. 

-  Tiesa,  aš  ne  tik  gavau,  bet  ir  perskaičiau  jūsų  raštelį.  Tat  ir  atėjau,  bene 
padėsiu  jums  išgyti. 

-  Man  išgyti!  -  sušuko  Kornelijus.  -  Vadinasi,  jūs  turite  man  gerą  naujieną? 

Tai  sakydamas  jaunuolis  pažvelgė  į  Rozą  viltimi  degančiomis  akimis.  Nežinia, 

ar  Roza  nesuprato  to  žvilgsnio,  ar  nenorėjo  suprasti,  bet  atsakė  ji  atšiauriai: 

-  Aš  galiu  papasakoti  tik  apie  jūsų  tulpę,  kuri,  kiek  žinau,  yra  didžiausias  jūsų 
rūpestis. 

Roza  pasakė  tuos  kelis  žodžius  tokiu  lediniu  balsu,  kad  Kornelijus  krūptelėjo. 

Uolusis  gėlininkas  nesuprato,  ką  po  abejingumo  kauke  slėpė  vargšė  Roza,  vis 
dar  kovojanti  su  savo  varžove  -  juodąja  tulpe. 

-  Ak,  -  sušnibždėjo  Kornelijus,  -  ir  vėl,  ir  vėl...  Argi  aš  jums  nesakiau,  Roza, 
kad  mąsčiau  tik  apie  jus,  kad  liūdėjau  tik  dėl  jūsų,  kad  tik  jūsų  man  trūko,  tik  jūs 
nusinešėte  su  savimi  orą,  šviesą,  šilumą  ir  gyvenimą!.. 

Roza  liūdnai  nusišypsojo. 

-  Ak,  koks  pavojus  grėsė  jūsų  tulpei!  -  pasakė  ji. 

Kornelijus  nejučiomis  krūptelėjo  -  jis  pateko  į  spąstus,  jeigu  tai  buvo  spąstai. 

-  Didelis  pavojus?  -  paklausė  jis,  visas  virpėdamas.  -  Dieve,  kas  gi  atsitiko? 

Roza  pažiūrėjo  į  jį  su  užuojauta:  ji  suprato,  kad  tas  žmogus  negali  būti  toks, 

kokio  ji  nori,  ir  jį  reikia  matyti  tokį,  koks  jis  yra. 

-  Taip,  -  atsakė  ji,  -  jūs  teisingai  spėjote:  garbintojas,  įsimylėjėlis  Jakobas 
vaikšto  čia  visai  ne  dėl  manęs. 

-  O  ko  jis  čia  ieško?  -  paklausė  Kornelijus  susirūpinęs. 

-  Jam  reikia  tulpės. 

-  O!  -  šūktelėjo  Kornelijus  išblykšdamas  dar  labiau  negu  anuomet,  prieš  dvi 
savaites,  kai  Roza  apsirikusi  jam  pasakė,  kad  Jakobui  rūpinti  jinai  pati. 

Roza  pastebėjo  jį  apėmusį  siaubą,  ir  Kornelijus  iš  jos  veido  išskaitė  tas  mintis, 
kurias  mes  ką  tik  minėjome. 

-  O,  atleiskite  man,  Roza,  -  tarė  jis.  -  Aš  jus  puikiai  pažįstu,  aš  žinau  jūsų 
gerumą  ir  širdies  kilnumą.  Bet  gamta  apdovanojo  jus  protu,  išmintimi,  jėga,  jūs 
galite  vaikščioti,  -  žodžiu,  galite  pati  apsiginti,  o  mano  vargšė  tulpė,  kuriai  gresia 
pavojus,  yra  bejėgė. 

Roza  nieko  neatsakė  į  tuos  kalinio  žodžius;  ji  kalbėjo  toliau: 

-  Jau  tada,  kai  žmogus,  sekęs  mane  sode,  -  o  tai  buvo  Jakobas,  -  sukėlė  jums 
įtarimą,  tai  ir  aš  ėmiau  juo  dar  labiau  nepasitikėti.  Ir  padariau  taip,  kaip  jūs 
patarėte.  Kitos  dienos  rytą,  po  paskutinio  mūsų  pasimatymo,  kai  pasakėte  man... 

Kornelijus  ją  pertraukė: 

-  Dar  kartą  prašau  man  atleisti,  Roza.  Aš  neturėjau  jums  sakyti  to,  ką 
pasakiau.  Aš  jau  prašiau  jus  dovanoti  už  tuos  nelemtus  žodžius.  Ir  dar  kartą 
prašau.  Argi  jūs  niekada  man  neatleisite? 

-  Kitą  rytą,  -  tęsė  Roza,  -  prisiminusi,  kaip  jūs  mane  mokėte  patikrinti,  ar 
mane,  ar  tulpę  seka  tas  niekšingas  žmogus... 

-  Taip,  niekšingas...  Roza,  juk  jūs  nekenčiate  to  žmogaus,  ar  ne? 

-  Taip,  aš  jo  nekenčiu,  -  atsakė  Roza,  -  nes  per  jį  kentėjau  ištisas  aštuonias 
dienas. 

-  O!  Tai  jūs  irgi  kentėjote!  Ačiū  už  šiuos  gerus  žodžius,  Roza. 

-  Taigi  kitą  rytą  po  tos  nelemtos  dienos,  -  tęsė  Roza,  -  aš  išėjau  į  sodą  ir 
pasukau  prie  lysvės,  kurioje  turėjau  pasodinti  tulpę.  Aš  vis  grįžčiojau  pažiūrėti, 
ar  ir  šįkart  esu  sekama. 

-  Ir  ką  gi?  -  paklausė  Kornelijus. 

-  Na,  tas  pats  šešėlis  šmėstelėjo  tarp  vartelių  ir  tvoros  ir  vėl  pasislėpė  už 
šeivamedžio. 

-  Jūs  dėjotės  jo  nematanti,  ar  ne?  -  paklausė  Kornelijus,  prisiminęs  savo 
pamokymo  smulkmenas. 

-  Taip,  aš  pasilenkiau  ties  lysve  ir  ėmiau  kasinėti  ją  kastuvu,  tarsi  sodindama 
svogūnėlį. 

-  O  jis...  o  jis...  tuo  metu? 

-  Aš  pastebėjau  pro  šakas,  kad  jo  akys  degė  tarsi  tigro. 

-  Štai  matot!  Matot!  -  sušuko  Kornelijus. 

-  Paskui,  tarsi  darbą  baigusi,  nuėjau. 

-  Bet  jūs  užėjote  tik  už  sodo  vartelių,  ar  ne  tiesa,  ir  žiūrėjote  pro  jų  plyšį,  ką  jis 
darys  jums  išėjus? 

-  Jis  kiek  palaukė,  matyt,  norėdamas  įsitikinti,  ar  aš  negrįžtu,  o  paskui  išsėlino 
iš  savo  slėptuvės  ir,  apsukęs  lanką,  prisiartino  prie  lysvės.  Priėjęs  tą  vietą,  kur 
žemė  buvo  šviežiai  surausta,  jis  sustojo  ir  abejingai  apsidairė  aplinkui,  paskui 
apžvelgė  visus  sodo  kampus,  visus  kaimyninių  namų  langus,  pažiūrėję  įk|^ę01ij 


dangų.  Manydamas,  kad  jis  vienut  vienas,  kad  aplinkui  nieko  nėra,  kad  jo  niekas 
nemato,  puolė  ant  lysvės,  sukišo  rankas  į  minkštą  žemę,  pasisėmė  jos  rieškučias 
ir  atsargiai  ėmė  žerti  pro  pirštus  ieškodamas  svogūnėlio.  Jis  tris  kartus  persijojo 
lysvę,  vis  labiau  jaudindamasis,  kol  pagaliau,  matyt,  suprato  esąs  apgautas. 
Paskui  susitvardęs  paėmė  kastuvą,  išlygino  žemę  taip,  kaip  ir  buvo  radęs,  ir 
suglumęs,  susigėdęs  žengė  prie  vartelių,  stengdamasis  atrodyti  ramus,  lyg 
grįždamas  iš  pasivaikščiojimo. 

-  O,  niekšas!  -  murmėjo  Kornelijus,  šluostydamasis  prakaito  išpiltą  kaktą.  -  O, 
niekšas!  Bet  ką  jūs,  Roza,  padarėte  su  svogūnėliu?  Deja,  dabar  jau  truputį  per 
vėlųjį  sodinti. 

-  Svogūnėlis  jau  šešios  dienos  žemėje. 

-  Kur?  Kaip?  -  sušuko  Kornelijus.  -  Dieve,  koks  neapdairumas!  Kur  jis 
pasodintas?  Kokioje  žemėje?  Ar  jo  nepavogs  tas  baisusis  Jakobas? 

-Jam  negresia  joks  pavojus,  nebent  tik  Jakobas  išlaužtų  mano  kambario  duris. 

-  O,  jis  yra  jūsų  kambaryje,  Roza,  -  truputį  nusiramino  Kornelijus.  -  Bet 
kokioje  žemėje?  Kokiame  inde?  Tikiuosi  nedaiginote  jo  vandenyje,  kaip  Harlemo 
ar  Dordrechto  moterėlės,  kurios  atkakliai  tiki,  kad  vanduo  gali  atstoti  žemę; 
tarsi  vanduo,  kuriame  yra  trisdešimt  trys  dalys  deguonies  ir  šešiasdešimt  šešios 
dalys  vandenilio,  gali  atstoti...  Bet  ką  aš  čia  jums  paistau,  Roza? 

-  Taip,  man  pernelyg  moksliška,  -  atsakė  šypsodamasi  mergaitė.  -  Bet  jums 
nuraminti  pasakysiu,  kad  jūsų  svogūnėlis  ne  vandenyje. 

-  Ak,  net  lengviau  kvėpuoti  pasidarė. 

-  Jis  yra  gerame  moliniame  puode,  tokio  pat  dydžio,  kaip  ąsotis,  kuriame 
buvote  pasodinęs  savąjį.  Jo  žemė  susideda  iš  trijų  ketvirčių  geros  sodo  žemės  ir 
vieno  ketvirčio  kelio  žemės.  O,  aš  taip  dažnai  girdėjau  iš  jūsų  ir  iš  to  niekšo,  kaip 
vadinate  Jakobą,  kokia  žemė  geriausiai  tinka  tulpėms,  kad  dabar  viską  žinau  ne 
blogiau  už  didžiausią  Harlemo  miesto  gėlininką. 

-  Na,  dabar  belieka  sužinoti  aplinką.  Kur  jis  pastatytas,  Roza? 

-  Dabar  jis  būna  visą  dieną  saulėje.  Bet  kai  išdygs  ir  kai  saulė  bus  karštesnė, 
aš  darysiu  taip,  kaip  jūs  darėte  čia,  brangusis  pone  Kornelijau.  Aš  laikysiu  puodą 
ant  lango  rytų  pusėje  nuo  aštuntos  iki  vienuoliktos  valandos  ryto,  o  vakarų 
pusėje  -  nuo  trečios  iki  penkių  po  pietų. 

-  Oho!  -  sušuko  Kornelijus,  -  jūs  esate  puiki  gėlininkė,  mano  gražioji  Roza!  Bet 
aš  bijau,  kad  mano  tulpės  priežiūra  atims  visą  jūsų  laiką. 

-  Tiesa,  -  sutiko  Roza,  -  bet  tai  nesvarbu,  jūsų  tulpė  -  mano  kūdikis.  Man 
negaila  jai  laiko,  kaip  negailėčiau  jo  savo  kūdikiui,  jeigu  būčiau  motina.  Tik 
būdama  tulpės  motina,  -  pridūrė  Roza  šypsodamasi,  -  aš  nebebūsiu  jos  varžovė. 

-  Mieloji,  brangioji  Roza,  -  sušnibždėjo  Kornelijus,  žvelgdamas  į  mergaitę 
tokiu  žvilgsniu,  kuris  buvo  labiau  panašus  į  įsimylėjėlio  negu  į  gėlininko,  ir  todėl 
truputį  paguodė  Rozą. 

Kornelijus  pro  grotų  virbus  pamėgino  sugauti  baikščią  Rozos  ranką;  kiek 
patylėjęs  jis  tarė: 

-  Vadinasi,  jau  šešios  dienos,  kai  svogūnėlis  pasodintas? 

-  Taip,  pone  Kornelijau,  -  atsakė  mergaitė,  -  jau  šešios  dienos. 

-  Ir  jis  dar  neišdygo? 

-  Ne,  bet  manau,  kad  rytoj  išlįs  diegelis. 

-  Rytoj  vakare  jūs  man  papasakosite  apie  jį  ir  apie  save,  Roza,  ar  ne  tiesa?  Aš 
labai  nerimastauju  dėl  kūdikio,  kaip  jūs  jį  vadinate,  bet  dar  labiau  -  dėl  motinos. 

-  Rytoj...  -  pasakė  Roza,  pro  blakstienas  žvilgčiodama  į  Kornelijų,  -  nežinau, 
ar  rytoj  galėsiu. 

-  Dieve  mano,  kodėl  jūs  negalėsite? 

-  Pone  Kornelijau,  aš  turiu  tūkstančius  rūpesčių. 

-  O  aš  -  tik  vieną,  -  sušnibždėjo  Kornelijus. 

-  Taip,  mylėti  savo  tulpę. 

-Jus  mylėti,  Roza. 

Roza  papurtė  galvą. 

Valandėlę  abu  tylėjo. 

-  Beje,  -  tarė  Kornelijus,  nutraukdamas  tylą,  -  gamtoje  viskas  keičiasi:  vienas 
pavasario  gėles  pakeičia  kitos,  ir  mes  matome,  kaip  bitės,  neseniai  švelniai 
glamonėjusios  žibutes  ir  gvazdikus,  taip  pat  meiliai  ropinėja  ant  skirpsto,  rožės, 
jazmino,  chrizantemos  ir  snapučio. 

-  Ką  jūs  turite  galvoje?  -  paklausė  Roza. 

-  O  tą,  mieloji  madmuazele,  kad  anksčiau  jūs  mėgote  kalbėti  su  manimi  apie 
mano  džiaugsmus  ir  sielvartus;  jūs  puoselėjote  mudviejų  jaunystės  gėlę,  bet 
manoji  šešėlyje  nuvyto.  Kalinio  džiaugsmo  ir  vilčių  sodas  žydi  tik  vieną  metų 
laiką.  Jis  juk  nepanašus  į  puikiuosius  sodus,  kurie  klesti  gryname  ore  ir  saulėje. 
Jeigu  gegužės  pjūtis  praėjo,  derlius  nuimtas,  bitės,  panašios  į  jus,  Roza,  -  bitės 
lieknais  stuomenėliais,  su  auksiniais  čiulptuvėliais  ir  skaidriais  sparneliais,  - 
išlenda  pro  grotas,  palieka  šaltį,  liūdesį,  vienatvę  ir  skrenda  ieškoti  kvapų  ir 
šilumos.  Ieškoti  laimės. 

Roza  žiūrėjo  į  Kornelijų  su  šypsena,  bet  jis  nematė  jos,  nes  akis  buvo  įsmeigęs 
į  lubas. 

Atsidusęs  jis  kalbėjo  toliau: 

-  Jūs  palikote  mane,  madmuazele  Roza,  kad  galėtumėt  pasinaudoti  visų  metų 
laikų  malonumais.  Jūs  gerai  padarėte,  aš  nesiskundžiu.  Argi  turiu  teisę  reikalauti 
iš  jūsų  ištikimybės? 

-  Mano  ištikimybės?  -  sušuko  Roza,  pravirkdama  ir  nebeslėpdama  nuo 
Kornelijaus  ašarų,  riedančių  skruostais.  -  Mano  ištikimybės!  Argi  aš  jums 
nebuvau  ištikima? 

-  Taip!  -  sušuko  Kornelijus.  -  Argi  tai  ištikimybė  palikti  mane  vienišą  čia  mirti? 

-  Bet  ar  aš  nedarau,  pone  Kornelijau,  visko,  kas  tik  gali  suteikti  jums 
malonumą,  ar  aš  neauginu  jūsų  tulpės? 

-  Kiek  kartėlio  jūsų  žodžiuose,  Roza!  Jūs  prikišate  man  vienintelį  tyrą 
džiaugsmą,  kurį  aš  turiu  šiame  pasaulyje. 

-  Nieko  jums  neprikišu,  nebent  tik  tą  didelį  sielvartą,  kurį  patyriau 

-  Jums  nepatinka,  mano  mieloji  Roza,  kad  aš  myliu  gėles? 

-  Ne,  pykstu  ne  dėl  to,  kad  jūs  mylite  gėles,  pone  Kornelijau,  bet  man  labai 
skaudu,  kad  jas  mylite  labiau  už  mane. 

-  Ak,  mieloji,  brangioji,  mylimoji,  -  sušuko  Kornelijus,  -  pasižiūrėkite,  kaip 
dreba  mano  rankos,  pažvelkite,  koks  išbalęs  mano  veidas,  pasiklausykite,  kaip 
plaka  mano  širdis!  Taip,  ir  visa  tai  ne  todėl,  kad  man  šypsosi  ir  mane  šaukia 
tulpė.  Visa  tai  todėl,  kad  jūs  man  šypsotės,  kad  jūsų  veidas  čia  šalimais,  todėl, 
kad  man  atrodo,  -  aš  pats  nežinau,  ar  tai  tiesa,  -  man  atrodo,  kad  jūsų  rankos, 
nors  ir  slapčiomis,  vis  dėlto  ieško  manųjų  ir  kad  už  šaltų  grotų  aš  jaučiu  jūsų 
dailių  skruostų  karštį.  Roza,  mano  meile,  sunaikinkit  juodosios  tulpės  svogūnėlį, 
kad  nebeturėčiau  jokios  vilties,  užgesinkit  tą  švelnią  žavios  svajonės  šviesą,  kuri 
skaidrino  niūrias  mano  dienas.  Užgesinkit!  Nereikia  spalvingų,  dieviško  gražumo 
ir  tauraus  grakštumo  gėlių!  Atimkit  iš  manęs  tai,  pavydžioji  gėle.  Atimkit  iš 
manęs  visa  tai,  tik  neatimkit  savo  balso,  savo  žingsnių  garso  laiptuose,  savo  akių 
ugnies  tamsiame  koridoriuje,  tikėjimo  jūsų  meile,  kuri  nuolatos  šildo  man  širdį. 
Mylėkite  mane,  Roza,  nes  aš  myliu  tik  jus! 

-  Po  juodosios  tulpės,  -  atsiduso  mergaitė,  kurios  šiltos  švelnios  rankos 
pagaliau  priartėjo  pro  virbus  prie  Kornelijaus  lūpų. 

-  Visų  labiausiai,  Roza. . . 

-  Ar  aš  galiu  jumis  tikėti? 

-  Taip,  kaip  jūs  tikite  Dievą. 

-  Gerai.  Juk  jūsų  meilė  ne  per  didžiausia  jums  pareiga. 

-  Deja,  labai  maža,  Roza,  bet  užtat  jums  labai  didelė. 

-  Man?  -  paklausė  Roza.  -  Ko  gi  ji  iš  manęs  reikalauja? 

-  Visų  pirma,  jūs  neturite  ištekėti. 

Ji  nusišypsojo. 

-  Ak,  štai  koks  jūs,  -  pasakė  ji,  -  jūs  esate  tironas.  Jūs  turite  dievinamą 
gražuolę,  jūs  mąstote,  svajojate  tik  apie  ją;  pasmerktas  mirti  ir  eidamas  ant 
ešafoto,  jai  skiriate  paskutinį  savo  atodūsį,  o  vis  dėlto  reikalaujate  iš  manęs, 
vargšės  mergaitės,  kad  aš  dėl  jūsų  atsisakyčiau  savo  svajonių,  savo  vilčių. 

-  Apie  kokią  gražuolę,  Roza,  jūs  kalbate?  -  paklausė  Kornelijus,  stengdamasis, 
bet  nesėkmingai,  prisiminti,  apie  kokią  čia  moterį  galėtų  kalbėti  Roza. 

-  Apie  gražuolę  brunetę,  pone,  gražuolę  brunetę  lankstaus  stuomens,  grakščių 
kojyčių,  išdidžia  galvute.  Aš  kalbu  apie  j  ūsų  juodąją  tulpę. 

Kornelijus  nusišypsojo. 

-  O  žavingoji  prasimanytoja,  mano  mieloji  Roza!  Ar  nejus  pati,  o  ką  jau  kalbėti 
apie  Jakobą,  jūsų  arba  mano  numylėtinį,  esate  apsupta  gerbėjų?  Prisimenate, 
Roza,  kaip  man  pasakojot  apie  Hagos  studentus,  karininkus  ir  pirklius?  O  argi 
Levešteine  nėra  nei  studentų,  nei  karininkų,  nei  pirklių? 

-  O,  žinoma,  yra,  ir  net  daug,  -  atsakė  Roza. 

-  Ir  jie  jums  rašo? 

-  Rašo. 

-  O  dabar,  kai  jūs  jau  mokate  skaityti... 


iš  skaitiniai.org 


Ir  Kornelijus  atsiduso  pagalvojęs,  kad  jo,  vargšo  kalinio,  dėka  Roza  dabar  gali 
perskaityti  jai  siunčiamus  meilės  laiškelius. 

-  Na,  tai  kas,  -  atsakė  Roza.  -  Man  regis,  pone  Kornelijau,  susipažindama  su 
savo  gerbėjais  per  laiškelius,  aš  tik  pildau,  ką  jūs  man  buvote  liepęs. 

-  Ką  gi  aš  buvau  liepęs? 

-  Jūs  pamiršote,  -  tarė  Roza,  irgi  atsidusdama,  -  pamiršote  savo  testamentą, 
kurį  parašėte  Kornelio  de  Vito  Biblijoje.  Aš  jo  neužmiršau,  nes  dabar,  kai  moku 
skaityti,  skaitau  jį  kiekvieną  dieną,  net  ir  po  du  kartus.  Na,  tai  tame  testamente 
jūs  ir  liepiate  man  pamilti  ir  ištekėti  už  dvidešimt  šešerių  ar  dvidešimt  aštuonerių 
metų  jaunikaičio.  To  jaunikaičio  aš  ir  ieškau,  o  kad  visą  dieną  sugaištu  prie  jūsų 
tulpės,  tai  bent  vakare  leiskite  man  atsigriebti. 

-  O  Roza,  testamentas  buvo  parašytas  prieš  mirtį,  bet  likimas  manęs 
pasigailėjo,  ir  aš  likau  gyvas. 

-  Na,  gerai,  tada  aš  nebeieškosiu  to  dvidešimt  šešerių  ar  dvidešimt  aštuonerių 
metų  jaunikaičio  ir  vakarais  jus  lankysiu. 

-  Ateikite,  ateikite,  Roza. 

-  Taip,  bet  su  viena  sąlyga. 

-  Sutinku  iš  anksto. 

-  Pirmas  tris  dienas  neturime  kalbėti  apie  juodąją  tulpę. 

-  Mes  jos  niekad  neprisiminsime,  Roza,  jeigu  jūs  to  norite. 

-  O  ne,  -  atsakė  mergaitė,  -  nereikia  norėti  to,  kas  neįmanoma. 

Tarsi  netyčia  jos  švelnus  veidukas  palinko  prie  pat  grotų  ir  Kornelijus  galėjo 
paliesti  jį  lūpomis. 

Roza  iš  meilės  tik  aiktelėjo  ir  nubėgo. 

XXI 

ANTRASIS  SVOGŪNĖLIS 


Naktis  buvo  graži,  o  po  jos  diena  dar  gražesnė. 

Anas  dienas  kalėjimas  atrodė  niūrus,  rūstus  ir  tamsus.  Jis  slėgte  slėgė  kalinį. 
Jo  sienos  buvo  juodos,  oras  šaltas,  pinučiai  tokie  tankūs,  kad  vos  praleisdavo 
šviesą. 

Tačiau  kai  Kornelijus  atsibudo,  tarp  geležinių  virbų  žaidė  ryto  saulės 
spindulys,  balandžiai  raižė  orą  išskėstais  sparnais,  kiti,  sutūpę  ant  kaimyninio 
namo  stogo,  meiliai  burkavo  prie  dar  uždaryto  lango. 

Kornelijus  pribėgo  prie  lango,  jį  atidarė,  ir  jam  pasirodė,  kad  drauge  su  saulės 
spinduliu  į  kamerą  grįžo  gyvenimas,  džiaugsmas,  vos  ne  laisvė. 

Jo  širdyje  buvo  pražydusi  meilė,  ir  viskas  aplink  jį  žydėjo;  meilė  -  dangaus 
gėlė,  daug  skaistesnė  ir  kvapesnė  už  visos  žemės  gėles. 

Kai  Grifus  įėjo  į  kamerą,  Kornelijų  rado  ne  paniurusį  ir  drybsantį  lovoje,  kaip 
anas  dienas,  o  žvalų,  atsikėlusį  ir  niūniuojantį  kažkokią  operos  ariją. 

Grifus  pašnairavo  į  jį. 

-  Na,  kaip,  -  paklausė  Kornelijus,  -  kaip  gyvuojame? 

Grifus  tik  dėbtelėjo. 

-  Na,  kaip  gyvuoja  šuo,  ponas  Jakobas  ir  gražioji  Roza? 

Grifus  sugriežė  dantimis. 

-  Štai  j  ūsų  pusryčiai,  -  metė  jis. 

-  Ačiū,  drauguži  Cerberi,  -  padėkojo  kalinys.  -  Jie  visai  laiku,  nes  aš  baisiai 
alkanas. 

-  A,  jūs  alkanas? 

-  O  kas  čia  stebėtina?  -  paklausė  van  Berlė. 

-  Matyt,  sąmokslas  įsibėgėjo,  -  tarė  Grifus. 

-  Koks  sąmokslas?  -  paklausė  Kornelijus. 

-  Ogi  toks;  mes  viską  žinom,  kas  čia  darosi.  Bet  mes  jus  saugosim,  pone 
mokslininke.  Būkite  ramūs,  mes  jus  seksime. 

-  Sekite,  drauguži  Grifau,  sekite,  -  kalbėjo  van  Berlė,  -  mano  sąmokslas,  kaip 
ir  aš  pats,  pasiruošęs  jums  tarnauti. 

-  Nieko,  vidudienis  viską  parodys. 

Grifus  išėjo. 

-  Vidudienis,  -  pakartojo  Kornelijus.  -  Ką  jis  norėjo  pasakyti?  Na,  ką  gi, 
palauksim  vidudienio  ir  pamatysim. 

Kornelijui  netruko  ateiti  vidudienis,  nes  jis  laukė  devintos  valandos  vakaro. 

Išmušė  dvyliktą,  ir  laiptuose  pasigirdo  ne  tik  Grifaus,  bet  ir  trijų  ar  keturių 
kareivių  žingsniai. 

Durys  atsidarė,  įėjo  Grifus,  suleido  žmones  į  kamerą  ir  užrakino  duris. 

-  Na,  dabar  apieškokite. 

Kareiviai  iškratė  Kornelijaus  kišenes,  išieškojo  tarp  švarko  ir  liemenės,  tarp 
liemenės  ir  marškinių,  tarp  marškinių  ir  kūno,  -  nieko  nerado. 

Ieškojo  paklodėse,  ieškojo  čiužinyje,  -  nieko. 

Kornelijus  labai  džiaugėsi,  kad  anuomet  nepasiliko  sau  trečiojo  svogūnėlio. 
Nors  ir  labai  gerai  būtų  paslėpęs.  Grifus  per  šią  kratą,  be  abejo,  būtų  jį  radęs  ir 
padaręs  taip,  kaip  padarė  pirmajam.  Beje,  turbūt  nė  vienas  kalinys  nebuvo  toks 
ramus  darant  kratą,  koks  buvo  van  Berlė. 

Grifus  išsinešė  pieštuką  ir  tris  ar  keturis  popieriaus  lakštus,  kuriuos  Kornelijui 
buvo  davusi  Roza.  Tai  buvo  vienintelis  jo  grobis. 

Šeštą  valandą  Grifus  vėl  atėjo,  bet  jau  vienas.  Kornelijus  norėjo  jam 
pasigerinti,  bet  Grifus  suurzgė,  parodė  iltį,  kyšančią  lūpų  kampe,  ir  atbulas,  tarsi 
bijodamas  būti  užpultas,  išslinko. 

Kornelijus  nusijuokė. 

Grifus  riktelėjo  pro  pinučius: 

-  Na,  na,  juokiasi  tas,  kas  juokiasi  paskutinis. 

Bent  tą  vakarą  paskutinis  turėjo  juoktis  Kornelijus,  nes  laukė  Rozos. 

Devintą  valandą  atėjo  Roza,  tik  be  žibinto.  Rozai  žibintas  jau  nebuvo 
reikalingas:  ji  jau  mokėjo  skaityti. 

Be  to,  žibintas  galėjo  Rozą  išduoti,  nes  Jakobas  dabar  ją  ypač  budriai  sekė. 
Pagaliau  šviesoje  buvo  gerai  matyti,  kai  nurausdavo  Rozos  skruostai. 

Apie  ką  kalbėjo  jaunuoliai  tą  vakarą?  Apie  tai,  apie  ką  kalba  įsimylėjusieji 
prancūzai  prie  durų  slenksčio,  ispanai  -  iš  priešais  esančių  balkonų,  rytiečiai  -  iš 
terasų.  Jie  kalbėjo  apie  tai,  kas  valandą  paverčia  akimirksniu,  kas  suteikia 
sparnus  laikui.  Juodu  kalbėjo  apie  viską,  išskyrus  juodąją  tulpę.  Dešimtą  valandą, 
kaip  visada,  jie  išsiskyrė. 

Kornelijus  buvo  laimingas,  kiek  laimingas  gali  būti  gėlininkas,  kuriam  nieko 
nesakoma  apie  jo  tulpę. 

Roza  jam  atrodė  graži,  miela,  žavinga. 

Bet  kodėl  ji  draudžia  kalbėti  apie  juodąją  tulpę? 

Tai  didelis  Rozos  trūkumas. 

Ir  Kornelijus  atsidusdamas  turėjo  pripažinti,  kad  moteris  nėra  tobulai  sukurta. 

Naktį  jis  ilgai  galvojo  apie  tą  netobulumą.  Vadinasi,  visą  laiką,  kol  nemiegojo, 
jis  galvojo  apie  Rozą. 

O  užmigęs  ją  sapnavo. 

Bet  sapne  Roza  buvo  kur  kas  tobulesnė  už  tikrąją;  ši  Roza  apie  tulpę  ne  tik 
kalbėjo,  bet  net  atnešė  Kornelijui  puikią  juodąją  tulpę,  žydinčią  kiniškoje  vazoje. 

Kornelijus  atsibudo  visas  virpėdamas  iš  džiaugsmo  ir  murmėdamas: 

-  Roza,  Roza,  aš  myliu  tave. 

O  kad  jau  buvo  prašvitę,  jis  ir  nebesistengė  užmigti.  Ir  visą  dieną  jį  buvo 
užvaldžiusi  mintis,  su  kuria  prabudo. 

Ak,  jeigu  Roza  kalbėtų  apie  tulpę,  Kornelijui  ji  būtų  brangesnė  už  Semiramidę, 
Kleopatrą,  karalienę  Elžbietą,  Oną  Austrijietę,  tai  yra  didžiausias  ir  gražiausias 

uždraudė  užsiminti  apie  tulpę  tris  dienas. 

Tiesa,  tos  septyniasdešimt  dvi  valandos  buvo  duotos  įsimylėjėliui,  tačiau 
septyniasdešimt  dvi  valandos  buvo  atimtos  iš  gėlininko.  Tiesa,  iš  tų 
septyniasdešimt  dviejų  valandų  trisdešimt  šešios  jau  buvo  praėjusios.  Kitos 
trisdešimt  šešios  taip  pat  greit  prabėgs  -  aštuoniolika  laukiant,  aštuoniolika 
svajojant. 

Roza  atėjo  tuo  pačiu  metu.  Kornelijus  ir  šį  kartą  didvyriškai  iškentėjo  jam 
skirtą  išbandymą. 

Beje,  gražioji  viešnia  puikiai  suprato,  kad,  mokėdamas  reikalauti,  mokėk  ir 
nusileisti.  Roza  leido  Kornelijui  palytėti  ranką.  Roza  leido  jam  bučiuoti  savo 
plaukus.  Vargšas  kūdikis  -  juk  tos  glamonės  jai  buvo  daug  pavojingesnės  už 
šnekas  apie  juodąją  tulpę! 

Ji  tai  suprato  grįžusi  į  savo  kambarėlį  plakančia  širdim,  degančiu  veidu, 
išdžiūvusiomis  lūpomis  ir  drėgnomis  akimis. 

Kitą  vakarą  po  pirmųjų  žodžių  ir  glamonių  ji  pažvelgė  pro  pinučius  į  Kornelijų 
tokiu  žvilgsniu,  kurį  galėjai  pajusti  tamsoje  net  ir  nematydamas. 

-  Žinote,  -  tarė,  -  ji  jau  išdygo. 

-  Išdygo?  Kas?  -  paklausė  Kornelijus,  nedrįsdamas  tikėti,  kad  Roza  pati  būtų 
sutrumpinusi  bandymo  laiką. 

-  Tulpė,  -  atsakė  Roza. 

-  Kaip?  Jūs,  vadinasi,  leidžiate? 

-  Taip,  aš  neprieštarauju,  -  atsakė  Roza  tarsi  švelni  motina,  kuri  pagaliau 
nusileidžia  savo  vaikui. 

-  Ak  Roza!  -  sušuko  Kornelijus,  spausdamas  prie  virbų  lūpas,  tikėdamasis 
paliesti  jomis  Rozos  veidą,  rankas,  kaktą,  nesvarbu  ką. 

Ir  jis  palietė  praviras  lūpas. 

Roza  tyliai  aiktelėjo. 

Kornelijus  suprato,  kad  šis  netikėtas  bučinys  sušvelnino  Rozai  širdį,  tad  dabar 
reikia  naudotis  proga. 

-  O  koks  jos  diegas?  Tiesus? 

-  Tiesus  kaip  fryzie tiška  verpstė,  -  atsakė  Roza. 

-  Kokio  aukštumo? 

-  Na,  turbūt  kokių  dviejų  colių. 

-  O  Roza,  gerai  ją  prižiūrėkite  ir  pamatysite,  kaip  ji  greit  ims  augti. 

-  Ar  begaliu  aš  geriau  ją  prižiūrėti?  -  tarė  Roza.  -  Juk  apie  ją  tik  ir  galvoju. 

-  Tik  apie  ją?  Saugokitės,  Roza,  dabar  aš  imsiu  pavyduliauti. 

-  Bet  jūs  gerai  žinote,  kad  galvodama  apie  ją  aš  galvoju  ir  apie  jus.  Aš  jos 
niekad  ne  išleidžiu  iš  akių.  Aš  ją  matau  iš  savo  lovos.  Atsibudusi  pirmučiausia 
pamatau  ją.  Prieš  užmigdama  paskutinį  žvilgsnį  skiriu  jai.  Dieną  aš  atsisėdu  prie 
jos  ir  ką  nors  veikiu,  nes  kai  ji  apsigyveno  mano  kambaryje,  aš  beveik  niekur 
neišeinu. 

-Jūs  gerai  darote,  Roza.  Juk  jūs  žinote,  -  tai  jūsų  kraitis. 

-  Taip,  ir  dėl  jo  galėsiu  ištekėti  už  dvidešimt  šešerių-dvidešimt 


metų  vyriškio,  kurį  pamilsiu. 

-  Nutilkite,  pikčiurna. 

Ir  Kornelijui  pasisekė  sugauti  mergaitės  pirštus.  Tas  įvykis,  nors  ir  nepakeitė 
pokalbio,  tai  bent  valandėlę  jį  nutraukė. 

Tą  vakarą  Kornelijus  buvo  laimingiausias  žmogus  pasaulyje.  Roza  leido  jam 
laikyti  savo  ranką,  kiek  tik  jis  norėjo,  ir  kalbėti  apie  tulpę,  kiek  tik  jam  patiko. 

Kas  dieną  tulpė  paūgėdavo,  kas  dieną  jųdviejų  meilė  darydavosi  karštesnė. 
Vieną  dieną  išsiskleidė  lapeliai,  kitą  -  užsimezgė  žiedas. 

Išgirdęs  tokią  žinią,  Kornelijus  labai  nudžiugo  ir  apibėrė  mergaitę  labai 
svarbiais  klausimais. 

-  Užsimezgė!  -  sušuko  Kornelijus.  -  Pradėjo  krautis  žiedas! 

-  Taip,  jis  kraunasi,  -  pakartojo  Roza. 

Kornelijus  susverdėjo  iš  džiaugsmo  ir  turėjo  įsitverti  langelio  virbų. 

-  O  Dieve  mano! 

Paskui  jis  vėl  ėmė  klausinėti. 

-  Ar  pumpuro  ovalas  taisyklingas?  Ar  apskritas,  be  įlinkimų?  Ar  žiedlapių 
viršūnėlės  žalios? 

-  Pumpuras  didumo  kaip  nykštys  ir  smailus,  dabar  jau  brinksta,  tuoj  tuoj 
prasiskleis... 

Tą  naktį  Kornelijus  mažai  miegojo.  Artėjo  lemiama  akimirka:  turėjo 
prasiskleisti  žiedlapių  viršūnėlės. 

Po  dviejų  dienų  Roza  pranešė,  kad  jie  prasiskleidė. 

-  Prasiskleidė,  Roza,  prasiskleidė!  -  sušuko  Kornelijus.  -  Vadinasi,  galima,  jau 
galima  įžiūrėti. . . 

Ir  kalinys,  pritrūkęs  kvapo,  nutilo. 

-  Taip,  -  atsakė  Roza,  -  taip,  galima  įžiūrėti  kitos  spalvos  ruoželį,  plonytį  kaip 
plaukelis. 

-  O  kokios  spalvos?  -  paklausė  virpėdamas  Kornelijus. 

-  O,  labai  tamsios,  -  atsakė  Roza. 

-  Rudos? 

-  O  ne,  tamsesnės. 

-  Tamsesnės,  brangioji  Roza,  tamsesnės!  Ačiū!  Jis  tamsus  kaip  juodmedis, 
tamsus  kaip. . . 

-  Tamsus  kaip  rašalas,  kuriuo  aš  jums  rašiau. 

Kornelijus  riktelėjo,  pakvaišęs  iš  džiaugsmo. 

-  O,  -  tarė  jis,  -  jūs  esate  geresnė  už  angelą,  Roza. 

-  Tikrai?  -  šypsojosi  Roza,  matydama  jo  džiugesį. 

-  Roza,  jūs  tiek  daug  plušote,  tiek  daug  dėl  manęs  darbavotės;  Roza,  mano 
tulpė  pražys,  mano  tulpė  bus  juodos  spalvos;  Roza,  Roza,  jūs  esate  tobuliausias 
gamtos  kūrinys! 

-  Po  tulpės,  žinoma? 

-  Ak,  nutilkite,  išdykėle,  pagailėkite  manęs,  nedrumskite  man  džiaugsmo!  Bet 
sakykite,  Roza,  jeigu  tulpė  jau  skleidžiasi,  tai  po  poros  dienų,  vėliausiaįg^^įįų,^ 


visai  pražys? 

-  Taip,  rytoj  arba  poryt. 

-  Ak,  aš  jos  nepamatysiu!  -  sušuko  Kornelijus,  atsilošdamas  atgal.  -  Ir 
nenusilenksiu  jai,  kaip  gamtos  stebuklui,  ir  ne  pabučiuosiu  jos  taip,  kaip  bučiuoju 
jūsų  ranką,  Roza,  kaip  bučiuoju  jūsų  plaukus,  kaip  bučiuoju  jūsų  skruostukus,  kai 
jie  atsitiktinai  priglunda  prie  langelio. 

Roza  prikišo  skruostą  prie  virbų,  tačiau  ne  atsitiktinai,  o  savo  valia; 
Kornelijaus  lūpos  godžiai  prigludo  priėjo. 

-  Na,  ką  gi,  jeigu  norite,  aš  ją  nuskinsiu,  -  tarė  Roza. 

-  O,  ne,  ne;  kai  tik  ji  pražys,  Roza,  pastatykite  ją  visai  pavėsyje  ir  tučtuojau 
duokite  žinią  Harlemo  gėlininkų  draugijos  pirmininkui,  kad  didžioji  juodoji  tulpė 
pražydo.  Harlemas  toli,  aš  žinau,  bet  už  pinigus  jūs  galite  nusamdyti  pasiuntinį. 
Ar  turite  pinigų? 

Roza  nusišypsojo. 

-  Turiu,  -  atsakė. 

-  Maždaug  kiek?  -  paklausė  Kornelijus. 

-  Tris  šimtus  florinų. 

-  O,  jeigu  jūs  turite  tris  šimtus  florinų,  Roza,  tai  ne  pasiuntinį  reikia  siųsti  į 
Harlemą,  o  važiuoti  pačiai. 

-  O  gėlė  tuo  tarpu. . . 

-  Gėlę  jūs  vešitės;  juk  suprantate,  kad  jos  vienos  negalima  palikti  nė  akimirką. 

-  Bet,  nesiskirdama  su  ja,  turiu  išsiskirti  su  jumis,  pone  Kornelijau,  -  liūdnai 
tarė  Roza. 

-  Ak,  tiesa,  mylimoji,  brangioji  Roza!  Dieve,  kokie  pikti  žmonės!  Kuo  aš  jiems 
nusidėjau,  kad  jie  atėmė  iš  manęs  laisvę?  Jūsų  tiesa,  Roza,  aš  negalėsiu  be  jūsų 
gyventi.  Na,  ką  gi,  jūs  pasiųskite  ką  nors  į  Harlemą,  štai  ir  viskas;  be  to,  šis 
stebuklas  užtektinai  didelis,  kad  pirmininkas  susirūpintų  ir  pats  atvažiuotų  į 
Levešteiną. 

Paskui  ūmai  jam  kažkas  dingtelėjo,  ir  jis  tarė  drebančiu  balsu: 

-  Roza,  Roza,  o  jeigu  tulpė  nebus  juoda? 

-  Tai  jūs  sužinosite  rytojaus  vakare  arba  poryt. 

-  Laukti  iki  vakaro  tokios  žinios,  Roza!  Aš  mirsiu  iš  nekantrumo.  Ar 
negalėtumėt  man  duoti  kokio  ženklo? 

-  Aš  geriau  padarysiu. 

-  Ką  jūs  padarysite? 

-  Jeigu  ji  išsiskleis  naktį,  aš  ateisiu  ir  pati  jums  tą  žinią  atnešiu.  Jeigu  ji 
išsiskleis  dieną,  tai  praeisiu  pro  jūsų  duris  prieš  tėvui  einant  per  kameras  antrą 
kartą  ir  įmesiu  raštelį  arba  pro  durų  apačią,  arba  pro  langelį. 

-  Taip,  taip,  Roza,  tik  vienu  jūsų  žodžiu  pasakyta  žinutė  man  bus  dviguba 
laimė. 

-Jau  dešimta  valanda,  aš  turiu  jus  palikti. 

-  Taip,  taip,  eikite,  Roza,  eikite. 

Roza  nuėjo  beveik  nuliūdusi.  Kornelijus  ją  veik  varyte  nuvarė.  Tię§ąkajį^iafąįp 


pasielgė  dėl  to,  kad  ji  žiūrėtų  juodosios  tulpės. 

XXII 

GĖLĖ  PRAŽYDO 


Naktis  Kornelijui  buvo  labai  maloni,  bet  kartu  ir  labai  nerami.  Jam  vis  atrodė, 
kad  jį  šaukia  švelnus  Rozos  balsas.  Jis  staiga  šokdavo  iš  miegų,  bėgdavo  prie 
durų,  priglausdavo  veidą  prie  langelio,  bet  ten  nieko  nerasdavo,  koridorius  buvo 
tuščias. 

Roza  taip  pat  budėjo,  bet  ji  buvo  laimingesnė:  ji  matė  tulpę.  Priešais  ją,  prieš 
jos  akis,  stovėjo  didingoji  gėlė,  stebuklų  stebuklas,  ne  tik  niekur  dar  nematytas, 
bet  ir  laikomas  neįgyvendinama  svajone. 

Ką  pasakys  pasaulis,  sužinojęs,  kad  juodoji  tulpė  pražydo,  kad  yra  tokia  tulpė 
ir  kad  ją  išaugino  van  Berlė,  kalinys? 

Be  atožvalgos  Kornelijus  išvarytų  žmogų,  kuris  ateitų  ir  už  tulpę  pasiūlytų  jam 
laisvę. 

Rytojaus  diena  neatnešė  jokių  naujienų.  Tulpė  dar  nebuvo  išsiskleidusi. 

Diena  praėjo  panašiai  kaip  ir  naktis. 

Atėjo  vakaras,  o  su  juo  ir  Roza,  linksma  ir  lengva  kaip  paukštė. 

-  Na,  kaip?  -  paklausė  Kornelijus. 

-  Viskas  gerai.  Šiąnakt  tikrai  jūsų  tulpė  pražys. 

-  Ir  bus  juodos  spalvos? 

-Juodos  kaip  derva. 

-  Be  jokios  šviesesnės  dėmelės? 

-  Be  jokios  dėmelės. 

-  O  džiaugsme!  Roza,  aš  visą  naktį  prasvajojau,  iš  pradžių  apie  jus... 

Roza  nepatikliai  papurtė  galvą. 

-  Paskui  apie  tai,  ką  mes  turime  daryti  toliau. 

-  Na,  ir  ką? 

-  Va  ką  aš  nusprendžiau.  Kai  tik  tulpė  pražys,  kai  tik  mes  pamatysime,  kad  ji 
juoda,  jums  tučtuojau  reikės  rasti  pasiuntinį. 

-  Jeigu  tik  tiek,  tai  pasiuntinį  jau  kaip  ir  turiu. 

-  Ar  juo  galima  pasikliauti? 

-  Už  jį  laiduoju:  tai  vienas  iš  mano  garbintojų. 

-  Manau,  ne  Jakobas? 

-  Ne,  būkite  ramus,  tai  Levešteino  valtininkas,  vikrus  vyrukas,  kokių  dvidešimt 
penkerių  metų! 

-  Po  velnių! 

-  Būkite  ramus,  -  nusijuokė  Roza,  -  jis  dar  ne  to  amžiaus  vyras,  kokį  jūs  man 
skyrėte.  Jūsiškis  -  nuo  dvidešimt  šešerių  iki  dvidešimt  aštuonerių  metų. 

-  Žodžiu,  jūs  manote,  kad  tuo  jaunuoliu  galima  pasikliauti? 

-  Taip  pat,  kaip  ir  manimi.  Jei  paliepsiu,  jis  šoks  iš  savo  valties  į  Valį  arba  į 
Masą,  kur  aš  panorėsiu. 

-  Gerai,  Roza,  per  dešimtį  valandų  tas  vaikinas  pasieks  Harlemą.  Jūs  man 
duosite  popieriaus  ir  pieštuką  arba  geriau  rašalo  ir  plunksną,  ir  aš  parašysiu,  ne, 
geriau  parašykite  jūs  pati;  juk  aš  -  vargšas  kalinys,  ir  jie  ten,  kaip  ir  jūsų  tėvas, 
gali  įžiūrėti  sąmokslą.  Jūs  parašykite  gėlininkų  draugijos  pirmininkui,  ir  aš  esu 
tikras,  kad  pirmininkas  atvažiuos. 

-  O  jeigu  jis  uždels? 

-  Tarkime,  kad  jis  uždels  dieną  arba  net  dvi.  Bet  taip  nebus:  tulpių  mylėtojas 
neužgaiš  nė  vienos  valandos,  nė  vienos  minutės,  nė  vienos  sekundės,  jis  tuojau 
pat  leisis  į  kelionę,  norėdamas  pamatyti  aštuntąjį  pasaulio  stebuklą^.  Na,  jei  jis 
ir  uždelstų  dieną  arba  dvi,  kaip  sakiau,  tulpė  vis  tiek  dar  žydės.  Kai  pirmininkas 
pamatys  tulpę,  kai  jis  parašys  aktą,  tada  jau  viskas;  jūs  pasiliekate  sau  akto 
nuorašą,  o  jam  atiduodate  tulpę.  Ak,  Roza,  jeigu  mes  galėtume  nunešti  ją  patys, 
tai  ji  neišeitų  iš  mano  ir  jūsų  rankų!  Deja,  tai  tik  svajonės,  kurioms  nereikia 
atsiduoti,  -  atsiduso  Kornelijus.  -  Kitų  akys  pamatys  jos  puikumą.  O  svarbiausia, 
Roza,  niekam  jos  neparodykite,  kol  nepamatys  pirmininkas.  Juodoji  tulpė!  Dieve 
mano,  jeigu  kas  pamatytų  juodąją  tulpę,  pavogtų! 

-  O! 

-  Argi  jūs  pati  nesakėte,  kad  privengiate  to  savo  gerbėjo  Jakobo?  Juk  yra 
žmonių,  vagiančių  vieną  floriną,  kodėl  jiems  nepavogus  šimto  tūkstančių? 

-  Aš  ją  saugosiu,  nesirūpinkite. 

-  O  jeigu  ji  pražys  dabar,  jums  čia  esant? 

-  Aikštinga  gėlė  viską  gali,  -  atsakė  Roza. 

-Jeigu  jūs  grįžusi  rasite  ją  išsiskleidusią?.. 

-  Tai  kas? 

-  Ak,  Roza,  jeigu  ją  rasite  pražydusią,  tai  nepamirškite,  kad  negalima  delsti  nė 
akimirkos,  reikia  tučtuojau  pranešti  pirmininkui. 

-  Ir  jums.  Taip,  aš  suprantu. 

Roza  atsiduso,  bet  ne  gailiai,  tik  kaip  moteris,  pradedanti  suvokti  kito  žmogaus 
silpnybę  arba  jau  beapsiprantanti  su  ja. 

-  Aš  grįžtu  pas  tulpę,  pone  van  Berlė,  o  kai  tik  ji  pražys,  jums  bus  pranešta;  kai 
tik  pranešiu  jums,  kurjeris  išvyks. 

-  Roza,  Roza,  aš  jau  nebežinau,  su  kokia  žemės  ar  dangaus  brangenybe  jus  ir 
belyginti! 

-  Prilyginkite  mane  juodajai  tulpei,  pone  Kornelijau,  aš  būsiu  labai  patenkinta, 
prisiekiu.  Tai  sudie,  pone  Kornelijau. 

-  Ne,  sakykite:  „Iki  pasimatymo,  brangusis." 

-  Iki  pasimatymo,  brangusis,  -  pasakė  Roza,  mažumą  paguosta. 

-  Sakykite:  „Mylimasis." 

-  Ak... 

-  Mylimasis,  Roza,  aš  jus  maldauju,  mylimasis,  juk  mylimasis? 

-  Mylimasis,  taip,  mylimasis,  -  pakartojo  Roza,  virpėdama  iš  neapsakomos 
laimės. 

-  Na,  Roza,  jeigu  jūs  pasakėte  „mylimasis",  pasakykite  ir  „lag^g^i^ 


sakykite  „laimingasis“,  nes  pasaulyje  nebuvo  ir  nėra  už  mane  laimingesnio 
žmogaus.  Man  trūksta  tik  vieno  dalyko. 

-  Ko? 

-  Jūsų  veiduko,  jūsų  skaistaus,  rausvo,  aksominio  skruostuko.  Ir  ne  atsitiktinio 
bučinio,  Roza,  ne  iš  netyčių  sugauto,  o  tikro,  Roza!  Ak! 

Kalinys  tik  atsiduso.  Jo  lūpas  palietė  mergaitės  lūpos,  ir  ne  atsitiktinai,  ne  iš 
netyčių. 

Roza  nubėgo. 

Iš  džiugesio  ir  laimės  Kornelijui  trūko  kvapo.  Širdis  netilpo  krūtinėje.  Jis 
atidarė  langą  ir  įsižiūrėjo  į  giedrą  dangų,  mėnulį,  abi  susiliejusias  upes, 
nutviekstas  sidabru,  tekančias  anapus  kalvų.  Jis  įkvėpė  į  plaučius  gryno,  tyro 
oro,  jo  galvoje  plazdėjo  malonios  mintys,  o  sieloje  -  dėkingumas  ir  susižavėjimas. 

Vargšas  ligonis  buvo  išgydytas,  vargšas  kalinys  jautėsi  laisvas. 

Iki  išnakčių  Kornelijus  rymojo  prie  grotuoto  lango,  sutelkęs  visus  penkis  savo 
pojūčius  į  vieną  arba,  tikriau,  į  du  -  į  klausą  ir  regėjimą. 

Jis  žiūrėjo  į  dangų,  bet  klausėsi  žemės  garsų. 

Retkarčiais  žvilgčiodamas  į  koridoriaus  pusę,  jis  sau  kalbėjo: 

-  Ten  Roza;  ji  budi  kaip  ir  aš,  skaičiuoja  akimirkas  kaip  ir  aš.  Ten,  Rozos 
akivaizdoje,  stovi  paslaptinga  gėlė,  ji  gyvena,  auga,  skleidžiasi.  Galbūt  Roza 
dabar  laiko  tulpės  stiebelį,  suėmusi  šiltais,  švelniais  pirštais.  Roza,  atsargiai 
laikyk  tą  stiebelį.  Galbūt  ji  lūpomis  liečia  pravirą  gėlės  taurelę.  Liesk  ją 
atsargiai,  Roza,  nes  tavo  lūpos  degina. 

Tą  akimirką  pietuose  įsižiebė  žvaigždė,  praskriejo  dangumi  ir  nukrito  ant 
Levešteino. 

Kornelijus  krūptelėjo. 

-  Ak,  -  tarė  jis,  -  dangus  siunčia  sielą  mano  gėlei. 

Jis  tarsi  atspėjo;  beveik  tą  pačią  akimirką  išgirdo  koridoriuje  lengvus  tarsi 
silfidės^i  žingsnius,  suknelės  šlamesį,  panašų  į  sparnų  plazdenimą,  ir  gerai 
pažįstamą  balsą,  kuris  pašaukė: 

-  Kornelijau,  brangusis,  mylimasis,  laimingasis,  greičiau,  greičiau! 

Kornelijus  vienu  šuoliu  stryktelėjo  prie  langelio.  Šį  kartą  jo  lūpos  vėl  sutiko 

Rozos  lūpas,  kurios  bučiuodamos  šnibždėjo: 

-Ji  pražydo!  Ji  juoda!  Ji  čia! 

-  Kaip  čia?  -  sušuko  Kornelijus,  atitraukdamas  lūpas  nuo  mergaitės  lūpų. 

-  Taip,  taip,  verta  truputį  ir  rizikuoti,  norint  suteikti  didelį  džiaugsmą.  Štai  ji, 
pažiūrėkite. 

Viena  ranka  ji  pakėlė  prie  langelio  slaptą  žibintą,  kita  -  stebuklingąją  tulpę. 

Kornelijus  sušuko,  jam  atrodė,  kad  jis  alpsta. 

-  O  Dieve,  o  Dieve!  -  šnibždėjo  jis.  -  Šios  dvi  gėlės,  pražydusios  prie  mano 
kameros  langelio,  yra  atpildas  už  mano  neteisingą  apkaltinimą  ir  kančias. 

-  Pabučiuokite  ją,  -  pasakė  Roza,  -  aš  ją  irgi  ką  tik  pabučiavau. 

Kornelijus  sulaikė  kvapą  ir  atsargiai  palietė  lūpomis  gėlę;  ir  niekad  moters 
pabučiavimas,  net  Rozos,  nebuvo  taip  giliai  įsmigęs  jam  į  širdį. 


Tulpė  buvo  puiki,  grakšti,  žavinga;  stiebelis  aštuoniolikos  colių  aukštumo.  Jis 
grakščiai  stiepėsi  tarp  keturių  žalių,  lygių,  tiesių  kaip  strėlės  lapelių.  Žiedas 
buvo  visas  juodas  ir  žvilgėjo  kaip  gintaras. 

-  Roza,  -  sunkiai  alsuodamas  tarė  Kornelijus,  -  negalima  gaišti  nė  akimirkos, 
reikia  rašyti  laišką. 

-Jis  jau  parašytas,  mano  mylimas  Kornelijau,  -  atsakė  Roza. 

-  Tikrai? 

-  Kol  tulpė  skleidė  žiedą,  aš  rašiau,  nes  nenorėjau  sugaišti  nė  akimirkos.  Va 
laiškas,  pažiūrėkite,  ar  jis  gerai  parašytas. 

Kornelijus  paėmė  laišką,  kur  kas  geriau  ir  gražiau  parašytą  nei  pirmasis, 
anuomet  jo  gautas,  ir  perskaitė: 

Pone  Pirmininke , 

Juodoji  tulpė  pražys  gal  po  dešimties  minučių.  Jai  pražydus ,  aš  tuojau 
išsiųsiu  pasiuntinį  paprašyti  jus  atvykti  į  Levešteino  tvirtovę.  Aš  esu  kalėjimo 
prižiūrėtojo  Grifaus  duktė ,  beveik  tokia  pat  kalinė ,  kaip  mano  tėvo  belaisviai , 
ir  pati  negaliu  jums  to  gamtos  stebuklo  atvežti.  Štai  dėl  ko  drįstu  prašyti  jus 
patį  atvykti. 

Norėčiau ,  kad  tulpė  būtų  pavadinta  Rosa  Barlaensis. 

Ji  pražydo.  Ji  yra  visiškai  juoda...  Atvykite,  pone  pirmininke,  atvykite. 

Su  pagarba.  Jūsų  nuolanki  tarnaitė 
Roza  Grifus 

-  Taip,  taip,  brangioji  Roza,  tai  puikus  laiškas.  Aš  jo  nebūčiau  parašęs  taip 
glaustai  ir  aiškiai.  Posėdyje  jūs  paaiškinsite  viską,  ko  jūsų  klaus.  Tada  visi 
sužinos,  kaip  buvo  išauginta  tulpė,  kiek  nemigo  naktų,  būgštavimų,  rūpesčių 
buvo  patirta.  Na,  o  dabar,  Roza,  negaiškite  nė  akimirkos.  Kurjerį,  kurjerį! 

-  Kokia  pirmininko  pavardė? 

-  Duokite,  aš  parašysiu  adresą.  O,  jis  labai  garsus  žmogus!  Tai  ponas  van 
Sistensas,  Harlemo  burmistras.  Duokite,  Roza,  duokite!  -  Ir  Kornelijus  užrašė 
ant  laiško  drebančia  ranka: 

„Minherui  Petersui  van  Sistensui,  Harlemo  burmistrui  ir  Gėlininkų  draugijos 
pirmininkui. " 

-  O  dabar,  Roza,  eikite,  eikite,  -  pasakė  Kornelijus,  -  ir  pasikliaukite  likimu, 
kuris  iki  šiol  mums  buvo  palankus. 

XXIII 

PAVYDUOLIS 


Iš  tikrųjų  šie  vargšai  jauni  žmonės  buvo  labai  reikalingi  likimo  globos.  Dar 
niekad  jiems  negrėsė  toks  pavojus,  kaip  dabar,  kada  jie  tarėsi  esą  laimingi. 

Mes  neabejojame  skaitytojų  įžvalgumu  ir  manome,  kad  jie  suprato,  jog 
Jakobas  ir  įsakas  Bokštelis  yra  tas  pats  asmuo,  tai  senas  mūsų  draugas,  arba, 
tikriau,  nedraugas. 

Skaitytojui,  žinoma,  aišku,  kad  atsidanginti  iš  Biuitenhofo  į  Levešteiną  Bokštelį 
skatino  meilės  aistra  ir  neapykanta:  juodoji  tulpė  ir  van  Berlė. 

Niekada  ir  niekas,  išskyrus  tulpių  mėgėją,  ir,  be  to,  pavydų  mėgėją,  nebūtų 
galėjęs  sužinoti  apie  paslaptingus  svogūnėlius  ir  kalinio  užmačias,  kurias 
sužinojo  arba  bent  įspėjo  Bokštelis. 

Matėme,  kad,  pasivadinęs  Jakobu,  o  ne  įsaku,  jis  daug  greičiau  susibičiuliavo  su 
Grifum.  Naudodamasis  jo  svetingumu,  jau  kelis  mėnesius  jis  girdė  senį 
prižiūrėtoją  geriausia  degtine,  kokios  tik  galima  gauti  tarp  Tekstelio  ir 
Antverpeno.  Jis  užliūliavo  ano  įtarumą,  -  o  juk  mes  matėme,  kad  senasis  Grifus 
buvo  labai  įtarus,  -  taigi  jis  užliūliavo  senio  įtarumą,  dėdamasis  siekiąs  Rozos 
rankos. 

O  norėdamas  paglostyti  ne  vien  tėvo,  bet  ir  kalėjimo  sargo  savimylą,  Jakobas 
baisiausiai  juodino  mokytąjį  kalinį,  kurį  Grifus  laikė  užrakinęs  ir  kuris,  klastūno 
Jakobo  žodžiais,  buvo  susidėjęs  su  velniu,  kad  pakenktų  jo  didenybei  princui 
Oraniečiui. 

Iš  pradžių  ir  Rozai  jis  buvo  nieko  sau,  žinoma,  ne  todėl,  kad  būtų  buvęs 
simpatingas,  -  Rozai  jis  niekad  nepatiko,  -  bet  Jakobas  tiek  daug  kalbėjo  apie 
karštą  savo  meilę  ir  norą  ją  vesti,  kad  iš  pradžių  nesukėlė  jai  jokio  įtarimo. 

Matėme,  jog,  neatsargiai  nusekęs  Rozą  į  sodą,  jis  išsidavė,  ir  Kornelijus 
instinktyviai  pajuto,  kad  juodviem  su  Roza  reikia  jo  saugotis. 

Tačiau  skaitytojas  turbūt  atsimena,  kad  kaliniui  ypač  įtartinas  pasirodė  Jakobo 
įtūžis,  kai  šis  sužinojo  Grifų  sutrypus  svogūnėlį.  Jo  įsiūtis  buvo  juo  baisesnis,  kad 
jis  tik  mėklino,  jog  Kornelijus  turi  kitą  svogūnėlį,  o  kaip  yra  iš  tikrųjų  -  nežinojo. 

Tada  jis  pradėjo  sekti  Rozą  ne  tik  einančią  į  sodą,  bet  ir  koridoriuje.  Kadangi 
jis  ją  sekė  patamsyje  ir  basas,  tai  jo  niekas  nepastebėjo  ir  negirdėjo,  išskyrus  tą 
kartą,  kai  Roza  tarėsi  pamačiusi  kažkokį  šešėlį  ant  laiptų. 

Bet  jos  susigriebta  per  vėlai:  Bokštelis  iš  paties  kalinio  lūpų  jau  buvo  išgirdęs, 
kad  yra  antras  svogūnėlis. 

Anąkart  Rozos  apmulkintas  sode  ir  suprasdamas,  jog  ta  komedija  buvo 
suvaidinta  tik  jam  išprovokuoti.  Bokštelis  pasidarė  dvigubai  atsargesnis  ir 
paleido  į  darbą  visą  savo  gudrumą,  kad  galėtų  sekti  kitus,  pats  niekieno 
nepastebimas. 

Jis  matė,  kaip  Roza  atsinešė  iš  tėvo  virtuvės  į  savo  kambarį  didelę  fajansinę 

vazą. 

Jis  matė,  kaip  Roza  stropiai  plovė  baltąsias  savo  rankas,  suteptas  žemėm, 
kurias  ji  maišė,  ruošdama  tulpei  kuo  minkštesnį  patalą. 

Pagaliau  Jakobas  išsinuomojo  mažą  kambariuką  palėpėje  priešais  Rozos 
langą.  Jis  buvo  gana  toli,  kad  galėtum  jį  matyti  paprasta  akimi,  ir  užtektinai  arti, 
kad  pro  žiūroną  galėtum  stebėti  viską,  kas  dėjosi  Levešteine,  Rozos  kambaryje, 
kaip  jis  anksčiau  Dordrechte  stebėjo  viską,  kas  dėjosi  Kornelijaus  džiovykloje. 

Nepraėjo  nė  trys  dienos,  ir  visi  jo  spėjimai  pasitvirtino. 

Rytą,  nuo  pat  saulėtekio,  fajansinis  puodas  stovėjo  ant  lango,  ir  Roza,  panaši  į 
žavingąsias  Miriso  ir  Metsu^  moteris,  taip  pat  pasirodydavo  tarp  langą 
gaubiančių  sužaliavusių  laukinių  vynuogių  ir  sausmedžio  šakelių. 

Iš  Rozos  žvilgsnių  į  fajansinį  puodą  Bokštelis  galėjo  spėti,  kokia  brangenybė 
čia  slypi.  Fajansiniame  puode  buvo  pasodintas  antrasis  svogūnėlis,  tai  yra 
paskutinė  kalinio  viltis. 

Jeigu  atrodydavo,  kad  naktis  gali  būti  šalta,  Roza  nukeldavo  nuo  lango 
fajansinį  puodą.  Taip  ją  mokė  Kornelijus,  kuris  būgštavo,  kad  svogūnėlis 
nesušaltų. 

Kai  saulė  imdavo  per  daug  kaitinti,  Roza  vienuoliktą  valandą  nukeldavo  puodą 
nuo  lango  ir  padėdavo  atgal  tik  antrą  valandą  po  pietų.  Taip  irgi  darė  paliepta 
Kornelijaus,  kuris  būgštavo,  kad  žemė  per  daug  neišdžiūtų. 

Kai  gėlė  išdygo.  Bokšteliui  neliko  jokių  abejonių;  pro  žiūroną  pavyduolis  ją  jau 
matė  vos  išsikalusią  iš  žemės. 

Kornelijus  turėjo  du  svogūnėlius  ir  antrąjį  patikėjo  Rozai,  savo  mylimajai. 
Jaunuolių  meilė  Bokšteliui,  be  abejo,  irgi  nebuvo  paslaptis. 

Taigi  reikėjo  rasti  būdą,  kaip  nugvelbti  tą  grožybę  iš  mylinčio  Kornelijaus  ir 
rūpestingosios  Rozos. 

Tai  buvo  nelengvas  uždavinys. 

Roza  saugojo  savo  tulpę  kaip  motina  saugo  kūdikį;  ne,  dar  rūpestingiau,  kaip 
perinti  balandė  savo  lizdą.  Roza  kiauras  dienas  tūnojo  savo  kambaryje  ir, 
keisčiausia,  nebeišeidavo  net  vakarais. 

Septynias  dienas  Bokštelis  veltui  laukė,  kad  Roza  išeitų  iš  savo  kambario. 

Tai  buvo  tos  septynios  kivirčo  dienos,  kurios  taip  skaudžiai  buvo  prislėgusios 
Kornelijų,  netekusį  žinių  ir  apie  Rozą,  ir  apie  tulpę.  Bet  nejau  Roza  su  Kornelijum 
pyksis  amžinai?  Tulpę  pagrobti  tada  būtų  dar  sunkiau,  nei  įsakas  iš  pradžių  buvo 
manęs. 

Mes  sakome  pagrobti,  nes  įsakas  tikrai  nusprendė  taip  padaryti.  Tai  jam  buvo 
ypač  paranku,  mat  tulpę  jaunuoliai  augino  paslapčia,  stropiai  slėpė  ją  nuo  visų, 
ir  Bokšteliu,  žinomu  tulpių  augintoju,  greičiau  patikėtų  negu  kažkokia  jauna 
mergaite,  kuri  nieko  nenutuokia  apie  gėlininkystę,  arba  kaliniu,  nuteistu  už 
valstybės  išdavimą  ir  stropiai  saugomu,  kuriam  būtų  sunku  kalėjime  ginti  savo 
teises.  Jeigu  jis  turės  tulpę  (o  turėjimas  ir  yra  nuosavybės  įrodymas),  tai,  be 
abejo,  jis  gaus  premiją,  garbės  vainikas  irgi  teks  jam,  o  ne  Kornelijui,  o  tulpė, 
užuot  vadinusis  Tulipa  nigra  Barlaensis,  bus  pavadinta  Tuljp^a^pįg^q 


Boxtellensis  arba  Boxtellea. 

Minheras  įsakas  dar  nebuvo  apsisprendęs,  kuriuo  iš  tų  dviejų  vardų  pavadins 
juodąją  tulpę,  bet  kadangi  abu  reiškė  tą  patį,  tai  šis  klausimas  nebuvo  labai 
svarbus. 

Svarbiausia  buvo  pavogti  tulpę. 

Bet  kad  Bokštelis  galėtų  tulpę  pavogti,  reikėjo,  kad  Roza  išeitų  iš  savo 
kambario.  Todėl  įsakas,  arba  Jakobas,  kaip  jums  geriau  patinka,  labai  nudžiugo, 
kai  pasimatymai  vakarais  vėl  atsinaujino. 

Jis  tuo  pasinaudojo  ir  pirmuosius  vakarus  apžiūrinėjo  Rozos  kambario  duris. 

Durų  spyna  buvo  paprasta,  bet  gerai  užrakinama  dviem  apsukimais;  raktą 
turėjo  tik  Roza. 

Iš  pradžių  Bokšteliui  atėjo  į  galvą  pavogti  iš  Rozos  raktą,  tačiau  pagalvojęs  tos 
minties  atsisakė,  nes  būtų  sunku  prisitaikyti  prie  mergaitės  kišenių,  o  jeigu  ir 
pavyktų,  tai  Roza,  pastebėjusi  raktą  dingus,  tuojau  lieptų  pakeisti  spyną  ir 
neišeitų  iš  kambario,  kol  ta  spyna  būtų  pakeista.  Taigi  Bokštelio  nusikaltimas 
neduotų  jokios  naudos. 

Reikėjo  ieškoti  kito  kelio. 

Bokštelis  prisirinko  visokių  raktų,  kokių  tik  galėjo  rasti,  ir  tuo  metu,  kai  Roza 
su  Kornelijum  leido  laimingas  akimirkas  prie  langelio,  ėmė  juos  visaip  mėginti. 

Du  iš  jų  tiko,  o  vienas  net  kartą  pasisuko,  bet  paskui  užsikirto. 

Vadinasi,  reikia  jį  tik  truputį  pataisyti. 

Bokštelis  plonai  aptepė  jį  vašku  ir  vėl  įkišęs  pasuko.  Kliūtis,  sukant  raktą  antrą 
sykį,  paliko  žymę  ant  vaško. 

Tereikėjo  tik  brūkštelėti  plonu  kaip  peilio  ašmenys  brūžekliu  vaško 
paženklintą  vietą.  Po  poros  dienų  darbas  buvo  baigtas. 

Rozos  kambario  durys  tyliai  ir  lengvai  atsidarė,  ir  Bokštelis  išvydo  Rozos 
kambaryje  tulpę. 

Pirmas  Bokštelio  nusikaltimas  buvo  tada,  kai  jis  perlipo  per  tvorą  išsikasti 
tulpės,  antras  -  kai  įlindo  į  Kornelijaus  džiovyklą,  ir  trečias  -  kai  su  padirbtu 
raktu  įsmuko  į  Rozos  kambarį.  Matome,  kaip  pavydas  stūmė  Bokštelį 
nusikaltimo  keliu. 

Dabar  Bokštelis  buvo  vienui  vienas  su  tulpe.  Paprastas  vagis  būtų  pasibrukęs 
puodą  po  pažastimi  ir  išsinešęs.  Tačiau  Bokštelis  nebuvo  paprastas  vagis;  jis 
svarstė.  Pasišviesdamas  slaptu  žibintu,  jis  tarė  tulpę  dar  mažai  išsiskleidus,  kad 
galėtum  tikrai  žinoti,  ar  bus  juodos  spalvos,  nors  visi  požymiai  rodė  ją  būsiant 
juodą. 

O  jeigu  tulpė  nebus  juoda  arba  turės  bent  vieną  dėmelę,  tai  jo  vagystė  bus 
beprasmiška. 

Jis  pagalvojo,  kad  apie  gėlės  dingimą  pasklis  garsas,  o  po  atsitikimo  sode,  be 
abejo,  bus  įtartas  jis;  taigi  bus  pradėta  ieškoti,  ir  nors  jam  pavyktų  labai  gerai 
tulpę  paslėpti,  ją  vis  tiek  gali  surasti. 

Jis  pagalvojo,  kad,  beslapstydamas  tulpę,  bekilodamas  iš  vienos  vietos  į  kitą, 
jis  gali  ją  sumaigyti.  iš  skaitiniaLorg 


Pagaliau  jis  pagalvojo,  kad,  turėdamas  Rozos  kambario  raktą  ir  galėdamas 
įeiti  kada  panorėjęs,  jis  gali  palaukti  ir  paimti  ją  valandą  prieš  arba  valandą  po 
pražydimo,  o  paskui,  nedelsdamas  nė  akimirkos,  vykti  su  ja  tiesiai  į  Harlemą;  kol 
kas  nors  susigriebs  jį  vytis,  tulpė  jau  bus  pas  žinovus.  O  tada  jį  arba  ją,  kas  drįs 
reikšti  į  tulpę  pretenzijas.  Bokštelis  apšauks  vagimi. 

Tai  buvo  geras  planas,  visai  vertas  to,  kas  jį  sugalvojo. 

Ir  štai  kiekvieną  vakarą,  tą  džiaugsmo  valandą,  kada  jaunieji  kalbėdavosi  prie 
kameros  langelio.  Bokštelis  įeidavo  į  mergaitės  kambarį  pažiūrėti,  kaip 
skleidžiasi  juodoji  tulpė. 

Paskutinį  mūsų  jau  aprašytą  vakarą  jis  jau  norėjo,  kaip  ir  kitais  kartais,  įeiti  į 
kambarį,  bet,  kaip  matėme,  įsimylėjėliai  persimetė  tik  keletu  žodžių,  ir 
Kornelijus  pasiuntė  Rozą  saugoti  tulpės. 

Pamatęs  Rozą  grįžtant  po  dešimties  minučių.  Bokštelis  suprato,  kad  tulpė 
pražydo  arba  tuoj  tuoj  pražys.  Vadinasi,  atėjo  ta  lemtingoji  naktis,  ir  Bokštelis 
atsinešė  pas  Grifų  dvigubai  daugiau  degtinės  negu  anais  kartais,  tai  yra  po  butelį 
kiekvienoje  kišenėje. 

Kai  Grifus  pasigers.  Bokštelis  taps  viso  kalėjimo  šeimininku. 

Vienuoliktą  valandą  Grifus  buvo  girtut  girtutėlis.  Antrą  valandą  nakties 
Bokštelis  pamatė  išeinančią  iš  kambario  Rozą;  ji  labai  atsargiai  nešėsi  kažkokį 
daiktą.  Tas  daiktas,  be  abejo,  buvo  vos  tik  pražydusi  juodoji  tulpė. 

Bet  ką  ji  ketina  daryti?  Ar  tik  nežada  su  gėle  vykti  į  Harlemą?  Neįtikėtina,  kad 
mergaitė  viena  pati  naktį  leistųsi  į  tokią  kelionę.  O  gal  ji  nori  parodyti  tulpę 
Kornelijui?  Labas  galimas  daiktas. 

Basas,  ant  pirštų  galų  jis  nusekė  paskui  Rozą. 

Jis  matė,  kaip  ji  priėjo  prie  langelio. 

Jis  girdėjo,  kaip  ji  pašaukė  Kornelijų. 

Žibinto  apšviestą,  jis  pamatė  pražydusią  tulpę,  juodą  kaip  ją  slepianti  naktis. 

Jis  girdėjo,  kad  Roza  ir  Kornelijus  nutarė  pasiųsti  kurjerį  į  Harlemą. 

Jis  matė,  kaip  susilietė  jaunųjų  lūpos,  paskui  girdėjo,  kaip  Kornelijus  skubino 
Rozą. 

Jis  matė,  kaip  Roza  užgesino  žibintą  ir  nuėjo  nuo  kameros. 

Jis  matė  ją  įeinant  į  kambarį. 

Paskui  jis  matė,  kaip  po  dešimties  minučių  ji  išėjo  iš  kambario  ir  rūpestingai 
dviem  pasukimais  užrakino  kambario  duris. 

Kodėl  ji  taip  rūpestingai  užrakino  duris?  Todėl,  kad  už  tų  durų  paliko  juodąją 
tulpę. 

Bokštelis,  kuris  visa  tai  matė,  pasislėpęs  aukštutinėje  laiptų  aikštelėje,  leidosi 
pakopa  po  pakopos  žemyn  kaip  tik  tuo  laiku,  kai  Roza  kopė  žemyn  savaisiais 
laiptais. 

Kai  Rozos  koja  tyliai  palietė  paskutinę  laiptų  pakopą.  Bokštelio  ranka  dar 
tyliau  apčiuopė  jos  kambario  durų  spyną.  Toje  rankoje,  be  abejo,  buvo  padirbtas 
raktas,  kuris  atidarė  Rozos  kambario  duris  taip  pat  lengvai,  kaip  ir  tikrasis. 

Štai  kodėl  mes  šio  skyriaus  pradžioje  sakėme,  kad  jaunuoliaijš^ygiajiįĘi 


reikalingi  likimo  globos. 

XXIV 

JUODOJI  TULPĖ  PATENKA  Į  KITAS  RANKAS 


Kornelijus  liko  stovėti,  kur  stovėjo,  atsisveikindamas  su  Roza,  -  jis  vos  galėjo 
išturėti  dvigubos  laimės  naštą. 

Praėjo  pusvalandis. 

Pro  Kornelijaus  lango  virbus  jau  pradėjo  skverbtis  pirmieji  melsvi  aušros 
spinduliai,  kai  staiga  jis  krūptelėjo  išgirdęs  laiptuose  žingsnius  ir  šauksmą.  Veik 
tą  pačią  akimirką  jo  veidas  susidūrė  su  baltu,  išpuolusiu  iš  būdo  Rozos  veidu. 

Jis  atšoko,  taip  pat  išbaldamas  iš  siaubo. 

-  Kornelijau,  Kornelijau!  -  šaukė  ji  dusdama. 

-  Dieve  mano,  kas  nutiko?  -  paklausė  kalinys. 

-  Kornelij  au !  T ulpė ! . . 

-  Kas  tulpei? 

-  Aš  nežinau,  kaip  jums  tai  pasakyti! 

-  Sakykite,  Roza,  sakykite! 

-Ją  iš  mūsų  paėmė!  Ją  pavogė! 

-  Ją  iš  mūsų  paėmė!  Ją  iš  mūsų  pavogė!  -  suriko  Kornelijus. 

-  Taip,  -  atsakė  Roza,  atsiremdama  durų,  kad  nepargriūtų.  -  Taip,  paėmė, 
pavogė. 

Ir  jai  pakirto  kojas.  Ji  parklupo  ant  kelių. 

-  Bet  kaip  tai  atsitiko?  -  paklausė  Kornelijus.  -  Pasakykit,  paaiškinkit  man... 

-  O,  aš  nekalta,  brangusis. 

Vargšė  Roza,  ji  nebedrįso  pasakyti  „mylimasis". 

-Jūs  ją  palikote  vieną?  -  tarė  liūdnai  Kornelijus. 

-  Tik  akimirką,  kol  nuėjau  pas  mūsų  pasiuntinį,  gyvenantį  už  penkiasdešimt 
žingsnių,  ant  Valio  kranto. 

-  Ir  tuo  metu,  nepaisydama  mano  įspėjimo,  palikote  duryse  raktą,  nelaimingas 
kūdiki! 

-  Ne,  ne,  tai  ir  keisčiausia,  aš  nepalikau  rakto  duryse,  aš  visą  laiką  turėjau  jį 
suspaudusi  rankoje,  bijodama  pamesti. 

-  Tai  kaip  ji  galėjo  dingti? 

-  Aš  pati  nežinau.  Aš  atidaviau  pasiuntiniui  laišką;  jis  beregint  išvyko.  Grįžtu, 
durys  užrakintos,  mano  kambaryje  viskas  kaip  buvę,  tik  tulpės  nėra.  Matyt,  kas 
nors  gavo  ar  pasidirbo  mano  kambario  raktą. 

Ji  sukūkčiojo,  ir  ašaros  nebeleido  jai  kalbėti. 

Kornelijus  stovėjo  nejudėdamas,  išpuolęs  iš  veido,  veik  nesuvokdamas,  ką  ji 
kalba,  ir  tik  murmėjo: 

-  Pavogė,  pavogė,  pavogė,  aš  žuvęs... 

-  O,  pone  Kornelijau,  pasigailėkite!  -  verkė  Roza.  -  Aš  neištversiu. 

Išgirdęs  tuos  žodžius,  Kornelijus  įsikibo  į  langelio  virbus  ir  įtūžęs  ėmė  juos 

purtyti: 

-  Mus  apvogė,  Roza,  bet  argi  turime  nuleisti  galvas?  Ne!  Nelaimė  didelė,  bet 
gal  dar  pataisoma.  Mes  žinome  vagį! 

-  Deja!  Aš  nesu  visai  įsitikinusi. 

-  O  aš  žinau,  aš  jums  sakau,  tai  tas  niekšas  Jakobas!  Argi  mes  jam  leisime, 
Roza,  nuvežti  į  Harlemą  mūsų  darbo  vaisių,  mūsų  rūpesčių  vaisių,  mūsų  meilės 
kūdikį?  Roza,  reikia  jį  vytis,  reikia  pasivyti. 

-  Bet  kaip  tą  padaryti  neišdavus  tėvui  mūsų  draugystės?  Kaip  aš,  suvaržyta 
moteris,  be  to,  neprityrusi,  galiu  padaryti  tai,  ko  jūs  gal  ir  pats  nepadarytumėt? 

-  Atrakinkite  man  šitas  duris,  Roza,  atidarykite  man  šitas  duris,  aš  jį  pagausiu! 
Jūs  pamatysite,  aš  surasiu  vagį;  pamatysite,  aš  priversiu  jį  prisipažinti  ir  prašyti 
pasigailėjimo! 

-  Deja,  -  tarė  kūkčiodama  Roza,  -  kaip  aš  atrakinsiu?  Argi  aš  turiu  raktą?  Jeigu 
aš  jį  būčiau  turėjusi,  seniai  būčiau  jus  paleidusi. 

-  Raktus  turi  jūsų  tėvas,  juos  turi  jūsų  niekšas  tėvas,  kuris  jau  pražudė  mano 
vieną  svogūnėlį.  O,  niekšas,  niekšas,  tas  Jakobo  sėbras! 

-  Tyliau,  tyliau,  susimildamas  tyliau! 

-  O  jeigu  jūs  man  neatidarysite,  -  suriko  įsiūčio  apimtas  Kornelijus,  -  aš 
išlaušiu  grotas  ir  suniokosiu  visą  kalėjimą!  Visus,  kas  tik  man  paklius! 

-  Brangusis,  pasigailėk  manęs! 

-  Aš  jums  sakau,  Roza,  kad  nepaliksiu  akmens  ant  akmens! 

Ir  nelaimingasis,  kuriam  įniršis  dešimteriopai  padidino  jėgas,  abiem  rankom 
ėmė  daužyti  duris  visai  nepaisydamas,  kad  jo  balsas  aidžiai  skamba  spiraliniuose 
laiptuose. 

Išsigandusi  Roza  veltui  stengėsi  nuraminti  šėlstančią  audrą. 

-  Aš  jums  sakau,  kad  užmušiu  tą  niekšą  Grifų,  -  siuto  van  Berlė,  -  aš  jums 
sakau,  kad  praliesiu  jo  kraują,  kaip  jis  praliejo  kraują  mano  juodosios  tulpės. 

Vargšas  tarsi  pakvaišo. 

-  Gerai,  gerai,  -  tarė  drebėdama  iš  susijaudinimo  Roza,  -  gerai,  tik 
nusiraminkite.  Gerai,  aš  paimsiu  raktus,  aš  atidarysiu  jums  duris,  tik 
nusiraminkite,  mano  Kornelijau. 

Ji  nebaigė,  nes  staiga  kažkas  suriaumojo. 

-  Tėvas!  -  suriko  Roza. 

-  Grifus!  -  sušuko  van  Berlė.  -  A,  išgama! 

Kornelijui  šūkaujant.  Grifus  negirdimai  buvo  užlipęs  į  viršų.  Jis  šiurkščiai 
sugriebė  už  rankos  dukterį. 

-  A,  tu  paimsi  mano  raktus!  -  įtūžęs  sušniokštė  jis,  gaudydamas  kvapą.  Ak,  tas 
niekšas,  tas  išgama,  tas  sąmokslininkas,  vertas  kartuvių.  Tavo  Kornelijus!  Tai  tu 
draugauji  su  valstybės  išdaviku?!  Gerai! 

Roza  beviltiškai  skėstelėjo  rankomis. 

-  A,  -  tęsė  Grifus,  jau  nebe  piktai,  bet  šaltu  ironišku  nugalėtojo  balsu.  -  A, 
nekalčiausiasis  pone  gėlininke!  A,  mielas  pone  mokslininke!  Jūs  užmušite  mane, 
jūs  praliesite  mano  kraują!  Labai  gerai,  geriau  nereikia.  O  mano  duktįf 


už  padėjėją.  Viešpatie,  aš  gyvenu  galvažudžių  lindynėje!  Na,  nieko.  Visa  tai  dar 
šiandien  bus  pranešta  ponui  komendantui,  o  rytoj  sužinos  ir  jo  didenybė 
štathalteris.  Mes  žinome  įstatymus.  Už  maišto  kėlimą  šeštasis  straipsnis.  Mes 
parodysime  jums  antrąjį  Biuitenhofą,  pone  mokslininke,  ir  šį  kartą  geresnį!  Taip, 
taip,  draskykis  kaip  lokys  narve,  o  tu,  gražuole,  ryk  akimis  savo  Kornelijų!  Įspėju 
jus,  mano  balandėliai,  kad  dabar  jūsų  sąmokslams  atėjo  galas.  Na,  drožk  į  savo 
kambarį,  nenaudėle!  Taigi,  pone  mokslininke,  iki  pasimatymo;  būkite  ramūs,  iki 
pasimatymo! 

Roza,  apdujusi  iš  baimės  ir  nevilties,  pasiuntė  savo  draugui  bučinį,  paskui, 
matyt,  staigios  minties  pamėtėta,  pasileido  laiptais  žemyn  sakydama: 

-  Dar  ne  viskas  prarasta,  pasikliaukite  manimi,  Kornelijau. 

Tėvas  urgzdamas  nusekė  paskui  ją. 

O  vargšas  kalinys  pamažu  paleido  virbus,  į  kuriuos  mėšlungiškai  buvo  įsikibęs, 
jo  galva  apsunko,  akys  apsiblausė,  ir  jis  sunkiai  sudribo  ant  akmeninių  kameros 
grindų  murmėdamas: 

-  Pavogė!  Ją  pavogė  iš  manęs! 

Tuo  tarpu  Bokštelis,  pasikišęs  tulpę  po  plačiu  apsiaustu,  išėjo  iš  kalėjimo  pro 
tuos  vartus,  kuriuos  buvo  atidariusi  pati  Roza,  įšoko  į  ekipažą,  kuris  jo  jau  laukė 
Gorkume,  ir  dingo,  aiškus  daiktas,  visai  neįspėjęs  dėl  staigaus  išvykimo  savo 
draugo  Grifaus. 

O  dabar,  jeigu  skaitytojas  sutiks,  mes  paseksime  jį  iki  jo  kelionės  galo. 

Jis  važiavo  pamažu:  greitas  važiavimas  gali  pakenkti  juodajai  tulpei. 

Tačiau,  bijodamas  susivėluoti.  Bokštelis  Delfte  įsigijo  dėžę,  išklotą  šviežiomis 
samanomis,  ir  ten  įdėjo  tulpę.  Patogiai  ir  minkštai  įdėtai,  gėlei  nebegrėsė  joks 
pavojus,  ir  ekipažas  drąsiai  galėjo  lėkti  šuoliais. 

Kitos  dienos  rytą  Bokštelis,  laimingas,  nors  kelionės  ir  nukamuotas,  atvyko  į 
Harlemą.  Čia,  slėpdamas  vagystės  pėdsakus,  jis  persodino  tulpę  į  kitą  indą,  o 
fajansinį  puodą  sudaužė  ir  šukes  sumetė  į  kanalą.  Paskui  parašė  Gėlininkų 
draugijos  pirmininkui  laišką,  kad  atvykęs  į  Harlemą  su  visiškai  juodos  spalvos 
tulpe  ir  yra  apsistojęs  su  visa  gėle  geriausiame  viešbutyje. 

Ten  jis  ir  laukė. 

XXV 

PIRMININKAS  VAN  SISTENSAS 


Roza,  palikdama  Kornelijų,  pasiryžo  arba  grąžinti  jam  Jakobo  pavogtą  tulpę, 
arba  daugiau  niekada  su  juo  nebesusitikti. 

Ji  matė  kalinio  skausmą,  dvigubą  ir  nepagydomą  skausmą:  pirma,  dėl 
neišvengiamo  išsiskyrimo,  nes  Grifus  sužinojo  jų  meilės  ir  pasimatymų  paslaptį; 
antra,  dėl  visų  vilčių  žlugimo,  vilčių,  kurias  jis  puoselėjo  septynerius  metus. 

Roza  buvo  iš  tokių  moterų,  kurias  gali  pakirsti  menkniekis,  tačiau  kurios  moka 
grumtis  su  didele  nelaime  ir  iš  tos  nelaimės  semtis  stiprybės. 

Mergaitė  grįžo  į  savo  kambarį,  apžiūrėjo  jį  paskutinį  sykį,  ar  kartais 
neapsiriko,  ar  nestovi  tulpė  kuriame  nors  kampe,  į  kurį  ji  nepažiūrėjo.  Bet  Roza 
veltui  dairėsi:  tulpės  nerado,  tulpė  buvo  pavogta. 

Roza  susirišo  į  ryšulėlį  reikalingiausius  savo  daiktus,  pasiėmė  sutaupytuosius 
tris  šimtus  florinų,  tai  yra  visą  savo  turtą,  išsitraukė  iš  po  nėrinių  trečiąjį 
svogūnėlį,  rūpestingai  paslėpė  jį  užantyje,  du  kartus  pasukusi  raktą  užrakino 
kambarį,  kad  ilgiau  nebūtų  pastebėta  ją  pabėgus,  ir  nulipo  laiptais.  Ji  išėjo  iš 
kalėjimo  pro  tuos  pačius  vartelius,  pro  kuriuos  prieš  valandą  buvo  išėjęs 
Bokštelis,  ir,  nuskubėjusi  į  paštą,  paprašė  ekipažo.  Bet  ten  turėjo  tik  vieną,  ir  tuo 
pačiu  Bokštelis,  nusisamdęs  dar  iš  vakaro,  dūmė  dabar  Delfto  keliu. 

Mes  sakome  „Delfto  keliu"  todėl,  kad,  važiuojant  iš  Levešteino  į  Harlemą, 
reikėjo  daryti  didelį  vingį;  tiesiai  atstumas  buvo  perpus  trumpesnis.  Bet  tiesiai 
Olandijoje  gali  keliauti  tik  paukščiai,  nes  Olandija  labiausiai  iš  visų  pasaulio  šalių 
yra  išraižyta  upių,  upelių,  kanalų  ir  ežerų. 

Roza  nori  nenori  turėjo  paimti  jojamą  arklį.  Arklio  savininkas  ja  pasitikėjo,  nes 
tvirtovės  prižiūrėtojo  dukterį  jis  pažinojo. 

Roza  vylėsi  pasivyti  savo  pasiuntinį,  gerą,  dorą  vaikiną,  kuris  ją  ir  lydėtų,  ir 
saugotų.  Ir  tikrai,  nenujojusi  nė  vienos  Įjė,  jį  pamatė.  Jis  greitai  žingsniavo  gražiu 
paupio  keliu. 

Ji  paragino  arklį  ir  pasivijo. 

Šaunusis  vaikinas,  nors  ir  nenutuokė,  koks  svarbus  jo  žygis,  tačiau  ėjo  taip 
sparčiai,  tarsi  būtų  žinojęs.  Per  valandą  jis  jau  buvo  sukoręs  pusantros  Įjė. 

Roza  atsiėmė  laišką,  kuris  dabar  buvo  nebereikalingas,  ir  paaiškino  jam,  kuo 
jis  galėtų  jai  padėti.  Valtininkas  sutiko  ją  lydėti,  žadėdamas  neatsilikti,  jeigu  ji 
leis  jam  laikytis  už  arklio  sturplio  arba  karčių.  Mergaitė  leido  laikytis  kur  tik  jam 
paranku,  kad  tik  jos  negaišintų. 

Abu  keliauninkai  jau  keliavo  penkias  valandas  ir  sukorė  penkias  Įjė,  o  senis 
Grifus  dar  nežinojo,  kad  mergaitės  nėra  tvirtovėje.  Pikčiurna  prižiūrėtojas 
mėgavosi  įvaręs  dukrai  baimės. 

Bet  tuo  pat  metu,  kai  jis  iš  anksto  džiaugėsi  galėsiąs  papasakoti  savo  bičiuliui 
Jakobui  tokią  šaunią  istoriją,  Jakobas  irgi  skubėjo  į  Delftą.  Važiuodamas  ekipažu, 

jis  buvo  aplenkęs  Rozą  ir  valtininką  keturiomis  ljė.  Jis  vis  dar  manė,  kad  Roza 
savo  kambaryje  verkšlena  arba  blaškosi,  o  ji  jau  lipo  jam  ant  kulnų. 

Taigi,  išskyrus  kalinį,  Levešteine  nebuvo  nė  vieno  iš  tų,  kurie,  Grifaus  manymu, 
turėjo  ten  būti. 

Augindama  tulpę,  Roza  labai  mažai  būdavo  su  tėvu,  tad  ir  dabar  tik  per  pietus, 
tai  yra  dvyliktą  valandą.  Grifus  išalkęs  pastebėjo,  kad  jo  duktė  per  daug 
šiaušiasi. 

Jis  pasiuntė  savo  padėjėją  jos  paieškoti.  Kai  tas  grįžęs  pasakė,  kad  jos  niekur 
nesą.  Grifus  pats  nuėjo  šaukti  dukters.  Jis  patraukė  tiesiai  prie  jos  kambario 
durų  bet  veltui  beldėsi,  Roza  neatsiliepė. 

Tada  buvo  pašauktas  tvirtovės  šaltkalvis,  durys  atidarytos,  bet  Grifus 
neberado  Rozos,  kaip  Roza  prieš  tai  neberado  tulpės. 

Roza  tuo  metu  jau  buvo  Roterdame.  Todėl  Grifus  nerado  jos  nei  tvirtovėje,  nei 
sode. 

Galima  įsivaizduoti,  kaip  Grifus  įtūžo,  kai  apibėgęs  tvirtovę  sužinojo,  kad  jo 
duktė  nusisamdę  arklį  ir  išjojo  kaip  tikra  padauža,  niekam  nepasakiusi  kur. 

Įsiutęs  Grifus  užlipo  pas  van  Berlė,  ėmė  jį  plūsti  ir  jam  grasinti.  Išvertė  visą  jo 
menką  mantą,  žadėjo  pasodinti  į  karcerį,  į  požemį,  žadėjo  marinti  badu  ir  duoti 
rykščių. 

Kornelijus  net  nesiklausė,  ką  jam  sako  prižiūrėtojas,  leidosi  plūstamas, 
koneveikiamas,  gąsdinamas,  stovėjo  paniuręs,  abejingas,  nejautrus,  kurčias 
baimei. 

Visur  išieškojęs  Rozos,  Grifus  ėmė  ieškoti  Jakobo,  bet  ir  jo  neradęs,  įtarė,  kad 
anas  bus  mergaitę  pagrobęs. 

Tuo  tarpu  Roza,  porą  valandų  pailsėjusi  Roterdame,  vėl  leidosi  į  kelionę.  Tą 
patį  vakarą  ji  apsinakvojo  Delfte,  o  rytą  atvyko  į  Harlemą,  tik  keturiomis 
valandomis  vėliau  už  Bokštelį. 

Visų  pirma  Roza  pasiprašė  nuvedama  pas  Gėlininkų  draugijos  pirmininką  poną 
van  Sistensą. 

Ką  šis  garbingas  vyras  veikė,  kai  ji  atėjo,  reikia  aprašyti,  jei  nenorime 
nusižengti  menininko  ir  istoriko  pareigoms. 

Pirmininkas  rašė  draugijos  komitetui  pranešimą.  Rašė  ant  didelio  popieriaus 
lapo,  rūpestingai,  kiek  tik  sugebėjo,  išvedžiodamas  raides. 

Mergaitė  pasisakė,  kas  esanti,  bet  jos  paprastas,  nors  ir  skambus  vardas  - 
Roza  Grifus  -  pirmininkui  nebuvo  žinomas,  tad  jos  nepriėmė. 

Olandijoje,  toje  užtvarų  ir  užtvankų  šalyje,  ne  taip  lengva  kur  nors  prieiti. 

Bet  Roza  nenuleido  rankų.  Ji  pati  prisiėmė  sau  uždavinį  ir  buvo  pasiryžusi 
nesitraukti  nei  prieš  šiurkštumą,  nei  prieš  įžeidimus,  nei  prieš  plūdimą. 

-  Praneškite  pirmininkui,  -  pasakė  ji,  -  kad  aš  noriu  pakalbėti  su  juo  apie 
juodąją  tulpę. 

Šie  žodžiai,  tokie  pat  magiški,  kaip  „Sezamai,  atsidaryk"  iš  „Tūkstančio  ir 
vienos  nakties",  atvėrė  jai  duris;  dėl  tų  žodžių  ji  įėjo  į  pirmininko  van  Sistenso 
kabinetą,  ir  šis  labai  mandagiai  pakilo  jos  pasitikti. 


Tai  buvo  žemaūgis,  gležnas  žmogelis,  labai  panašus  į  liauną  gėlę:  galva 
priminė  taurelę,  o  nukarusios  rankos  -  du  pailgus  tulpės  lapus.  Siūbuojanti 
eisena  dar  daugiau  darė  jį  panašų  į  vėjo  siūbuojamą  tulpę. 

Mes  jau  sakėme,  kad  jo  pavardė  -  van  Sistensas. 

-  Panele,  -  šūktelėjo  jis,  -  jūs  sakote,  kad  ateinate  pasikalbėti  apie  juodąją 
tulpę? 

Gėlininkų  draugijos  pirmininkui  Tulipa  nigra  buvo  tikra  didenybė,  kuri,  kaip 
tulpių  karalienė,  galėjo  siuntinėti  savo  pasiuntinius. 

-  Taip,  pone,  -  atsakė  Roza,  -  aš  atėjau  pasikalbėti  apie  ją. 

-  Ji  gerai  jaučiasi?  -  paklausė  van  Sistensas,  švelniai  ir  pagarbiai 
šypsodamasis. 

-  Deja,  pone,  -  atsakė  Roza,  -  aš  to  nežinau. 

-  Kaip?  Vadinasi,  jai  atsitiko  kokia  nors  nelaimė? 

-  Taip,  pone,  labai  didelė  nelaimė,  bet  ne  jai,  o  man. 

-  Kokia? 

-Ją  iš  manęs  pavogė. 

-  Iš  jūsų  pavogė  juodąją  tulpę? 

-  Taip,  pone. 

-  Ar  jūs  žinote  kas? 

-  Aš  įtariu,  bet  dar  nedrįstu  kaltinti. 

-  Bet  juk  nesunku  patikrinti. 

-  Kaip? 

-  Nuo  to  laiko,  kai  ją  iš  jūsų  pavogė,  vagis  negalėjo  suspėti  toli  nubėgti. 

-  Kodėl? 

-  Nes  aš  mačiau  juodąją  tulpę  vos  prieš  porą  valandų. 

-Jūs  matėte  juodąją  tulpę?  -  sušuko  mergaitė,  puldama  prie  van  Sistenso. 

-  Taip,  kaip  matau  jus,  panele. 

-  Bet  kur? 

-  Tikriausiai  pas  jūsų  šeimininką. 

-  Pas  mano  šeimininką? 

-  Taip.  Juk  jūs  tarnaujate  pas  poną  įsaką  Bokštelį? 

-Aš? 

-  Taip,  jūs. 

-  Bet  kuo  jūs  mane  laikote,  pone? 

-  O  kuo  jūs  mane  laikote? 

-  Pone,  aš  jus  laikau  tuo,  kas  jūs  tikriausiai  ir  esate:  tai  yra  gerbiamas  ponas 
van  Sistensas,  Harlemo  miesto  burmistras  ir  Gėlininkų  draugijos  pirmininkas. 

-  Ar  jūs  atėjote  pas  mane? 

-  Aš  atėjau  pasakyti  jums,  pone,  kad  iš  manęs  pavogė  mano  juodąją  tulpę. 

-  Vadinasi,  jūsų  tulpė  yra  pono  Bokštelio  tulpė.  Jūs  negerai  pasakėte,  mano 
vaikuti;  tulpę  pavogė  ne  iš  jūsų,  o  iš  pono  Bokštelio. 

-  Aš  jums  kartoju,  pone,  kad  visai  nepažįstu  to  pono  Bokštelio  ir  kad  pirmą 

-Jūs  nepažįstate  pono  Bokštelio  ir  taip  pat  turėjote  juodąją  tulpę? 

-  Argi  yra  dar  viena  juodoji  tulpė?  -  paklausė  Roza  krūptelėjusi. 

-  Taip,  yra  pono  Bokštelio  tulpė. 

-  Kaip  ji  atrodo? 

-Juoda,  po  galais! 

-  Be  dėmių? 

-  Be  jokios  dėmelės,  be  jokio  taškelio! 

-  Ir  tą  tulpę  jūs  turite?  Ji  čia? 

-  Ne,  bet  ji  bus  čia,  nes,  prieš  skiriant  premiją,  ją  turi  pamatyti  komisija. 

-  Pone,  -  sušuko  Roza,  -  tas  įsakas  Bokštelis,  tas  Bokštelis,  kuris  sakosi  esąs 
juodosios  tulpės  savininkas... 

-  Kuris  ir  yra  savininkas... 

-  Pone,  tas  žmogus  yra  liesas? 

-  Taip. 

-  Plikas? 

-  Taip. 

-  Neramių  akių? 

-  Regis,  taip. 

-  Neramus,  susikūprinęs,  šleivakojis? 

-  Taip,  iš  tiesų  jūs  vaizdžiai  piešiate  Bokštelio  portretą. 

-  Pone,  ar  tulpė  buvo  baltame  fajansiniame  puode  su  gelsvom  gėlėm? 

-  Ak,  to  aš  neprisimenu,  daugiau  žiūrėjau  į  vyriškį  negu  į  puodą. 

-  Pone,  tai  mano  tulpė,  ta  pati,  kurią  iš  manęs  pavogė!  Pone,  tai  mano 
nuosavybė!  Pone,  aš  atėjau  jos  pas  jus,  aš  atėjau  jos  čia! 

-  O,  o,  -  nustebo  van  Sistensas,  žiūrėdamas  į  Rozą,  -  jūs  atėjote  čia  pono 
Bokštelio  tulpės.  Po  velnių,  nieko  sau  kūmutė! 

-  Pone,  -  tęsė  Roza,  truputį  suglumusi  taip  pavadinta,  -  aš  nesakau,  kad  atėjau 
pono  Bokštelio  tulpės,  aš  sakau,  kad  atėjau  reikalauti  savo  tulpės. 

-  Savo? 

-  Taip,  tos,  kurią  aš  pati  pasodinau  ir  pati  išauginau. 

-  Na,  tada  eikite  pas  poną  Bokštelį  į  „Baltosios  gulbės“  viešbutį  ir  išklokite 
viską  jam.  Šito  ginčo  aš  nesiimu  spręsti,  nes  jis  ne  mažiau  sunkus  nei  karaliaus 
Saliamono^,  o  aš  nesu  toks  išmintingas;  aš  tik  parašysiu  pranešimą,  kad 
išauginta  juodoji  tulpė,  ir  paskirsiu  premiją  tam,  kas  ją  išaugino.  Sudie,  mano 
vaikuti. 

-  O  pone,  pone!  -  maldavo  Roza. 

-  Mano  vaike,  -  tęsė  van  Sistensas,  -  kadangi  jūs  esate  graži,  jauna  ir  dar 
nevisiškai  sugadinta,  duosiu  jums  vieną  patarimą.  Geriau  pasisaugokite,  nes 
Harleme  mes  turime  teismą  ir  kalėjimą;  be  to,  mes  labai  jautrūs  dėl  tulpių 
garbės.  Eikite,  mano  vaike,  eikite.  Ponas  įsakas  Bokštelis,  „Baltosios  gulbės" 
viešbutis. 

Ir  ponas  van  Sistensas,  vėl  paėmęs  savo  puikiąją  plunksną,  toliau  rašė 
pertrauktą  pranešimą.  iš  skaitiniai.org 

XXVI 

GĖLININKŲ  DRAUGIJOS  NARYS 

Roza,  kone  pakvaišusi  iš  džiaugsmo  ir  baimės,  kad  juodoji  tulpė  atsirado,  ėjo  į 
„Baltosios  gulbės“  viešbutį,  lydima  savo  valtininko,  žaliūko  fryzo,  galinčio 
susidoroti  su  dešimčia  Bokštelių. 

Kelyje  ji  valtininkui  viską  papasakojo,  ir  jis  nepabijojo  grumtynių,  jeigu  kartais 
jos  kiltų.  Jam  tik  buvo  liepta  atsargiai  elgtis  su  tulpe. 

Priėjusi  viešbutį,  Roza  staiga  sustojo.  Jai  dingtelėjo  viena  mintis. 

-  Dieve  mano,  -  sušnibždėjo,  -  aš  padariau  baisią  klaidą,  aš  turbūt  pražudžiau 
ir  Kornelijų,  ir  tulpę,  ir  save.  Aš  pridariau  triukšmo,  sukėliau  įtarimą.  O  juk  esu 
tik  moteris;  šitie  žmonės  gali  susitarti  prieš  mane,  ir  tada  aš  žuvusi.  Jeigu  tik  pati 
žūčiau,  tai  dar  ne  taip  baisu,  bet  Kornelijus  ir  tulpė... 

Ji  susimąstė. 

„O  kas  tada  bus,  jeigu  nueisiu  pas  Bokštelį  ir  jo  nepažinsiu,  jeigu  tas  Bokštelis 
ne  Jakobas,  jeigu  tai  kitas  gėlininkas,  irgi  išauginęs  juodąją  tulpę?  O  gal  mano 
tulpę  pavogė  ne  tas,  kurį  aš  įtariu,  arba  ji  jau  perėjo  į  kitas  rankas?  Jeigu  aš 
nepažinsiu  žmogaus,  o  tik  savo  tulpę,  kaip  aš  įrodysiu,  kad  toji  tulpė  yra  mano? 

Antra  vertus,  jeigu  tas  apgavikas  bus  ir  pats  Jakobas,  kas  gali  žinoti,  kaip 
viskas  apsivers.  Tulpė  gali  nužydėti,  kol  mes  ginčysime  s.  Ką  gi  man  daryti?  Kaip 
pasielgti?  Juk  ta  tulpė  yra  gyvybės  šaltinis  ir  man,  ir  vargšui  kaliniui,  kuris  dabar 
galbūt  galuojasi  mirtimi.“ 

Tuo  metu  nuo  Didžiojo  turgaus  ataidėjo  minios  triukšmas  ir  erzelis.  Žmonės 
bėgo,  durys  atsidarinėjo,  tik  viena  Roza  buvo  abejinga  tam  minios  bruzdesiui. 

-  Reikia  grįžti  pas  pirmininką,  -  sumurmėjo  ji. 

-  Grįžkime,  -  pritarė  valtininkas. 

Jie  grįžo  nedidele  gatvele,  kuri  vedė  tiesiai  į  pono  van  Sistenso  namus;  o  tas, 
su  puikiąja  plunksna  vedžiodamas  puikias  raides,  teberašė  savo  pranešimą. 

Eidama  gatve,  Roza  visur  tik  ir  tegirdėjo  kalbas  apie  juodąją  tulpę  ir  apie 
šimto  tūkstančių  florinų  premiją. 

Naujiena  jau  buvo  apskriejusi  visą  miestą. 

Roza  daug  vargo  padėjo,  kol  vėl  pateko  pas  van  Sistensą;  tik  išgirdęs  magiškus 
žodžius  „juodoji  tulpė“,  jis,  kaip  ir  pirmą  kartą,  sušvelnėjo. 

Bet  kai  pamatė  Rozą,  kurią  laikė  pamišėle  ar  dar  kuo  blogiau,  baisiai  supyko 
ir  buvo  beketinąs  ją  išvyti.  Tačiau  Roza  maldaujamai  sudėjo  rankas  ir 
užbėgdama  už  akių  jo  pykčiui  nuoširdžiai  tarė: 

-  Pone,  meldžiu  jus,  neatstumkite  manęs;  paklausykite,  ką  jums  pasakysiu; 
jeigu  jūs  ir  negalėsite  rasti  teisybės,  tai  bent  jūsų  negrauš  sąžinė,  kad  prisidėjote 
prie  piktadarystės. 

Van  Sistensas  drebėjo  iš  nekantrumo;  Roza  jau  antrą  kartą  nutraukė  darbą, 
kuris  jam,  ir  kaip  burmistrui,  ir  kaip  Gėlininkų  draugijos  pirmininkui,  glostė 

savimylą. 

-  Bet  mano  pranešimas,  mano  pranešimas  apie  juodąją  tulpę! 

-  Pone,  -  tęsė  Roza  tvirtu  balsu,  jausdamasi  nekalta  ir  teisinga,  -  jeigu  jūs 
manęs  neišklausysite,  tai  jūsų  pranešimas  bus  melagingas.  Aš  jus  maldauju, 
pone,  pakvieskite  čia  tą  poną  Bokštelį,  kuris,  man  regis,  yra  Jakobas,  ir  aš 
prisiekiu:  visai  nesisavinsiu  tos  tulpės,  jeigu  nepažinsiu  nei  jos  pačios,  nei  jos 
šeimininko. 

-  Po  velnių,  puikiai  sugalvota!  -  tarė  van  Sistensas. 

-  Kaip  jus  suprasti? 

-  Nagi,  kas  iš  to,  jeigu  ir  pažinsite  juos,  ką  tai  įrodys? 

-  Pagaliau,  -  tęsė  nusivylusi  Roza,  -  jūs  esate  doras  žmogus,  pone.  Argi  jūs 
premijuosite  tą,  kuris  ne  tik  neišaugino  tulpės,  bet  ir  ją  pavogė. 

Gal  tiesūs  Rozos  žodžiai  pasiekė  van  Sistenso  širdį,  ir  jis  jau  norėjo  bent  kiek 
švelniau  jai  atsakyti,  bet  tuo  metu  gatvėje  pasigirdo  didelis  triukšmas.  Panašų 
triukšmą,  tik  mažesnį,  Roza  girdėjo  pirma  gatvėje,  bet  jo  nepaisė;  o  ir  dabar  tas 
triukšmas  nesutrukdė  karštų  jos  maldavimų. 

Nuo  sveikinimo  šauksmų  sudrebėjo  visas  namas. 

Ponas  van  Sistensas  ėmė  klausytis  tų  sveikinimų,  kurių  Roza  anksčiau  visiškai 
negirdėjo,  o  dabar  palaikė  paprastu  minios  klegesiu. 

-  Kas  čia?  -  sušuko  burmistras.  -  Kas  čia  dabar?  Ar  gali  būti?  Ar  aš  gerai 
išgirdau! 

Ir  jis  šoko  į  laukiamąjį,  visai  užmiršęs  Rozą  ir  palikęs  ją  savo  kabinete. 

Įbėgęs  į  laukiamąjį,  van  Sistensas  nustebo  pamatęs,  kad  laiptai  apgulti  žmonių 
iki  pat  vestibiulio. 

Laiptais  per  minią  arba,  tikriau,  jos  lydimas,  kopė  jaunas  žmogus,  apsirengęs 
paprastais  violetinės  spalvos  aksomo  drabužiais,  puoštais  sidabru.  Oriai, 
neskubėdamas  jis  lipo  akmeniniais,  kruopščiai  išblizgintais  laiptais.  Paskui  jį  ėjo 
du  karininkai,  vienas  jūrų,  antras  kavalerijos. 

Van  Sistensas,  prasiskverbęs  pro  suglumusius  tarnus,  nusilenkė,  vos  ne 
kniūbsčias  puldamas  priešais  svečią,  sukėlusį  visą  tą  triukšmą. 

-  Monsinjore,  -  sušuko,  -  monsinjore!  Jūsų  didenybė  teikėsi  atvykti  pas  mane! 
Amžina  garbė  mano  kukliam  būstui. 

-  Brangus  pone  van  Sistensai,  -  prabilo  Vilhelmas  Oranietis  ramiu  balsu,  kuris 
jam  atstojo  šypseną,  -  aš  esu  tikras  olandas,  mėgstu  vandenį,  alų  ir  gėles,  net  ir 
sūrį,  kurį  taip  vertina  prancūzai;  iš  gėlių  aš,  žinoma,  labiausiai  mėgstu  tulpes.  Į 
Leideną  atėjo  žinia,  kad  Harlemas  pagaliau  turi  juodąją  tulpę;  sužinojęs,  kad  tai 
tikras  dalykas,  nors  ir  neįtikimas,  aš  atvykau  pasiteirauti  Gėlininkų  draugijos 
pirmininko. 

-  O,  monsinjore,  monsinjore,  -  tarė  sužavėtas  van  Sistensas,  -  didelė  garbė 
draugijai,  jeigu  jos  veikla  domisi  jūsų  didenybė! 

-  Ar  turite  gėlę?  -  paklausė  princas,  matyt,  gailėdamasis  per  daug  pasakęs. 

-  Deja,  ne,  monsinjore,  jos  čia  neturime. 

-  Pas  savininką. 

-  Kas  jos  savininkas? 

-  Garbingas  Dordrechto  miesto  gėlininkas. 

-  Dordrechto? 

-  Taip. 

-  O  kokia  jo  pavardė? 

-  Bokštelis. 

-  Kur  jis  gyvena? 

-  „Baltosios  gulbės"  viešbutyje.  Aš  liepsiu  jį  pašaukti;  jeigu  jūsų  didenybė 
padarys  man  garbę,  teikdamasis  užeiti  į  mano  svetainę.  Sužinojęs,  kad 
monsinjoras  čia,  tas  Bokštelis  paskubės  atnešti  savo  tulpę  monsinjorui. 

-  Gerai,  pakvieskite  jį. 

-  Klausau,  jūsų  didenybe.  Tik... 

-Kas? 

-  O,  nieko,  nesvarbu,  monsinjore. 

-  Šiame  pasaulyje  viskas  yra  svarbu,  pone  van  Sistensai. 

-  Taigi,  monsinįore,  atsirado  viena  kliūtis. 

-  Kokia? 

-  Kai  kas  jau  panoro  pasisavinti  tą  tulpę,  kažkokie  gobšuoliai.  Žinia,  ji  verta 
šimto  tūkstančių  florinų. 

-  Iš  tiesų? 

-  Taip,  monsinjore,  gobšuoliai,  apgavikai. 

-  Bet  juk  tai  nusikaltimas,  pone  van  Sistensai! 

-  Taip,  jūsų  didenybe. 

-  O  jūs  turite  to  nusikaltimo  įrodymų? 

-  Ne,  monsinjore,  nusikaltėlė... 

-  Nusikaltėlė? 

-  Aš  noriu  pasakyti,  kad  ta,  kuri  savinasi  tulpę,  yra  gretimame  kambaryje. 

-  Ten?  O  ką  jūs  apie  tai  manote,  pone  van  Sistensai? 

-  Aš  manau,  monsinjore,  kad  ją  sugundė  šimtas  tūkstančių  florinų. 

-  Ir  ji  savinasi  tą  tulpę? 

-  Taip,  monsinjore. 

-  O  kokie  jos  įrodymai? 

-  Aš  kaip  tik  norėjau  ją  iškvosti,  kai  jūsų  didenybė  teikėtės  atvykti. 

-  Išklausykime  ją,  pone  van  Sistensai,  išklausykime  ją.  Aš  juk  vyriausiasis 
teisėjas.  Aš  išklausysiu  šią  bylą  ir  padarysiu  nuosprendį. 

-  Štai  atsirado  ir  karalius  Saliamonas,  -  tarė  van  Sistensas,  nusilenkdamas  ir 
kviesdamas  princą  į  kambarį. 

Princas,  žengęs  kelis  žingsnius,  staiga  sustojo  ir  tarė: 

-  Eikite  pirma  manęs  ir  vadinkite  mane  tik  ponu. 

Jie  įėjo  į  kabinetą. 

Roza  tebestovėjo  toje  pat  vietoje,  prie  lango,  ir  žiūrėjo  į  sodą. 

-  O,  fryzė,  -  tarė  princas,  pamatęs  Rozos  auksinį  gobtuvėlį  ir  raudoų^^yg^nrg 


Roza,  išgirdusi  žingsnius,  atsigręžė,  bet  princo  beveik  nė  nepamatė,  nes  šis 
atsisėdo  pačioje  tamsiausioje  kambario  kertėje. 

Aišku,  visas  jos  dėmesys  buvo  nukreiptas  į  tą  įžymiąją  asmenybę,  kuri  vadinosi 
van  Sistensu,  o  ne  į  kuklų  žmogų,  įėjusį  paskui  šeimininką  ir,  matyt,  savo  vardu 
nepagarsėjusį. 

Tas  kuklus  žmogus  paėmė  iš  lentynos  knygą  ir  davė  ženklą  van  Sistensui 
klausinėti. 

Van  Sistensas,  paragintas  žmogaus  violetiniais  drabužiais,  pradėjo  apklausą, 
džiaugdamasis  ir  didžiuodamasis  jam  suteikta  garbe. 

-  Mano  vaike,  ar  pažadate  man  sakyti  gryną  tiesą,  tik  tiesą  apie  tulpę? 

-  Taip,  pažadu. 

-  Gerai,  tada  pasakokit  prie  šito  pono,  jis  yra  mūsų  Gėlininkų  draugijos  narys. 

-  Pone,  -  tarė  Roza,  -  ką  aš  galiu  pridėti  prie  to,  ką  jau  esu  sakiusi? 

-  Na,  tai  kaip  ten  buvo? 

-  Aš  vėl  kreipiuosi  į  jus  su  tuo  pačiu  prašymu. 

-  Kokiu? 

-  Pakvieskite  čia  poną  Bokštelį  su  jo  tulpe;  jeigu  jos  nepažinsiu,  aš  atvirai  tai 
pasakysiu;  bet  jeigu  pažinsiu,  reikalausiu,  kad  ji  būtų  man  grąžinta.  Aš 
reikalausiu,  o  jei  prireiks,  pasieksiu  net  jo  didenybę  štathalterį  ir  jam  įrodysiu. 

-  Tai  jūs  turite  įrodymų,  mielas  vaikuti? 

-  Dievas  -  liudytojas,  kad  tulpė  yra  mano,  jo  padedama  įrodysiu. 

Van  Sistensas  susižvalgė  su  princu,  kuris,  išgirdęs  Rozos  balsą,  stengėsi 
prisiminti,  kur  anksčiau  jį  buvo  girdėjęs. 

Vienas  karininkas  išėjo  atvesti  Bokštelio. 

Van  Sistensas  klausinėjo  toliau. 

-  Kuo  pamatuotas  jūsų  tvirtinimas,  kad  juodoji  tulpė  priklauso  jums? 

-  Tuo,  kad  aš  pati  ją  sodinau  ir  išauginau  savo  kambaryje. 

-  Savo  kambaryje?  O  kur  yra  jūsų  kambarys? 

-  Levešteine. 

-Jūs  iš  Levešteino? 

-  Aš  esu  kalėjimo  prižiūrėtojo  duktė. 

Princas  krustelėjo,  tarsi  norėdamas  pasakyti:  „Taip,  taip,  dabar  aš  prisimenu.“ 

Ir,  dėdamasis  skaitąs  knygą,  jis  dar  atidžiau  nei  pirma  stebėjo  Rozą. 

-  Ar  jūs  mėgstate  gėles?  -  paklausė  van  Sistensas. 

-  Taip,  pone. 

-  Vadinasi,  jūs  esate  prityrusi  gėlininkė? 

Roza  akimirką  abejojo,  paskui  labai  nuoširdžiai  tarė: 

-  Ponai,  juk  aš  kalbu  su  kilniais  žmonėmis? 

Jos  žodžiai  buvo  nuoširdūs,  todėl  ir  van  Sistensas,  ir  princas  sutartinai 
linktelėjo. 

-  Na,  tada  aš  jums  pasakysiu.  Prityrusi  gėlininkė  ne  aš,  ne.  Aš  tik  neturtinga 

Fryzijos  mergaitė,  kuri  dar  prieš  tris  mėnesius  nemokėjo  nei  skaityti,  nei  rašyti. 

-  Kas  tas  žmogus? 

-  Vienas  nelaimingas  Levešteino  kalinys. 

-  Levešteino  kalinys?  -  paklausė  princas. 

Išgirdusi  tą  balsą,  Roza  krūptelėjo. 

-  Vadinasi,  jis  yra  valstybinis  nusikaltėlis,  -  tarė  princas,  -  nes  Levešteine 
laikomi  tik  valstybiniai  nusikaltėliai. 

Ir  jis  vėl  įniko  skaityti  arba  bent  apsimetė  skaitąs. 

-  Taip,  -  sušnibždėjo  virpėdama  Roza,  -  taip,  valstybinis  nusikaltėlis. 

Išgirdęs  tokį  prisipažinimą,  tokiam  liudytojui  girdint,  van  Sistensas  išblyško. 

-  Na,  -  šaltai  paragino  Vilhelmas  Gėlininkų  draugijos  pirmininką. 

-  O  pone,  -  Roza  vėl  kreipėsi  į  tą,  kurį  laikė  tikruoju  savo  teisėju,  -  turiu 
prisipažinti  sunkiai  nusikaltusi. 

-  Taip,  taip,  -  tarė  van  Sistensas,  -  valstybės  išdavikai  Levešteine  turi  būti 
griežtai  atskirti  nuo  išorinio  pasaulio. 

-  Deja,  pone. 

-  Iš  jūsų  žodžių  sprendžiu,  kad  jūs  pasinaudojote  savo,  kaip  prižiūrėtojo 
dukters,  padėtimi,  ir  drauge  su  kaliniu  auginote  gėles. 

-  Taip,  pone,  -  sumišusi  atsakė  Roza,  -  taip,  aš  turiu  prisipažinti,  kad  mačiausi 
su  juo  kasdien. 

-  Nelaimingoji!  -  sušuko  van  Sistensas. 

Princas  pakėlė  galvą,  pažvelgė  į  persigandusią  Rozą  ir  išbalusį  pirmininką. 

-  Gėlininkų  draugijos  nariams  tai  neturi  rūpėti,  -  tarė  jis  aiškiu,  šaltu  balsu.  - 
Jų  reikalas  spręsti  apie  juodąją  tulpę,  o  ne  apie  valstybės  nusikaltimus. 
Pasakokite,  mergaite,  pasakokite. 

Išraiškingas  van  Sistenso  žvilgsnis  tulpių  vardu  padėkojo  naujam  Gėlininkų 
draugijos  nariui. 

Tų  nepažįstamojo  žodžių  padrąsinta,  Roza  papasakojo  viską,  kas  įvyko  per 
pastaruosius  tris  mėnesius,  viską,  ką  ji  nuveikė  ir  ką  iškentėjo.  Ji  pasakojo  apie 
Grifaus  šiurkštumą,  apie  pirmojo  svogūnėlio  sunaikinimą,  apie  kalinio  sielvartą, 
apie  jos  pačios  slapčia  išaugintąjį  antrąjį  svogūnėlį,  apie  kalinio  kantrumą,  apie 
jo  liūdesį  po  jų  susipykimo,  kaip  jis  norėjęs  nusimarinti  badu  iš  nevilties,  kad 
negavo  žinių  apie  savo  tulpę,  kaip  jis  džiaugėsi  jiems  vėl  susitaikius,  ir  pagaliau, 
kaip  juodu  nusiminė  pamatę,  kad  juodoji  tulpė  pavogta  tik  po  valandos  jai 
pražydus. 

Nuoširdus  mergaitės  pasakojimas,  tiesa,  nė  kiek  nesujaudino  princo,  bent  iš 
pažiūros,  užtat  labai  sugraudino  van  Sistensą. 

-  Tačiau,  -  tarė  princas,  -  jūs  su  kaliniu  ne  taip  seniai  pažįstami? 

Roza  įdėmiai  sužiuro  į  nepažįstamąjį,  kuris  atšlijo  į  šešėlį,  vengdamas  jos 
žvilgsnio. 

-  Kodėl,  pone?  -  paklausė  ji. 

-  Nes  praėjo  tik  keturi  mėnesiai,  kai  kalėjimo  prižiūrėtojas  ir  jo  duktė 
apsigyveno  Levešteine. 

-  Taip,  tas  tiesa,  pone. 

-  O  gal  jūs  ir  prašėte  perkelti  tėvą  tik  tam,  kad  norėjote  sekti  paskui  tą  kalinį, 
perkeltą  iš  Hagos  į  Levešteiną? 

-  Pone!  -  tarė  Roza  išr ausdama. 

-  Na,  sakykite!  -  paliepė  Vilhelmas. 

-  Prisipažįstu,  aš  pažinojau  kalinį  Hagoje. 

-  Laimingas  kalinys!  -  pareiškė  Vilhelmas  šypsodamasis. 

Tuo  tarpu  įėjo  karininkas,  kuris  buvo  pasiųstas  Bokštelio,  ir  pranešė,  kad  tas 
eina  paskui  su  tulpe. 

XXVII 

TREČIASIS  SVOGŪNĖLIS 


Vos  tik  spėjo  karininkas  pranešti.  Bokštelis  ir  pats  įėjo  į  van  Sistenso  svetainę, 
lydimas  dviejų  žmonių,  kurie  dėžę  su  brangiuoju  daiktu  pastatė  ant  stalo. 

Princas,  sužinojęs,  kad  tulpė  atnešta,  išėjo  iš  kabineto  į  svetainę,  pasigrožėjo 
gėle,  nieko  netaręs  grįžo  į  kabinetą  ir  tylėdamas  užėmė  savo  vietą  tamsiame 
kampe,  kur  pats  buvo  pasistatęs  krėslą. 

Roza,  drebėdama,  išbalusi  ir  įsibaiminusi,  laukė,  kada  ją  pakvies  pasižiūrėti 
tulpės. 

Ji  išgirdo  Bokštelio  balsą. 

-  Tai  jis!  -  šūktelėjo  ji. 

Princas  ženklu  jai  paliepė  pro  praviras  duris  pasižiūrėti  į  svetainę. 

-  Tai  mano  tulpė!  -  riktelėjo  Roza.  -  Tai  ji,  aš  ją  pažįstu!  O,  vargšas  mano 
Kornelijus! 

Ir  ji  apsipylė  ašaromis. 

Princas  atsistojo,  priėjo  prie  durų  ir  pastovėjo  ten  kurį  laiką  šviesoje. 

Roza  įsmeigė  į  jį  akis.  Dabar  ji  neabejojo,  kad  ne  pirmą  kartą  mato  šį 
nepažįstamąjį. 

-  Pone  Bokšteli,  -  tarė  princas,  -  ateikite  čia. 

Bokštelis  greitai  įbėgo  ir  akis  į  akį  susidūrė  su  Vilhelmu  Oraniečiu. 

-Jūsų  didenybė!  -  sušuko  jis  traukdamasis. 

-Jūsų  didenybė!  -  pakartojo  apstulbusi  Roza. 

Išgirdęs  balsą  iš  kairės.  Bokštelis  grįžtelėjo  ir  pamatė  Rozą. 

Pamatęs  ją,  pavyduolis  suvirpėjo  visu  kūnu,  tarsi  būtų  prisilietęs  prie  Voltos 
lanko. 

-  A,  -  sumurmėjo  princas  pats  sau,  -  jis  sumišo. 

Tačiau  Bokštelis,  sukaupęs  visas  jėgas,  susitvardė. 

-  Pone  Bokšteli,  -  kreipėsi  į  jį  Vilhelmas,  -  jūs,  regis,  atskleidėte  juodosios 
tulpės  paslaptį? 

-  Taip,  monsinjore,  -  atsakė  Bokštelis  kiek  sumišęs. 

Tiesa,  gėlininkas  galėjo  būti  sumišęs  ir  dėl  to,  kad  netikėtai  išvydo  Vilhelmą. 

-  Bet  šita  mergaitė,  -  tęsė  princas,  -  taip  pat  sakosi  tą  paslaptį  atskleidusi. 
Bokštelis  niekinamai  nusišypsojo  ir  patraukė  pečiais. 

Vilhelmas  smalsiai  sekė  visus  jo  judesius. 

-  Vadinasi,  jūs  nepažįstate  šitos  mergaitės?  -  paklausė  princas. 

-  Ne,  monsinjore. 

-  O  jūs,  mergaite,  pažįstate  poną  Bokštelį? 

-  Ne,  aš  nepažįstu  pono  Bokštelio,  bet  aš  pažįstu  poną  Jakobą. 

-  Ką  jūs  norite  tuo  pasakyti? 

-  Aš  noriu  pasakyti,  kad  tas,  kuris  dabar  vadinasi  įsakas  Bokštelis,  Levešteine 

vadinosi  Jakobas. 

-  Ką  jūs  į  tai  pasakysite,  pone  Bokšteli? 

-  Aš  pasakysiu,  monsinjore,  kad  ši  mergaitė  meluoja. 

-Jūs  neigiate,  kad  esate  buvęs  Levešteine? 

Bokštelis  susvyravo;  akylas,  įsakmus  ir  skvarbus  princo  žvilgsnis  neleido  jam 
meluoti. 

-  Aš  neneigiu,  kad  esu  buvęs  Levešteine,  monsinjore,  bet  aš  nevogiau  tulpės. 

-Jūs  pavogėte  ją  iš  manęs,  iš  mano  kambario!  -  sušuko  pasipiktinusi  Roza. 

-  Netiesa. 

-  Paklausykite,  ar  jūs  nesekėte  manęs  sode  tą  dieną,  kai  aš  ruošiau  lysvę, 
kurioje  ketinau  sodinti  tulpę?  Ar  nesekėte  manęs  sode  tą  dieną,  kai  aš  dėjausi  ją 
sodinanti?  Ar  jūs  tada  nepuolėte  ieškoti  svogūnėlio?  Ar  nerausėte  rankomis 
žemės,  tik,  ačiū  Dievui,  nieko  nepešėte,  nes  tai  buvo  tik  mano  klasta  ištirti  jūsų 
kėslams?  Sakykite,  ar  jūs  visa  tai  neigiate? 

Bokštelis  nė  nemanė  atsakyti  į  tokią  daugybę  klausimų.  Nepaisydamas  Rozos, 
jis  kreipėsi  į  princą. 

-  Štai  jau  dvidešimt  metų,  -  tarė  jis,  -  aš  auginu  tulpes  Dordrechte,  ir  šis 
menas  yra  jau  šiek  tiek  mane  išgarsinęs.  Viena  mano  tulpių  rūšis  turi  garsų 
vardą  ir  yra  įtraukta  į  katalogą.  Aš  ją  skyriau  Portugalijos  karaliui.  O  dabar 
papasakosiu  tikrą  tiesą.  Ši  mergaitė  žinojo,  kad  aš  išauginau  juodąją  tulpę,  ir, 
susikalbėjusi  su  savo  meilužiu,  kuris  kali  Levešteino  tvirtovėje,  sumanė  mane 
sužlugdyti  ir  pasisavinti  šimto  tūkstančių  florinų  premiją,  kurią  aš  tikiuosi  gauti 
jūsų  teisingumo  dėka. 

-  O!  -  sušuko  pasipiktinusi  Roza. 

-  Ramiau,  -  tarė  princas.  Ir  kreipėsi  į  Bokštelį: 

-  O  kas  yra  tas  kalinys,  kuris,  pasak  jūsų,  yra  šios  mergaitės  mylimasis? 

Rozai  ėmė  linkti  keliai,  nes  kadaise  princas  laikė  šį  kalinį  dideliu  nusikaltėliu. 

Bokšteliui  tai  buvo  visų  maloniausias  klausimas. 

-  Kas  yra  tas  kalinys?  -  pakartojo  jis. 

-  Taip. 

-  Monsinjore,  tas  kalinys  yra  žmogus,  kurio  vien  vardas  įrodys  jūsų  didenybei, 
ko  verti  jos  žodžiai.  Tai  valstybinis  nusikaltėlis,  vieną  kartą  jau  pasmerktas  mirti. 

-Jo  pavardė? 

Roza,  nevilties  apimta,  užsidengė  veidą  rankomis. 

-  Kornelijus  van  Berlė,  -  atsakė  Bokštelis.  -  Jis  yra  to  niekšo  Kornelio  de  Vito 
krikštasūnis. 

Princas  krūptelėjo.  Ramios  jo  aks  blykstelėjo,  bet  tučtuojau  jo  veidas  vėl 
pasidarė  šaltas  ir  ramus. 

Jis  priėjo  prie  Rozos  ir  pirštu  davė  jai  ženklą  atitraukti  nuo  veido  rankas. 

Ji  pakluso,  kaip  būtų  paklususi  kiekviena  moteris,  vykdydama  hipnotizuotojo 
valią. 

-  Vadinasi,  Leidene  jūs  prašėte  manęs  pakeisti  jūsų  tėvo  tarnybos  vietą, 

Roza  nuleido  galvą  ir  visai  sugniuždama  atsakė: 

-  Taip,  monsinjore. 

-  Kalbėkite  toliau,  -  tarė  princas  Bokšteliui. 

-  Daugiau  neturiu  ko  pasakyti,  -  atsakė  šis:  -  Jūsų  didenybė  viską  žinote. 
Dabar  pridursiu  ir  tai,  ko  pirma  nenorėjau  sakyti,  kad  šiai  mergaitei  nereikėtų 
rausti  dėl  savo  nedėkingumo.  Aš  atvažiavau  į  Levešteiną  su  reikalais;  ten 
susipažinau  su  seniu  Grifum,  pamilau  jo  dukterį  ir  pasipiršau,  bet  aš  esu 
neturtingas,  na,  o  per  neapdairumą  patikėjau  jai  savo  viltį  gauti  šimto  tūkstančių 
florinų  premiją.  Norėdamas  labiau  ją  įtikinti,  parodžiau  juodąją  tulpę.  Jos 
meilužis  Dordrechte  irgi  dėjosi  auginąs  tulpes,  norėdamas  paslėpti  savo 
niekšingą  veiklą,  tai  juodu  ir  sumanė  mane  pražudyti.  Dieną  prieš  tulpei 
pražystant,  ši  mergaitė  pavogė  ją  iš  manęs  ir  nusinešė  į  savo  kambarį,  kur  aš  ją 
atsiėmiau  kaip  tik  tuo  metu,  kai  ji  buvo  išėjusi  pasiųsti  žmogaus  pas  Gėlininkų 
draugijos  pirmininką  su  žinia,  kad  pati  išauginusi  didžiąją  juodąją  tulpę.  Tačiau  ji 
vis  tiek  nenurimo.  Tikriausiai  per  tas  kelias  valandas,  kol  tulpė  buvo  jos 
kambaryje,  ji  spėjo  ją  kam  nors  parodyti  ir  dabar  tariasi  turinti  liudytoją.  Tačiau, 
laimė,  monsinjore,  dabar  jūs  išgirdote  apie  šią  intrigantę  ir  jos  liudytojus. 

-  Dieve  mano.  Dieve  mano,  koks  niekšas!  -  suvaitojo  verkdama  Roza  ir  puolė 
ant  kelių  prieš  štathalterį,  kuris,  nors  ir  laikė  ją  kalta,  vis  dėlto  jos  gailėjosi. 

-  Jūs  labai  blogai  pasielgėte,  mergaite,  -  pasakė  jis,  -  ir  jūsų  mylimasis  už 
blogą  įtaką  jums  bus  nubaustas.  Jūs  esate  dar  tokia  jauna  ir  atrodote  dora,  todėl 
aš  manau,  kad  tas  piktas  darbas  yra  sumanytas  jo,  o  ne  jūsų. 

-  Monsinjore,  monsinjore,  -  sušuko  Roza,  -  Kornelijus  nekaltas! 

Vilhelmas  mostelėjo  ranka. 

-  Ar  nekaltas,  kad  įkalbėjo  jus  padaryti  šį  nusikaltimą?  Jūs  tai  norite  pasakyti? 

-  Aš  noriu  pasakyti,  monsinjore,  kad  Kornelijus  dabar  taip  pat  nekaltas,  kaip  ir 
anuomet. 

-  Anuomet?  O  ar  jūs  žinote,  koks  buvo  anas  nusikaltimas?  Ar  jūs  žinote,  kuo  jis 
buvo  kaltinamas  ir  už  ką  nuteistas?  Jis  buvo  Kornelio  de  Vito  sėbras  ir  slėpė 
markizo  Luvua  laiškus  didžiajam  pensionarijui. 

-  Monsinjore,  jis  nežinojo,  kad  ten  laiškai,  jis  to  visiškai  nežinojo!  Jis  būtų  man 
tai  pasakęs!  Argi  tas  tyros  širdies  žmogus  būtų  nuo  manęs  ką  nuslėpęs!  Ne,  ne, 
monsinjore,  net  jeigu  ir  užsitraukčiau  jūsų  rūstybę,  aš  tvirtinu,  kad  Kornelijus  ir 
tada  buvo  nekaltas  kaip  ir  dabar,  o  dabar  yra  nekaltas  kaip  ir  tada.  Ak,  kad  jūs 
tik  pažinotumėte  mano  Kornelijų,  monsinjore! 

-  Vienas  iš  Vitų!  -  sušuko  Bokštelis.  -  Monsinjoras  jį  turbūt  labai  gerai  pažįsta, 
nes  kartą  jo  jau  pasigailėjo. 

-  Nutilkit,  -  tarė  princas,  -  aš  jau  sakiau,  kad  Harlemo  miesto  gėlininkų 
draugija  neturi  kištis  į  valstybės  reikalus. 

Paskui,  suraukęs  antakius,  pridūrė: 

-  Dėl  juodosios  tulpės,  pone  Bokšteli,  būkite  ramus,  mes  tiesą  išaiškinsime. 

-  Jūs,  mergaite,  -  tarė  Vilhelmas  Oranietis,  -  vos  nepadarėte  nusikaltimo;  jūsų 
aš  nebausiu,  bet  tikrasis  kaltininkas  atsakys  už  jus  abu.  Toks  žmogi^^jį^ 


gali  būti  sąmokslininkas,  net  išdavikas,  bet  kad  būtų  vagis... 

-  Vagis!  -  sušuko  Roza.  -  Vagis?!  Jis,  Kornelijus?!  O  monsinjore,  būkite 
atsargesnis!  Jūsų  žodžiai  jį  mirtinai  sužeistų.  Jie  jam  būtų  skaudesni  už  budelio 
kardą  Biuitenhofo  aikštėje.  O  apsivogė,  monsinjore,  prisiekiu,  štai  šitas  žmogus. 

-  Įrodykite,  -  šaltai  tarė  Bokštelis. 

-  Gerai,  aš  įrodysiu,  -  ryžtingai  tarė  fryzė.  Paskui,  atsigręždama  į  Bokštelį, 
paklausė: 

-  Tulpė  buvo  jūsų? 

-  Taip. 

-  Kiek  buvo  jos  svogūnėlių? 

Bokštelis  akimirką  dvejojo,  bet  tuoj  sumojo,  kad  mergaitė  nebūtų  davusi  tokio 
klausimo,  jeigu  būtų  tik  tie  du  jam  žinomi  svogūnėliai. 

-  Trys,  -  atsakė  jis. 

-  Kas  nutiko  tiems  svogūnėliams?  -  paklausė  Roza. 

-  Kas  jiems  nutiko?  Vienas  neišdygo,  iš  kito  išaugo  juodoji  tulpė... 

-  O  trečias? 

-  Trečias? 

-  Kur  yra  trečias? 

-  Trečią  aš  turiu,  -  atsakė  susijaudinęs  Bokštelis. 

-  Turite?  O  kur?  Levešteine  ar  Dordrechte? 

-  Dordrechte,  -  atsakė  Bokštelis. 

-  Jūs  meluojate!  -  sušuko  Roza.  -  Monsinjore,  -  pridūrė  ji,  kreipdamasi  į 
princą,  -  aš  jums  papasakosiu  tikrą  tų  trijų  svogūnėlių  istoriją.  Pirmąjį  sutrypė 
mano  tėvas  kalinio  kameroje,  ir  šitas  žmogus  puikiai  tą  žino,  nes  jis  tikėjosi  tą 
svogūnėlį  pasisavinti,  o  kai  sužinojo,  kad  viltis  žlugo,  tai  vos  nesusiriejo  su 
mano  tėvu.  Iš  antrojo  aš  išauginau  juodąją  tulpę,  o  trečiasis,  paskutinis,  - 
mergaitė  ištraukė  jį  iš  po  korsažo,  -  va  jis,  trečiasis,  tame  pačiame  popieriuje, 
kuriame  suvyniotą  su  kitais  dviem  man  atidavė  Kornelijus  prieš  eidamas  į 
ešafotą.  Štai  jis,  monsinjore,  štai  jis! 

Ir  Roza,  išvyniojusi  svogūnėlį  iš  popieriaus,  padavė  princui,  kuris  ėmė  jį 
žiūrinėti. 

-  Bet,  monsinjore,  argi  ši  mergaitė  negalėjo  jo  pavogti  taip  pat,  kaip  ir  tulpės? 
-  sumurmėjo  Bokštelis,  išsigandęs,  kad  princas  taip  atidžiai  žiūrinėja  svogūnėlį,  o 
Roza  -  popieriaus  lapelį,  kurį  laikė  rankoje. 

Staiga  mergaitės  akys  užsidegė,  ji,  sunkiai  alsuodama,  perskaitė  paslaptingąjį 
popierių  ir,  duodamąjį  princui,  sušuko: 

-  O,  perskaitykite  jį,  monsinjore,  meldžiu  jus,  perskaitykite! 

Vilhelmas  padavė  trečiąjį  svogūnėlį  pirmininkui  ir  paėmė  popierių. 

Vos  peržvelgęs  lapelį,  Vilhelmas  susverdėjo,  jo  ranka  sudrebėjo,  atrodė,  kad 
tuojau  išmes  popierių;  jo  akyse  atsišvietė  kančia  ir  gailestis. 

Rozos  paduotas  popieriaus  lapelis  buvo  tas  Biblijos  lapas,  kurį  Kornelis  de 
Vitas  savo  brolio  Jano  de  Vito  tarnui  Krakė  buvo  įdavęs  nunešti  į  Dordrechtą  ir 
kuriame  prašė  Kornelijų  sudeginti  de  Luvua  laiškus  didžiajam  pensioną|’įj<u^njaj  org 


Tas  laiškelis,  kaip  prisimename,  buvo  toks: 

Brangus  krikštasūni! 

Sudegink  tą  paketą ,  kurį  aš  tau  palikau ,  sudegink  jį  neperžiūrėjęs , 
neatplėšęs ,  kad  tau  nebūtų  žinomas  jo  turinys.  Tokios  paslaptys ,  kokios  jame 
yra ,  užtraukia  pražūtį  visiems.  Sudegink  ir  išgelbėsi  Janą  ir  Kornelį.  Sudie , 
mylėk  mane. 


1672  metų  rugpjūčio  20  d. 

Kornelis  de  Vitas 

Tas  lapelis  kartu  įrodė  ir  van  Berlė  nekaltumą,  ir  kad  jis  yra  tikrasis  tulpės 
savininkas. 

Rozos  ir  štathalterio  žvilgsniai  susidūrė  tik  akimirką. 

Rozos  žvilgsnis  tarsi  sakė:  štai,  matote.  Štathalterio  žvilgsnis  sakė:  tylėk  ir 
lauk. 

Princas  nusišluostė  šalto  prakaito  lašą,  nuriedėjusį  jam  nuo  kaktos  ant 
skruosto.  Pamažu  sulankstė  popierių.  Jo  mintys  paskendo  toje  gilioje  bedugnėje, 
kurios  vardas  atgaila  ir  praeities  gėda. 

Paskui  jis  sunkiai  pakėlė  galvą  ir  tarė: 

-  Galite  eiti,  pone  Bokšteli.  Tiesa  bus  išaiškinta,  aš  jums  prižadu. 

Paskui  jis  kreipėsi  į  pirmininką: 

-  O  jūs,  mielas  van  Sistensai,  pasilikite  čia  tą  mergaitę  ir  tulpę.  Sudie. 

Visi  nusilenkė,  ir  princas  išėjo,  nuleidęs  galvą,  tarsi  jį  būtų  slėgę  garsūs  minios 
sveikinimai. 

Bokštelis  grįžo  į  „Baltąją  gulbę"  labai  neramus.  Jį  sujaudino  tas  popierius,  kurį 
Vilhelmas  paėmė  iš  Rozos  rankų,  perskaitė,  rūpestingai  sulankstė  ir  įsidėjo  į 
kišenę. 

XXVIII 

GĖLIŲ  DAINA 

Tuo  metu,  kada  vyko  mūsų  aprašyti  įvykiai,  nelaimingasis  van  Berlė,  uždarytas 
Levešteino  tvirtovės  kameroje,  labai  kentėjo  nuo  Grifaus,  skriaudžiančio  jį 
visokiais  būdais,  kokius  tik  gali  sumanyti  prižiūrėtojas,  žūtbūt  pasiryžęs  tapti 
budeliu. 

Grifus,  negaudamas  jokių  žinių  iš  Rozos  ir  Jakobo,  įsikalė  sau  į  galvą,  kad  visi 
tie  nutikimai  yra  velnio  darbas  ir  kad  daktaras  Kornelijus  van  Berlė  yra  to  velnio 
pasiuntinys  žemėje. 

Todėl  vieną  gražų  rytą,  trečią  dieną  po  Rozos  ir  Jakobo  dingimo.  Grifus  įžengė 
į  Kornelijaus  kamerą  dar  labiau  įtūžęs  nei  paprastai. 

Kornelijus,  užsikvempęs  ant  lango,  parėmęs  galvą  rankomis,  žiūrėjo  į  miglotą 
horizontą,  kuriame  sukosi  Dordrechto  malūnų  sparnai,  traukė  gaivų  orą, 
stengdamasis  sulaikyti  smaugiančias  ašaras  ir  nepamesti  savitvardos. 

Balandžiai  tebeskraidė,  bet  vilties  jau  nebebuvo,  ateitis  skendėjo  tamsoje. 

Roza  yra  saugoma  ir  nebegali  jo  daugiau  lankyti.  Ar  ji  galės  bent  parašyti?  O 
jeigu  galės,  tai  ar  pavyks  perduoti  laiškus? 

Ne.  Vakar  ir  užvakar  senio  Grifaus  akyse  jis  matė  per  daug  įtūžio.  Jo 
budrumas  nemažėja,  ir  Roza,  be  kalinimo  ir  išskyrimo,  ko  gero,  kenčia  dar 
didesnes  kančias.  Ar  tas  žvėris,  niekšas,  girtuoklis  neims  jai  keršyti?  Ar  degtine 
apkvaitusi  galva  neduos  valios  rankai,  kurią  taip  gerai  anuomet  atitaisė 
Kornelijus  ir  kuri  dabar  turėjo  dviejų  kumščių  ir  lazdos  jėgą... 

Mintis,  kad  Roza  gali  būti  žiauriai  kankinama,  varė  Kornelijų  iš  proto.  Jis 
skaudžiai  jautė  savo  bejėgiškumą,  silpnumą,  menkumą.  Ir  klausė  savęs,  už  ką 
Dievas  juodviem,  nekaltiems  vargšams,  siuntė  tiek  nelaimių.  Ir  jis  ėmė  abejoti 
Dievo  buvimu,  nes  nelaimė  palaužia  tikėjimą. 

Van  Berlė  tvirtai  nusprendė  parašyti  Rozai  laišką.  Bet  kur  Roza? 

O  kartais  jam  ateidavo  mintis  parašyti  į  Hagą  ir  iš  anksto  išsklaidyti  audrą, 
besitvenkiančią  virš  jo  galvos  dėl  Grifaus  skundų. 

Bet  kuo  rašyti?  Grifus  atėmė  iš  jo  pieštuką  ir  popierių.  O  jeigu  jis  ir  turėtų  kuo 
rašyti.  Grifus  vis  tiek  nesutiktų  išsiųsti  laiško. 

Kornelijus  svarstė  ir  persvarstė  visokias  gudrybes,  kokių  griebiasi  kaliniai.  Jis 
galvojo  ir  apie  pabėgimą,  nors  ta  mintis  jam  nė  į  galvą  neateidavo,  kai  jis  kasdien 
matydavo  Rozą.  Bet  kuo  daugiau  jis  apie  tai  galvojo,  tuo  labiau  šis  sumanymas 
atrodė  netikęs.  Jis  buvo  vienas  iš  tų  rinktinio  būdo  žmonių,  kurie  bijo  būti 
banalūs  ir  dažnai  neišnaudoja  gerų  progų,  nes  vengia  visų  praminto,  plataus 
vidutinių  žmonių  vieškelio,  kuriuo  anie  eina  prie  savo  tikslo. 

„Kaip  bėgti  iš  Levešteino,  -  samprotavo  Kornelijus,  -  kai  iš  čia  kažkada 
pabėgo  Grocijus?  Dabar  sustiprinta  kalėjimo  sargyba.  Budriai  saugomi  langai. 
Durys  dvigubos  ar  net  trigubos.  Sargybiniai  dešimteriopai  budresni. 

O  be  saugomų  langų,  dvigubų  durų,  budrių  kaip  niekad  sargybinių,  aš  dar  turiu 
nenuilstantį  argą^?  Ir  tas  argas.  Grifus,  juo  pavojingesnis,  kad  dega  neapykanta. 

Pagaliau  yra  dar  viena  aplinkybė,  kuri  man  suriša  rankas.  Tai  Rozos  dingimas. 
Tarkim,  dešimtį  metų  vargęs,  aš  pasidarau  dildę,  nuzulinu  lango  virbus,  nusiveju 
virvę  ir  nusileidžiu  pro  langą  arba  pasidarau  sparnus  ir  išskrendu  kaip 
Dedalas^...  Tačiau  aš  vis  tiek  nebūsiu  laimingas.  Pjūklas  atšips,  virvė  nutrūks, 
sparnų  vaškas  ištirps  saulėje.  Aš  susitrenksiu.  Mane  pakels  šlubą,  vienarankį 
luošį  ir  padės  Hagos  muziejuje  tarp  Vilhelmo  Tyliojo  kruvinos  liemenės  ir 
Stavesene  pagautos  undinės.  Taigi  visas  mano  triūsas  baigsis  tuo,  kad  turėsiu 
garbę  tūnoti  muziejuje  tarp  retų  Olandijos  senienų.  Beje,  gali  būti  ir  geresnė 
išeitis.  Vieną  gražią  dieną  Grifus  iškrės  man  kokią  nors  kiaulystę.  O  aš, 
nebematydamas  Rozos  ir  ypač  netekęs  savo  tulpių,  pasidariau  labai  nekantrus. 
Nėra  jokios  abejonės,  kad  anksčiau  ar  vėliau  Grifus  įžeis  mano  savigarbą,  mano 
meilę  arba  pasikėsins  į  mano  saugumą.  Sėdėdamas  kalėjime,  aš  pradėjau  jausti 
galingą,  pašėlusią,  nesutramdomą  jėgą.  Man  niežti  rankas,  trokštu  susigrumti, 
trokštu  ką  nors  apdaužyti.  Aš  griebsiu  senąjį  niekšą  ir  pasmaugsiu!" 

Po  tų  žodžių  Kornelijus  stabtelėjo,  įsmeigė  akis  į  vieną  tašką,  o  jo  lūpas 
iškreipė  piktas  šypsnys. 

Dingtelėjusi  mintis  jam  buvo  maloni. 

„Taip,  kai  Grifus  bus  nebegyvas,  kas  neleis  paimti  iš  jo  raktus?  Kas  neleis 
nulipti  laiptais  žemyn,  ramiai,  tarsi  padarius  labai  dorą  darbą? 

Kas  neleis  nueiti  į  Rozos  kambarį,  papasakoti  jai,  kaip  viskas  nutiko,  ir  iššokti 
su  ja  pro  langą  į  Valį? 

Aš  pukiai  moku  plaukti  už  du. 

Roza?  Dieve  mano,  bet  juk  Grifus  jos  tėvas!  Kad  ir  kaip  ji  mane  mylėtų,  vis 
tiek  niekad  nedovanos  už  tėvo  nužudymą,  nors  jis  būtų  šiurkščiausias  ir 
bjauriausias.  Teks  ją  įtikinėti,  o  tuo  metu  ateis  kuris  iš  Grifaus  pagalbininkų  ir, 
radęs  senį  besigaluojant  arba  jau  nebegyvą,  sučiups  mane.  Ir  aš  vėl  pamatysiu 
Biuitenhofo  aikštę  ir  to  šiurpaus  kardo  blykstelėjimą;  šį  kartą  jis  jau  nebesustos, 
o  džingtelės  man  per  kaklą.  Ne,  Kornelijau,  ne,  mano  drauge,  taip  negalima 
daryti,  tai  blogas  būdas!  Bet  ko  tada  griebtis?  Kaip  surasti  Rozą?" 

Tokios  mintys  šaudė  po  Kornelijaus  galvą  jam  rymant  prie  lango,  praėjus  trims 
dienoms  po  nelemto  išsiskyrimo  su  Roza. 

Tuo  metu  įėjo  Grifus. 

Jis  turėjo  rankoje  didžiulę  lazdą,  jo  akys  piktai  degė,  jo  lūpas  buvo  iškreipusi 
nuožmi  šypsena,  jis  grėsmingai  mindžikavo,  ir  buvo  matyti,  kad  pasiryžęs  piktam 
darbui. 

Kornelijus,  susikrimtęs  dėl  visų  nesėkmių,  girdėjo  kažką  įeinant,  suprato,  kad 
tai  Grifus,  tačiau  nė  neatsigręžė.  Jis  žinojo,  kad  šį  sykį  Roza  neseka  paskui  tėvą. 

Įtūžusiam  žmogui  nėra  nieko  baisiau  už  abejingumą.  Žmogus  įsijaudrina,  jam 
knieti  išlieti  pyktį,  ir  šėlsta,  jei  nepasiseka.  Reikia  juk  atvėsinti  užvirusį  kraują, 
reikia  protrūkio. 

Kiekvienas  niekšas,  įpratęs  siusti,  ieško  aukos  susitvenkusiam  įtūžiuįijjjį^jaj  org 


Grifus,  matydamas,  kad  Kornelijus  nė  nesujudėjo,  garsiai  kostelėjo: 

-  Hm,  hm! 

Kornelijus  puse  lūpų  dainavo  gėlių  dainą,  liūdną,  bet  labai  gražią: 

Slaptinga  ugnis  žemės  gyslom  srovena 

Ir  mūsų  lapeliais  srovens ,  - 

Mes  -  dukros  beauštančio  ryto  rasoto , 

Ir  giedrojo  oro , 

Ir  tyro  vandens. 

Bet  mūsų  tikroji  tėvynė  -  dangus. 

Ramus  ir  liūdnas  dainos  motyvas  dar  labiau  gramzdino  Kornelijų  į 
melancholiją,  o  Grifų  vedė  iš  kantrybės.  Jis  suriko: 

-  Ei,  pone  dainininke,  ar  jūs  manęs  negirdite? 

Kornelijus  atsigręžė. 

-  Labas,  -  tarė  jis  ir  dainavo  toliau: 

Mus  žmonės  mylėdami  žeidžia  ir  žudo  - 
Šaknis  mes  teturim  menkas. 

Kaip  siūlais  plonyčiais  jom  laikomės  žemės , 

Bet  tiesiam  į  dangų  rankas. 

-  A,  prakeiktas  burtininke,  aš  matau,  tu  juokiesi  iš  manęs!  -  suriko  Grifus. 
Kornelijus  dainavo: 

Iš  ten,  iš  dangaus,  mūsų  sielos  ateina. 

Tikra  mūs  tėvynė  -  dangus. 

Kai  žūsime,  grįš  atgalios  į  tėvynę 
Mūs  sielos  -  mūs  kvapas  švelnus. 

Grifus  priėjo  prie  kalinio. 

-  Argi  tu  nematai,  kad  aš  atsinešiau  gerą  įrankį  tau  sutramdyti  ir  priversti 
pripažinti  savo  nusikaltimą? 

-  Ar  jūs  proto  netekote,  brangusis  Grifau?  -  paklausė  atsigręždamas 
Kornelijus. 

O  kai  jis  pamatė  persimainiusį  veidą,  klaikiai  blizgančias  akis,  apsiputojusią 
senio  burną,  pridūrė: 

-  Po  velnių,  mes  ne  tik  pakvaišome,  bet  tiesiog  pasiutome! 

Grifus  užsimojo  lazda. 

Tačiau  van  Berlė  nė  kiek  neišsigando. 

-  Šit  kaip,  Grifau,  -  pasakė  jis,  sunerdamas  ant  krūtinės  rankas,  -  jūs,  regis, 
man  grūmojate? 

-  Taip,  aš  tave  pamokysiu!  -  šaukė  prižiūrėtojas. 

-  O  kaip? 

-  Pirma  pažiūrėk,  ką  turiu  rankose. 

-  Man  regis,  -  ramiai  atsakė  Kornelijus,  -  kad  jūs  turite  lazdą,  labai  didelę 
lazdą.  Tačiau  nemanau,  kad  jūs  su  ja  mane  mokytumėt. 

-  A,  tu  nemanai!  O  kodėl? 

-  Todėl,  kad  kiekvienam  prižiūrėtojui,  sumušusiam  kalinį,  gresia  dvi  bausmės. 
Pirmoji  pagal  Leve  šteino  nuostatų  devintą  paragrafą:  „Kiekvienas  kalėjimo 
sargas,  prižiūrėtojas  ar  jo  padėjėjas,  kuris  pakels  ranką  prieš  valstybės  kalinį, 
turi  būti  atleistas  iš  pareigų. " 

-  Ranką,  -  įsiutęs  sušuko  Grifus,  -  bet  ne  lazdą!...  Taisyklėse  apie  lazdą  nieko 
nesakoma. 

-  Antra  bausmė,  -  tęsė  Kornelijus,  -  kurios  nerasi  nuostatuose,  bet  rasi 
evangelijoje,  yra  tokia:  „Kas  pakelia  kardą  -  nuo  kardo  ir  žūsta",  taigi,  pakėlęs 
lazdą,  būsi  ja  apkultas!.. 

Grifus,  vis  labiau  ir  labiau  siutinamas  ramaus  ir  iškilmingo  Kornelijaus  balso, 
užsimojo  lazda,  bet  vos  ją  iškėlė,  Kornelijus  prišokęs  ištraukė  jam  iš  rankų  ir 
pasikišo  po  pažastimi. 

Grifus  net  riaumojo  iš  pykčio. 

-  Taip,  taip,  mieliausiasis,  -  tarė  Kornelijus,  -  nemenkas  daiktas  netekti 
tarnybos. 

-  A,  burtininke,  -  riaumojo  Grifus,  -  na,  palauk,  aš  tave  dar  pašokdinsiu. 

-  Pamėginkit! 

-  Tu  matai,  dabar  mano  rankos  tuščios. 

-  Taip,  matau  ir  džiaugiuosi. 

-  Bet  tu  žinai,  kad  ne  tuščiom  rankom  aš  ateinu  pas  tave  kas  rytą. 

-  Taip,  jūs  paprastai  atnešate  man  pavandenijusios  buzos  arba  blogiausius 
pietus,  kokie  tik  begali  būti.  Bet  man  tai  joks  blogis;  aš  mintu  tik  duona,  o  kuo 
kartesnė  duona  tau,  Grifau,  tuo  ji  saldesnė  man. 

-  Tuo  saldesnė  tau? 

-  Taip. 

-  Kodėl? 

-  Labai  paprastai. 

-  Na,  sakyk,  kodėl? 

-  Mielai:  aš  žinau,  kad  duodamas  man  blogą  duoną  tu  nori  priversti  mane 
aimanuoti. 

-  Aišku,  aš  ją  duodu  ne  tavo  malonumui,  niekše! 

-  Na,  bet  kiek  tau  žinoma,  aš  esu  burtininkas  ir  tavo  prastą  duoną  pa  verčiu 
puikia,  ir  ji  pasidaro  gardesnė  už  didžiausią  skanėstą.  Taigi  aš  jaučiu  dvigubą 
malonumą:  pirma,  skaniai  pavalgau,  antra,  supykdau  tave. 

Grifus  įsiutęs  net  sustaugė. 

-  A,  tai  tu,  vadinasi,  prisipažįsti,  kad  esi  burtininkas? 

-  Velniai  rautų,  žinoma,  aš  burtininkas.  Aš  to  nesakau  viešai,  nes  tada  mane 
galėtų  įmesti  į  laužą,  bet  kai  esam  tik  dviese,  ko  aš  turiu  slėpti? 


-  Gerai,  gerai,  gerai,  -  atsakė  Grifus,  -  bet  jeigu  burtininkas  paverčia  juodą 
duoną  balta,  tai  gal  jis  nemirtų  badu  ir  visai  be  duonos? 

-  Ką  tu  sakai?  -  paklausė  Kornelijus. 

-  Taigi  aš  tau  visai  nebeatnešiu  duonos,  ir  pažiūrėsim,  kas  bus  po  savaitės. 

Kornelijus  išbalo. 

-  Ir  pradėsime  nuo  šios  dienos,  -  tęsė  Grifus.  -  Jeigu  tu  toks  geras  burtininkas, 
tai  paversk  duona  savo  kameros  mantą;  o  aš  sutaupysiu  kasdien  po  aštuoniolika 
su,  kurie  skiriami  tavo  maistui. 

-  Bet  juk  tai  žmogžudystė!  -  užsidegė  Kornelijus,  vos  pagalvojęs  apie  tokią 
siaubingą  mirtį. 

-  Nieko,  -  tęsė  Grifus,  erzindamas  jį,  -  nieko,  jeigu  tu  burtininkas,  tu  vis  tiek 
liksi  gyvas. 

Kornelijus  susitvardė  ir,  truktelėjęs  pečiais,  su  pašaipa  tarė: 

-  Argi  tu  nematei,  kaip  aš  buvau  atsiviliojęs  Dordrechto  balandžius? 

-  Na,  tai  kas?  -  paklausė  Grifus. 

-  O  tas,  kad  balandžio  kepsnys  yra  puikus.  Žmogus,  kuris  suvalgys  kasdien  po 
balandį,  man  regis,  nemirs  badu. 

-  O  kur  ugnis?  -  paklausė  Grifus. 

-  Ugnis?  Bet  juk  tu  žinai,  kad  aš  susidėjęs  su  velniu.  Argi  manai,  kad  velnias 
paliks  mane  be  ugnies? 

-  Nors  ir  labai  sveikas  ir  nelepus  būtum,  vis  tiek  negalėsi  misti  vienais 
balandžiais.  Būdavo  ir  tokių  lažybų,  bet  jos  visada  baigdavosi  nesėkmingai. 

-  Na,  ką  gi,  -  kalbėjo  Kornelijus,  -  kai  man  atsibos  balandžiai,  aš  imsiu  valgyti 
žuvis  iš  Valio  ir  Maso. 

Grifus  persigandęs  išvertė  akis. 

-  Aš  labai  mėgstu  žuvį,  -  tęsė  Kornelijus,  -  o  tu  man  niekad  jos  neduodi.  Na,  ką 
gi,  aš  pasinaudosiu  tuo,  kad  nori  mane  numarinti  badu,  ir  pasmaguriausiu  žuvimi. 

Grifus  vos  neapalpo  iš  pykčio  ir  baimės. 

Tačiau  jis  susitvardė,  įkišo  ranką  į  kišenę  ir  tarė: 

-Jeigu  tu  pats  to  prašaisi,  tai  še! 

Jis  išsitraukė  iš  kišenės  peilį  ir  atlenkė. 

-  A,  peilis,  -  tarė  Kornelijus  ir  atšoko  gintis  su  lazda. 

XXIX 

VAN  BERLĖ  SUVEDA  SĄSKAITAS  SU 
GRIFUM 


Valandėlę  abu  stovėjo  nejudėdami:  vienas  pasiruošęs  pulti,  kitas  -  gintis. 

Taip  jie  galėjo  laukti  kaži  kiek,  tad  Kornelijus  nutarė  tuo  tarpu  iškvosti  iš  savo 
priešo  jo  pykčio  priežastį. 

-  Tai  ko  jūs  dar  norite?  -  paklausė  jis. 

-  Aš  tau  pasakysiu,  ko  aš  dar  noriu,  -  atsakė  Grifus.  -  Aš  noriu,  kad  grąžintum 
man  dukterį  Rozą. 

-Jūsų  dukterį?  -  sušuko  Kornelijus. 

-  Taip,  Rozą,  kurią  tu  pagrobei  savo  velniškais  monais.  Klausyk,  pasakyk,  kur 
ji? 

Grifus  darėsi  vis  grėsmingesnis. 

-  Rozos  nėra  Levešteine?  -  vėl  šūktelėjo  Kornelijus. 

-  Tu  viską  puikiai  žinai.  Aš  dar  kartą  klausiu:  grąžinsi  man  dukterį? 

-  Kaip  matau,  -  tarė  Kornelijus,  -  tu  spendi  man  naujas  pinkles. 

-  Paskutinį  kartą  klausiu:  ar  pasakysi,  kur  mano  duktė? 

-  Atspėk  pats,  niekše. 

-  Na,  palauk,  -  įsiutęs  sukriokė  Grifus,  išbalęs  ir  baisiai  išsiviepęs.  -  A,  tu 
nieko  nenori  pasakyti?  Tada  aš  tave  prašnekinsiu. 

Jis  žengė  žingsnį  į  Kornelijų,  rodydamas  blizgantį  peilį. 

-  Ar  matai  šitą  peilį?  Juo  aš  papjoviau  daugiau  kaip  penkiasdešimt  juodų 
gaidžių,  juo  aš  papjausiu  ir  jų  šeimininką  -  velnią;  palauk,  palauk! 

-  Ak  tu,  šlykštyne,  -  tarė  Kornelijus,  -  tu  iš  tikro  nori  mane  papjauti? 

-  Aš  noriu  perskrosti  tau  širdį  ir  pamatyti,  kur  slepi  mano  dukterį. 

Tardamas  tuos  žodžius.  Grifus  kaip  pakvaišęs  puolė  Kornelijų,  ir  šis  vos  spėjo 

užlįsti  už  stalo  ir  tuo  būdu  išvengti  smūgio. 

Grifus,  bjauriai  keikdamasis,  mosavo  savo  dideliu  peiliu. 

Kornelijus  suprato,  kad  Grifus,  nors  ir  nepasiekia  ranka,  bet  gali  pasiekti 
ginklu  -  sviedęs  peilį,  tikrai  pataikytų  jam  į  krūtinę;  todėl,  negaišdamas  laiko, 
smarkiai  tvojo  lazda  Grifui  per  ranką  su  peiliu. 

Peilis  nukrito  ant  grindų,  ir  Kornelijus  užmynė  jį  koja. 

Matydamas,  kad  Grifus,  peršniotas  lazda  ir  susigėdęs,  jog  buvo  du  kartus 
nuginkluotas,  dabar  ginsis  iki  paskutiniųjų,  Kornelijus  negalėjo  laukti. 

Jis  ėmė  pliekti  savo  prižiūrėtoją,  šaltai  svarstydamas,  į  kurią  vietą  smogti. 

Neilgai  trukus.  Grifus  ėmė  prašyti  malonės. 

Bet  pirmiausia  jis  smarkiai  plyšojo.  Jo  riksmas  buvo  išgirstas  ir  sukėlė  ant  kojų 
visus  kalėjimo  tarnautojus.  Greitai  ant  slenksčio  išdygo  du  raktininkai,  vienas 
prižiūrėtojas  ir  trys  ar  keturi  sargybiniai.  Jie  užtiko  Kornelijų  nusikaltimo 
vietoje:  Grifų  jis  kūlė  lazda,  o  peilį  turėjo  primynęs  koja. 


Pamatęs  savo  nusikaltimo  liudytojus,  kuriems  švelninančios  aplinkybės,  kaip 
dabar  sakoma,  nebuvo  žinomos,  Kornelijus  suprato  žuvęs. 

Iš  tikrųjų  viskas  buvojo  nenaudai. 

Kornelijus  akimirksniu  buvo  nuginkluotas,  o  Grifų  apsupę  sargybiniai 
rūpestingai  pakėlė  jį  nuo  grindų,  ir  jų  laikomas  senis,  urgzdamas  iš  pykčio,  galėjo 
suskaičiuoti  rumbus,  kurie  buvo  išmarginę  jo  pečius  ir  nugarą. 

Čia  pat  buvo  surašytas  aktas,  kiek  ir  kokių  smūgių  buvo  suduota  prižiūrėtojui. 
Aktą,  padiktuotą  Grifaus,  vargiai  galėtum  pavadinti  švelniu.  Čia  tiesiog  buvo 
sakoma,  kad  tai  iš  anksto  paruoštas  kalinio  pasikėsinimas  į  prižiūrėtojo  gyvybę  ir 
atviras  maištas. 

Kai  aktas  buvo  beveik  parašytas,  du  raktininkai  nutempė  sumuštą  ir  vaitojantį 
Grifų  į  jo  būstą,  nes  dabar  čia  jo  nebereikėjo. 

Prie  Kornelijaus  likę  sargybiniai  paaiškino  jam  Levešteino  kalėjimo  nuostatus, 
kuriuos  jis,  beje,  pats  žinojo  ne  blogiau  už  juos,  nes,  vos  peržengus  belangės 
slenkstį,  jam  tie  nuostatai  buvo  perskaityti,  ir  atskiri  paragrafai  giliai  įstrigo 
atmintyje. 

Sargybiniai  tarp  kitko  jam  papasakojo,  kaip  tie  nuostatai  1668  m.,  tai  yra 
prieš  penkerius  metus,  buvo  pritaikyti  vienam  kaliniui,  pavarde  Matijas, 
padariusiam  daug  menkesnį  nusikaltimą  negu  Kornelijus. 

Matijui  pasirodę,  kad  jam  atnešta  sriuba  per  karšta,  ir  jis  sviedęs  dubenį  į 
sargybos  viršininką,  kuris  po  tokio  nuprausimo  šluostydamasis  veidą,  nelaimei, 
nusmaukęs  kartu  ir  odą. 

Po  dvylikos  valandų  Matiją  išvedė  iš  kameros.  Tamsioje  kalėjimo  raštinėje  jis 
buvo  išrašytas  iš  Levešteino. 

Po  to  buvo  nuvestas  į  aikštę  priešais  tvirtovę,  iš  kur  matyti  labai  gražios 
apylinkės  net  dvylikos  Įjė  akipločiu. 

Čia  jam  surišo  rankas. 

Tada  užrišo  akis,  liepė  sukalbėti  tris  maldas.  Paskui  liepė  atsiklaupti,  ir  dvylika 
Levešteino  sargybinių,  seržantui  davus  ženklą,  taikliai  suvarė  į  jį  po  muškietos 
kulką.  Matijas  iš  karto  mirė. 

Kornelijus  labai  dėmesingai  klausėsi  to  šiurpaus  pasakojimo.  Paskui  tarė: 

-Jūs  sakote,  po  dvylikos  valandų? 

-  Taip,  o  gal  dar  ir  greičiau,  -  atsakė  pasakotojas. 

-  Ačiū,  -  tarė  Kornelijus. 

Sargybinio  veide  nuo  tokio  malonaus  pasakojimo  dar  tebežaidė  šypsena,  kai 
laiptuose  pasigirdo  skambūs  žingsniai. 

Pentinai  žvangėjo,  atsimušdami  į  nudilusių  pakopų  briaunas. 

Sargybiniai  prasiskyrė,  praleisdami  karininką. 

Kai  karininkas  įėjo  į  Kornelijaus  kamerą,  Levešteino  raštininkas  dar  tebeplušo 
prie  protokolo. 

-  Ar  čia  vienuoliktas  numeris?  -  paklausė  karininkas. 

-  Taip,  pulkininke,  -  atsakė  puskarininkis. 

-  Vadinasi,  čia  kalinio  Kornelijaus  van  Berlė  kamera. 

-  Taip,  pulkininke. 

-  Kur  kalinys? 

-  Aš  čia,  pone,  -  atsiliepė  Kornelijus,  truputį  blykšdamas,  nors  narsos  jam 
niekad  nestigo. 

-  Jūs  esate  Kornelijus  van  Berlė?  -  paklausė  pulkininkas,  kreipdamasis  šį  kartą 
tiesiai  į  kalinį. 

-  Taip,  pone. 

-  Tada  eikite  paskui  mane. 

-  O,  -  sušnibždėjo  Kornelijus,  kuriam  suspaudė  širdį  priešmirtinis  liūdesys.  - 
Kaip  greit  viskas  daroma  Levešteine,  o  tas  keistuolis  sakė,  kad  po  dvylikos 
valandų. 

-  Na,  ar  aš  nesakiau?  -  pašnibždėjo  kaliniui  į  ausį  sargybinis,  taip  gerai 
išmanantis  Levešteino  istoriją. 

-Jūs  pamelavote. 

-  Argi? 

-Jūs  man  žadėjote  dvylika  valandų. 

-  A,  tiesa,  bet  jums  atsiuntė  poną  van  Dekeną,  jo  didenybės  adjutantą,  be  to, 
patį  patikimiausią.  Vargšas  Matijas  tokios  garbės,  velniai  griebtų,  nesusilaukė. 

-  Gerai  jau  gerai,  -  tarė  Kornelijus,  giliai  įkvėpdamas  oro.  -  Ką  gi,  parodysime 
tiems  žmonėms,  kad  Kornelio  de  Vito  krikštasūnis  gali  ramiai  priimti  tiek  pat 
muškietos  kulkų,  kiek  jų  gavo  tas  Matijas. 

Ir  jis  išdidžiai  nuėjo  pro  raštininką,  kuris,  pertraukdamas  savo  darbą,  ryžosi 
pasakyti  karininkui: 

-  Bet,  pulkininke  van  Dekenai,  protokolas  dar  nebaigtas. 

-  Nėra  reikalo  jo  baigti. 

-  Gerai,  -  atsakė  raštininkas,  oriai  susikišdamas  savo  popierius  ir  plunksną  į 
aptrintą,  nušiurusį  portfelį. 

„Man  nebuvo  lemta  šioje  žemėje  duoti  savo  vardo  nei  vaikui,  nei  gėlei,  nei 
knygai“,  -  pagalvojo  Kornelijus. 

Ir,  drąsiai  pakėlęs  galvą,  nusekė  paskui  karininką. 

Kornelijus  skaičiavo  pakopas,  kurios  vedė  į  aikštę,  apgailestaudamas,  kad 
nepasiteiravo  sargybinio,  kiek  jų  turi  būti.  Šis,  be  abejo,  iš  uolaus  paslaugumo 
nebūtų  uždelsęs  atsakyti. 

Pasmerktasis,  eidamas  tuo  keliu,  kuris,  jo  manymu,  buvo  paskutinysis  jo 
didžiosios  kelionės  tarpsnis,  bijojo  tik  to,  kad  pamatys  Grifų,  o  nepamatys  Rozos. 
Koks  piktdžiugiškas  ir  patenkintas  bus  tėvo  veidas!  Ir  kokios  sielvartingos 
dukters  akys! 

Kaip  džiaugsis  Grifus,  galintis  nuožmiai  atkeršyti,  nors  Kornelijus  pasielgė 
teisingai  -  jis  net  laikė  pareiga  taip  padaryti. 

Tačiau  Roza,  vargšė  mergaitė!  Argi  jis  jos  nepamatys,  argi  mirs  nepabučiavęs 
jos  paskutinį  kartą  ir  netaręs  paskutinio  „atleisk“!  Argi  jis  mirs  nieko  nesužinojęs 
apie  didžiąją  juodąją  tulpę? 

Kornelijus  dairėsi  ir  į  dešinę,  ir  į  kairę,  bet  priėjo  aikštę  nepamatęs  nei  Rozos, 
nei  Grifaus. 

Jis  buvo  beveik  patenkintas. 

Įėjęs  į  aikštę  Kornelijus  apsižvalgė,  akimis  ieškodamas  sargybinių,  savo 
budelių,  ir  tikrai  pamatė  būrelį  besišnekučiuojančių  kareivių.  Jie  stovėjo  ir 
kalbėjosi,  tačiau  neturėjo  muškietų;  stovėjo  susimetę  į  būrelį,  bet  ne  išrikiuoti. 
Jie  net  nesikalbėjo,  o  tik  šnibždėjosi,  ir  jų  elgesys  Kornelijui  pasirodė  netinkamas 
tokiu  iškilmingu  metu,  kaip  mirties  bausmės  vykdymas. 

Staiga  šlubuodamas,  svirdinėdamas,  pasiramsčiuodamas  ramentu  iš  savo 
būsto  išlindo  Grifus.  Senos  pilkos  lyg  katės  akys  degė  neapykanta.  Jis  ėmė  plūsti 
Kornelijų  nešvankiausiais  žodžiais,  ir  šis  net  kreipėsi  į  karininką: 

-  Pone,  manau,  kad  nepridera  leisti  tam  žmogui  taip  įžeidinėti  mane,  ir  dar 
tokią  valandą. 

-  Visai  suprantama,  ko  tas  žmogus  pyksta,  -  atsakė  juokdamasis  karininkas.  - 
Sako,  jūs  gerokai  aplamdė  te  jam  šonus. 

-  Pone,  bet  juk  aš  taip  padariau  gindamasis. 

-  Na,  -  tarė  karininkas,  filosofiškai  patraukęs  pečiais,  -  tegul  sau  šūkaloja. 
Argi  dabar  jums  verta  jaudintis? 

Šaltas  prakaitas  išpylė  Kornelijui  kaktą;  šis  atsakymas  jam  pasirodė  ironiškas 
ir  per  šiurkštus,  juo  labiau  kad  buvo  pasakytas  karininko,  kuris,  sargybinio 
žodžiais,  yra  princo  patikėtinis. 

Nelaimingasis  suprato,  kad  jam  nebėra  jokio  išsigelbėjimo,  kad  jis  nebeturi 
draugų,  ir  atsidavė  likimo  valiai. 

-  Tebūnie,  kas  bus,  -  sušnibždėjo  jis,  nuleidęs  galvą. 

Po  to  Kornelijus  kreipėsi  į  karininką,  kuris,  atrodo,  mandagiai  lūkuriavo,  kol  jis 
baigs  savo  apmąstymus. 

-  Pone,  kur  man  dabar  eiti?  -  paklausė  jis. 

Karininkas  parodė  jam  karietą,  pakinkytą  ketvertu  arklių,  beveik  tokią,  kaip 
panašiomis  aplinkybėmis  jis  jau  buvo  matęs  Biuitenhofe. 

-  Sėskitės  į  karietą,  -  atsakė  karininkas. 

-  O,  atrodo,  man  nebus  suteikta  garbė  padėti  galvą  tvirtovės  aikštėje. 

Kornelijus  ištarė  tuos  žodžius  gana  garsiai,  ir  juos  išgirdo  sargybinis, 

„Levešteino  istorikas",  kuris,  regis,  buvo  prie  Kornelijaus  priskirtas.  Matyt,  jis 
pajuto  pareigą  šį  tą  paaiškinti,  todėl  priėjo  prie  karietos  durelių  ir,  kol 
karininkas,  stovėdamas  ant  pakojos,  davė  kažkokius  nurodymus,  tyliai  tarė 
Kornelijui: 

-  Pasitaiko  ir  tokių  atvejų,  kai  pasmerktieji  nuvežami  į  gimtąjį  miestą  ir,  didelei 
kitų  pamokai,  nubaudžiami  prie  savo  namų  durų.  Tai  lemia  įvairios  aplinkybės. 

Kornelijus  dėkodamas  linktelėjo  galvą.  Paskui  pagalvojo:  „Na,  ką  gi,  ačiū 
Dievui,  kad  yra  bent  vienas  vyrukas,  kuris  ir  tokiu  metu  suranda  paguodos  žodį. " 

-  Aš  jums  labai  dėkingas,  mano  bičiuli,  sudie. 

Karieta  pajudėjo. 

-  Ū,  niekšas,  ū,  bjaurybė!  -  šaukė  Grifus,  grūmodamas  išįky^cjįg^ 


pasprunkančiai  savo  aukai.  -  Ir  vis  dėlto  jis  išvažiuoja  negrąžinęs  man  dukters. 

„Jeigu  mane  nuveš  į  Dordrechtą,  -  pagalvojo  Kornelijus,  -  tai,  važiuodamas  pro 
savo  namus,  aš  pamatysiu,  ar  labai  sunykusios  mano  vargšės  lysvės.“ 

XXX 

KYLA  ABEJONIŲ  DĖL  KORNELIJAUS  VAN 
BERLĖ  BAUSMĖS 


Karieta  važiavo  visą  dieną.  Ji  paliko  kairėje  Dordrechtą,  pravažiavo  pro 
Roterdamą  ir  pasiekė  Delftą.  Penktą  valandą  vakaro  jau  buvo  nuvažiuota  bent 
dvidešimt  Įjė. 

Kornelijus  keletą  kartų  kreipėsi  į  karininką,  kuris  buvo  ir  jo  sargybinis,  ir 
bendrakeleivis,  tačiau,  nors  tie  klausimai  buvo  ir  labai  atsargūs,  jie  liko  be 
atsako. 

Kornelijus  apgailestavo,  kad  čia  nėra  to  sargybinio,  kuris  pats  mielu  noru 
kalbėjo  neprašomas.  Jis  tikriausiai  ir  šį  kartą  būtų  jam  papasakojęs  tokių  pat 
malonių  smulkmenų  ir  tiksliai  viską  paaiškinęs,  kaip  ir  ten,  Levešteine. 

Karieta  važiavo  ir  naktį.  Kitą  dieną,  auštant,  Kornelijus  buvo  už  Leideno;  jo 
kairėje  bangavo  Šiaurės  jūra,  o  dešinėje  -  Harlemo  įlanka. 

Dar  po  trijų  valandų  jie  įvažiavo  į  Harlemą. 

Kornelijus  nieko  nežinojo,  kas  įvyko  tuo  metu  Harleme,  ir  mes  paliksime  jį 
nežinioje,  kol  patys  įvykiai  ją  išsklaidys. 

Bet  mes  negalime  taip  elgtis  su  skaitytoju,  kuris  turi  teisę  viską  žinoti,  ir  net 
anksčiau  už  mūsų  herojų. 

Mes  matėme,  kad  Roza  ir  tulpė,  kaip  dvi  seserys  arba  dvi  našlaitės,  buvo 
princo  Vilhelmo  Oraniečio  paliktos  pas  pirmininką  van  Sistensą. 

Iki  pat  vakaro  Roza  negavo  iš  štathalterio  jokios  žinios. 

Vakare  pas  van  Sistensą  atėjo  karininkas,  jo  didenybės  atsiųstas  pakviesti 
Rozos  į  miesto  rotušę.  Ji  buvo  nuvesta  į  posėdžių  salę,  kur  rado  princą,  kažką 
rašantį. 

Princas  buvo  vienas.  Prie  jo  kojų  gulėjo  didelis  fryzų  veislės  kurtas.  Ištikimas 
šuo  taip  akylai  stebėjo  savo  poną,  tarsi  stengdamasis  padaryti  tai,  kas  dar 
nebuvo  pasisekę  nė  vienam  žmogui  -  įskaityti  savo  pono  mintis. 

Vilhelmas  dar  kurį  laiką  rašė,  paskui  pakėlė  akis  ir  pamatė  Rozą,  stovinčią 
prie  durų. 

-  Prieikite,  madmuazele,  -  tarė  jis  teberašydamas. 

Roza  žengė  kelis  žingsnius  stalo  link. 

-  Monsinjore,  -  tarė  ji  sustojusi. 

-  Gerai,  sėskitės. 

Roza  paklausė,  nes  princas  žiūrėjo  į  ją.  Bet  kai  tik  jis  nuleido  akis  į  popierių,  ji 
sumišusi  atsistojo. 

Princas  baigė  rašyti.  Tuo  metu  šuo  priėjo  prie  Rozos,  apuostė  ją  ir  ėmė 
glaustytis. 

-  A,  -  pakalbino  Vilhelmas  šunį,  -  tu  matai,  kad  čia  tavo  tėvynainė,  tują  pažįsti. 

-  Klausyk,  mano  dukra,  -  tarė  jis. 

Princui  buvo  ne  daugiau  kaip  dvidešimt  treji  metai,  o  Rozai  aštuoniolika  arba 
dvidešimt;  geriau  būtų  tikę  pasakyti:  „mano  sesuo". 

-  Mano  dukra,  -  kalbėjo  jis  keistai  griežtu  balsu,  nuo  kurio  stingdavo  kraujas 
visiems,  į  ką  jis  kreipdavosi,  -  mes  esame  dabar  vieni  ir  galime  pasikalbėti. 

Roza  ėmė  virpėti,  nors  princo  veidas  buvo  malonus  ir  palankus. 

-  Monsinjore...  -  sulemeno  ji. 

-  Jūsų  tėvas  Levešteine? 

-  Taip,  monsinjore. 

-Jūs jo  nemylite? 

-  Aš  jo  nemyliu,  monsinjore,  bent  taip,  kaip  duktė  turėtų  mylėti  savo  tėvą. 

-  Negerai,  mano  dukra,  nemylėti  savo  tėvo,  bet  gerai  sakyti  tiesą  savo  princui. 
Roza  nuleido  akis. 

-  O  kodėl  jūs  nemylite  savo  tėvo? 

-  Mano  tėvas  labai  piktas  žmogus. 

-  Kaip  pasireiškia  jo  pyktis? 

-  Mano  tėvas  blogai  elgiasi  su  kaliniais. 

-  Su  visais? 

-  Su  visais. 

-  Bet  ar  jūs  jam  neprikišate,  kad  jis  ypač  blogas  vienam  iš  jų? 

-  Mano  tėvas  ypač  blogai  elgiasi  su  ponu  van  Berlė,  kuris... 

-  Kuris  yra  jūsų  mylimasis? 

Roza  žengė  žingsnį  atgal. 

-  Kurį  aš  myliu,  monsinjore,  -  išdidžiai  atsakė  ji. 

-  Ar  jau  seniai?  -  paklausė  princas. 

-  Nuo  tos  dienos,  kai  jį  pamačiau. 

-  O  kada  jūs  jį  pamatėte? 

-  Kitą  dieną  po  didžiojo  pensionarijaus  Jano  ir  jo  brolio  Kornelio  siaubingo 
nužudymo. 

Princas  sučiaupė  lūpas,  suraukė  kaktą  ir  prisimerkė,  slėpdamas  akis.  Kiek 
patylėjęs  jis  tęsė: 

-  Bet  kokia  prasmė  jums  mylėti  žmogų,  kuris  pasmerktas  amžinai  kalėti  ir 
mirti  kalėjime? 

-  Tokia,  monsinjore:  jeigu  jis  yra  pasmerktas  visą  gyvenimą  kalėti  ir  mirti 
kalėjime,  aš  galėsiu  palengvinti  jam  tą  gyvenimą  ir  mirtį. 

-  Ar  jūs  sutiktumėte  būti  kalinio  žmona? 

-  Aš  būčiau  laimingiausias  žmogus  pasaulyje,  jeigu  galėčiau  būti  van  Berlė 
žmona,  bet... 

-  Kas  bet? 

-  Aš  nedrįstu  pasakyti,  monsinjore. 

-  Jūsų  balse  skamba  viltis;  ko  jūs  tikitės? 

Ji  pakėlė  į  princą  skaisčias  akis,  tokias  tyras  ir  iškalbingas,  kad  pažadino 
gailestingumą,  merdintį  pačioje  šios  tamsios  širdies  gilumoje. 


-  A ,  suprantu. 

Roza  nusišypsojo,  lyg  maldai  sudėdama  rankas. 

-Jūs  pasikliaujate  manimi?  -  tarė  princas. 

-  Taip,  monsinjore. 

-A! 

Princas  užantspaudavo  laišką,  kurį  ką  tik  buvo  parašęs,  ir  pašaukė  vieną  iš 
karininkų. 

-  Pone  van  Dekenai,  -  tarė  jis,  -  nuvežkite  į  Levešteiną  štai  šitą  raštą.  Jūs 
perskaitysite  mano  įsakymą  komendantui  ir  įvykdysite  viską,  ką  jums  esu 
nurodęs  žodžiu. 

Karininkas  nusilenkė,  ir  netrukus  po  gaudžiais  rotušės  skliautais  suaidėjo 
arklių  kanopų  kaukšėjimas. 

-  Mano  dukra,  -  tarė  princas,  -  sekmadienį  bus  tulpių  šventė;  sekmadienis  - 
poryt.  Štai  jums  penki  šimtai  florinų,  pasipuoškite  už  tuos  pinigus  taip,  kaip  aš 
noriu,  kad  ta  diena  jums  būtų  didelė  šventė. 

-  O  kaip  apsirengusią  jūsų  didenybė  norit  mane  matyti?  -  sušnibždėjo  Roza. 

-  Apsivilkite  fryzų  nuotakos  drabužiais,  -  tarė  Vilhelmas,  -  jie  jums  labai 
pritiks. 

XXXI 

HARLEMAS 


Harlemas,  į  kurį  mes  buvome  atvykę  prieš  tris  dienas  su  Roza  ir  į  kurį  dabar 
atvažiavome  paskui  kalinį,  yra  gražus  miestas,  vertai  galįs  didžiuotis  gausiomis 
paunksnėmis  Olandijoje. 

Kiti  miestai  galėjo  pasirodyti  savo  arsenalais  ir  laivų  statyklomis, 
parduotuvėmis  ir  turgumis,  o  Harlemas  buvo  pagarsėjęs  tarp  visų  Jungtinių 
Provincijų  miestų  savo  puikiomis,  vešliomis  guobomis,  lieknomis  tuopomis  ir  ypač 
savo  ūksmingomis  alėjomis  su  ąžuolų,  liepų  ir  kaštonų  šakų  skliautais. 

Matydamas,  kad  jo  kaimynas  Leidenas  vis  toliau  žengia  mokslo  keliu,  o 
didingasis  Amsterdamas  garsėja  kaip  komercijos  sostinė,  Harlemas  nutarė 
pasidaryti  žemdirbystės  arba,  tiksliau,  sodininkystės  centru.  Ir  tikrai, 
apsaugotas  nuo  vėjų  ir  gerai  šildomas  saulės,  Harlemas  turėjo  tą  pranašumą, 
kokio  negalėjo  turėti  kitas  miestas,  jūros  vėjų  gairinamas  arba  lygumų  saulės 
kepinamas. 

Todėl  Harleme  įsikūrė  žmonės  ramaus  būdo,  mylintys  žemę  ir  jos  vaisius. 
Amsterdamo  ir  Roterdamo  žmonės  buvo  judrūs,  nenuoramos,  mėgstantys 
keliones  ir  prekybą,  o  Hagoje  susibūrė  visi  politikai  ir  visuomenės  veikėjai. 

Mes  sakome,  kad  Leidenas  buvo  mokslo  miestas.  O  Harleme  klestėjo  muzika, 
tapyba,  vaisių  sodai,  alėjos,  miškai  ir  gėlynai.  Harlemas  beprotiškai  pamėgo 
gėles,  ypač  -  tulpes. 

Taigi  mes  dabar  ir  atsidūrėme  Harleme  kaip  tik  tuo  metu,  -  1673  m.  gegužės 
15  d.,  -  kai  visas  miestas  ruošėsi  įteikti  šimto  tūkstančių  florinų  premiją  tam,  kas 
išaugino  didžiąją  juodąją  tulpę  be  dėmių  ir  trūkumų. 

Harlemas,  tas  gražuolis,  pilnas  žalumos  ir  saulės,  ūksmės  ir  šviesos,  išgarsėjęs 
kaip  visokių  gėlių,  ypač  tulpių,  miestas,  pajuto  neišpasakytą  džiaugsmą, 
matydamas  pražydusį  savo  troškimų  vaisių  -  idealiąją  tulpę,  ir,  teisėtai 
jausdamasis  tos  didžiulės  garbės  šeimininku,  nutarė  nors  ir  neramiu  karų  ir 
sukilimų  laikotarpiu  premijos  įteikimo  ceremoniją  paversti  tokia  švente,  kuri 
amžinai  liktų  žmonių  atmintyje. 

Tai  daryti  Harlemas  juo  labiau  turėjo  teisę,  kad  Olandija  yra  švenčių  šalis.  Nė 
viena  iš  nepaslankiųjų  pasaulio  tautų  nemoka  taip  karštai  ir  triukšmingai 
linksmintis,  dainuoti  ir  šokti,  kaip  moka  padorūs  Jungtinių  Provincijų 
respublikonai.  Geriausiai  tai  pavaizduota  abiejų  Tenirsų^  paveiksluose.  Yra 
žinoma,  kad  tinginiai  nė  kiek  netausoja  savo  jėgų,  tačiau  ne  dirbdami,  o 
linksmindamiesi. 

Taigi  harlemiečių  laukė  trigubos  iškilmės:  pirma,  buvo  išauginta  juodoji  tulpė; 
antra,  iškilmėse,  kaip  ir  dera  tikram  olandui,  dalyvaus  pats  princas  Vilhelmas 
Oranietis;  pagaliau  trečia,  -  garbė  pasirodyti  prancūzams,  kad,  nepaisant 
pragaištingo  1672  m.  karo,  Batavų  Respublikos^  grindinys  toks  tvirtas,  kad  ant 

jo  galima  šokti,  karo  laivų  pabūklams  akompanuojant. 

Harlemo  gėlininkų  draugija,  duodama  šimtą  tūkstančių  florinų  už  vieną  tulpės 
svogūnėlį,  pasirodė  verta  pagarbos.  Miestas  nenorėjo  atsilikti  nuo  jos  ir  paskyrė 
tokią  pat  sumą  iškilmingai  šventei. 

Ir  štai  sekmadienis,  iškilmių  diena,  tapo  liaudies  triumfo  diena.  Miestiečiai 
tiesiog  švytėte  švytėjo.  Net  ir  tie  pašaipos,  lyg  prancūzai  mėgstantys  pašiepti 
visus  ir  viską,  negalėjo  nesižavėti  mielaisiais  olandais,  kurie  taip  pat  dosniai 
leidžia  pinigus  statyti  karo  laivams,  tai  yra  tautos  garbei  išlaikyti,  kaip  ir 
atlyginti  už  išvestą  naująją  gėlę,  kuriai  buvo  lemta  puikuotis  tik  vieną  dieną  ir 
linksminti  moteris,  mokslininkus  ir  smalsuolius. 

Miesto  ir  Gėlininkų  draugijos  atstovų  priešakyje  švytėjo  ponas  van  Sistensas, 
pasipuošęs  geriausiais  savo  drabužiais.  Šis  garbingas  žmogus  nepagailėjo 
pastangų,  kad  tik  panėšėtų  į  savo  mylimą  gėlę,  ir  skubame  pridurti,  kad  jam  tai 
puikiai  pasisekė.  Juodi  stikliniai  karoliai,  mėlynas  aksomas,  tamsiai  violetinis 
šilkas  gražiai  derinosi  su  baltais  kaip  sniegas  marškiniais,  ir  pirmininkas  tikrai 
atrodė  panašus  į  šią  taurią  ir  grakščią  gėlę,  kai  ėjo  draugijos  atstovų  priešakyje, 
didžiule  gėlių  puokšte  nešinas. 

Už  gėlininkų  valdybos,  margos  kaip  žydinti  pieva  ir  kvapios  kaip  pavasaris, 
žengė  miesto  mokslininkai,  magistratūra,  kariškiai,  kilmingieji  bajorai  ir  kaimo 
atstovai.  O  paprasti  žmonės  net  ir  Jungtinėse  Provincijose  nepritiko  prie  ponų 
respublikonų  ir  žiūrėjo  į  eitynes  susigrūdę  pakraščiuose. 

Beje,  tai  geriausia  stebėjimo  ir  veiklos  vieta.  Čia  minia  laukia,  kol  praeis 
triumfo  eisena,  kad  galėtų  sužinoti,  ką  šia  proga  reikės  daryti  toliau. 

Šį  kartą  nebuvo  Pompėjaus  ar  Cezario  triumfas.  Šį  kartą  nebuvo  švenčiama 
nei  pergalė  prieš  Mitridatą,  nei  Galijos  užkariavimas^.  Eitynes  buvo  ramios  kaip 
avių  bandos  slinkimas,  taikios  kaip  paukščių  būrio  skridimas. 

Harlemo  nugalėtojai  yra  tik  gėlininkai.  Dievindamas  gėles,  Harlemas  dievino 
ir  jų  augintojus. 

Taikaus,  kvapaus  kortežo  viduryje  buvo  nešama  juodoji  tulpė,  padėta  ant 
neštuvų,  užtiestų  prabangiu  audiniu  su  auksiniais  kutais.  Neštuvus  nešė  keturi 
žmonės,  protarpiais  pasikeisdami,  kaip  kadaise  Romoje  nešant  Dievų  Motinos 
Kibelės^  atvaizdą,  kai  ji,  atgabenta  iš  Etrūrijos^,  iškilmingai  trimitams 
gaudžiant,  visų  garbinama  įžengė  į  Amžinąjį  miestą^. 

Princas  štathalteris  pats  turėjo  įteikti  šimto  tūkstančių  florinų  premiją,  todėl 
miniai  labai  rūpėjo  tat  pamatyti,  o  kad  jis  galbūt  pasakys  kalbą,  tai  ypač  rūpėjo  ir 
jo  draugams,  ir  jo  priešams.  Juk  ir  nekalčiausioje  politinio  veikėjo  kalboje  jo 
draugai  ir  priešai  visada  tikisi  išskaityti  ir  tariamai  išskaito  vienokias  ar  kitokias 
reikšmingas  užuominas. 

Pagaliau  atėjo  taip  ilgai  laukta  didžioji  diena  -  1673  metų  gegužės 
penkioliktoji,  ir  visas  Harlemas  su  savo  apylinkių  gyventojais  išsirikiavo 
puikiosiose  alėjose,  tvirtai  pasiryžęs  šį  kartą  pagerbti  ne  karo  ar  mokslo  vyrus,  o 
gamtos  nugalėtojus,  kurie  privertė  tą  nenuilstančią  motiną  sukurti  tai,  kas  iki 
šiol  buvo  laikoma  negalimu  -  juodąją  tulpę.  iš  skaitiniai.orq 


Tačiau  minios  nusiteikimas  ką  nors  sveikinti  dažnai  būna  nepastovus.  Ir  kai 
miestas  ruošiasi  kam  ploti  ar  švilpti,  jis  niekad  nežino,  kada  liausis. 

Pirmiausia  žmonės  sveikino  van  Sistensą  ir  jo  gėlių  puokštę,  paskui  atskiras 
korporacijas,  paskui  patys  save.  Pagaliau  šį  kartą  nusipelniusius  uoliuosius 
muzikantus,  kurie  užgrodavo  vos  tik  iškilmių  eisena  sustodavo. 

Tačiau,  pasveikinę  pirmąjį  iškilmių  herojų,  juodąją  tulpę,  visi  ėmė  dairytis 
šventės  herojaus,  kuris  buvo  išauginęs  tą  tulpę. 

Jeigu  herojus  būtų  pasirodęs  po  rūpestingai  paruoštos  garbingojo  van  Sistenso 
kalbos,  jis,  žinoma,  būtų  padaręs  didesnį  įspūdį  net  už  patį  štathalterį.  Tačiau 
mus  domina  ne  mūsų  draugo  van  Sistenso  gražbylinga  kalba,  ne  jauni  išsipustę 
aristokratai,  kramsnoj  antys  saldžius  pyragaičius,  ne  vargšai  pusnuogiai 
plebėjai^,  graužiantys  rūkytus  ungurius,  panašius  į  vanilės  lazdeles.  Mums 
nerūpi  net  gražuolės  raudonskruostės  olandės  su  baltomis  krūtinėmis,  nei  stori 
kresni  minherai,  niekad  neiškelią  kojos  iš  namų,  nei  liesi  geltonveidžiai 
keliauninkai,  atvykę  iš  Ceilono  ar  Javos,  nei  triukšminga  prastuomenė,  kuri 
gaivinosi  raugintais  agurkais.  Ne,  visa  ši  šventės  aplinka  mūsų  nedomina. 

Mums  rūpi  tik  vienas  asmuo,  spindintis  iš  susijaudinimo,  einantis  tarp  gėlininkų 
komiteto  narių,  išsičiustijęs,  išsikvėpinęs,  apsirengęs  raudonais  drabužiais, 
išryškinančiais  juodus  jo  gyvaplaukius  ir  gelsvą  veido  spalvą. 

Tas  džiūgaujantis,  apsvaigęs  triumfatorius,  tas  dienos  didvyris,  kurio  garbė 
užtemdys  van  Sistenso  kalbą  ir  net  patį  štathalterį,  buvo  įsakas  Bokštelis. 
Priešais  save,  dešinėje,  jis  matė  ant  gražios  pagalvės  nešamą  juodąją  tulpę,  jo 
tariamą  kūdikį,  o  kairėje  -  didelį  kapšą  su  šimtu  tūkstančių  naujų,  blizgančių 
auksinių  florinų.  Geriau  jis  būtų  sutikęs  likti  žvairas,  negu  bent  akimirką  paleisti 
iš  akių  tuos  du  daiktus. 

Tarpais  Bokštelis  paspartina  žingsnį,  kad  galėtų  paėjėti  alkūnė  į  alkūnę  su  van 
Sistensu.  Bokštelis  stengiasi  pasisavinti  iš  kiekvieno  po  kruopelę  jo  vertės, 
norėdamas  iškilti  pats,  lygiai  taip,  kaip  jis  pavogė  iš  Rozos  tulpę,  norėdamas 
įsigyti  garbės  ir  pinigų. 

Dar  po  ketvirčio  valandos  atvyks  princas.  Kortežas  sustos  paskutinį  kartą.  Kai 
tulpė  bus  nunešta  į  jai  paruoštą  sostą,  princas,  užleidęs  liaudies  širdyse  vietą 
savo  varžovei,  išskleis  puošnų  pergamentą,  kuriame  įrašytas  tulpės  kūrėjo 
vardas,  ir  skambiu  aiškiu  balsu  paskelbs,  kad  įvyko  stebuklas,  kad  Olandija  per 
jį.  Bokštelį,  privertė  gamtą  sukurti  juodąją  gėlę  ir  kad  ši  gėlė  ateityje  bus 
vadinama  Tulipa  nigra  Boxtellea. 

Tarpais  Bokštelis  atitraukia  akis  nuo  tulpės  ir  kapšo  su  pinigais  ir  nedrąsiai 
žvilgteli  į  minią,  bijodamas  pamatyti  išblyškusį  gražiosios  fryzės  veidą. 

Suprantama,  ši  šmėkla  sudrumstų  jam  iškilmingą  dieną,  kaip  Banko  šmėkla 
sudrumstė  Makbeto  šventę. 

Skubame  pridurti,  kad  tas  nelaimingas  žmogus,  perlipęs  per  tvorą,  -  per 
svetimą  tvorą,  -  įlindęs  pro  langą  į  savo  kaimyno  butą,  su  padirbtu  raktu 
įsibrovęs  į  Rozos  kambarį,  -  tas  žmogus,  kuris  pavogė  garbę  iš  vyro  ir  kraitį  iš 
moters,  tas  žmogus  nelaikė  savęs  vagimi.  iš  Skaitiniai.orq 


Jis  tiek  daug  jaudinosi  dėl  tulpės,  taip  uoliai  ją  sekė  nuo  Kornelijaus  džiovyklos 
stalčiaus  iki  Biuitenhofo  ešafoto,  nuo  Biuitenhofo  ešafoto  iki  Levešteino  tvirtovės 
kalėjimo,  jis  taip  gerai  matė,  kaip  tulpė  išdygo  ir  išaugo  ant  Rozos  kambario 
palangės,  jis  tiek  kartų  savo  alsavimu  šildė  orą,  kuriuo  ji  kvėpavo,  kad  manė,  jog 
tulpė  priklauso  tik  jam,  ir  niekam  daugiau.  Jeigu  kas  dabar  tą  juodąją  tulpę  būtų 
iš  jo  atėmęs,  tas,  be  abejo,  būtų  padaręs  vagystę. 

Tačiau  Rozos  Bokštelis  niekur  nematė.  Ir  užtat  jo  džiaugsmas  nebuvo 
sudrumstas. 

Kortežas  sustojo  apvalioje  aikštėje,  kur  gražūs  medžiai  buvo  apkabinėti 
girliandomis  ir  užrašais.  Kortežas  sustojo  aidint  trankiai  muzikai,  Harlemo 
mergaitės  nulydėjo  tulpę  iki  aukšto  pjedestalo,  jai  skirto  sosto,  šalia  auksinės  jo 
didenybės  štathalterio  kėdės. 

Didinga  tulpė,  iškelta  ant  pjedestalo,  užvaldė  visus  susirinkusiuosius,  pasipylė 
katutės,  ir  garsūs  plojimai  nuaidėjo  per  visą  Harlemą. 

XXXII 

PASKUTINIS  PRAŠYMAS 


Tą  iškilmingą  valandą,  kada  pasigirdo  smarkūs  plojimai,  keliu  pro  parką 
važiavo  karieta.  Ji  vos  judėjo,  saugodamasi,  kad  neužgautų  vaikų,  kuriuos 
susigrūdusi  minia  buvo  išstūmusi  iš  alėjos  į  kelią. 

Toje  apdulkėjusioje,  girgždančioje  karietoje  sėdėjo  nelaimingasis  van  Berlė.  Jis 
žiūrėjo  pro  atidarytas  karietos  dureles,  ir  jo  akims  atsivėrė  reginys,  kurį  mes  toli 
gražu  netobulai  aprašėme  savo  skaitytojui. 

Minia,  triukšmas,  žmonių  ir  gamtos  puošnumas  apakino  kalinį  tarsi  žaibas, 
trenkęs  į  jo  kamerą. 

Nors  jo  palydovas  buvo  nešnekus  ir  klausiamas  neatsakė,  koks  likimas  jo 
laukia,  Kornelijus  dar  kartą  ryžosi  pasiteirauti,  kas  čia  dedasi,  nes  jam  iš  karto 
pasirodė,  kad  šis  subruzdimas  ne  dėl  jo. 

-  Kas  tai,  pone  pulkininke?  -  paklausė  jis  lydintį  karininką. 

-Jūs  patys  matote,  pone,  tai  šventė. 

-  A,  šventė,  -  tarė  Kornelijus  liūdnu  ir  abejingu  balsu,  kaip  žmogus,  kurio  jau 
niekas  pasaulyje  nebedžiugina. 

Po  valandėlės,  kai  karieta  pasistūmėjo  truputį  priekin,  jis  pridūrė: 

-  Tikriausiai  tai  Harlemo  patrono  šventė.  Matyti  daug  gėlių. 

-  Taip,  iš  tikro,  pone,  tai  šventė,  kur  gėlėms  skirtas  svarbiausias  vaidmuo. 

-  O,  koks  švelnus  aromatas,  kokios  gražios  spalvos!  -  sušuko  Kornelijus. 

Karininkas,  staiga  užuojautos  pagautas,  paliepė  vadeliojančiam  kareiviui: 

-  Sustokite,  kad  ponas  galėtų  pasižiūrėti! 

-  Dėkoju,  pone,  už  malonę,  -  liūdnai  tarė  van  Berlė,  -  bet  man  skaudu  žiūrėti  į 
svetimą  džiaugsmą.  Leiskite  man  jo  išvengti,  labai  prašau. 

-  Kaip  norite,  pone.  Tada  važiuojam  toliau.  Aš  įsakiau  sustoti,  nes  jūs  manęs  to 
prašėte,  bet  to,  jūs,  regis,  esate  didelis  gėlių  mėgėjas  ir  ypač  tų,  kurių  šventė 
šiandien  švenčiama. 

-  O  kokių  gėlių  šventė  šiandien,  pone? 

-  Tulpių. 

-  Tulpių?  -  šūktelėjo  van  Berlė.  -  Šiandien  tulpių  šventė? 

-  Taip,  pone,  bet  jeigu  tas  vaizdas  jums  nemalonus,  važiuokime  toliau. 

Ir  karininkas  jau  norėjo  paraginti  vežėją. 

Tačiau  Kornelijus  jį  sulaikė.  Skausmingas  įtarimas  nutvilkė  jį. 

-  Pone,  -  paklausė  jis  drebančiu  balsu,  -  ar  tik  ne  šiandien  įteikiama  premija? 

-  Taip,  premija  už  juodąją  tulpę. 

Kornelijus  išraudo,  jį  nukrėtė  šiurpas,  kaktą  išmušė  prakaitas.  Paskui, 
pagalvojęs,  kad  tikros  šventės  negali  būti  be  jo  ir  be  tulpės,  jis  pasakė: 

-  Deja,  visi  tie  gerieji  žmonės  bus  nuvilti  kaip  ir  aš,  nes  jie  nepamatys  to 
reginio,  kurio  pamatyti  buvo  sukviesti,  arba  bent  matys  jį  tik  iš  dalies. 

-  Ką  jūs  norite  tuo  pasakyti,  pone? 

-  Aš  noriu  pasakyti,  -  atsakė  Kornelijus,  atsitraukęs  gilyn  į  karietą,  -  aš  noriu 
pasakyti,  kad  niekas  ir  niekada,  išskyrus  tik  vieną  žmogų,  kurį  aš  pažįstu, 
juodosios  tulpės  neišaugins. 

-  Vadinasi,  tas  asmuo,  kurį  jūs  pažįstate,  ją  jau  išaugino,  nes  Harlemas  dabar 
gėrisi  ta  gėle,  kuri,  jūsų  manymu,  dar  neišauginta. 

-Juodoji  tulpė!  -  sušuko  van  Berlė,  išsisverdamas  iš  karietos.  -  Kur  ji?  Kur  ji? 

-  Štai  ten,  ant  pjedestalo,  matote? 

-  Matau. 

-  Dabar,  pone,  reikia  važiuoti  toliau. 

-  O,  pasigailėkite,  būkite  toks  geras,  pone,  -  paprašė  van  Berlė,  -  nenuvežkite 
manęs.  Leiskite  dar  pažiūrėti  į  ją.  Argi  toji,  kurią  matau,  ir  yra  juodoji  tulpė? 
Visiškai  juoda...  ar  gali  būti?  Pone,  ar  jūs  ją  matėte?  Ji  tikriausiai  turi  dėmių,  ji 
tikriausiai  netobula;  ji  turbūt  tik  juodai  nudažyta.  O,  jeigu  būčiau  arčiau  jos,  aš 
galėčiau  nustatyti,  tuoj  suprasčiau,  pone!  Leiskite  man  išlipti,  pone,  leiskite 
pasižiūrėti  į  ją  iš  arčiau.  Labai  prašau. 

-  Jūs  pamišote,  pone,  kaipgi  aš  galiu  leisti? 

-  Meldžiu  jus! 

-  Bet  jūs  pamirštate,  kad  esate  kalinys. 

-  Aš  kalinys,  tai  tiesa,  bet  aš  garbingas  žmogus.  Laiduoju  jums  savo  garbe, 
pone,  kad  aš  nepabėgsiu;  visai  nemėginsiu  bėgti;  leiskite  man  tik  pasižiūrėti  į 
gėlę,  meldžiu  jus. 

-  Aš  negaliu  laužyti  įsakymo,  pone. 

Ir  karininkas  vėl  davė  ženklą  kareiviui  važiuoti. 

Kornelijus  vėl  jį  sulaikė. 

-  O,  palaukite,  turėkite  širdį.  Visas  mano  gyvenimas  priklauso  dabar  nuo  jūsų 
gailesčio,  nors  ir  neilgai  man  liko  gyventi,  pone.  O,  pone,  jūs  nežinote,  kaip  aš 
kenčiu!  Jūs  nežinote,  pone,  kas  darosi  mano  galvoje  ir  širdyje!  Juk  tai  galbūt  yra 
mano  tulpė,  -  pasakė  susikrimtęs  Kornelijus,  -  ta  tulpė,  kurią  pavogė  iš  Rozos.  O, 
pone,  ar  jūs  suprantate,  ką  reiškia  išauginti  juodąją  tulpę,  matyti  ją  tik  vieną 
akimirką,  matyti  ją  tobulą,  suprasti,  kad  tai  meno  ir  gamtos  šedevras,  ir  netekti 
jos,  netekti  amžinai!  Privalau,  pone,  išlipti  iš  karietos,  privalau  pamatyti  ją  iš 
arčiau!  Paskuojei  norėsite,  galėsite  mane  nužudyti,  bet  aš  ją  turiu  pamatyti! 

-  Nutilkite,  nelaimingasis,  ir  lįskite  greičiau  į  karietą;  atvyksta  jo  didenybės 
štathalterio  eskortas,  ir  jeigu  princas  pastebės  netvarką,  išgirs  triukšmą,  tai  ir 
man,  ir  jums  klius. 

Van  Berlė,  labiau  pabūgęs  dėl  savo  palydovo  negu  dėl  savęs,  susigūžė  karietos 
viduje,  bet  negalėjo  ten  iškęsti;  nespėjo  dar  prajoti  pirmieji  dvidešimt  raitelių,  o 
jis  vėl  iškišo  galvą  pro  karietos  dureles  ir,  mostaguodamas  rankomis,  ėmė  šaukti 
štathalterį,  kuris  kaip  tik  tuo  metu  važiavo  pro  šalį. 

Vilhelmas,  kaip  visada  abejingas  ir  ramus,  vyko  į  aikštę  atlikti 
pirmininkaujančiojo  pareigų.  Rankoje  jis  laikė  susuktą  pergamentą,  kuris  tą 
iškilmių  dieną  atstojo  jam  skeptrą.  iš  skaitiniai.org 


Matydamas  mojuojantį  ir  kažko  prašantį  žmogų,  o  gal  pažinęs  ir  karininką, 
princas  štathalteris  įsakė  sustoti. 

Ir  tą  pačią  akimirką  jo  arkliai  sustojo  kaip  įbesti  per  šešis  žingsnius  nuo  van 
Berlė,  tik  priekinės  jų  kojos  virpčiojo. 

-  Kas  yra?  -  paklausė  princas  karininką,  kuris,  vos  tik  išgirdęs  štathalterio 
liepimą  sustoti,  šoko  iš  karietos  ir  pagarbiai  priėjo  priėjo. 

-  Monsinjore,  -  atsakė  karininkas,  -  čia  yra  tas  valstybinis  nusikaltėlis,  kurio, 
jūsų  įsakytas,  buvau  nuvykęs  į  Levešteiną  ir  kurį,  jūsų  didenybės  pageidavimu, 
atvežiau  į  Harlemą. 

-  Ko  jis  nori? 

-Jis  atkakliai  prašo,  kad  jam  leisčiau  truputį  išlipti... 

-  Ir  pažiūrėti  į  juodąją  tulpę,  monsinjore,  -  sušuko  Kornelijus,  maldaujamai 
sudėjęs  rankas.  -  Kai  aš  ją  pamatysiu,  kai  sužinosiu,  ką  turiu  sužinoti,  aš  mirsiu, 
jeigu  taip  reikia,  bet  mirdamas  laiminsiu  jūsų  didenybę,  nes  jūsų  malonės  dėka 
patirsiu,  kad  mano  dienos  buvo  prasmingai  nugyventos. 

Tai  buvo  retas  reginys:  du  žmonės  savo  karietose,  savo  sargybos  saugomi, 
vienas  -  visagalis,  antras  -  vargšas,  vienas  besiruošiąs  užimti  į  sostą,  antras 
laukiąs  savo  valandos  kopti  į  ešafotą. 

Vilhelmas  šaltai  pažvelgė  į  Kornelijų  ir  išklausė  jo  karšto  prašymo.  Paskui 
kreipėsi  į  karininką: 

-  Tai  šis  kalinys  yra  tas  maištininkas,  kuris  Levešteine  kėsinosi  nužudyti  savo 
prižiūrėtoją? 

Kornelijus  atsiduso  ir  nuleido  galvą,  jo  švelnus  taurių  bruožų  veidas  paraudo  ir 
tuojau  pat  išblyško.  Tie  žodžiai  visagalio  ir  visažinio  princo,  kuris  kažkokiu 
nesuprantamu  būdu  jau  žinojo  apie  jo  nusikaltimą,  jam  reiškė  ne  tik 
neišvengiamą  mirtį,  bet  ir  neigiamą  atsakymą. 

Jis  daugiau  nebebandė  kovoti,  nebebandė  gintis;  princas  matė  jaudinantį,  bet 
kartu  ir  naivų  sielvartą;  tam,  kas  tą  akimirką  žiūrėjo  į  Kornelijų,  šis  sielvartas 
buvo  suprantamas  ir  galėjo  sugraudinti  ir  širdį,  ir  protą. 

-  Leiskite  kaliniui  išlipti  iš  karietos,  -  tarė  štathalteris;  -  tegul  jis  eina  ir 
pasižiūri  į  juodąją  tulpę,  vertą  pamatyti  bent  vieną  kartą. 

-  O,  -  sušuko  Kornelijus,  vos  nealpdamas  iš  džiaugsmo,  ir  susverdėjo  ant 
karietos  pakojos,  -  o  monsinjore! 

Jam  užgniaužė  kvapą,  ir  jeigu  jo  nebūtų  prilaikęs  karininkas,  tai  vargšas 
Kornelijus  būtų  parpuolęs  ant  kelių  ir  žnektelėjęs  kakta  į  dulkes,  -  taip  būtų 
atsidėkojęs  jo  didenybei! 

Davęs  tą  leidimą,  princas  nuvažiavo  parku,  minios  audringai  sveikinamas. 

Netrukus  karieta  įsuko  į  aikštę,  ir  tuo  metu  sugriaudėjo  patrankų  šūviai. 

PABAIGA 


Van  Berlė,  lydimas  keturių  sargybinių,  skiriančių  kelią  per  minią,  nuėjo  prie 
juodosios  tulpės.  Su  kiekvienu  žingsniu  jo  akys  vis  godžiau  rijo  gėlę. 

Pagaliau  jis  pamatė  tą  rinktinį  žiedą,  kuris,  nesuprantamai  veikiamas  šalčio  ir 
šilumos,  šviesos  ir  tamsos,  tą  vieną  kartą  pražydo  žemėje,  o  paskui  išnyks 
amžinai. 

Jis  matė  tulpę  už  šešių  žingsnių,  gėrėjosi  jos  tobulu  grožiu,  matė  ją  už 
mergaičių,  stovinčių  garbės  sargyboje  prie  jos,  taurumo  ir  skaistumo  karalienės. 
Vis  dėlto  juo  ilgiau  jis  gėrėjosi  gėlės  tobulumu,  tuo  didesnis  skausmas  graužė  jam 
širdį.  Jis  dairėsi  aplinkui,  ieškodamas,  kam  galėtų  užduoti  bent  vieną  vienintelį 
klausimą.  Tačiau  iš  visų  pusių  jį  supo  nepažįstami  veidai,  visų  dėmesys  buvo 
nukreiptas  į  sostą,  kur  ką  tik  atsisėdo  štathalteris. 

Vilhelmas,  partraukęs  visų  dėmesį,  atsistojo,  ramiai  nužvelgė  džiūgaujančią 
minią,  atidžiai  stabtelėdamas  iš  eilės  prie  trijų  žmonių,  -  labai  skirtingų  ir  iš 
pažiūros,  ir  iš  vidaus,  -  jie  sudarė  tarsi  gyvo  trikampio  viršūnes. 

Viename  kampe  stovėjo  Bokštelis,  drebantis  iš  nekantrumo  ir  akimis  ryte 
ryjantis  princą,  florinus,  juodąją  tulpę  ir  minią. 

Kitame  kampe  -  sunkiai  alsuojantis,  nebylus  Kornelijus,  negalįs  atitraukti  akių 
nuo  juodosios  tulpės,  savo  kūdikio. 

Pagaliau  trečiame  kampe,  ant  vieno  pakylos  laiptelio,  tarp  Harlemo  mergaičių 
stovėjo  gražioji  fryzė,  lengva  raudonos  vilnos  sidabru  apvedžiota  suknia,  ant 
galvos  užsidėjusi  auksinį  kyką  su  vingiuotais  nusvirusiais  nėriniais.  Tai  buvo 
Roza;  apsiblaususi  ir  veik  be  žado,  ji  stovėjo  įsikibusi  vienam  Vilhelmo  karininkui 
į  ranką. 

Princas  palengva  išvyniojo  pergamentą  ir  prabilo  ramiu,  aiškiu,  nors  ir 
negarsiu  balsu,  tačiau  nė  vienas  jo  skiemuo  neliko  neišgirstas,  nes  akimirksniu 
nuščiuvo  penkiasdešimties  tūkstančių  minia,  ir  pasidarė  tylu  tylu. 

-  Jūs  žinote,  -  tarė  jis,  -  ko  čia  susirinkote?  Tam,  kas  išaugins  juodąją  tulpę, 
buvo  pažadėta  šimto  tūkstančių  florinų  premija. 

Juodoji  tulpė!  Tas  Olandijos  stebuklas  stovi  jums  prieš  akis.  Juodoji  tulpė 
išauginta,  ir  visai  tokia,  kokią  buvo  numačiusi  Harlemo  gėlininkų  draugija. 

Jos  atsiradimo  istorija  ir  jos  augintojo  vardas  bus  įrašytas  į  miesto  garbės 
knygą. 

Prašom  priartinti  tą  asmenį,  kuris  yra  juodosios  tulpės  savininkas. 

Tardamas  tuos  žodžius  ir  norėdamas  pamatyti  jų  poveikį,  princas  atidžiai 
nužvelgė  gyvojo  trikampio  viršūnes. 

Jis  matė,  kaip  Bokštelis  pašoko  nuo  savo  suolo. 

Jis  matė,  kad  Kornelijus  nejučiomis  sujudėjo. 

Pagaliau  jis  matė,  kaip  karininkas,  kuriam  buvo  pavesta  globoti  Rozą,  ją  vedė 
arba,  tiksliau,  stūmė  prie  sosto. 

Du  šūksniai  vienu  metu  pasigirdo  princo  dešinėje  ir  kairėje. 


Apstulbęs  Bokštelis  ir  sumišęs  Kornelijus  sušuko  kaip  vienas: 

-  Roza!  Roza! 

-  Ši  tulpė  yra  jūsų,  ar  ne,  mergaite?  -  paklausė  princas. 

-  Taip,  monsinjore,  -  suvapėjo  Roza,  o  minia  suošė,  gėrėdamasi  jos  grožiu. 

-  O,  -  sumurmėjo  Kornelijus,  -  tai  ji  melavo,  sakydama,  kad  išjos  gėlę  pavogė! 
Štai  kodėl  ji  iškeliavo  iš  Levešteino.  Ak,  nejau  mane  paliko  ir  išdavė  toji,  kurią  aš 
laikiau  savo  geriausiu  draugu! 

-  O,  -  suvaitojo  Bokštelis,  -  aš  žuvęs! 

-  Ši  tulpė,  -  kalbėjo  toliau  princas,  -  bus  pavadinta  jos  išaugintojo  vardu  ir  į 
gėlių  katalogą  bus  įrašyta  Tulipa  nigra  Rosa  Barlaensis,  nes  nuo  šiol  tos 
mergaitės  pavardė  bus  van  Berlė. 

Tai  pasakęs  Vilhelmas  paėmė  Rozos  ranką  ir  įdėjo  į  ranką  vyriškio,  kuris 
išbalęs,  apstulbęs,  džiaugsmo  smaugiamas,  pripuolė  prie  sosto  ir  lenkėsi 
sveikindamas  čia  princą,  čia  savo  sužadėtinę. 

Tą  pačią  akimirką  prie  pirmininko  van  Sistenso  kojų  parpuolė  žmogus, 
pakirstas  visai  kitokio  jausmo.  Bokštelis,  žlugus  visoms  viltims,  krito  apalpęs. 

Jį  pakėlė,  paklausė  pulso  ir  širdies;  jis  buvo  nebegyvas. 

Tas  įvykis  nėmaž  nesudrumstė  šventės,  nes  nei  princas,  nei  pirmininkas  didelio 
susirūpinimo  neparodė. 

Tačiau  Kornelijus,  siaubo  apimtas,  atšoko:  jis  pažino,  kad  vagis,  tariamasis 
Jakobas,  yra  jo  kaimynas  įsakas  Bokštelis,  kurio  dėl  savo  širdies  tyrumo  jis 
niekados  nebūtų  įtaręs  tokia  piktadaryste. 

Iš  tiesų  Bokšteliui  pasisekė,  kad  jį  ištiko  apopleksija  ir  jis  nebegalėjo  matyti 
reginio,  taip  žeidžiančio  jo  savimylą  ir  godumą. 

Po  to  eitynės,  trimitams  aidint,  pajudėjo  toliau.  Niekas  čia  nepasikeitė,  tiktai 
tiek,  kad  gyvųjų  tarpe  jau  nebebuvo  Bokštelio,  be  to,  susiėmę  už  rankų, 
iškilmingai  žengė  greta  vienas  kito  Kornelijus  ir  Roza. 

Įėjus  į  rotušę,  princas  parodė  Kornelijui  kapšą  su  šimtu  tūkstančių  florinų  ir 
tarė: 

-  Sunku  nuspręsti,  kam  tie  pinigai  priklauso,  jums  ar  Rozai.  Jūs  atradote 
juodosios  tulpės  paslaptį,  o  ji  ją  išaugino,  jos  prižiūrima  tulpė  pražydo.  Be  to,  tie 
pinigai  -  miesto  dovana  tulpei. 

Kornelijus  laukė,  norėdamas  suvokti,  kur  suka  princas.  O  tas  kalbėjo  toliau: 

-  Aš  duodu  šimtą  tūkstančių  florinų  Rozai.  Ji  sąžiningai  jų  nusipelnė  ir  gali  juos 
pasiūlyti  jums  kaip  savo  kraitį.  Tai  atpildas  už  jos  meilę,  drąsą  ir  taurumą.  O  ir 
jūs,  pone,  turite  būti  dėkingas  Rozai,  nes  ji  įrodė  jūsų  nekaltumą.  -  Tai 
sakydamas  princas  padavė  Kornelijui  aną  Biblijos  lapą,  kur  buvo  parašytas 
Kornelio  de  Vito  laiškas  ir  į  kurį  buvo  įvyniotas  trečiasis  svogūnėlis.  -  Dabar  mes 
pamatėme,  kad  jūs  buvote  įkalintas  už  nusikaltimą,  kurio  nebuvote  padaręs. 
Todėl  jums  grąžinama  ne  tik  laisvė,  bet  ir  turtas,  nes  nekalto  žmogaus 
nuosavybė  negali  būti  konfiskuojama.  Taigi  jūsų  turtas  jums  grąžinamas.  Pone 
van  Berlė,  jūs  esate  Kornelio  de  Vito  krikštasūnis  ir  jo  brolio  Jano  draugas. 
Būkite  vertas  to  vardo,  kurį  jums  davė  per  krikštą  pirmasis,  ir  tos 


kokią  jums  rodė  antrasis.  Gerbkite  ir  atminkite  juos,  nes  abu  broliai  de  Vitai, 
nevertai  pasmerkti  ir  suklaidintų  žmonių  neteisingai  nubausti,  buvo  didūs 
piliečiai,  ir  Olandija  jais  dabar  didžiuojasi. 

Po  tų  žodžių,  kurie  nuskambėjo  su  princui  neįprastu  jautrumu,  jaunieji 
atsiklaupę  išbučiavo  jam  rankas. 

Paskui  princas  atsidusdamas  pridūrė: 

-  Deja,  galima  jums  pavydėti,  nes,  trokšdami  Olandijai  garbės  ir  ypač  tikrosios 
gerovės,  jus  stengiatės  sukurti  jai  tik  naujų  atspalvių  tulpes. 

Metęs  žvilgsnį  į  Prancūzijos  pusę,  tarsi  matydamas  toje  pusėje 
besikaupiančius  debesis,  sėdo  į  savo  karietą  ir  nuvažiavo. 

Kornelijus  su  Roza  irgi  tą  pačią  dieną  išvažiavo  į  Dordrechtą.  Senąją  žindyvę 
Roza  pasiuntė  pas  savo  tėvą  pranešti  jam  visa,  kas  nutiko. 

Skaitytojai,  kurie  iš  mūsų  pasakojimo  gerai  pažįsta  Grifaus  būdą,  supras,  kaip 
sunku  jam  buvo  susitaikyti  su  žentu.  Jis  negalėjo  pamiršti  lazdos  smūgių,  kuriuos 
skaičiavo  pagal  mėlynes.  Jis  jų  priskaičiavo,  kaip  pats  pasakojo,  net 
keturiasdešimt  vieną.  Galų  gale  jis  vis  dėlto  nusileido,  kad  nebūtų,  pasak  jo, 
mažiau  kilniaširdis  už  jo  didenybę  štathalterį. 

Iš  žmonių  prižiūrėtojų  virtęs  tulpių  prižiūrėtoju,  jis  pasidarė  stropiausias  gėlių 
sargas  visoje  Flandrijoje.  Reikėjo  tik  pamatyti,  kaip  atsidėjęs  jis  vaikė 
kenksmingus  drugius,  kaip  mušė  lauko  peles  ir  gainiojo  pernelyg  godžias  bites! 

Sužinojęs  Bokštelio  istoriją  ir  pamatęs,  kaip  apsišaukėlio  Jakobo  buvo 
mulkinamas,  jis  taip  įtūžo,  jog  sugriovė  pavyduolio  stebyklą,  kadaise  įsirengtą  už 
klevo.  Kadangi  Bokštelio  sklypas  buvo  įsiterpęs  į  Kornelijaus  gėlyną,  tai 
pastarasis  įsigijo  jį  iš  varžytinių  ir  tiek  padidino  savo  valdas,  kad  galėjo 
nebebijoti  visų  Dordrechto  žiūronų. 

Roza  kasdien  ėjo  gražyn  ir  vis  mokėsi  ir  mokėsi.  Po  dvejų  vedybinio  gyvenimo 
metų  ji  taip  gerai  mokėjo  skaityti  ir  rašyti,  kad  pati  viena  galėjo  auklėti  savo  du 
mielus  vaikučius,  kurie,  kaip  ir  tulpės,  išvydo  pasaulį  gegužyje  -  vienas  1674,  o 
kitas  1675  metais.  Juos  auklėdama,  ji  patyrė  daug  mažiau  vargo  negu  anuomet, 
augindama  tą  garsiąją  tulpę,  dėl  kurios  ir  gimė  jos  kūdikiai. 

Suprantama,  vienas  kūdikis  buvo  berniukas,  kitas  -  mergaitė;  pirmasis  buvo 
pavadintas  Kornelijum,  o  antroji  -  Roza. 

Van  Berlė  liko  ištikimas  Rozai,  kaip  ir  tulpėms.  Visą  savo  amžių  jis  rūpinosi 
žmona  ir  gėlėmis  ir  išaugino  daug  naujų  atmainų,  kurios  yra  įrašytos  olandų 
kataloguose. 

Svarbiausi  jo  svetainės  papuošalai  buvo  į  auksinius  rėmus  įdėti  du  Kornelio  de 
Vito  Biblijos  lapai.  Viename,  kaip  pamename,  krikštatėvis  jam  rašė,  kad 
sudegintų  markizo  Luvua  laiškus.  Kitame  buvo  surašytas  Kornelijaus 
testamentas,  pagal  kurį  Rozai  perleido  juodosios  tulpės  svogūnėlius  su  sąlyga, 
kad  ji  su  tuo  šimto  tūkstančių  florinų  kraičiu  ištekės  už  gražaus  dvidešimt 
šešerių-dvidešimt  aštuonerių  metų  vyriškio,  jeigu  juodu  pamils  vienas  kitą. 

Ši  sąlyga  buvo  uoliai  išpildyta,  nors  Kornelijus  nežuvo,  ir  kaip  tik  todėl,  kad  jis 
nežuvo.  j§  skajtiniai.org 


Pagaliau,  įspėdamas  busimuosius  pavyduolius,  nuo  kurių  likimas  gali  jo 
neišgelbėti,  kaip  išgelbėjo  nuo  minhero  įsako  Bokštelio,  jis  užrašė  ant  savo  durų 
tuos  žodžius,  kuriuos  Grocijus  savo  pabėgimo  dieną  išbraižė  kalėjimo  sienoje: 

„Kartais  tiek  daug  tenka  iškentėti,  kad  net  didžiausios  laimės  valandą  negali 
pasakyti:  aš  per  daug  laimingas.“ 

1  Jungtinių  Provincijų  Respublika  susikūrė  XVI  amžiuje  po  Nyderlandų 
revoliucijos.  Respubliką  sudarė  septynios  provincijos:  Olandija,  Zelandija, 
Utrechtas,  Groningenas,  Heldernas,  Overišelis  ir  Fryzija.  1579  m.  buvo 
pasirašyta  Utrechto  unija,  juridiškai  įteisinanti  naująją  respubliką.  Vėliau, 
Olandijos  provincijai  įsigalėjus  politinėje  arenoje.  Jungtinių  Provincijų 
Respublika  imta  vadinti  Olandija. 

2  Didysis  pensionarijus  -  atsakingas  valstybinis  postas  Olandijoje. 
Pensionarijaus  rankose  kartais  susikaupdavo  visa  valdžia.  Stambiosios 
buržuazijos  atstovas  Janas  de  Vitas  (1625-1672),  būdamas  didžiuoju 
pensionarijum,  buvo  tikras  Jungtinių  Provincijų  valdytojas. 

2  Štathalteris  -  taip  buvo  vadinamas  Nyderlandų  vykdomosios  valdžios  galva. 
Janas  de  Vitas  buvo  štathalteratą  panaikinęs,  tačiau  1672  m.  jis  vėl  buvo 
atkurtas. 

I  Turima  galvoje  Romos  respublikonai  -  broliai  Tiberijus  ir  Gajus  Grakchai, 
žuvę  kovoje  su  stambiaisiais  žemvaldžiais. 

s  Tyliuoju  buvo  vadinamas  ne  čia  minimas  Vilhelmas  III  Oranietis,  Olandijos 
štathalteris,  vėliau  (nuo  1689  m.)  Anglijos  karalius,  o  jo  pirmtakas  -  Vilhelmas 
I  Oranietis,  įžymus  Nyderlandų  revoliucijos  veikėjas. 

£  Liudvikas  XIV  -  Prancūzijos  karalius  (valdė  1643-1715  m.).  Stengėsi 
sustiprinti  neribotą  karaliaus  valdžią,  tačiau  karai  ir  nežabotas  jo  išlaidumas 
visiškai  nualino  Prancūziją. 

7  Kalbama  apie  1672  m.  prancūzų  kariuomenės  įsiveržimą  į  Nyderlandus. 

S  Mitridatas  VI  Eupatoras  (120-163  pr.  Kr.)  -  Ponto  karalius.  Buvo  laikomas 
pavojingiausiu  Romos  priešu. 

9  Horacijus  (apie  65-68  pr.  Kr.)  -  žymiausias  Romos  poetas,  „Odžių“, 

„Satyrų“,  „Laiškų“  ir  kt.  autorius.  Turima  galvoje  trečioji  odė  iš  trečiosios 
knygos. 

Fransua  Mišelis  Luvua  (1639-1691)  -  Liudviko  XIV  karo  ministras. 

II  Broliai  de  Vitai  buvo  nepagrįstai  apkaltinti  tėvynės  išdavimu.  Tokį  kaltinimą 

jiems  metė  oranžistai,  pasinaudodami  Jano  de  Vito  vyriausybės 
neryžtingumu,  ir  taip  įsigijo  populiarumo. 

12  Kornelis  Trompas  (1629-1691)  -  olandų  admirolas  oranžistas,  Anglijos  ir 
Olandijos  jūrų  mūšių  dalyvis. 

12  Kalbama  apie  1672  m.  Olandijos  respublikos  pralaimėjimą  prieš  Liudviko 
XIV  armiją. 

H  Johanas  Kasparas  Lafateras  (1741-1801)  -  šveicarų  teologas  ir  rašytojas, 
knygos  „Fiziognomika"  autorius,  padėjęs  pamatus  pseudo mokslui,  iš  išorinių 
požymių  bandančiam  spręsti  apie  protines  ir  moralines  žmogaus  savybes. 

12  Rara  avis  (lot.)  -  retas  paukštis. 

12  Juvenalis  (I  a.)  -  satyrikas,  vienas  iš  paskutiniųjų  žymių  Romos  poetų. 

17  Van  Riuiteris  -  garsus  olandų  admirolas,  vadovavęs  laivynui  anglų  ir  olandų 
karų  metais. 

12  Tulpės  į  Europą  iš  Turkijos  buvo  atvežtos  XVI  a.  viduryje.  Nyderlanduose 
jos  paplito  XVII  a.  Harlemo  miestas  buvo  svarbiausias  tulpių  auginimo 
centras,  kur  tulpių  biržoje  vyko  svarbūs  prekybiniai  sandoriai.  Už  retų  tulpių 
svogūnėlius  buvo  mokami  pasakiški  pinigai. 

12  Alfonsas  VI  -  Portugalijos  karalius  (1656-1667  m.). 

22  Bene  šit  (lot.)  -  tebūnie  taip. 

21  Gerardas  Dou  (1613-1675)  -  žymus  olandų  dailininkas,  Rembranto 
mokinys.  Fransas  van  Mirisas  (1635-1681)  -  olandų  dailininkas.  G.  Dou 
mokinys. 

22  Dantė  Aligjeris  (1265-1321)  -  didysis  italų  poetas  humanistas, 

„Dieviškosios  komedijos“  autorius. 

22  Amalekitai  -  semitų  klajoklių  gentis,  puldinėjusi  senovės  Judėją. 

24  Senovės  romėnai  nežinojo,  kad  esama  juodų  gulbių,  todėl  Horacijui  juoda 
gulbė  atrodė  fantazija.  Jis  parašė  eilėraštį,  kaip  deivė  Venera  važiuoja 
baltame  vežime,  pakinkytame  juodomis  gulbėmis. 

Prancūzų  legendose  baltas  strazdas  minimas  tokia  pat  prasme,  kaip  pas  mus 
„balta  varna“.  Iš  čia  prancūzų  posakis:  „Retas  kaip  baltas  strazdas." 

25  Pandemoniumas  -  pragaras. 

—  Sancta  sanctorum  -  šventų  švenčiausia,  didžiausia  šventenybė. 

—  Senovės  graikai  Delfų  miestą  laikė  visatos  centru.  Delfuose  buvo  Apolono 
šventovė,  Delfų  orakulo  buveinė.  Į  ją  galėdavo  įeiti  tik  žyniai. 

2S  Žanas  Rasinas  (1639-1699)-  prancūzų  dramaturgas. 

23  Tulipa  nigra  (lot.)  -  juodoji  tulpė. 

23  Aleksandras  Didysis  (IV  a.  pr.  Kr.)  -  Makedonijos  karalius,  garsus  karo  vadas. 
Gajus  Julijus  Cezaris  (I  a.  pr.  Kr.)  -  Romos  karvedys  ir  politinis  veikėjas. 
Maksimilianas  -  kalbama  apie  Habsburgų  dinastijos  Maksimilianą  I,  Austrijos 
erchercogą  ir  Šventosios  Romos  imperijos  imperatorių  (1459-1519). 

21  Sandoros  skrynia  -  judėjų  kulto  įrenginys,  akacijos  medžio  skrynia, 
išpuošta  auksu.  Joje  laikytos  akmeninės  Dešimties  Dievo  įsakymų  plokštės, 
indas  su  mana  ir  Aarono  lazda,  kuri  kasnakt  sužydėdavusi. 

22  Tarkvinijus  Išdidusis  (VI  a.  pr.  Kr.)  -  paskutinis  (septintasis)  Romos 
karalius,  vienintelis  paėmęs  valdžią  smurtu. 

23  Princas  Kondė  (1621-1686)  -  prancūzų  karvedys.  Po  konflikto  su  kardinolu 
Mazariniu  buvo  kurį  laiką  uždarytas  Venseno  tvirtovėje. 

24  Sibaritas  -  žmogus,  gyvenąs  prabangoje,  nieko  neveikdamas.  Pavadinimas 
kilęs  iš  senovės  graikų  kolonijos  Pietų  Italijoje  -  Sibario,  kur  turtingi  žmonės 
garsėjo  prabangiu  gyvenimu  ir  dykinėjimu. 

22  Ponia  de  Sevinjė  (1626-1696)  -  prancūzų  rašytoja,  pagarsėjusi  savo 
literatūriniais  „Laiškais". 

2&  Turimas  omeny  Janas  Oldenbarneveltas  (1547-1619)  -  faktiškas  Olandijos 
provincijos  valdytojas,  kovojęs  prieš  monarchinius  štathalterio  kėslus. 
Drauge  su  H.  Grocijum  dalyvavo  religinėje-politinėje  kovoje  buržuazijos 
pusėje.  Už  maišto  kurstymą  buvo  pasmerktas  ir  nužudytas. 

Hugas  Grocijus  (1583-1645)  -  olandų  mokslininkas,  teisininkas  ir 
diplomatas,  vienas  iš  tarptautinės  teisės  mokslo  pradininkų.  1 6 1 9  m.  už 
dalyvavimą  religinėje-politinėje  kovoje  buvo  nuteistas  iki  gyvos  galvos  kalėti. 
1621  metais  iš  kalėjimo  pabėgo. 


21  Senovės  graikai  pavydą  alegoriškai  vaizdavo  kaip  moterį  su  gyvatėmis  ant 
galvos. 

2Q  Sinekūra  -  gerai  apmokama  lengva  tarnyba. 

2$  Pasak  Biblijos  legendos,  Nojus,  gelbėdamasis  nuo  tvano,  paėmęs  į  savo 
laivą  po  porą  visų  gyvūnų.  Dėl  jo  rūpestingumo  ir  neišnykusi  žemės  gyvūnija. 

4Q  Septyni  pasaulio  stebuklai  -  išgarsėję  architektūros  ir  meno  kūriniai, 
kuriuos  antikinė  visuomenė  laikė  svarbiausiais:  Memfio  piramidės  Egipte; 
kabantys  Semiramidės  sodai  Babilone;  Feidijo  sukurta  Dzeuso  statula 
Olimpijoje;  Halikarnaso  mauzoliejus;  Aleksandrijos  švyturys;  Artemidės 
šventykla  Efese;  Helijo  statula  Rodė  (Rodo  kolosas).  Norint  pabrėžti 
nepaprastą  meno  kūrinio  grožį,  yra  sakoma,  kad  tai  -  aštuntasis  pasaulio 
stebuklas. 

Silfidės  -  keltų  ir  germanų  mitologijoje  -  moteriškosios  oro  dvasios, 
įasmeninančios  oro  stichiją. 

42  Gabrielis  Metsu  (1629-1667)  -  žymus  olandų  dailininkas. 

42  Saliamonas  -  Izraelio  ir  Judėjos  karalius,  garsėjęs  išmintimi.  Pasak 
legendos,  dvi  moterys  susiginčijusios  dėl  vaiko,  ir  viena,  ir  antra  sakėsi 
esanti  jo  motina.  Tada  Saliamonas  pasiūlęs  perkirsti  vaiką  pusiau  ir  padalyti 
abiem  po  pusę.  Ta  moteris,  kuri  ėmusi  maldauti  išmintingąjį  teisėją  vaiką 
palikti  gyvą  ir  atiduoti  anai  moteriai,  buvo  pripažinta  tikrąja  motina. 


44  Argas  -  senovės  graikų  mitologijoje  šimtaakis  milžinas.  Perkeltine  prasme  - 
budrus  sargas.  iŠ  skaitiniai.org 


4^  Dedalas  -  mitinis  išradėjas.  Kretoje  karaliui  Minui  pastatęs  labirintą  ir  ten 
įkalintas.  Jis  pasidirbo  sparnus  iš  plunksnų,  sulipdytų  vašku,  ir  su  savo  sūnum 
Ikaru  pabėgo  iš  nelaisvės. 

4§  Davidas  Tenirsas  Vyresnysis  (1582-1649)  ir  jo  sūnus  Davidas  Tenirsas 
Jaunesnysis  (1610-1690)  -  įžymūs  flamandų  tapytojai. 

42  Batavijos  Respublika  -  oficialus  Olandijos  pavadinimas  1795-1806  m. 
Batavai  -  germanų  gentis,  gyvenusi  Nyderlanduose  mūsų  eros  pradžioje. 

4£  Turima  galvoje  Pompėjaus  (Romos  karvedžio)  pergalė  prieš  Ponto  karalių 
Mitridatą  (66  pr.  Kr.)  ir  Julijaus  Cezario  Galijos  užkariavimas  (58-51  pr. 

Kr.). 

4S  Kibelė  -  frigų  kilmės  deivė,  garbinama  kaip  Dievų  Motina.  Jos  kultas  buvo 
plačiai  paplitęs  Romos  imperijoje. 

Etrūrija  -  Italijos  sritis  (dab.  Toskana). 

ūl  Amžinuoju  miestu  vadinama  Roma. 

Plebėjai  -  senovės  Romoje  neprivilegijuoti  laisvieji  gyventojai.  Viduramžiais 
-  miesto  varguomenė,  prastuoliai. 

